
HARTA DE LA VECHIUL ORIENT APROPIAT 
PÂNĂ LA NOUL IMPERIU 


Razele soarelui care apunea acopereau cu aur celest 
fațadele templelor din Pi-Ramses, capitala pe care Ramses 
cel Mare o construise în Deltă. Cetatea turcoazei, numită 
aşa datorită culorii ţiglelor lăcuite ce ornau fațadele locuin- 
telor, întruchipa bogăţia, puterea și frumuseţea. 

Era plăcut să trăiești aici, dar în acea seară uriașul sard 
Serramanna nu se bucura nici de blândeţea aerului, nici de 
tandreţea cerului care se colora în roz. Purtând pe cap o 
cască ornată cu coarne, cu sabia la îndemână, cu mustăţile 
răsucite, bătrânul pirat, devenit șeful gărzii personale a lui 
Ramses, galopa foarte prost dispus spre vila prinţului hitit 
Uri-Teșub, care avea domiciliu forțat de mai mulţi ani. 

Uri-Teșub, fiul decăzut al împăratului hitit, Muwattalis, 
dușmanul de moarte al lui Ramses. Uri-Teșub, care-și asasi- 
nase propriul tată pentru a-i lua locul. Dar el fusese mai puţin 
viclean decât Hattușil, fratele împăratului. Când Uri-Teșub 
credea că ţine ţara în mână, Hattușil pusese stăpânire pe tron, 
obligându-și rivalul să fugă. O fugă organizată de diplomatul 
Acha, prietenul din copilărie al lui Ramses. 

Sermamanna zâmbi. implacabilul luptător anatolian, un fugar! 
Și culmea ironiei, Ramses, omul pe care Uri-Teșub îl ura cel 
mai mult, a fost cel care i-a acordat azil politic, în schimbul 
informaţiilor despre trupele hitite și despre armamentul lor. 

După ce, în al douăzeci și unulea an al domniei lui 
Ramses, spre surprinderea celor două popoare, Egiptul şi Hatti 
încheiaseră un tratat de pace și de asistență mutuală în caz 
de agresiune din exterior, Uri-Teșub crezuse că i-a sosit 
ceasul. N-ar fi fost el victima ispășitoare prin excelenţă și 
un cadou perfect oferit de Ramses lui Hattușil pentru a pe- 
cetlui înţelegerea lor? Dar, respectând legea azilului, faraonul 
refuzase să-și extrădeze oaspetele. 

Astăzi, Uri-Teșub nu mai conta. lar lui Serramanna nu-i 
plăcea deloc misiunea pe care i-o încredințase Ramses. 

Vila hititului se afla la liziera de nord a orașului, în mijlo- 
cul unei plantaţii de palmieri; cel puţin se bucurase de o 
existenţă luxoasă pe acest pământ al faraonilor pe care visase 
să-l distrugă. 

Serramanna îl admira pe Ramses și i-ar fi fost fidel până-n 
ultima clipă; de aceea executa teribilul ordin pe care i-l 
dăduse regele, dar fără nici o tragere de inimă. 

La intrarea în vilă, doi polițiști înarmaţi cu pumnale și 
bastoane. Doi oameni aleși de Serramanna. 

- Nimic deosebit? 

- Nimic, şefu'. Hititul trage la aghioase în grădină, lângă 
bazin. 

Uriașul sard trecu pragul domeniului și, cu pași grăbiţi, o 
luă pe aleea cu nisip care ducea la bazin. Trei alţi polițiști îl 
supravegheau în permanenţă pe ex-generalul șef al armatei 
hitite care își petrecea timpul mâncând, bând, înotând și 
dormind. 

Rândunele se zbenguiau în înaltul cerului, o pupăză îi 
atinse umărul lui Serramanna. Cu dinţii încleștaţi, cu pumnii 
strânși, cu ochi răutăcioși, el se pregătea să acţioneze. Pentru 
prima dată, regreta că era în serviciul lui Ramses. 

Ca o fiară care simte apropierea primejdiei, Uri-Teșub se 
trezi înainte de a auzi pașii grei ai uriașului. 

Mare, musculos, Uri-Teșub purta părul lung; pe tors, o 
claie de păr roșu. Ignorând frigul, chiar și în timpul iernii 
anatoliene, el nu-și pierduse forţa. 

Întins pe dalele din jurul bazinului, cu ochii mijiţi, hititul 
se uita cum se apropie șeful gărzii personale a lui Ramses 
cel Mare. 

Așadar, venise clipa. 

De la semnarea monstruosului tratat de pace între Egipt 
și Hatti, Uri-Teșub nu se mai simțea în siguranță. De sute de 
ori se gândise să evadeze, dar oamenii lui Serramanna nu-i 
dăduseră ocazia s-o facă. Scăpase de extrădare numai pentru 
a fi înjunghiat ca un porc de o brută la fel de neînduplecată 
ca și el. 

— Ridică-te, ordonă Serramanna. 

Uri-Teșub nu era obișnuit să primească ordine. Cu 
încetineală, ca și cum ar fi savurat ultimele sale gesturi, el 
se ridică și-i ținu piept bărbatului care avea să-i taie gâtul. 

În privirea sardului se citea o furie abia stăpânită. 

- Lovește, măcelarule, spuse hititul cu dispreţ, de vreme 
ce stăpânul tău ţi-o cere. Nu-ţi voi oferi nici măcar plăcerea 
de a mă apăra. 

Degetele lui Serramanna se încleștară pe mânerul săbiei 
lui scurte. 

- la-o din loc. 

Uri-Teșub crezu că n-a auzit bine. 

— Ce vrei să spui? 

— Ești liber. 

— Liber... Cum adică liber? 

— Părăsește această casă și du-te unde vrei. Faraonul aplică 
legea. Nu mai există nici un motiv pentru care să fii reținut aici. 

= Glumești! 

- Este pace, Uri-Teșub. Dar dacă faci greșeala de a 
rămâne în Egipt și dacă provoci cea mai mică tulburare, o 

să te arestez. Nu vei mai fi considerat un demnitar străin, ci 
un criminal de drept comun. Când va sosi momentul să-ţi 
împlânt sabia în pântece, nu voi ezita. 

— Dar deocamdată n-ai dreptul să mă atingi. Asta e, 
nu-i așa? 

- Cară-te! 


O rogojină, o perizoma*, sandale, o pâine rotundă, o 
legătură de ceapă și două amulete din faianţă pe care putea 
să le schimbe pe mâncare: în asta consta firavul bagaj permis 
lui Uri-Teșub care, timp de mai multe ore, rătăci pe străzile 
din Pi-Ramses ca un somnambul. Libertatea regăsită avea 
efectul unei beţii, hititul nu mai judeca. 

„Nu există cetate mai frumoasă ca Pi-Ramses, spunea un 
cântec popular; aici ceea ce e mic e considerat mare, acacia 
și sicomorul își oferă umbra trecătorilor, palatele strălucesc 
de aur și de turcoază, vântul este blând, păsările zboară în 
jurul lacurilor.” Uri-Teșub se lăsa vrăjit de farmecul capitalei 
construită într-o regiune fertilă, în apropierea unuia din braţele 
Nilului, încadrată de două canale mari. Prerii cu pășuni din 
belșug, livezi numeroase adăpostind faimoșii meri, vaste 
plantaţii de măslini despre care se spunea că furnizau mai 
mult ulei decât nisipul de pe țărmuri, vii care dădeau un vin 
dulce și aromat, case împodobite cu flori... Pi-Ramses era 
cu totul diferit de rigida Hattușaș, capitala Imperiului hitit, 
cetate fortificată ridicată pe un platou înalt din Anatolia. 

Un gând dureros precum o mușcătură îl smulse pe 
Uri-Teșub din toropeală. Niciodată n-o să mai ajungă împărat 
în Hatti, dar se va răzbuna pe Ramses care comisese eroarea 
de a-i acorda libertatea. Dacă-l suprima pe faraon, considerat 
egalul unui zeu în urma victoriei de la Kadesh asupra coaliţiei 


* Perizoma — fâșie de pânză înfășurată în jurul șoldurilor și a coapselor 
și înnodată în faţă (n. trad.) 

care ar fi trebuit să-l strivească, Uri-Teșub ar arunca Egiptul 
în haos, și poate întreg Orientul Apropiat. Ce-i mai rămânea, 
dacă nu această dorință arzătoare de a face rău și de a 
distruge, care l-ar consola pentru faptul de a fi fost jucăria 
unui destin potrivnic? 

În jurul lui, o mulţime pestriță în care se amestecau egip- 
teni, nubieni, sirieni, libieni, greci și mulţi alţii veniţi să ad- 
mire această capitală pe care hitiţii voiseră să o șteargă de 
pe faţa pământului înainte de a se înclina în faţa lui Ramses. 

Să-l ucidă pe Ramses... Uri-Teșub n-avea nici o șansă să 
facă asta. El nu mai era decât un războinic învins. 

- Stăpâne... murmură o voce în spatele lui. 

Uri-Teşub se întoarse. 

— Stăpâne... Mă recunoașteţi? 

Uri-Teșub își coborî privirea asupra unui bărbat de talie 
mijlocie, cu ochii căprui și plini de viaţă; un bandou de in îi 
strângea părul des, o barbă roșcată, tăiată scurt și ascuţită, îi 
împodobea bărbia. Umilul personaj purta o robă cu dungi 
colorate care îi ajungea până la glezne. 

- Raia... Tu ești? 

Negustorul sirian se înclină. 

— Tu, un spion hitit... Te-ai întors la Pi-Ramses? 

— E pace, stăpâne; o nouă eră a început, vechile greșeli 
au fost șterse. Eram un comerciant bogat și respectat, mi-am 
reluat negoțul. Nimeni nu mi-a reproșat acest lucru, sunt din 
nou stimat de înalta societate. 

Membru al reţelei de spionaj hitit din Egipt, însărcinat 
cu destabilizarea lui Ramses dar deconspirat de anchetatorii 
egipteni, Raia reușise să fugă. După o ședere la Hattușaș, se 
întorsese în ţara de adopție. 

- Cu atât mai bine pentru tine. 

— Cu atât mai bine pentru noi. 

— Ce vrei să spui? 

— Credeţi că această întâlnire este rodul hazardului? 

Uri-Teșub îl privi pe Raia cu mai multă atenţie. 

— M-ai urmărit? 

- Circulau tot felul de zvonuri în ceea ce vă privește: fie 
o eliminare brutală, fie o eliberare. De mai bine de o lună, 
oamenii mei supravegheau în mod constant vila în care eraţi 
ținut cu forţa. V-am lăsat să redobândiţi gustul acestei lumi 
și... iată-mă. Pot să vă ofer o bere rece? 

Uri-Teșub tremura, într-atât ziua se dovedea bogată în 
emoții puternice. Dar instinctul îi spunea că negustorul sirian 
putea să-l ajute să-și concretizeze proiectele. 

În tavernă, discuţiile erau pe drumul cel bun. Raia asista 
la metamorfoza lui Uri-Teșub: încet-încet, exilatul redevenea 
un războinic crud, gata pentru orice cucerire. Negustorul 
sirian nu se înșelase; în ciuda anilor de exil, ex-generalul 
șef al armatei hitite nu-și pierduse nimic din țâfna și din 
violenţa lui. 

— Nu sunt obișnuit să stau la palavre, Raia. Ce aștepți de 
la mine? 

Negustorul sirian spuse cu voce șoptită: 

— N-am decât o întrebare să vă pun, stăpâne. Vrei să vă 
răzbunaţi pe Ramses? 

- M-a umilit. Eu n-am făcut pace cu Egiptul! Dar să-l 
dobori pe acest faraon pare imposibil. 

Raia clătină din cap. 

— Depinde, stăpâne, depinde... 

— Te-ai îndoi de curajul meu? 

- Cu tot respectul, curajul nu va fi de ajuns. 

— De ce tu, un negustor, ai risca să te arunci într-o aventură 
atât de periculoasă? 

Raia zâmbi crispat. 

— Pentru că ura mea nu e mai puţin arzătoare decât a 
voastră. 


Purtând un colier larg de aur, îmbrăcat cu o perizoma 
albă, asemănătoare celei care le plăcea faraonilor din vre- 
mea piramidelor, încălțat cu sandale albe, Ramses cel Mare 
celebra ritualurile zorilor în templul său pentru veșnicie, 
Ramesseum, construit pe malul occidental al Thebei. Aici 
veghea în pace puterea divină ascunsă în naos. Graţie ei, 
energia va circula între cer și pământ, Egiptul va fi asemănă- 
tor cosmosului și dorinţa de a distruge, înnăscută în speța 
umană, va fi împiedicată. 

La cincizeci și cinci de ani, Ramses era un atlet de un 
metru optzeci, cu capul alungit, împodobit cu păr blond, cu 
fruntea largă, cu arcadele sprâncenelor proeminente, cu ochi 
pătrunzători, cu nas lung, subţire și coroiat, cu urechi rotunde, 
tivite fin. Persoana sa emana magnetism, forță și autoritate 
naturală. În prezența lui, chiar și caracterele mai călite se 
pierdeau cu firea. Nu cumva un zeu îl însuflețea pe acest 
faraon care umpluse țara de monumente și își doborâse toţi 
dușmanii? 

Treizeci și trei de ani de domnie... Singur Ramses cunoștea 
adevărata povară a încercărilor pe care le îndurase. Ele 
începuseră cu moartea tatălui său, Seti, a cărui pierdere îl 
lăsase dezorientat în momentul în care hitiţii se pregăteau 
de război. Fără ajutorul lui Amon, tatăl său celest, Ramses, 

trădat de propriile sale trupe, n-ar fi triumfat la Kadesh. 
Desigur, avusese parte de fericire și pace, dar mama sa, 
Tuya, care simboliza legitimitatea puterii, se alăturase 
ilustrului ei soţ în ţinutul luminii unde trăiau în eternitate 
sufletele celor drepţi. Și destinul, inexorabil, lovise din nou 
în modul cel mai atroce, provocându-i regelui o rană care 
nu se va vindeca niciodată. Marea lui soţie regală, Nefertari, 
murise în braţele lui la Abu Simbel, în Nubia, unde Ramses 
ridicase două temple pentru a glorifica unitatea indestructibilă 
a cuplului regal. 

Faraonul pierduse cele trei ființe care îi erau cele mai 
apropiate, cele trei fiinţe care îl formaseră și a căror dragoste 
era fără limite. Totuși, el continuase să domnească, să 
reprezinte Egiptul cu aceeași credinţă și cu același entuziasm. 

Patru alţi tovarăși îl părăsiseră, după ce repurtase atâtea 
victorii alături de ei: cei doi cai ai săi, atât de curajoși pe 
câmpul de luptă, leul său, Voinicul, care îi salvase viaţa de 
mai multe ori, și câinele lui galben, Străjerul, care beneficiase 
de o mumificare de prim rang. Un alt Străjer îi succedase, 
apoi un al treilea, care tocmai se născuse. 

Dispăruse, de asemenea, poetul grec Homer care își sfârșise 
zilele în grădina lui din Egipt, contemplându-și lămâiul. 
Ramses se gândea cu nostalgie la primele întâlniri cu autorul 
Iliadei și Odiseei, care se îndrăgostise de civilizaţia faraonilor. 

După moartea lui Nefertari, Ramses fusese tentat să 
renunţe la putere și să i-o încredinţeze fiului său cel mare, 
Kha. Dar prietenii lui se opuseseră, amintindu-i monarhului 
că un faraon era ales pe viaţă și că nu își mai aparţinea. 
Oricare fuseseră suferinţele lui umane, el trebuia să-și 
îndeplinească sarcina până la sfârșitul existenţei. Așa cerea 
Regula și Ramses, ca și predecesorii săi, se va conforma. 

De aici, din templul său pentru veșnicie, emițător al unui 
flux magic care-i proteja domnia, de aici își trăsese Ramses 

forța necesară pentru a continua. Deși o importantă ceremonie 
îl aștepta, monarhul întârzia în sălile Ramesseumului 
înconjurat de o incintă lungă de trei sute de metri, adăpostind 
două mari curți cu stâlpi reprezentându-l pe rege în chip de 
Osiris, o vastă sală cu 48 de coloane, adâncă de treizeci și 
unu de metri și largă de patruzeci, și un sanctuar unde se 
simţea prezenţa divină. Marcând accesul în templu, piloni 
înalţi de șaptezeci de metri despre care textele scrise spuneau 
că urcă până la cer. Pe latura de sud a primei curţi, palatul. 
Împrejurul locului sfânt, o vastă bibliotecă, antrepozite, o 
comoară conţinând metale prețioase, birourile scribilor și 
casele preoților. Acest oraș-templu funcţiona zi și noapte, 
căci serviciul divin nu cunoștea odihnă. 

Ramses rămase câteva clipe în acea parte a sanctuarului 
consacrată soției lui, Nefertari, și mamei sale Tuya. El 
contemplă basoreliefurile care prezentau uniunea reginei 
cu parfumul zeului Amon-Ra, misterios și luminos în același 
timp, și alăptarea faraonului, căruia i se asigura astfel o 
tinerețe perpetuă. 


La palat, probabil ca cei care-l așteptau se impacientau. 
Regele se smulse din amintiri, nu se opri nici în faţa colosului 
înalt de optsprezece metri, sculptat într-un singur bloc de 
granit roz, numit „Ramses, lumina regilor”, nici în faţa 
arborelui de acacia plantat în al doilea an al domniei lui și 
se îndreptă spre sala de audienţă cu șaisprezece coloane 
unde se adunaseră diplomaţii străini. 


Cu ochii verzi și înţepători, cu nasul mic și drept, cu 
buzele fine, cu bărbia abia marcată, frumoasa set, trecută 
de cincizeci de ani, era tot plină de viaţă și veselă. Anii nu 
trecuseră peste ea; graţia și puterea ei de seducţie erau 
intacte. 

— Regele a ieșit din templu? o întrebă ea neliniștită pe 
cameristă. 

- Nu încă, Maiestate. 

— Ambasadorii vor fi furioși. 

— Nu vă faceţi griji; să-l vezi pe Ramses este așa un 
privilegiu încât nimeni nu va îndrăzni să se impacienteze. 

Să-l vezi pe Ramses... Da, era cel mai mare privilegiu 
dintre toate! Iset își aminti prima întâlnire de dragoste cu 
prințul Ramses, acel tânăr înflăcărat care părea îndepărtat 
de la putere. Cât de fericiţi fuseseră în coliba de stuf, ta 
marginea unui câmp de grâu, gustând secretul unei plăceri 
împărtășite! Apoi își făcuse apariţia sublima Nefertari care, 
fără să o știe, poseda calităţile unei mari soţii regale. Ramses 
nu se înșelase. Totuși, frumoasa Iset fusese cea care îi dăruise 
doi fii, Kha și Merenptah. Pentru o scurtă perioadă, încercase 
un resentiment față de Ramses; dar Iset se simţea incapabilă 
de a-și asuma sarcina zdrobitoare a unei regine și n-avea 
altă ambiţie decât aceea de a împărţi, oricât de puţin, 
existența cu bărbatul pe care îl iubea la nebunie. 

Nici Nefertari, nici Ramses nu o respinseseră; „soție 
secundară”, conform protocolului, Iset avusese fericirea 
incomparabilă de a fi lângă monarh și de a trăi în umbra lui. 
Unii considerau că-și irosea viaţa, dar Iset nu lua în seamă 
criticile. Pentru ea era mai bine să fie servitoarea lui Ramses 
decât soţia unui demnitar stupid și pretenţios. 

Moartea lui Nefertari o aruncase într-o profundă nenoro- 
cire. Regina nu era o rivală, ci o prietenă față de care mani- 
festa respect și admiraţie. Știind că nici un cuvânt n-ar atenua 
durerea sfâșietoare a monarhului, ea rămăsese în umbră, mută 
și discretă, 

Și ceea ce era de neconceput se produse. 

La sfârșitul perioadei de doliu, după ce închise el însuși 
ușa mormântului lui Nefertari, Ramses îi ceruse frumoasei 

Iset să devină noua mare soţie regală. Nici un suveran nu 
putea să domnească singur, căci Faraonul reprezenta uniunea 
dintre principiile masculin și feminin, conciliate și armonizate. 

Niciodată frumoasa Iset nu urmărise să devină regina 
Egiptului. Comparaţia cu Nefertari o înspăimânta. Dar voinţa 
lui Ramses nu se discuta. Iset se supusese, în ciuda angoasei 
care o stăpânea. Ea devenea „blândeţea iubirii, cea care-i 
vedea pe zeii Horus și Seth împăcaţi, în sfârșit, în ființa 
Faraonului, suverana Celor Două Țări, Egiptul de Jos și cel 
de Sus, cea a cărui voce aducea bucuria”... Dar aceste titluri 
tradiționale n-aveau nici o importanță. Adevăratul miracol 
era acela de a împărtăși existenţa lui Ramses, speranțele și 
suferinţele lui. Iset era soţia celui mai mare monarh cunoscut 
vreodată pe pământ și încrederea pe care i-o acorda era 
suficientă pentru fericirea ei. 

- Maiestatea sa vă cheamă, spuse camerista. 

Purtând o perucă în formă de vultur, cu două pene mari 
în vârf*, îmbrăcată cu o rochie lungă albă, strânsă în talie 
cu o centură roșie din poliedre mișcătoare, împodobită cu 
un colier și cu brățări de aur, marea soţie regală se îndreptă 
spre sala de audienţă. Datorită educaţiei pe care o primise 
ca tânără nobilă și bogată, știa să facă impresie bună în 
timpul ceremoniilor oficiale. De data asta, ea era, ca soție 
a Faraonului, ținta privirilor demnitarilor lipsiţi de indulgență. 

Frumoasa Iset rămase nemișcată la un metru de Ramses. 

El, prima și unica ei iubire, continua s-o impresioneze. 
Era prea mare pentru ea care n-ar putea percepe niciodată 
amploarea gândirii lui, dar magia pasiunii umplea acest gol 
de netrecut. 


* Coafura neret — un vultur cu aripile de o parte și de alta a feţei și 
capul păsării în frunte — era specifică reginelor egiptene; cele două 
pene înalte reprezintă semnul vieţii (ankh), fiind atributul zeilor și 
regilor și marcând aspectul divin (n. trad.) 

— Eşti gata? 

Regina Egiptului se înclină. 

Când cuplul regal își făcu apariţia, conversațiile se între- 
rupseră. Ramses și frumoasa Iset luară loc pe tron. 

Prieten din copilărie al faraonului și ministru al Afacerilor 
externe, foarte elegantul Acha, care lansa bucuros moda, 
înaintă. Cine și-ar fi imaginat că acest personaj rafinat, cu 
mustăcioara îngrijită, cu ochii strălucind de inteligență și 
cu alura aproape dispreţuitoare, era îndrăgostit de aventură 
și că nu ezitase să-și riște viaţa pe teritoriul hitit în timpul 
unei periculoase acţiuni de spionaj? Amator de femei drăguțe, 
de haine frumoase și de bucate alese, Acha arunca asupra 
lumii o privire ironică, uneori dezabuzată, dar ardea de o 
dorinţă pe care nimic și nimeni nu reușea s-o potolească: să 
contribuie la gloria lui Ramses, singura ființă faţă de care 
avea, fără să-i fi mărturisit-o vreodată, o admiraţie fără limite. 

- Maiestate, Sudul vi se supune și vă aduce bogăţiile, 
cerându-vă suflu! vieţii; Nordul imploră miracolul prezenţei 
voastre; Estul își reunește pământurile pentru a vi le oferi; 
Vestul îngenunchează umil, șefii lui înaintează plecați. 

Ambasadorul din Hatti se desprinse din masa de diplomaţi 
și făcu o plecăciune în faţa cuplului regal. 

- Faraonul este stăpânul strălucirii, declară el, focul care 
dă viaţă și care distruge. Fie ca el să existe veșnic prin ka-ul 
său, fie ca vremurile lui să fie fericite, bogăţia să vină la mo- 
mentul potrivit, căci el pune în mișcare energia divină, el care 
aparține în același timp cerului și pământului. În timpul domniei 
lui Ramses nu mai există rebeli, fiecare ţară trăiește în pace. 

După discursuri, urmară cadourile. Din cel mai ascuns colţ 
al Nubiei până la protectoratele Canaanului și ale Siriei, 
imperiul lui Ramses cel Mare îi aducea omagiu stăpânului său. 


Palatul era adormit; numai biroul regelui mai era încă 
luminat. 

— Ce se întâmplă, Acha? întrebă Ramses. 

- Cele Două Țări sunt prospere, abundența domnește în 
fiecare provincie, hambarele ajung până la cer, tu ești viața 
poporului tău, tu... 

- Discursurile s-au terminat. De ce ambasadorul hitit s-a 
lansat în elogii atât de insistente? 

— Diplomaţia... 

- Nu, e mai mult decât atât. Nu crezi? 

Acha își trecu degetul arătător manichiurat peste mustaţa 
parfumată. 

— Mărturisesc că sunt tulburat. 

- Crezi că Hattușil ar pune din nou în discuţie problema 
păcii? 

- În cazul ăsta, ar face să ne parvină mesaje de alt ordin. 

- Spune-mi adevărata ta părere. 

— Crede-mă, sunt nedumerit. 

— Să rămâi într-o stare de îndoială când e vorba hitiţi, ar 
fi o eroare fatală. 

— Să înțeleg că mă însărcinezi să descopăr adevărul? 

— Am avut prea mulţi ani pașnici; în ultima vreme, leneveai. 


Mic, firav și slab, în ciuda cantităților enorme de mâncare 
pe care le îngurgita la orice oră din zi sau din noapte, Ameni 
era, ca și Acha, un prieten din copilărie al lui Ramses. Scrib 
până-n adâncul sufletului, muncitor neobosit, el era șef peste 
o echipă restrânsă de vreo douăzeci de specialiști care 
pregăteau sinteze, pe toate subiectele importante, destinate 
faraonului. Ameni făcea dovada unei remarcabile eficacităţi 
și, în ciuda invidioșilor care nu erau zgârciţi cu criticile 
nefondate, Ramses continua să-i acorde toată încrederea. 

Suferind de dureri de spate, dar încăpățânându-se să ducă 
el-însuși grămezi de tăblițe de lemn și de papirus, scribul 
avea tenul atât de palid încât părea adesea atins de boală. 
Totuși, el își epuiza subordonații, n-avea nevoie decât de 
scurte perioade de somn și mânuia ore în șir pensulele pentru 
a redacta note confidenţiale de care doar Ramses lua 
cunoștință. 

Pentru că Faraonul hotărâse să petreacă mai multe luni 
la Theba, Ameni se deplasase acolo cu asistenții lui. Consi- 
derat, în mod oficial, purtătorul de sandale al regelui, scribul 
nu lua în seamă titlurile și onorurile. Ca și pentru stăpânul 
Egiptului, unica lui obsesie era prosperitatea ţării. Motiv 
pentru care nu-și acorda nici un moment de odihnă, de frică 
să nu comită o eroare fatală. 

Ameni se îndopa cu terci de ovăz și cu brânză proaspătă 
când Ramses pătrunse în biroul său ticsit de documente. 

- Ţi-ai terminat prânzul? 

— N-are nici o importanţă, Maiestate. Prezenţa ta aici nu 
prevestește nimic bun. 

- Ultimele tale rapoarte păreau mai degrabă liniștitoare. 

— „Păreau”... De ce această restricție? Doar nu-și imagi- 
nează Maiestatea Ta că-i ascund vreun detaliu, cât de mic! 

Cu vârsta, Ameni devenea morocănos. Suporta rău critica, 
se plângea de condițiile de lucru și nu ezita să-i bruftuluiască 
pe cei care încercau să-i dea sfaturi. 

- Nu-mi imaginez nimic de felul acesta, spuse Ramses 
cu seninătate, încerc să înţeleg. 

- Să înţelegi ce? 

- Nu există nici un domeniu care să te îngrijoreze? 

Ameni reflectă cu voce tare. 

— lrigarea este perfect asigurată, ca și întreţinerea digurilor... 
Șefii din provincie se supun directivelor și nu manifestă nici o 
dorință de independenţă neavenită... Agricultura este bine 
administrată, populaţia mănâncă pe săturate, are unde locui, 
organizarea serbărilor nu prezintă nici un defect, comunităţile 
de mână de lucru, muncitorii de la cariere, cioplitorii, sculptorii 
și pictorii sunt la muncă în toată țara... Nu, nu văd. 

Ramses ar fi trebuit să fie liniștit, căci Ameni n-avea 
egal în a sesiza orice disfuncţie în sistemul administrativ și 
economic al ţării. Totuși regele era îngrijorat. 

- Maiestatea Ta îmi ascunde o informaţie esențială? 

- Ştii foarte bine că sunt incapabil să fac asta. 

— Atunci, ce se petrece? 

— Ambasadorul hitit s-a arătat mult prea lingușitor în 
privinţa Egiptului. 

— Bah! Oamenii ăia nu știu decât să facă războaie și să mintă. 

— Am simţit apropierea unei furtuni izbucnind chiar în 
interiorul Egiptului, o furtună cu grindină devastatoare. 

Ameni luă în serios intuiţia monarhului. Ca și tatăl său, 
Seti, Ramses avea legături particulare cu terifiantul zeu Seth, 
stăpânul perturbaţiilor celeste și al fulgerului, dar și apărător al 
bărcii solare împotriva monștrilor care încercau să o distrugă. 

— „Chiar în interiorul Egiptului”, repetă scribul tulburat. 
Ce semnifică această prevestire? 

— Dacă Nefertari ar mai fi în această lume, privirea ei ar 
descifra viitorul. 

Ameni rulă un papirus și își aranjă pensulele. Gesturi 
derizorii pentru a alunga tristețea care punea stăpânire pe 
sufletul său ca și pe cel al lui Ramses. Nefertari era frumuse- 
jea, inteligenţa și graţia, surâsul liniștit al unui Egipt împli- 
nit. Când avusese șansa s-o vadă, Ameni aproape că uitase 
de munca lui. În schimb, secretarul particular al faraonului 
n-o aprecia deloc pe frumoasa Iset. Ramses avusese, fără 
îndoială, dreptate s-o asocieze la tron, deși funcţia de regină 
era prea grea pentru umerii acestei femei atât de îndepărtată 
de realităţile puterii. Cel puţin, ea îl iubea pe Ramses, iar 
această calitate îi ștergea multe defecte. 

— Maiestatea Ta are o pistă să-mi propună? 

- Din păcate, nu! 

— Va trebui deci să dublăm vigilenţa. 

— Nu-mi place să aştept mult loviturile. 

— Știu, știu, mormăi Ameni. Și eu care voiam să-mi iau o 
zi liberă, voi lăsa acest privilegiu pentru mai târziu. 


Aproape în întregime albă, cu roșu pe spate, cu nuanțe 
de verde pe flancuri, lungă de un metru douăzeci, vipera cu 
coarne, cu capul turtit și coada groasă, se târî lateral în 
direcţia cuplului care făcea dragoste la umbra unui palmier. 
După ce petrecuse ziua îngropată în nisip, reptila pleca la 
vânătoare la căderea nopții. În perioadele calde, mușcătura 
ei provoca moartea imediată. 

Nici bărbatul, nici femeia, înlănțuiţi cu ardoare, nu păreau 
conștienți de pericol. Felină, suplă ca o liană, surâzătoare, 
drăguţa nubiană își obliga amantul, un tip trecut de cincizeci 
de ani, robust și bondoc, cu părul negru și pielea mată, să-și 
etaleze toate resursele virilităţii. Când blândă, când repezită, 
nubiana nu-i lăsa nici un răgaz egipteanului care o asalta 
cu înflăcărarea primei întâlniri. În aerul călduţ al nopții, ei 
împărtășeau o plăcere arzătoare ca un soare de vară. 

Vipera nu era decât la un metru de cuplu. 

Cu o brutalitate simulată, bărbatul o răsturnă pe femeie pe 
spate și o sărută pe sâni. Bucuroasă, ea îl primi. Sorbindu-se 
din ochi, ei se devorau cu poftă. 

Cu un gest rapid și ferm, Lotus înhăţă vipera cu coarne 
de gât. Reptila șuieră și mușcă în gol. 

— Frumoasă captură, comentă Setau, fără a înceta să facă 
dragoste cu soţia lui. Venin de cea mai bună calitate obținut 
fără să ne obosim. 

Deodată drăgălașa Lotus se arătă mai puţin amabilă. 

— Am un presentiment rău. 

— Din cauza acestei vipere ? 

— Ramses este în pericol. 

Îmblânzitor de șerpi, prieten din copilărie al faraonului 
și însărcinat de el cu administrarea provinciei nubiene, Setau 
lua foarte în serios avertismentele frumoasei vrăjitoare pe 
care o luase de nevastă. Amândoi capturaseră un număr 
incalculabil de reptile, unele mai periculoase ca altele, și 
adunaseră veninul indispensabil! fabricării remediilor active 
împotriva bolilor grave. 

independenți, nesupuși, Setau și Lotus îl însoţiseră totuși 
pe Ramses pe câmpul de luptă, atât la Sud cât și la Nord, și 
îi îngrijiseră pe soldaţii răniţi. Numiţi în fruntea unui laborator 
de stat, ei cunoscuseră o fericire fără limite când faraonul le 
ceruse să valorifice teritoriul nubian pe care îl iubeau atât 

de mult. Desigur, viceregele Nubiei, funcționar conformist 
și prudent, încerca să împiedice acţiunile lor, dar se temea 
de acest cuplu a cărui locuinţă era păzită de cobre. 

- Despre ce pericol e vorba? se îngrijoră Setau. 

— Nu știu. 

— Vezi vreo faţă? 

— Nu, răspunse Lotus, e un fel de slăbiciune, dar am știut, 
preț de-o clipă, că Ramses era amenințat. 

Ținând încă vipera strâns în mână, ea se ridică. 

— Trebuie să intervii, Setau. 

— Ce pot face aici? 

— Să mergem în capitală. 

- Viceregele Nubiei va profita de absenţa noastră pentru 
a ne anula reformele. 

— Cu atât mai rău. Dacă Ramses are nevoie de ajutorul 
nostru, trebuie să fim alături de el. 

Aprigul Setau, căruia nici un înalt funcţionar nu-i putea dicta 
conduita, nu mai comenta de mult directivele blândei Lotus. 


Marele preot din Karnak, Nebu, atinsese o vârstă înaintată. 
Cum scrisese înțeleptul Ptah-hotep în celebrele sale Maxime, 
bătrânețea extremă se manifesta printr-o permanentă epui- 
zare, o slăbiciune care se reînnoia mereu și o tendinţă de a 
dormi chiar și în timpul zilei. Vederea scădea, deveneai 
tare de ureche, îţi lipsea puterea, inima ceda, gura nu mai 
vorbea, oasele te dureau, gustul dispărea, nasul se înfunda, 
era la fel de penibil să te ridici ca și să te așezi. 

În ciuda acestor rele, bătrânul Nebu continua să-și îndepli- 
nească misiunea pe care i-o încredințase Ramses: aceea de 
a veghea asupra bogățiilor zeului Amon și a cetăţii-templu 
de la Karnak. Marele preot îi delegă aproape toate sarcinile 
materiale lui Bakhen, al doilea profet care își exersa autori- 
tatea asupra a optzeci de mii de persoane folosite pe șantiere, 
în ateliere, pe câmp, în livezi și pe podgorii. 

Când Ramses îl numise mare preot, Nebu nu se înșelase; 
tânărul monarh cerea ca cetatea Karnak să i se supună și să 
nu manifeste nici o pretenţie de independenţă. Dar Nebu nu 
era un om de paie și luptase pentru ca templul de la Karnak 
să nu fie spoliat pentru profitul altor temple. Cum faraonul 
se preocupase de menţinerea armoniei în întreaga țară, Nebu 
fusese un pontif fericit. 

informat de Bakhen, bătrânul nu mai ieșea deloc din 
modesta sa locuinţă de trei camere construită în apropierea 
lacului sfânt din Karnak. Seara îi plăcea să ude straturile de 
iriși plantați de o parte și de alta a porții de la intrare. Când nu 
va mai avea puterea să facă asta, o să-i ceară regelui să-l 
demită din funcţiile pe care le ocupa. 

Ghemuit pe vine, un grădinar smulgea buruienile. Nebu 
nu-și ascunse nemulțumirea. 

- Nimeni nu este autorizat să se atingă de irișii mei! 

- Nici chiar faraonul Egiptului? 

Ramses se ridică și se întoarse cu faţa. 

— Maiestate, vă rog să... 

- Ai dreptate să veghezi tu însuţi asupra acestei comori, 
Nebu. Ai lucrat bine pentru Egipt și pentru Karnak. Să plantezi, 
să vezi crescând, să întreţii această viaţă fragilă și atât de 
frumoasă... Există sarcină mai nobilă ca asta? După moartea 
lui Nefertari, m-am gândit să devin grădinar, departe de tron, 
departe de putere. 

— N-aveţi dreptul, Maiestate. 

- Speram la mai multă înţelegere. 

— Un bătrân ca mine să viseze la odihnă este legitim, dar 
Maiestatea Ta... 

Ramses contempla luna care se ridica pe cer. 

— Furtuna se apropie, Nebu. Am nevoie de oameni siguri și 
competenţi pentru a înfrunta elementele dezlănţuite. Oricare 
ar fi vârsta și starea ta de sănătate, lasă pe mai târziu proiectele 
de retragere. Continuă să controlezi Karnakul cu fermitate. 


Ambasadorul din Hatti, un omuleţ uscăţiv de vreo șaizeci 
de ani se prezentă la intrarea Ministerului Afacerilor Externe. 
Conform obiceiului, el depuse un buchet de crizanteme și 
crini pe un altar de piatră, la picioarele unei statui de babuin, 
reprezentându-l pe Thot, zeul scribilor, al limbii sfinte și al 
cunoașterii. Apoi se adresă unui gradat înarmat cu o lance. 

— Ministrul mă așteaptă, spuse el pe un ton sec. 

- Îl anunţ. 

Îmbrăcat cu o robă roș-albastră cu franjuri, cu părul negru 
strălucitor dat cu o rășină aromată, cu faţa umbrită de o 
barbă asemănătoare unui colier, ambasadorul se învârtea 
ca un leu în cușcă. 

Surâzând, Acha veni să-l întâmpine. 

— Sper că nu v-am făcut să așteptați prea mult. Să mergem 
în grădină, prietene, acolo vom fi liniștiți. 

În jurul unui bazin acoperit cu lotuși albaștri, palmieri și 
arbori de iuiuba asigurau o umbră agreabilă. Pe un gheridon, 
un servitor puse cupe de alabastru umplute cu bere proaspătă, 
un coș cu smochine și apoi dispăru. 

— Fiţi liniștit, spuse Acha, nimeni nu ne poate auzi. 

Ambasadorul hitit ezită să se așeze pe un scaun pliant 
din lemn acoperit cu o pernă de in verde. 

— De cine vă e teamă? 

— De tine, Acha. 

Șeful diplomaţiei egiptene nu renunţă la zâmbetul său. 

- Am îndeplinit misiuni de spionaj, e adevărat, dar acea 
perioadă este revolută. Am devenit un personaj oficial, care 
ţine la respectabilitatea sa și n-are nici cea mai mică dorinţă 
de a se lansa în acţiuni necinstite. 

— De ce te-aș crede? 

— Pentru că n-am decât un țel, ca și tine: să consolidez 
pacea între popoarele noastre. 

- Faraonul a răspuns la ultima scrisoare a împăratului 
Hattușil? 

- Bineînţeles. Ramses i-a dat excelente vești despre regina 
Iset și despre caii săi și s-a felicitat pentru perfecta respectare 
a tratatului care unește pentru totdeauna Egiptul și Hatti. 

Faţa ambasadorului se întunecă. 

- Din punctul nostru de vedere este cu totul insuficient. 

— Ce-aţi vrea? 

- Împăratul Hattușil a fost șocat de tonul ultimelor scrisori 
ale faraonului. Are sentimentul că Ramses l-ar considera un 
supus și nu un egal. 

Agresivitatea diplomatului era cu greu mascată. 

- Această nemulțumire a luat proporţii alarmante? întrebă 
Acha. 

— Mă tem că da. 

- Un diferend atât de mic ar putea să repună în discuţie 
alianţa noastră? 

— Hitiţii sunt oameni mândri. Oricine le rănește orgoliul 
îşi atrage răzbunarea lor. 

- Nu e aberant să dăm o asemenea amploare unui inci- 
dent minor? 

— Din punctul nostru de vedere, este major. 

- Mi-e teamă că nu înțeleg... Această poziţie nu este 
supusă negocierilor? 

— Nu este. 

Acha se temea de această eventualitate. La Kadesh, 
Hattușil comandase o coaliţie învinsă de Ramses. Ranchiuna 
lui nu se stinsese, căuta orice pretext pentru a-și reafirma 
supremaţia. 

— Aţi merge până la...? 

— Până la anularea tratatului, preciză ambasadorul hitit. 

Acha se hotărî să utilizeze arma lui secretă. 

— Acest text v-ar readuce la sentimente mai conciliante? 

Egipteanul îi înmână hititului o scrisoare redactată de 
Ramses. Intrigat, diplomatul citi cu voce tare misiva: 


Să fii sănătos, frate Hattușii, la fel și soţia, familia ta, 
caii tăi și provinciile tale. Tocmai am examinat reproșurile 
tale: tu crezi că te-am tratat ca pe unul din supușii mei și 
asta mă mâhnește. Fii sigur că îți acord consideraţia potrivită 
rangului tău. Cine altul, în afară de tine, este împăratul 
hitiților? Fii sigur că te consider precum un frate. 


Ambasadorul păru uimit. 

— Ramses este autorul acestei scrisori? 

— Nu vă îndoiţi de asta. 

— Faraonul Egiptului și-ar recunoaște greșeala? 

— Ramses vrea pace. Și eu am o decizie importantă să vă 
anunţ: inaugurarea, la Pi-Ramses, a unui palat al țărilor străine 
unde dumneavoastră și ceilalți diplomaţi veți beneficia de 
o administrare permanentă și de un personal calificat. Capi- 
tala egipteană va fi astfel centrul unui dialog permanent cu 
aliaţii și vasalii săi. 

— Remarcabil, cedă hititul. 

- Pot să sper că intenţiile voastre belicoase se vor estompa 
rapid? 

— Mi-e teamă că nu. 

De data asta, Acha fu într-adevăr îngrijorat. 

- Trebuie să trag concluzia că nimic nu va atenua 
susceptibilitatea împăratului? 

- Pentru a ne întoarce la ceea ce este esenţial, Hattușil 
dorește și el să consolideze pacea, dar pune o condiţie. 

Ambasadorul hitit dezvălui adevăratele intenţii ale 
împăratului. Acha nu mai avea chef să zâmbească. 


Ca în fiecare dimineaţă, ritualiștii celebrau cultul ka-ului 
lui Seti, în magnificul templu al acestuia de la Gurnah, pe 
malul occidental al Thebei. Responsabilul acestei fundaţii 
funerare se pregătea să depună pe un altar o ofrandă de 
struguri, smochine și lemn de ienupăr, când unul din subor- 
donaţii săi îi șopti câteva cuvinte la ureche. 

- Faraonul, aici? Dar n-am fost prevenit! 

Întorcându-se, preotul zări statura înaltă a monarhului, 
îmbrăcat cu o robă de in alb. Puterea și magnetismul lui 
Ramses erau suficiente pentru a-l deosebi de ceilalți preoți. 

Faraonul luă platoul cu ofrande și pătrunse în capela unde 
trăia sufletul tatălui său. În acest templu, Seti anunţase 
încoronarea fiului său mai mic, punând astfel capăt iniţierii 
făcute cu dragoste și rigoare încă din adolescenţă. Cele două 
coroane, „însemnele magiei”, fuseseră solid fixate pe capul 
Fiului luminii al cărui destin se confundase cu cel al Egiptului. 

Să-i urmezi lui Seti părea imposibil. Dar adevărata 
libertate a lui Ramses constase în a nu alege, în a respecta 
Regula și a-i satisface pe zei, astfel ca oamenii să fie fericiţi. 

Astăzi, Seti, Tuya și Nefertari străbăteau frumoasele 
drumuri ale eternității și pluteau în bărcile celeste. Pe 
pământ, templele și mormintele lor le imortalizau numele. 
Spre ka-ul lor se întorceau ființele umane când simțeau 
dorinţa de a pătrunde misterele celeilalte lumi. 

O dată ritualul terminat, Ramses se îndreptă spre grădina 
templului străjuită de un sicomor în care se cuibăreau bâtlani 
cenușii. 

Melodia blândă și gravă a oboiului îl încântă. Un ritm 
lent, inflexiuni triste care îţi smulgeau un surâs, ca și când 
speranța ajungea mereu să alunge mâhnirea. 

Așezată pe un zid mic la umbra frunzarului, muziciana 
cânta cu ochii închiși. Cu părul negru și strălucitor, cu 
trăsăturile feţei pure și regulate ca acelea ale unei zeițe, 
Meritamon, în vârstă de treizeci și trei de ani, era la apogeul 
frumuseţii ei. 

inima lui Ramses se strânse. Semăna într-atât cu mama 
ei, Nefertari, de parcă era sosia ei. Dotată pentru muzică, 
Meritamon alesese, de foarte tânără, să intre în templu și să 
ducă o existenţă de solitară în serviciul divinității. Acesta 
fusese visul lui Nefertari pe care Ramses i-l sfărâmase, 
cerându-i să fie marea lui soție regală. Meritamon ar fi putut 
ocupa o poziţie de prim rang în rândul muzicienelor sfinte 
ale templului din Karnak, dar prefera să stea aici, lângă 
sufletul lui Seti. 

Ultimele note își luară zborul spre soare. Interpreta își 
puse oboiul pe zid și deschise ochii verzi-albaștri. 

— Tată! Eşti aici de mult? 

Ramses își luă fiica în braţe și o strânse îndelung. 

— Îmi lipsești, Meritamon. 

- Faraonul este soţul Egiptului, iar copilul lui este poporul 
întreg. Tu care ai mai mult de o sută de fii și fiice, îţi mai 
amintești de mine? 

El se îndepărtă și o privi cu admiraţie. 

- „Copiii regali”... Sunt doar titluri onorifice. Tu ești fiica 
lui Nefertari, unica mea iubire. 

— Acum, soţia ta este frumoasa Iset. 

— Mi-o reproșezi? 

— Nu, ai făcut bine; ea n-o să te trădeze. 

— Accepți să vii la Pi-Ramses? 

— Nu, tată. Lumea exterioară mă plictisește. Ce e mai 
important decât celebrarea riturilor? În fiecare zi mă gândesc 
la mama: îi împlinesc visul și sunt convinsă că fericirea 
mea îi întreține eternitatea. 

- Ea ţi-a lăsat moștenire frumuseţea și caracterul ei. Am 
vreo șansă să te conving? 

— Nici una, o știi bine. 

El îi luă cu blândeţe mâinile. 

— Chiar nici una? 

Ea surâse cu graţia lui Nefertari. 

— Vei îndrăzni să-mi dai ordin? 

— Tu ești singura în faţa căreia Faraonul renunţă să-și 
impună voinţa. 

- Nu este o înfrângere, tată; la templu, sunt mai utilă 
decât la curte. Să fac să trăiască spiritul bunicilor mei și al 
mamei mi se pare o sarcină majoră. Fără legătura cu strămoșii, 
ce fel de lume am construi? 

— Continuă să cânţi această muzică celestă, Meritamon. 
Egiptul va avea nevoie de ea. 

Îngrijorarea strânse inima tinerei. 

- De ce pericol te temi? 

- O furtună ne ameninţă. 

— Nu ești tu stăpânul? 

— Cântă, Meritamon, cântă și pentru Faraon, creează 
armonie, desfată divinităţile, atrage-le spre Cele Două Țări. 
Furtuna ameninţă și va fi cumplită. 


Serramanna lovi cu pumnul în peretele sălii gărzilor. O 
bucată de tencuială se desprinse. 

— Cum adică a dispărut? 

— A dispărut, șefule, confirmă soldatul însărcinat cu supra- 
vegherea prinţului hitit, Uri-Teșub. 

Gigantul sard își înhăță subordonatul de umeri și neferi- 
citul, deși robust, crezu că o să fie strivit. 

— Îţi baţi joc de mine? 

— Nu, șefule, jur că nu! 

— Atunci, a șters-o pe sub nasul tău? 

— A dispărut în mulţime. 

- De ce n-ai pus să fie răscolite casele cartierului? 

- Acest Uri-Teșub este un om liber, șefule! N-avem nici 
un motiv să trimitem poliţia pe urmele lui. Vizirul ne-ar acuza 
pentru intervenţie abuzivă. 

Serramanna mugi ca un taur furios și-i dădu drumul din 
strânsoare subordonatului său. Neîndemânaticul avea 
dreptate. 

~ Care sunt ordinele, șefu'? 

— Am dublat protecţia faraonului. Primul care nu respectă 
disciplina, îi înfig casca în craniu! 

Membrii gărzii din preajma lui Ramses nu nesocotiră 
ameninţarea. Într-un acces de furie, fostul pirat era capabil 
să o pună în aplicare. 

Ca să-i treacă turbarea, Serramanna împlântă o serie de 
pumnale în inima unei ţinte de lemn. Această dispariţie a 
lui Uri-Teșub nu prevestea nimic bun. Ros de ură, hititul s-ar 
folosi de libertatea regăsită ca de o armă împotriva stă- 
pânului Egiptului. Dar când și în ce mod? 


Asistat de Acha, Ramses în persoană inaugură palatul 
țărilor străine în prezenţa unei cohorte de diplomaţi. Cu 
talentul său obișnuit, Acha inu un discurs călduros în care 
cuvintele „pace”, „înţelegere cordială”, „Cooperare econo- 
mică” reveneau la intervale regulate. Așa cum se impunea, 
un somptuos banchet încheie ceremonia care marca transfor- 
marea orașului Pi-Ramses în capitala Orientului Apropiat, 
primitoare pentru toate popoarele. 

Ramses moștenise de la tatăl său, Seti, puterea de a ghici 
secretele sufletelor. În ciuda talentului de actor a! lui Acha, 
el își dădu seama că prietenul său era îngrijorat și că neliniș- 
tea lui avea legătură cu furtuna pe care suveranul o prevăzuse. 

O dată mondenităţile terminate, cei doi bărbaţi se 
retraseră. 

— Strălucită peroraţie, Acha. 

- Obligaţiile meseriei, Maiestate. Această inițiativă te 
va face și mai popular. 

— Cum a reacţionat ambasadorul hitit la scrisoarea mea? 

— Excelent. 

— Dar Hattușil vrea mai mult, nu-i așa? 

- Nu ceva imposibil. 

— Nu suntem între diplomaţi, Acha. Spune-mi adevărul. 

— Atât cât să te previn: dacă nu accepţi condiţiile lui 
Hattușil, va fi război. 

— Şantaj! În acest caz, nu vreau nici măcar să le cunosc. 

— Ascultă-mă, te rog! Am muncit prea mult la pacea asta, 
și eu și tu, ca s-o vedem distrusă într-o clipă. 

— Vorbește-mi fără să-mi ascunzi nimic. 

— Știi că Hattușil și soția lui, Putuhepa, au o fiică. Se 
spune că e o femeie foarte frumoasă și inteligentă. 

- Cu atât mai bine pentru ea. 

~ Hattușil dorește să consolideze pacea și, după el, cel 
mai bun mijloc este de a celebra un mariaj. 

— Trebuie să înţeleg că...? 

- Ai înţeles-o de la primele mele cuvinte. Pentru a pe- 
cetlui definitiv înțelegerea noastră, Hattușil cere nu numai 
s-o iei de nevastă pe fiica lui, ci mai ales să faci din ea 
marea ta soţie regală. 

— Uiţi că frumoasa Iset deţine această funcţie? 

— Pentru un hitit, acesta gen de detaliu contează prea 
puţin. Femeia trebuie să se supună soțului ei. Dacă acesta o 
repudiază, ea nu poate decât să se încline și să tacă. 

- Suntem în Egipt, Acha, nu într-o ţară barbară. Mi-ai 
recomanda s-o îndepărtez pe Iset pentru a mă recăsători cu 
o hitită, fiica celui mai rău dușman al meu? 

- Astăzi, cel mai bun aliat, rectifică ministrul Afacerilor 
externe. 

— Această cerere este absurdă și revoltătoare! 

— În aparenţă, da. În realitate, ea nu este lipsită de interes. 

- N-o voi supune unei asemenea umilinţe pe tset. 

- Tu nu ești un soţ ca oricare altul, măreţia Egiptului 
trebuie să treacă înaintea sentimentelor tale. 

— Nu cumva ai frecventat prea multe femei, Acha, de ai 
devenit atât de cinic? 

— Fidelitatea îmi este străină, recunosc, dar părerea mea 
este cea a ministrului și prietenului tău. 

— Inutil să ceri părerea fiilor mei, Kha și Merenptah, știu 
dinainte răspunsul lor. 

- Cine ar putea să le reproșeze veneraţia pentru mama 
lor, frumoasa iset, marea soţie regală a lui Ramses? Pacea 
sau războiul... lată alegerea cu care te confrunți. 

- Să luăm prânzul cu Ameni, aș vrea să-l consult. 
- Vei afla și părerea lui Setau care tocmai a sosit din Nubia. 
— În sfârșit o veste bună! 


Setau, îmblânzitorul de șerpi îndrăgostit de Nubia, Acha, 
diplomatul cu vedere pătrunzătoare, Ameni, scribul riguros 
și devotat... Nu mai lipsea decât Moise ca să fie reconstituit 
grupul de studenți ai universităţii din Memphis care, cu mulţi 
ani în urmă, împărtășeau fericirea prieteniei și își puneau 
întrebări asupra naturii adevăratei puteri. 

Bucătarul lui Ramses se întrecuse pe sine: cuburi de praz 
și dovlecei în zeamă de carne, friptură de miel cu cimbrișor 
garnisită cu piure de smochine, rinichi marinaţi, brânză de 
capră, prăjitură cu miere, însiropată cu suc de roșcove. În 
onoarea acestei reîntâlniri, Ramses ceruse să fie servit un vin 
roșu din anul 3 al domniei lui Seti, al cărui buchet îi provocă 
lui Setau un fel de extaz. 

— Seti merită toate elogiile! exclamă prietenul cobrelor, 
îmbrăcat cu veșnica lui tunică din piele de antilopă, cu multe 
buzunare pline de remedii împotriva veninului. Când o 
domnie produce asemenea minunăţii, înseamnă că e 
binecuvântată de zei. 

- În domeniul eleganței, îl deplânse Acha, n-ai făcut 
nici un progres. 

— Exact, aprobă Ameni. 

- Tu, scribule, mulțumește-te să mănânci de două ori cât 
greutatea ta! Care e secretul tău, de nu te îngrași? 

— Munca în serviciul regatului. 

— Ai să-mi reproșezi ceva în legătură cu felul în care am 
pus în valoare Nubia? 

- Dacă s-ar fi pus problema, aș fi redactat de mult un 
raport negativ. 

- Când o să terminaţi cu obișnuitele voastre înțepături, 
interveni Acha, poate vom putea trece la lucruri mai serioase. 

- Moise este singurul absent, le aminti Ramses gânditor; 
unde se află el acum, Acha? 

- Continuă să rătăcească prin deșert și să se lupte cu unii 
și cu alţii; n-o să ajungă niciodată pe Pământul Făgăduit. 

- Moise s-a înșelat în privința drumului, dar acest drum îl 
conduce către un ţel pe care îl va atinge. 

— Ca și pe tine, mărturisi Ameni, și pe mine mă încearcă 
nostalgia, dar cum să uit că prietenul nostru evreu a trădat 
Egiptul? 

— N-avem timp de amintiri, i-o tăie scurt Setau. Pentru mine, 
un prieten care se îndepărtează astfel, nu mai este prieten. 

- L-ai respinge chiar dacă s-ar căi? întrebă Ramses. 

- Când un om a întrecut anumite limite, nu se mai poate 
întoarce. Iertarea este alibiul celor slabi. 

- Din fericire, spuse Acha, Ramses nu ţi-a încredințat ţie 
diplomaţia țării. 

— Cu șerpii, nu există jumătăţi de măsură, veninul — ori 
te vindecă, ori te omoară. 

— Moise nu mai constituie o problemă la ordinea zilei, 
estimă Ameni. 

- Sunt aici, explică Setau, din cauza lui Lotus; datorită 
calităţilor ei de clarvăzătoare, ea m-a alertat. Ramses este 
în pericol, nu-i așa? 

Faraonul nu încercă să dezmintă. Setau se întoarse spre 
Ameni. 

- În loc să înfuleci prăjitura asta, spune-ne ce ai dibuit? 

— Dar... nimic! Pentru mine, totul este în ordine. 

— Dar din partea ta, Acha? 

Diplomatul își clăti degetele într-un bol cu apă cu lămâie. 

— Hattușil are o pretenţie neașteptată: să-și mărite fiica 
cu Ramses. 

- Care este problema? se amuză Setau. Acest gen de 
mariaj diplomatic a fost practicat cu succes în trecut și apoi 
această hitită nu va fi decât o soție secundară în plus! 

— În cazul de faţă, situaţia este mai complexă. 

— Mireasa e hidoasă? 

— Împăratul hitit vrea să facă din fiica sa o mare soţie regală. 

Setau se înfurie. 

— Asta înseamnă că... vechiul nostru dușman îi impune 
faraonului s-o repudieze pe Iset! 

— Formularea ta este cam brutală, consideră Acha, dar 
nu e lipsită de perspicacitate. 

— Îi detest pe hitiţi, mărturisi Setau, golind o nouă cupă 
de vin. Frumoasa Iset nu e Nefertari, desigur, dar nu merită 
o astfel de soartă. 

- Pentru prima dată, declară Ameni pe un ton ursuz, sunt 
de acord cu tine. 

- Sunteţi prea impulsivi, declară Acha. Este în joc pacea. 

— Hitiţii nu ne vor impune legea lor! protestă Setau. 

— Nu mai sunt dușmanii noștri, le aminti ministrul 
Afacerilor externe. 

— Te înșeli! Hattușil și semenii lui nu vor renunţa niciodată 
să pună mâna pe Egipt. 

~ Baţi câmpii. Împăratul hitit vrea pacea, dar pune condi- 
tiile lui. De ce să-l refuzăm, fără să reflectăm? 

— Eu nu cred decât în instinct. 

— Eu, spuse Ameni, eu am reflectat. Nu o apreciez deloc 
pe frumoasa Iset, dar ea este regina Egiptului, marea soție 
regală aleasă de Ramses după moartea lui Nefertari. Nimeni, 
fie el și împăratul hitiţilor, n-are dreptul să o ofenseze. 

- Ce atitudine insensibilă! zise Acha. Vreţi să trimiteţi la 
moarte mii de egipteni, să însângeraţi protectoratele noastre 
din Nord și să puneţi în pericol întreaga ţară? 

Ameni și Setau îl interogară pe Ramses din priviri. 

- Voi lua singur decizia, spuse faraonul. 


Șeful convoiului ezita. 

Să meargă de-a lungul coastei, trecând prin Beirut, pentru 
a se îndrepta spre sud, să traverseze Canaanul și să ajungă 
la Sileh sau să o ia pe drumul care mărginea Anti-Libanul și 
muntele Hermon, lăsând Damascul la est? 

Fenicia nu era lipsită de farmec: păduri de stejari și cedri, 
nuci cu umbră răcoroasă, smochini cu fructe delicioase, orașe 
primitoare unde era agreabil să poposești. 

Dar trebuia să livreze cât mai repede olibanul* la Pi-Ramses, 
acest oliban recoltat în peninsula arabică cu mari eforturi. 

La această tămâie albă pe care egiptenii o numeau sonter, 
„Cea care divinizează”, se adăuga mirul roșiatic, nu mai puţin 
preţios. Templele aveau nevoie de substanţe rare pentru a-și 
celebra riturile; în sanctuare se răspândea parfumul lor care 
urca până la cer și îi încânta pe zei. Îmbălsămătorii și doctorii 
se foloseau în egală măsură de ele. 

Arborele de tămâie din Arabia, cu frunzuliţe de un verde 
închis, măsura între cinci și opt metri înălțime; în august și 
în septembrie se desfăceau florile aurite cu mijloc purpuriu 
în timp ce, sub coajă, străluceau picuri de rășină albă. Un 


* Olibanul era considerat tămâie pură și provenea din rășina unui 
arbust, Boswalia carteri. De culoare albă, această rășină era numită „alb 
de lapte”, „leban” în arabă, de unde denumirea de oliban (n. trad.). 

expert capabil să jupoaie coaja obținea trei recolte pe an, 
recitând vechea formulă magică: „Fii fericit cu mine, arbore 
de tămâie, Faraonul te va face să crești și mai mare.” 

Însoțitorii convoiului transportau de asemenea cupru de 
Asia, cositor și sticlă, dar aceste materiale, căutate și ușor de 
vândut, n-aveau valoarea tămâiei. După efectuarea acestei 
livrări, patronul se va odihni în frumoasa lui vilă din Deltă. 

Cu fruntea descreţită, cu burta umflată, furnizorul 
olibanului era un bun comesean, dar nu glumea când era 
vorba de muncă. Verifica el însuși starea căruţelor și a măga- 
rilor. Cât despre angajaţi, hrăniţi cum trebuie și beneficiind 
de opriri lungi, ei n-aveau voie să se plângă dacă nu voiau 
să-și piardă locul. 

Șeful convoiului optă pentru drumeagul muntos, mai 
dificil, dar mai puţin lung decât drumul de coastă. Aici umbra 
va fi deasă și animalele vor profita de o relativă răcoare. 

Măgarii înaintau sprinteni, cei douăzeci de însoțitori 
fredonau un cântec, vântul le ușura mersul. 

~ Șefule... 

- Ce este? 

- Am impresia că suntem urmăriţi. 

Șeful convoiului ridică din umeri. 

— Când o să-ţi uiţi trecutul de mercenar? Azi e pace iar 
noi călătorim în siguranţă. 

— Nu zic că nu-i așa, dar totuși suntem urmăriţi. Este bizar. 

- Nu suntem noi singurii negustori! 

- Dacă sunt vagabonzi, nu conta pe mine să le dau 
rația mea. 

— Nu-ţi mai face griji și supraveghează-ţi măgarii. 

Cel din fruntea convoiului se opri brusc. 

Furios, șeful lui merse în fața coloanei. El constată că o 
grămadă de crăci îi împiedica pe măgari să înainteze. 

— Daţi astea la o parte! 

În momentul în care însoțitorii din fața convoiului se 
apucară de treabă, un stol de săgeți îi doborî la pământ. 
Uluiţi, colegii lor încercară să fugă, dar nu scăpară de 
agresori. Ex-mercenarul învârti în aer un pumnal, escaladă 
panta bolovănoasă și se aruncă asupra unuia dintre arcași. 
Dar un atlet cu părul lung îi despică craniul cu tăișul unei 
barde. 

Drama nu durase decât câteva minute. Numai șeful 
convoiului fusese cruțat. Tremurând, incapabil de a fugi, el 
privi cum se apropie ucigașul cu torsul lat acoperit de o 
blană de păr roșu. 

— Lasă-mă în viaţă... Voi face din tine un om bogat! 

Uri-Teșub izbucni în râs și își înfipse sabia în burta 
nefericitului. Hititul detesta negustorii. 

Acoliţii săi, fenicieni, își recuperară săgețile din cadavre. 
Măgarii se supuseră ordinelor noilor lor stăpâni. 


Sirianul Raia se temea de violenţa lui Uri-Teșub, dar nu 
găsise alt aliat mai bun pentru a apăra cauza grupărilor care 
refuzau pacea și care voiau să-l dea jos pe Ramses prin orice 
mijloc. În timpul acestui armistițiu, Raia se îmbogăţea. Dar el 
era convins că războiul se va relua și că hitiţii vor lansa atacul 
asupra Egiptului. Vechiul general șef, Uri-Teșub, va fi ales atunci 
de trupele lui și el le va insufla gustul victoriei. Faptul că l-a 
ajutat să iasă din prăpastie o să-i aducă lui Raia, într-un viitor 
mai mult sau mai puţin îndepărtat, o poziţie privilegiată. 

Când hititul apăru în depozitul său, Raia nu putu să-și 
reprime o imperceptibilă mișcare de recul. Avea sentimentul 
că această fiinţă plină de cruzime, înfierbântată și îngheţată, 
în același timp, putea să-i taie gâtul doar din simpla plăcere 
de a ucide. 

— V-aţi și întors! 

— Nu ești mulțumit să mă revezi, Raia? 

- Dimpotrivă, prințe! Dar sarcina Domniei Tale nu era 
așa de simplă și... 

- Am simplificat-o. 

Bărbuţa negustorului sirian tremură. Îi ceruse lui Uri-Teșub 
să ia contact cu fenicienii și să răscumpere de la ei tămâia 
provenind din peninsula arabică. Negocierile riscau să fie 
lungi, dar Raia îi dăduse lui Uri-Teșub destule plăci de cositor 
pentru a-l convinge pe șeful convoiului să-i cedeze încăr- 
cătura. Sirianul pusese, de asemenea, în balanţă o placă de 
argint de contrabandă, vase rare și bucăţi frumoase de stofă. 

- Simplificată... În ce fel? 

- Negustorii pălăvrăgesc, așa că am acţionat. 

-L-ai convins așadar ușor pe șeful convoiului să-ţi vândă 
olibanul. 

Zâmbetul lui Uri-Teșub fu acela al unui carnivor. 

— Foarte ușor. 

- Totuși, are o reputaţie de temut în afaceri. 

- Nimeni nu discută cu sabia mea. 

— Doar nu l-ai... 

— Am angajat mercenari și i-am suprimat pe însoțitorii 
convoiului, inclusiv pe șeful lor. 

— Dar de ce...? 

— Nu-mi place să parlamentez și apoi am olibanul. Nu 
asta era esenţial? 

- Va avea loc o anchetă! 

— Am aruncat corpurile într-o râpă. 

Raia se întrebă dacă n-ar fi trebuit să ducă existența 
liniștită a unui negustor, dar era prea târziu ca să mai dea 
înapoi. La cea mai mică reticenţă, Uri-Teșub n-ar ezita să 
se debaraseze de el. 

— Și acum? 

- Trebuie să distrugem olibanul, estimă Raia. 

- Încărcătura asta nu valorează o avere? 

- Ba da, dar cumpărătorul, oricine ar fi el, ne-ar trăda. 
Acest oliban era destinat templelor. 

—- Am nevoie de arme, de cai și de mercenari. 

— Nu vă asumaţi riscul de a vinde! 

- Sfaturile negustorilor sunt întotdeauna detestabile! O 
să vinzi pentru mine în cantități mici comercianților care 
sunt gata de plecare spre Grecia și Cipru. Și vom începe să 
formăm reţele de oameni fideli, hotărâți să distrugă această 
pace blestemată. 

Planul lui Uri-Teșub nu era nesăbuit. Graţie intermediarilor 
fenicieni, Raia va scăpa repede de tămâie, fără prea multe 
riscuri. Absolut ostilă Egiptului, Fenicia adăpostea mulți 
decepționaţi de politica lui Hattușil. 

- Am nevoie de respectabilitate, continuă hititul. 
Serramanna nu va înceta să mă hărţuiască, decât dacă voi 
părea leneș și decis să mă bucur de plăcerile vieții. 

Raia reflectă. 

- Trebuie deci să luaţi de nevastă o femeie bogată și 
onorabilă. Singura soluţie ar fi o văduvă bogată care duce 
lipsă de iubire. 

- Ai una la îndemână? 

Raia își scărpină bărbuța. 

-Clientela mea este vastă... Am două-trei idei. Săptămâna 
viitoare, voi organiza un banchet și o să vă prezint. 

- La ce dată va pleca din peninsula arabică viitoarea 
încărcătură de oliban? 

- Nu știu încă, dar avem timp. Reţeaua mea de informatori 
nu va întârzia să ne prevină. Dar... o nouă acţiune violentă 
nu va declanșa o reacţie a armatei egiptene? 

— Nu va rămâne nici o urmă de violenţă iar autorităţile 
egiptene vor fi luate prin surprindere. Fiindcă noi o să punem 
mâna pe toată recolta din acest an. Dar de ce ești atât de 
convins că lipsa tămâiei o să-l clatine pe Ramses? 

— Pentru Egipt, îndeplinirea ritualurilor este esenţială; dacă 
nu sunt celebrate conform regulilor stabilite de pe vremea 
strămoșilor, echilibrul țării este în pericol. Când preoții vor 
băga de seamă că le lipsește olibanul și mirul, ei se vor 
întoarce împotriva lui Ramses. Ce va putea acesta să facă, 
dacă nu să constate propria lipsă de prevedere? Va fi acuzat 
că-i disprețuiește pe zei, că nemulțumește clerul și poporul. 
Dacă.reușim să răspândim câteva zvonuri false care vor spori 
confuzia și să-l lipsim pe Ramses de unul sau doi susţinători 
majori, vor izbucni tulburări grave în principalele orașe. 

Uri-Teșub își imagină un Egipt în flăcări, însângerat, lăsat 
pradă jefuitorilor, coroanele Faraonului călcate în picioare 
de armata hitită, privirea lui Ramses cuprinsă de teroare. 

Ura îi deforma faţa hititului până într-atât că îl înspăi- 
mântă pe negustorul sirian. Pentru câteva clipe, Uri-Teșub 
intrase în regatul tenebrelor, pierzând contactul cu lumea 
oamenilor. 

- Vreau să lovesc repede și puternic, Raia. 

- Răbdarea este indispensabilă, stăpâne. Ramses este un 
adversar de temut. Precipitarea ne-ar duce la eșec. 

- Am auzit vorbindu-se despre protecţiile lui magice... 
Dar ele slăbesc o dată cu vârsta, și Nefertari nu mai este 
acolo pentru a-l ajuta pe acest monarh blestemat. 

— Reţeaua noastră de spionaj reușise să-i manipuleze pe 
fratele lui Ramses și pe ministrul Meba, aminti Raia. Ei sunt 
morţi, dar am păstrat preţioase contacte în înalta admi- 
nistraţie. Funcţionarii sunt uneori vorbăreţi. Unul dintre ei 
mi-a dat de înţeles că relaţiile diplomatice între Hatti și 
Egipt riscă să se degradeze. 

- E o veste formidabilă! Care e cauza discordiei? 

— Secretul este încă bine păstrat, dar voi afla mai multe. 

- Norocul e pe cale să se întoarcă, Raia! Și crezi că eu 
voi fi mai puţin de temut decât Ramses? 


Servitoarea frumoasei Iset săpuni îndelung spatele reginei 
înainte de a vărsa pe trupul ei zvelt apa caldă și parfumată. 
Folosea o substanţă bogată în saponină, extrasă din scoarţa 
și din pulpa fructului unui arbore preţios și generos. Visătoare, 
regina Egiptului se lăsă în seama manichiuristei şi a coafezei. 
Un servitor îi aduse o cupă de lapte proaspăt. 

La Pi-Ramses, frumoasă Iset se simțea mai în largul ei 
decât la Theba. Acolo, pe ţărmul occidental, se afla mormân- 
tul lui Nefertari, în Valea Reginelor, și capela sa de la 
Ramesseum unde Ramses însuși celebra adesea cultul. Aici, 
în capitala cosmopolită creată de Faraon, existenţa era învol- 
burată și te gândeai mai puţin la trecut și la viaţa de dincolo. 

iset se contemplă într-o oglindă din bronz șlefuit, în formă 
de disc și al cărei mâner reprezenta o femeie goală, cu 
picioare lungi și capul încoronat de o umbrelă de papirus. 

Da, era încă frumoasă. Pielea ei era fină, ca o stofă 
prețioasă, faţa ei păstrase o extraordinară prospeţime, iubirea 
îi strălucea în priviri. Dar frumuseţea ei nu o va egala nicio- 
dată pe cea a lui Nefertari și ea îi era recunoscătoare lui 
Ramses că nu o minţise pretinzând că o s-o uite într-o bună 
zi pe prima lui soţie regală. Iset nu era geloasă pe Nefertari. 
Dimpotrivă, aceasta îi lipsea. Niciodată Iset cea frumoasă 

nu jinduise la locul ei. Faptul că îi dăruise doi fii lui Ramses 
era suficient pentru a fi fericită. 

Cât erau de diferiţi! Cel mare, Kha, în vârstă de treizeci 
și șapte de ani, titular al unor înalte funcţii religioase, își 
petrecea cea mai mare parte a timpului în bibliotecile 
templelor. La douăzeci și șapte de ani, mezinul, Merenptah, 
era la fel de atletic precum tatăl său și avea o înclinaţie 
pronunţată pentru conducere. Poate că unul din ei va fi 
chemat să domnească. Dar faraonul putea la fel de bine să 
aleagă ca succesor pe unul din numeroșii „fii regali”, din 
care majoritatea erau străluciți administratori. 

Lui Iset nu-i păsa de putere și de viitor. Ea savura fiecare 
clipă a miracolului pe care i-l oferea destinul. Să trăiască în 
preajma lui Ramses, să participe alături de el la ceremoniile 
oficiale, să-l vadă domnind asupra Celor Două Țări... Exista 
viață mai minunată? 

Servitoarea împleti părul reginei, îl parfumă cu mir, apoi 
îi puse o perucă scurtă pe care adăugă o diademă de perle și 
cornalină. 

— lertaţi-mi familiaritatea... Dar Maiestatea Voastră arată 
încântător! 

Iset surâse. Trebuia să rămână frumoasă pentru Ramses, 
să-l facă să uite cât mai mult timp posibil că tinereţea ei 
dispăruse. 

În clipa în care se ridică, el apăru. Nici un om nu se 
putea compara cu el, nici unul nu avea inteligenţa, forța și 
prestanţa lui. Zeii îi dăruiseră totul și el restituia această 
ofrandă ării sale. 

~ Ramses! Nu sunt încă îmbrăcată. 

- Trebuie să-ţi vorbesc despre o problemă gravă. 

Frumoasei Iset îi fusese teamă de această încercare. 
Nefertari știa să guverneze, ea nu. Faptul de a fi asociată la 
conducerea corăbiei Statului o teroriza. 

- Decizia ta va fi cea bună. 

- Te privește direct, Iset. 

— Pe mine? Dar pot să-ţi jur că n-am intervenit în nici un 
fel, că... 

- E vorba de propria ta persoană și e pacea în joc. 

— Explică-mi, te rog! 

— Hattușil îmi cere s-o iau de soţie pe fiica lui. 

- O soție diplomatică... De ce nu? 

— El cere mai mult: ca ea să devină mare soţie regală. 

Frumoasa Iset rămase încremenită pentru câteva clipe, 
apoi ochii i se umplură de lacrimi. Miracolul se sfârșea. 
Trebuia să se dea la o parte și să-i cedeze locul unei tinere 
și drăguţe hitite, simbolul înţelegerii cordiale dintre Egipt și 
Hatti. În balanţă, frumoasa Iset cântărea mai puţin decât 
o pană. 

— Decizia îţi aparţine, declară Ramses. Accepţi să renunți 
la funcţia ta și să te retragi? 

Regina schiţă un surâs. 

— Această prinţesă hitită trebuie să fie foarte tânără... 

— Vârsta ei contează mai puţin. 

— Tu m-ai făcut foarte fericită, Ramses; voinţa ta este 
cea a Egiptului. 

- Deci, te supui. 

— Să fiu un obstacol în calea păcii, ar fi o crimă. 

- Ei, bine, eu nu mă supun! Împăratul din Hatti nu-i va 
dicta deciziile sale faraonului Egiptului. Noi nu suntem un 
popor de barbari care tratează femeile ca pe niște creaturi 
inferioare. Care dintre stăpânii Celor Două Ţări a îndrăznit 
vreodată să-și repudieze marea soţie regală, cea care face 
parte din ființa faraonului? Și un războinic din Anatolia îndrăz- 
nește să-mi ceară mie, Ramses, să încalc legea strămoșilor 
noștri! 

Ramses luă cu tandreţe mâinile frumoasei Iset. 

- Ai vorbit gândindu-te la Egipt, așa cum trebuia s-o facă 
o adevărată regină. Acum, e rândul meu să acţionez. 


Pătrunzând prin una din cele trei ferestre mari a Claustra* 
care luminau vastul birou al lui Ramses, lumina asfințitului 
învăluia în aur statuia lui Seti. Adusă la viață prin magia 
sculptorului și prin deschizătura ritualică a gurii și a ochilor, 
efigia monarhului continua să transmită un mesaj de 
rectitudine pe care doar fiul său îl percepea, în timp ce pacea 
serii se împodobea cu splendoarea divină. 

Pereţi albi, o masă mare pe care era desfășurată o hartă 
a Orientului Apropiat, un fotoliu cu spătar drept pentru faraon, 
scaune de culoarea paiului pentru vizitatori, o bibliotecă 
conţinând cărţile consacrate protecţiei sufletului regal și un 
dulap cu papirusuri: acesta era decorul auster în care Ramses 
cel Mare lua, singur, deciziile cu privire la viitorul țării sale. 

Monarhul îi consultase pe înțelepții din Casa Vieţii de la 
Heliopolis, pe marii preoţi din fruntea sanctuarelor importante, 
pe Ameni, pe vizir și pe miniștri, apoi se închisese în biroul său 
și dialogase cu sufletul tatălui său. Altădată, s-ar fi sfătuit cu 
Nefertari și Tuya. Frumoasa tset își cunoștea limitele și nu-i era 
de nici un ajutor. Povara solitudinii creștea. În curând va trebui 
să-i pună la încercare pe cei doi fii ca să știe care dintre ei va 
fi apt să continue lucrarea începută din timpul primului faraon. 

Egiptul era puternic și fragil. Puternic, pentru că legea lui 
Maat se perpetua, dincolo de meschinăriile umane; fragil, 
pentru că lumea se schimba, acordând un loc din ce în ce 
mai mare tiraniei, avidităţii și egoismului. Faraonii vor fi, 
fără îndoială, ultimii care vor lupta pentru domnia zeiţei Maat, 
încarnarea Regulii universale, a justiţiei, a iubirii care lega 
între ele elementele și componentele vieţii. Căci ei știau că, 


* claustra — grile de piatră cu bare verticale, situate foarte sus, pe 
pereţii laterali (n. trad.) 

fără Maat, această lume n-ar fi decât un câmp închis unde 
barbarii s-ar lupta cu arme tot mai destructive pentru a-și mări 
privilegiile și pentru a distruge orice legătură cu zeii. 

S-o pună pe Maat în locul dezordinii, al violenţei, al 
nedreptăţii, al minciunii și al urii: aceasta era sarcina Faraonului, 
îndeplinită cu sprijinul puterilor invizibile. Și ceea ce pretindea 
împăratul hitit era împotriva lui Maat. 

O gardă îl introduse pe Acha, îmbrăcat cu o robă de in și 
cu o cămașă cu mâneci lungi ale cărei cusături erau de o 
finețe excepţională. 

— Nu mi-ar plăcea să lucrez într-un loc ca acesta, îi spuse 
el lui Ramses; este într-adevăr prea auster. 

— Tatălui meu nu-i plăceau decorurile încărcate și nici 
mie nu-mi plac. 

— A fi Faraon nu mai lasă destul loc pentru fantezie. Cei 
care te invidiază sunt niște imbecili și niște inconștienţi. 
Maiestatea Ta a luat o decizie? 

- Consultaţiile mele s-au terminat. 

— Am reușit să te conving? 

— Nu, Acha. 

Ministrul Afacerilor externe privi harta Orientului 
Apropiat. 

— Tocmai de asta mă temeam. 

— Cererile lui Hattușil sunt o insultă. Să-i cedez ar însemna 
să reneg instituţia faraonică. 

Acha puse degetul arătător pe teritoriul Imperiului hitit. 

—Un refuz echivalează cu o declaraţie de război, Maiestate. 

— Condamni decizia mea? 

— Este cea a Faraonului și a lui Ramses cel Mare. Tatăl 
tău n-ar fi luat alta. 

— Mi-ai întins o capcană? 

— Mi-am făcut munca de diplomat în favoarea păcii. Aș 
mai fi prietenul lui Ramses, dacă nu l-aș pune la încercare? 

Buzele regelui schiţară un surîs. 

- Când va da Maiestatea Ta ordinul de mobilizare 
generală? 

- Șeful diplomaţiei mele este destul de pesimist. 

- Răspunsul tău oficial va provoca furia lui Hattușil care 
nu va ezita nici o clipă să deschidă ostilitățile. 

— Îți lipsește încrederea în tine, Acha. 

— Sunt realist. 

- Dacă mai poate cineva să salveze pacea, acela ești tu. 

- Altfel spus, Faraonul îmi ordonă să plec la Hattușaș, 
să-i precizez poziţia ta împăratului hitit și să-l fac să revină 
asupra deciziei sale. 

— Îmi citești gândurile. 

— N-am nici o șansă de succes. 

- Acha... n-ai făcut tu și alte fapte vitejești? 

- Am îmbătrânit, Maiestate. 

— Ai deci experienţă! Să te mulțumești cu o controversă, 
apropo de acest mariaj imposibil, nu va fi suficient; e bine 
să te arăţi mai ofensiv. 

Diplomatul încruntă sprâncenele. Credea că-l cunoaște 
bine pe Ramses, dar, încă o dată, faraonul îl surprindea. 

— Am încheiat un tratat de asistență mutuală cu marele 
nostru prieten Hattușil, continuă regele. O să-i explici că 
mă tem de un atac libian la frontiera occidentală. Or, de la 
instaurarea păcii, armamentul nostru s-a învechit și ducem 
lipsă de fier. Îi vei cere așadar împăratului hitit să ne 
furnizeze o cantitate importantă. Mulțumită lui, și conform 
convențiilor încheiate între noi, vom putea să ne apărăm 
împotriva agresorului. 

Uluit, Acha își încrucișă braţele. 

— Asta este într-adevăr misiunea mea? 

— Uitam un detaliu: vreau ca fierul să ne fie livrat în cel 
mai scurt timp. 


Kha, fiul lui Ramses și al frumoasei Iset, refuzase să facă 
carieră în armată și administraţie. Aceste sarcini profane 
nu-l captivau, dar era stăpânit de o veritabilă pasiune pentru 
scrierile înțelepţilor și pentru monumentele Vechiului Imperiu. 
Cu faţa colțuroasă și severă, ras în cap, cu ochii de un albastru 
închis, mai degrabă slab, cu mersul cam rigid din cauza articu- 
laţiilor uneori dureroase, Kha era un cercetător înnăscut. Se 
remarcase luptând contra lui Moise și a magiilor lui repetate 
și conducea cu fermitate clerul zeului Ptah din Memphis. De 
mult timp, Kha delegase aspectul temporal al însărcinării sale 
pentru a putea scruta forțele ascunse care se manifestau în 
aer și în piatră, în apă și în lemn. 

Casa Vieţii de la Heliopolis conserva „sufletele luminii”, 
adică arhivele secrete datând din perioada vârstei de aur în 
timpul căreia faraonii înălțaseră piramidele și înţelepţii 
redactaseră ritualurile. În această epocă binecuvântată, nu 
pătrunseseră ei secretele vieţii și ale morţii? Nemulţumiţi 
de a fi explorat misterele universului, acești înţelepţi le 
transcriseseră în hieroglife cu scopul de a transmite viziunea 
lor generaţiilor viitoare. 

Recunoscut de toți ca cel mai bun expert al tradiţiei, 
Kha fusese ales organizator al primei sărbători sed al lui 
Ramses, care marca cel de-al treizecilea an de domnie. La 

capătul unei atât de lungi perioade de exercitare a puterii, 
forța magică a faraonului era considerată epuizată. Fusese 
nevoie așadar să fie adunați în jurul lui toți zeii și zeițele 
pentru ca această comunitate supranaturală să-i redea o nouă 
energie. Mulţi demoni încercaseră, în van, să se opună rege- 
nerării lui Ramses*. 

Kha nu se mulțumea să descifreze cărţile magice. Proiecte 
vaste îl obsedau, atât de vaste încât ar fi avut nevoie de 
aprobarea faraonului. Înainte de a supune visele atenţiei 
tatălui său trebuia să le aducă încet-încet la realitate. De 
aceea, încă din zori, străbătea cariera de la Muntele Roșu, 
de lângă Heliopolis, pentru a căuta blocuri de cuarţit. În 
aceste locuri, conform mitului, zeii îi masacraseră pe oa- 
menii care se revoltaseră împotriva luminii şi sângele lor se 
impregnase pentru totdeauna în pietre. 

Deși nu beneficiase de formaţia unui cioplitor sau a unui 
sculptor, Kha comunica din instinct cu materialul brut, perce- 
pea energia latentă care curgea în venele pietrei. 

- Ce cauţi, fiule? 

Țâșnind din lumina răsăritului de soare care, învingând 
tenebrele, își întindea imperiul asupra deșertului, Ramses îl 
contempla pe Kha. 

Fiul cel mare al regelui încetă să mai respire. Kha nu era 
străin de faptul că Nefertari își sacrificase viața pentru a-l 
salva de farmecele unei magii negre și se întreba adesea dacă 
Ramses nu avea ceva resentimente în ceea ce-l privește. 

— Ai greșit, Kha. N-am nici un reproș să-ți fac. 

- Îmi descifrezi gândurile cele mai secrete! 

- Nu doreai să mă vezi? 


* În legătură cu acest episod, vezi trilogia mea Le Juge D'Egypte 
(Judecătorul Egiptului): 1. La Pyramide assassinée (Piramida asasi- 
nată); 2. La Loi du désert (Legea deșertului); 3. La Justice du vizir 
(Justiţia vizirului) (Ed. Plon și Pocket). 

- Te credeam la Theba și iată-te aici, la Muntele Roșu. 

- Un grav pericol ameninţă Egiptul, trebuie să-i fac faţă. 
Era indispensabil să meditez în acest loc. 

- N-am încheiat pace cu hitiţii? 

- Nu e vorba poate decât de un armistițiu. 

- Vei evita războiul sau îl vei câștiga... Orice s-ar 
întâmpla, tu vei ști să protejezi Egiptul de nenorocire. 

— Nu dorești să mă ajuţi? 

- Politica... Nu, sunt incapabil. Și domnia ta va dura 
mult timp, dacă respecţi ritualurile ancestrale. Din acest 
motiv voiam să vorbesc cu tine. 

— Ce ai să-mi propui? 

- Trebuie chiar de pe acum pregătită viitoarea ta 
sărbătoare de regenerare. 

— La trei ani după cea dintâi? 

— De acum înainte, trebuie celebrat acest rit la intervale 
regulate și apropiate. Asta este concluzia cercetărilor mele. 

— Fă ceea ce e necesar. 

- Nu puteai să-mi provoci o mai mare bucurie, tată. Nu 
va lipsi nici o divinitate de la viitorul tău jubileu. Bucuria se 
va răspândi în Cele Două Țări, zeița Nut va semăna în ceruri 
malahit și turcoază. 

- Ai un alt proiect, Kha. Cărui templu îi sunt destinate 
blocurile de cuarţit pe care le cauţi? 

- De mai mulţi ani, mă aplec asupra originilor noastre. 
Printre primele noastre ritualuri, era alergarea unui taur numit 
Apis care incarna capacitatea regelui de a birui toate spaţiile. 
Se cuvine să onorăm mai mult acest animal extraordinar și 
să-i acordăm o sepultură demnă de forța lui... Fără a uita să 
restaurăm vechile monumente, ca unele piramide care au 
suferit atacurile timpului și ale invadatorului hyksos. Îmi dai 
echipe de constructori care să ducă la bun sfârșit aceste munci? 

— Alege tu însuţi șeful lucrării și cioplitorii. 

Faţa severă a lui Kha se lumină. 

— Acest loc este ciudat, remarcă Ramses, sângele celor 
revoltați impregnează aceste pietre. Aici, eterna luptă a 
luminii împotriva tenebrelor a lăsat urme profunde. Muntele 
Roșu este un loc al puterii ascunse unde e bine să te 
aventurezi cu prudenţă. Nu ești aici din întâmplare, Kha, ce 
comoară cauţi? 

Fiul cel mare al regelui se așeză pe un bloc maroniu 
de piatră. 

- Cartea lui Thot. Cartea ce conţine secretul hieroglifelor. 
Se află undeva în necropola de la Saqqara. O voi găsi, chiar 
dacă va dura mai mulţi ani. 


La cincizeci și patru de ani, doamna Tanit era o foarte 
frumoasă feniciană ale cărei forme planturoase atrăgeau 
privirile bărbaţilor mult mai tineri. Văduva unui bogat 
negustor, prieten al sirianului Raia, ea moștenise o avere 
considerabilă de care se bucura fără reţinere, organizând 
banchet după banchet în somptuoasa sa vilă din Pi-Ramses. 

Apetisanta feniciană se consolase repede după moartea unui 
soţ pe care-l considera vulgar și plictisitor. După ce simulase 
tristețea timp de câteva săptămâni, Tanit se aruncase în braţele 
unui magnific nubian cu dotări evidente. Dar acesta o părăsise, 
ca și ceilalți amanți, căci în ciuda virilităţii lor, ei se epuizau 
mai repede decât ea. Și o amantă atât de avidă de plăcere ca 
Tanit nu le putea ierta această deplorabilă lipsă de rezistenţă. 

Tanit ar fi putut să se întoarcă în Fenicia, dar îi plăcea 
din ce în ce mai mult Egiptul. Datorită autorităţii și strălucirii 
lui Ramses, pământul faraonilor avea un parfum paradisiac. 
În nici o altă parte o femeie nu era atât de liberă să trăiască 
așa cum voia. 

La căderea serii, invitaţii sosiră. Egipteni bogaţi care 
făceau afaceri cu doamna Tanit, înalți funcționari fascinaţi 
de feniciană, compatrioți râvnind la averea ei, fără a mai 

vorbi de noii veniți pe care stăpâna casei se amuza să-i 
descopere. Ce putea fi mai excitant decât să simtă asupra ei 
privirea plină de dorinţă a unui bărbat? Tanit știa să se arate 
când veselă, când distantă, nelăsându-și niciodată interto- 
cutorul să ghicească cum se va termina întâlnirea lor. În 
toate împrejurările, ea păstra iniţiativa și lua decizia. Mas- 
culul care încerca s-o domine n-avea nici o șansă s-o seducă. 

Ca de obicei, bucatele erau suculente, mai ales spata de 
iepure în sos de bere, cu garnitură de vinete, iar vinurile 
remarcabile. Datorită relațiilor pe care le avea la palat, Tanit 
obținuse chiar câteva ulcioare de vin roșu de Pi-Ramses, 
datând din anul 21 al domniei lui Ramses, data încheierii 
tratatului de pace cu hitiţii. Și, ca de obicei, feniciana arunca 
o privire lascivă asupra celor mai frumoși bărbaţi, în căutarea 
viitoarei sale victime. 

- Cum o mai duci, buna mea prietenă? 

— Raia! E o bucurie să vă revăd. O duc minunat. 

— Dacă nu m-aș teme să vă flatez, aș zice că frumuseţea 
dumneavoastră nu încetează să crească. 

- Climatul îmi priește. Și apoi, durerea pierderii regreta- 
tului meu soţ începe să se estompeze. 

- Din fericire, aceasta este legea naturii. O femeie ca 
dumneavoastră nu este făcută pentru singurătate. 

- Bărbaţii sunt mincinoși și brutali, se sclifosi ea, nu trebuie 
să am încredere. 

— Aveţi dreptate să fiți prudentă, dar sunt convins că 
destinul o să vă rezerve o nouă fericire. 

- Și cum vă merg afacerile? 

- Muncă, multă muncă... Ca să faci conserve de lux îţi 
trebuie o mână de lucru foarte calificată care cere salarii 
mari. Cât despre vasele exotice atât de apreciate în înalta 
societate, importul lor necesită multe negocieri și călătorii. 
Artizanii serioși nu sunt ieftini. Cum reputaţia mea se bazează 

pe calitate, trebuie mereu să investesc. De aceea nu voi fi 
niciodată bogat. 

— Norocul v-a surâs... Cred că necazurile tale s-au terminat. 

- Am fost acuzat, pe nedrept, de simpatii puternice pentru 
hitiţi. De fapt, am făcut comerţ cu ei, fără să mă ocup de 
politică. instaurarea păcii a spălat aceste vechi acuzaţii. În 
prezent, colaborarea cu noii noștri parteneri străini este chiar 
încurajată. Nu este asta cea mai frumoasă victorie a lui Ramses? 

- Faraonul este atât de seducător... Păcat că este inaccesibil. 

Pacea, tratatul semnat de Ramses și Hattușil, pierderea 
spiritului de cucerire a imperiului hitit, Egiptul triumfător... 
Raia nu mai suporta lașităţile și neregulile care cauzaseră 
acest dezastru. El luptase pentru ca supremaţia armatei 
anatoliene să se extindă asupra întregului Orient Apropiat și 
nu renunţa la această bătălie. 

— Aș putea să vă prezint un prieten? o întrebă el pe Tanit 
care se arătă imediat curioasă. 

— Cine e? 

- Un prinţ hitit care se află pentru un timp în Egipt. A auzit 
mult vorbindu-se de dumneavoastră, dar este un bărbat mai 
degrabă timid. A trebuit să insist ca să accepte să participe la 
acest banchet, atât de tare îl înspăimântă mondenităţile. 

— Arată-mi-l. 

— Se află acolo jos, lângă desișul de leandri. 

Așezată pe un stâlp, o lampă îl lumina pe Uri-Teșub, 
separat de grupurile de invitaţi care schimbau între ei bana- 
lități. Lumina tremurătoare îi punea în evidenţă brutalitatea 
feței, bogăţia părului lung, virilitatea torsului acoperit de 
păr roșu, asprimea musculaturii de războinic. 

Tanit rămase mută de emoție. Niciodată nu contemplase 
un animal sălbatic degajând o senzualitate atât de intensă. 
Banchetul încetă să mai existe, ea nu mai avea decât un 
gând: să facă dragoste cât mai repede cu acest armăsar. 


Ramses asista la lupta în care se angajaseră Serramanna 
și Merenptah. Echipat cu o platoșă articulată, cu o cască cu 
coarne, care avea în vârf un disc de bronz, și cu un scut 
rotund, sardul lovea cu sabia în scutul dreptunghiular al 
mezinului lui Ramses, obligat să se retragă. Faraonul îi ceruse 
șefului gărzii sale să nu-și menajeze adversarul. Întrucât 
Merenptah voia să-și dovedească valoarea în luptă, nici nu 
putea să viseze la un adversar mai bun. 

În vârstă de douăzeci și şapte de ani, Merenptah, „Cel 
iubit de zeul Ptah”, era un atlet frumos, curajos, chibzuit, 
dotat cu reflexe excelente. Deși sardul trecuse de cincizeci, 
nu pierduse nimic din forța și dinamismul lui; să-i reziști era 
deja un act de vitejie. 

Merenptah ceda din teren, revenea în asalt, para loviturile, 
sărea în lateral; încet-încet îl obosea pe Serramanna. 

Deodată, uriașul rămase nemișcat și își aruncă la pământ 
sabia lungă cu lamă triunghiulară și scutul. 

- Gata cu joaca. Să ne batem cu mâinile goale. 

Merenptah ezită o clipă, apoi îl imită pe sard. Ramses retrăi 
înfruntarea de pe ţărmul Mediteranei când îl învinsese pe piratul 
Serramanna, înainte de a-l face șeful gărzii sale personale. 

Fiul regelui fu luat prin surprindere de atacul, cu capul 
înainte, a! colosului. La școala militară, Merenptah nu 

învățase să se bată ca un sălbatic. Trântit pe spate în praful 
cazărmii, crezu c-o să se sufoce sub greutatea fostului pirat. 

— Instrucţia s-a terminat, declară Ramses. 

Cei doi bărbaţi se ridicară. Merenptah era furios. 

— M-a atacat mișelește! 

— Dușmanul atacă mereu așa, fiule. 

— Vreau să reluăm lupta. 

— Inutil, am văzut ceea ce voiam să văd. Întrucât ţi s-a 
dat o lecţie profitabilă, te numesc general-șef al armatei 
Egiptului. 

Serramanna încuviinţă printr-o clătinare din cap. 

-În mai puţin de o lună, continuă Ramses, îmi vei preda 
un raport complet și detaliat asupra stării trupelor și a calităţii 
armamentului lor. 

În timp ce Merenptah își trăgea sufletul, Ramses se 
îndepărtă în carul său pe care îl conducea el-însuși. Cui să 
încredințeze destinul Egiptului: eruditului Kha sau război- 
nicului Merenptah? Dacă talentele fiecăruia ar fi fost reu- 
nite într-o singură fiinţă, alegerea ar fi fost ușoară. Și Nefertari 
nu mai era acolo pentru a-l sfătui pe monarh. Cât despre 
numeroșii „fii regali”, nu lipsiţi de calităţi, nici unul nu po- 
seda o personalitate atât de puternică ca aceea a celor doi 
fii ai frumoasei Iset. lar Meritamon, fiica lui Nefertari, alesese 
să trăiască în singurătate într-un templu. 

Ramses trebuia să țină seama de părerea pe care și-o 
exprimase Ameni chiar în acea dimineaţă: „Maiestatea Ta 
să se regenereze prin ritualuri pentru a continua să dom- 
nească până la epuizarea totală a energiei sale. Pentru 
Faraon, n-a existat niciodată alt drum și nici nu va exista 
niciodată un altul”. 


Raia ieși din antrepozitul său, traversă cartierul atelierelor, 
trecu prin faţa palatului regal și o luă pe marea alee care 

ducea la templele din Pi-Ramses. Mărginită de salcâmi și 
sicomori care ofereau o umbră binefăcătoare, ea era consi- 
derată de locuitorii capitalei lui Ramses, maiestuoasă și 
liniștitoare. 

Negustorul lăsă în stânga templul lui Amon și în dreapta 
templul lui Ra. Cu un mers care se voia liniștit, se îndreptă 
spre templul lui Ptah. În apropierea edificiului, fu nevoit să 
bată în retragere. În peretele exterior erau încastrate stele 
pe care sculptorii gravaseră urechi și ochi. Zeul nu auzea el 
cuvintele cele mai secrete și nu vedea intenţiile cele mai 
ascunse? 

„Superstiţie”, gândi Raia, totuși prost dispus. El evită s-o 
ia pe la colţul zidului unde era amenajată o nișă care 
adăpostea o statuetă a zeiţei Maat. În acest fel, poporul 
putea contempla secretul major al civilizaţiei faraonice, 
această Regulă imuabilă născută dincolo de timp și de spaţiu. 

Raia se prezentă la intrarea artizanilor. Gardianul îl 
cunoștea. Ei schimbară câteva vorbe anodine despre frumu- 
sețea capitalei, negustorul se plânse de zgârcenia unor 
clienţi, apoi fu autorizat să intre în templu, în sectorul rezervat 
aurarilor. Specialist în vasele prețioase, Raia îi frecventa pe 
cea mai mare parte dintre ei și nu uita să ceară vești despre 
familia unuia sau despre sănătatea altuia. 

- Vrei să ne smulgi secretele, bombăni un bătrân tehnician 
care aranja lingouri într-o căruță. 

- Am renunţat la asta, mărturisi Raia, mă mulțumesc să 
vă văd muncind. 

- Totuși, doar nu vii aici ca să te odihnești? 

— Mi-ar plăcea să cumpăr una sau două piese frumoase. 

— Ca să le vinzi de trei ori mai scump! 

— Ăsta-i negoțul, prietene. 

Bătrânul tehnician îi întoarse spatele lui Raia care era 
obișnuit cu aceste primiri ostile. Discret, aproape invizibil, 

el îi observă pe ucenicii ce aduceau lingourile calfelor care 
le cântăreau sub supravegherea scribilor specializaţi. Metalul 
preţios era apoi depozitat într-un vas acoperit, pus pe foc. 
Cu un pai se aţâţa flacăra. Suflătorii aveau adesea obrajii 
umflaţi pentru a nu pierde ritmul. Alţi tehnicieni vărsau me- 
talul topit în receptacule de forme diverse și încredinţau 
materialul aurarilor care îl modelau pe o nicovală, cu ciocane 
de piatră, pentru a forma coliere, brățări, vase, decoraţiuni 
pentru porţile templelor și statuete. Secretele meseriei se 
transmiteau de la maestru la discipol, de-a lungul unei iniţieri 
care presupunea mai mulţi ani. 

- Magnific, spuse Raia unui aurar care tocmai terminase 
un pectoral. 

- Va orna statuia unui zeu, preciză artizanul. 

Negustorul spuse în șoaptă. 

— Putem sta de vorbă? 

- E suficient zgomot în atelier. Nimeni nu ne va auzi. 

— Am auzit că cei doi băieţi ai tăi vor să se însoare. 

- Posibil. 

- Dacă le ofer niște mobilă, n-ai fi mulțumit? 

— Care e preţul pe care trebuie să-l plătesc? 

- O simplă informaţie. 

- Nu conta pe mine ca să-ţi dezvălui procedeele de 
fabricaţie. 

— Nu cer așa ceva! 

- Ce vrei să știi? 

— Există un oarecare număr de sirieni care s-au instalat în 
Egipt și mi-ar plăcea să-i ajut să se integreze mai bine. N-ai 
angajat unul sau doi în atelierul tău? 

— E adevărat, am angajat unul. 

— E mulțumit de soarta lui? 

— Mai mult sau mai puţin. 

- Dacă accepți să-mi spui numele lui, o să-i vorbesc. 

— E tot ceea ce vrei, Raia? 

- Încep să îmbătrânesc, n-am copii, posed ceva bunuri și 
mi-ar plăcea să favorizez un compatriot. 

- Egiptul te-a învăţat să fii mai puţin egoist... Cu atât 
mai bine. În timpul judecății sufletului, marele zeu apreciază 
generozitatea. Sirianul tău e unul dintre suflători. Cel mai 
gras, cu urechile clăpăuge. 

— Sper ca darurile mele să contribuie la fericirea fiilor tăi. 

Raia așteptă terminarea lucrului pentru a-i vorbi com- 
patriotului său. După două eșecuri cu un dulgher și un zidar, 
mulțumiți de condiţia lor, succesul fu deplin. 

Suflătorul sirian, ex-prizonier capturat lângă Kadesh, 
refuza să admită înfrângerea hitiţilor și își dorea ca pacea să 
fie distrusă. Înăcrit, ranchiunos și răzbunător, era genul de 
om de care Uri-Teşub și Raia aveau nevoie. În plus, munci- 
torul avea câţiva prieteni care îi împărtășeau părerile. 

Lui Raia nu-i fu deloc greu să-l convingă să muncească 
pentru el și să intre într-un grup de rezistenţă a cărui misiune 
era să atace interesele vitale ale Egiptului. 


Uri-Teșub își mușcă amanta de gât și o penetră cu violenţă. 
Tanit suspină de plăcere. În sfârșit, cunoștea pasiunea, acest 
amestec de brutalitate și dorință mereu nesatisfăcută. 

— Mai vreau, imploră ea. 

Hititul se bucura fără reținere de trupul împlinit al 
frumoasei feniciene. În fortărețele Anatoliei, Uri-Teșub 
învățase să le satisfacă pe femei așa cum meritau. 

Pentru o clipă, Tanit simţi un fel de spaimă. Pentru prima 
dată, ea nu mai controla situația. Acest bărbat bestial, cu 
sevă inepuizabilă, era aproape înspăimântător. Niciodată 
n-o să mai găsească un asemenea amant capabil să-i împli- 
nească viciile cele mai delirante. 

Pe la mijlocul nopții, se dădu bătută. 

- Destul... Nu mai pot. 

- Deja? 

— Ești un monstru! 

— N-ai cunoscut decât puștani, frumoaso, eu sunt bărbat. 

Ea se ghemui lângă el. 

~ Eşti minunat... Mi-ar plăcea ca zorii să nu mai vină 
niciodată. 

- Ce importanţă are? 

- Dar... trebuie să pleci! O să ne revedem mâine noapte. 

— Rămân. 

= Ştii ce înseamnă asta, în Egipt? 

~ Când un bărbat și o femeie trăiesc sub același acoperiș, 
cu știrea și în văzul tuturor, ei sunt consideraţi căsătoriţi. 
Suntem așadar căsătoriţi. 

Șocată, ea se îndepărtă de el. 

- O să ne mai vedem, dar... 

Uri-Teșub o răsturnă cu forța pe spate și se întinse peste ea. 

- O să mi te supui femeie. Eu sunt fiul defunctului împărat 
din Hatti și moștenitorul legitim al imperiului. Tu nu ești 
decât o târfă feniciană care o să-mi ofere plăceri și o să-mi 
satisfacă toate nevoile. Ești conștientă de onoarea pe care 
ţi-o fac, luându-te de nevastă? 

Tanit încercă să protesteze, dar Uri-Teșub o pătrunse cu 
încăpăţânarea unui ţap și ea se lăsă purtată în vâltoarea 
deliciilor. 

— Dacă mă trădezi, murmură hititul cu o voce aspră, 
te omor. 


10 


Dintr-un coș de trestie, Setau scoase o bucată de pâine 
triunghiulară, un bol cu terci de ovăz, pește uscat, un porum- 
bel înăbușit în cuptor, o prepeliță friptă, doi rinichi fierţi în 
vin, o coastă de vită cu garnitură de ceapă prăjită, smochine 
și o bucată de brânză cu ierburi. Cu încetineală, el puse 
bucatele una câte una pe biroul lui Ameni, obligat să dea la 
o parte papirusurile pe care le consulta. 

— Ce e asta? 

— Eşti orb? Un prânz convenabil care-ţi va potoli foamea 
pentru două sau trei ore de-acum înainte. 

- N-aveam nevoie de... 

— Ba da, aveai cea mai mare nevoie. Creierul tău nu 
funcționează corect dacă nu ai burta plină. 

Scribul cu tenul palid se revoltă. 

— Mă insulţi? 

— Este singura metodă prin care îţi pot atrage atenţia. 

- N-o să-mi vorbești iar de... 

— Ba da! Vreau mai multe credite pentru Nubia și n-o să 
mă amuz completând cincizeci de formulare ca orice alt 
funcţionar. 

— Ai un superior ierarhic, viceregele Nubiei. 

— Un imbecil și un leneș! Nu se gândește decât la cariera 
lui și nu-i pasă de această provincie pe care Ramses m-a 

însărcinat s-o pun în valoare. Ca s-o umplu de temple şi de 
capele, ca să-i măresc suprafaţa cultivabilă, îmi trebuie oa- 
meni şi materiale. 

— Ar trebui totuși respectate anumite reguli. 

— Ah, regulile! Ele sufocă viața. Uită-le, Ameni! 

- Nu sunt atotputernic, Setau. Vizirul Pazer și regele însuși 
vor să vadă socotelile. 

— Dă-mi ceea ce-ţi cer și o să socotești după aia. 

-— Altfel spus, mă faci responsabil pentru viitoarele tale 
greșeli. 

Setau păru surprins. 

- Dar... bineînţeles! Folosind limbajul obscur al scribilor, 
tu vei putea să ne justifici. 

Porumbelul înăbușit era o minunăţie. Ameni nu putu 
să-și ascundă plăcerea. 

- Lotus l-a gătit, nu-i așa? 

— Nevasta mea este o adevărată vrăjitoare. 

- Ești pe cale să corupi un funcţionar. 

- O să mă ajuţi, Ameni? 

- Dacă Ramses nu manifesta atâta afecțiune pentru 
Nubia... 

- Datorită mie, în câţiva ani, ea va fi mai bogată decât 
o provincie egipteană! 

Ameni se repezi la prepeliţa friptă. 

— Acum că aceste mici probleme s-au rezolvat, spuse 
Setau, pot să-ți mărturisesc că sunt foarte neliniștit. 

- Din ce motiv? 

- leri seară, făceam dragoste cu Lotus, când, deodată, 
ea s-a ridicat și a strigat: „Un monstru dă târcoale!” Nu vorbea 
nici despre cele două cobre ale noastre care veghează la 
picioarele patului, nici de armata hitită pe care Ramses o 
va învinge pentru a doua oară, dacă e nevoie. 

— Ai identificat acest monstru? 

- Pentru mine nu e nici o îndoială: e vorba de bruta hitită, 
Uri-Teșub. 

— N-avem nimic să-i reproșăm. 

- L-ai alertat pe Serramanna? 

— Bineînţeles. 

— Și care a fost reacţia lui? 

- Îl detestă pe Uri-Teșub ca și tine și crede că eliberarea 
lui a fost o greșeală. Dar hititul n-a comis nici o nelegiuire. 
Pentru mine, acest războinic învins este un prinţ castrat. Ce 
motiv avem să ne temem de el? 


Când primele raze ale soarelui îi luminară camera, 
Serramanna deschise ochii. La stânga sa, o tânără nubiană 
adormită. La dreapta, o libiană un pic mai tânără. Uriașul 
sard nu-și mai amintea numele lor. 

- Scularea, ștrengăriţelor! 

Cum nu-și dădea exact seama de forţa lui, palma pe care 
uriașul o administră delicatului posterior al celor două amante 
de-o noapte fu mai puţin mângâietoare decât și-o dorise. 
Țipetele lor de gâște speriate îi provocară dureri de cap. 

— Hai, îmbrăcaţi-vă și valea! 

Serramanna plonjă în bazinul care ocupa cea mai mare 
parte a grădinii sale și înotă vreo douăzeci de minute. Nu 
cunoștea remediu mai bun pentru a alunga efectul vinului și 
al zbenguielilor amoroase. 

Refăcut, se pregătea să devoreze o pâine proaspătă, 
ceapă, slănină și carne de vită uscată când servitorul îi anunţă 
vizita unuia dintre subordonații săi. 

— Noutăţi, șefu', am dat de urma lui Uri-Teșub. 

— Sper că e mort, nu? 

- E foarte viu și... însurat. 

— Cu cine? 

— Cu o văduvă feniciană bogată, Tanit. 

- E una dintre cele mai bogate femei din Pi-Ramses! 
Trebuie că te înșeli. 

— Du-te să vezi cu ochii tăi, șefu'. 

— Să mergem. 

Cu o enormă bucată de carne uscată între dinţi, Serramanna 
sări pe cal. 


Gardianul vilei doamnei Tanit ar fi trebuit să-i ceară uriașului 
sard un document oficial care-l autoriza s-o interogheze pe 
proprietară. Dar privirea mânioasă a lui Serramanna în făcu să 
se răzgândească. El îl chemă pe grădinar și îl rugă să-l conducă 
pe șeful gărzii personale a lui Ramses la stăpâna casei. 

Îmbrăcată cu o robă de in transparent care nu-i ascundea 
aproape nimic din farmecele plinuţe, Tanit își lua micul 
dejun pe o terasă umbroasă în compania lui Uri-Teșub, 
îmbrăcat doar cu propria blană de păr roșu. 

— Ilustrul Serramanna! exclamă hititul, vizibil bucuros de 
această vizită. Să-l invităm să ia masa cu noi, draga mea? 

Uriașul sard rămase neclintit în faţa fenicienei care se 
lipi de Uri-Teșub. 

— Ştiţi cine este acest bărbat, doamnă Tanit? 

— Da, știu. 

— Fiţi mai explicită. 

— Uri-Teșub este un prinţ hitit, fiul defunctului împărat. 

- A fost și generalul-șef al armatei hitite și barbarul cel 
mai înverșunat al distrugerii Egiptului. 

— Este un trecut îndepărtat, interveni Uri-Teșub glumet. 
Ramses și Hattușil au încheiat o pace trainică, faraonul 
mi-a redat libertatea și toată lumea e fericită! Nu e și părerea 
ta, Serramanna? 

Sardul observă că gâtul fenicienei avea urme de mușcături. 

— Acest hitit a petrecut noaptea sub acoperișul dumnea- 
voastră și se pare că a hotărât să locuiască aici... Știţi ce 
semnifică asta, doamnă Tanit? 

- Bineînţeles. 

— Vă forțează să vă căsătoriţi cu el, ameninţându-vă că 
vă torturează, nu-i așa? 

— Răspunde, dragă, ordonă Uri-Teșub. Spune-i că ești o 
femeie liberă, ca oricare altă egipteană și că iei singură 
hotărârile. 

Feniciana se arătă virulentă. 

- Îl iubesc pe Uri-Teșub și îl iau de bărbat! Nici o lege nu 
se poate opune. 

— Gândiţi-vă bine, doamnă Tanit. Dacă mărturisiţi că acest 
individ v-a brutalizat, îl arestez imediat și nu vă mai pân- 
dește nici un pericol. Îl voi duce imediat în fața tribunalului 
și sancţiunea nu va fi ușoară. Maltratarea unei femei e o crimă. 

— leșiţi din casa mea! 

~ Sunt surprins, adăugă Uri-Teșub ironic. Credeam că pri- 
mim un prieten și bag de seamă că suntem interogaţi de un 
poliţist agresiv. Ai un document oficial care să te autori- 
zeze să intri pe o proprietate privată, Serramanna? 

— Aveţi grijă, doamnă Tanit, vă expuneţi unor mari 
necazuri. 

— Soţia mea și cu mine am putea să facem plângere, 
adăugă hititul. Dar fie, de data asta! Dispari, Serramanna, și 
lasă în pace un cuplu cinstit care nu se gândește decât să se 
bucure de fericire. 

Uri-Teșub o sărută cu înflăcărare pe feniciană. Uitând de 
prezenţa sardului, ea începu să-și mângâie soțul fără pic de 
rușine. 


Etajerele și dulapurile din biroul lui Ameni amenințau să 
se prăbușească sub greutatea documentelor administrative. 
Niciodată secretarul particular al regelui n-avusese de rezol- 
vat atâtea dosare importante în același timp. Cum verifica 
el-însuși fiecare detaliu, nu mai dormea mai mult de două 

ore pe noapte și, în ciuda protestelor colaboratorilor, sus- 
pendase concediile în următorul trimestru. Prime substanțiale 
calmaseră spiritele. 

Ameni se ocupa de cererile lui Setau privind Nubia și 
respingea argumentele viceregelui, partizan al lipsei de 
schimbare; își dădea acordul pentru vizirul Pazair care nu avea 
încredere în specialiștii în economie; mergea în fiecare zi la 
Ramses pentru a-i solicita o mie și una de decizii, după ce 
pregătise, în prealabil, cu grijă, toate datele concrete pe care 
le cerea suveranul. Și mai era restul, întregul rest, pentru că 
Egiptul trebuia să rămână o mare ţară, un pământ de neînlocuit 
pe care trebuia să-l servești fără să te gândești la propria ta 
persoană. 

Totuși, când Serramanna năvăli în biroul său, scribul cu 
tenul palid și trăsăturile adâncite se întrebă dacă umerii săi 
ar mai suporta o nouă încărcătură. 

— Ce mai e? 

- Uri-Teșub este frumos și foarte însurat cu feniciana Tanit. 

— N-a căzut rău. Averea este la fel de rotunjoară ca şi 
doamna. 

— E catastrofal, Ameni! 

~ De ce? Ex-generalul șef se va moleși în plăcere și lene. 

- Nu pot să-l supraveghez ca lumea. Dacă îi reperează pe 
oamenii mei, va depune plângere și va obține câștig de cauză. 
Acum, el este un om liber. Oficial vorbind, n-am nimic să-i 
reproșez și în acest timp el pregătește o lovitură urâtă. 

— Ai stat de vorbă cu doamna Tanit? 

-A lovit-o și ameninţat-o, sunt sigur! Dar ea s-a îndrăgostit 
de el. 

— Sunt și oameni fără ocupație care au timp să se gân- 
dească la dragoste! Liniștește-te, Serramanna, Uri-Teșub a 
repurtat în sfârșit o victorie, dar aceasta îl va îndepărta pentru 
totdeauna de cărările războiului. 

Hattușaș*, capitala Imperiului hitit, nu se schimbase. 
Construită pe platoul Anatoliei centrale, expusă verilor 
arzătoare și iernilor glaciale, cetatea fortificată se compunea 
dintr-un oraș de jos, unde cel mai remarcabil monument era 
templul zeului Furtunii și al zeiţei Soarelui, și dintr-un oraș 
de sus, dominat de austerul palat al împăratului, dornic să 
supravegheze în permanenţă cei nouă kilometri de metereze 
acoperite de turnuri și creneluri. 

Acha revăzu, nu fără oarecare emoție, Hattușaș, întru- 
chiparea în piatră a puterii militare hitite. Nu fusese el cât 
pe ce să-și piardă viaţa în timpul unei misiuni de spionaj 
foarte periculoasă care precedase bătălia de la Kadesh? 

Convoiul șefului diplomaţiei egiptene fusese nevoit să 
traverseze stepe aride și să treacă prin defilee neospitaliere 
înainte de a ajunge în capitala înconjurată de masive 
muntoase a căror prezenţă era o piedică considerabilă pentru 
un eventual agresor. Hattușaș era o fortăreață inexpugnabilă 
construită pe vârfurile stâncoase, cu prețul unor incredibile 
performanţe tehnice. Cât de departe erai de Egipt și de orașele 
lui deschise, primitoare și călduroase! Accesul în Hattușaș se 
făcea prin cinci porţi fortificate, două în zidurile orașului de 


* Actualul Bogazk6y, situat la 150 km est de Ankara (Turcia). 

jos, trei în cele ale orașului de sus. Escorta hitită care însoțea 
delegaţia egipteană de la o distanţă de o sută de kilometri o 
conduse la punctul de acces cel mai înalt, poarta Sfincșilor. 

Înainte de a trece de ea, Acha celebră ritul hitit. El rupse 
trei pâini, vărsă vin pe pietre și pronunţă formula obligatorie: 
„Fie ca această piatră să fie eternă.” Egipteanul remarcă 
prezenţa recipientelor umplute cu ulei și miere, menite să-i 
împiedice pe demoni să-și răspândească miasmele peste 
cetate. Împăratul Hattușil nu modificase obiceiurile. 

De data asta, Acha simţise oboseala călătoriei. Când era 
mai tânăr, detesta să rămână într-un loc, îi plăcea pericolul 
și nu ezita să-și asume riscuri. O dată cu maturitatea, pără- 
sirea Egiptului i se părea o povară. Această plecare în străi- 
nătate îl priva de o plăcere de neînlocuit: aceea de a-l vedea 
pe Ramses guvernând. Respectând regula lui Maat, Faraonul 
știa că „a asculta este lucrul cel mai prețios”, conform ma- 
ximei înțeleptului Ptah-hotep, autorul preferat al lui Nefertari. 
El își lăsa miniștrii să vorbească îndelung, atent la fiecare 
intonaţie, la fiecare atitudine. Și deodată, cu viteza croco- 
dilului Sobek ţâșnind din adâncul apelor pentru a face soarele 
să renască, Ramses decidea. O simplă frază, luminoasă, 
evidentă, definitivă. El mânuia cârma cu o abilitate incom- 
parabilă, căci a lui era corabia Statului și el era cârmaciul. 
Zeii care îl aleseseră nu se înșelaseră și oamenii fuseseră 
îndreptăţiți să li se supună. 

Doi gradaţi, cu caschete, platoșe și cizme îl conduseră 
pe Acha spre sala de audienţă a împăratului Hattușil. Palatul 
trona pe un impozant vârf stâncos format din trei piscuri. Pe 
crenelurile turnurilor înalte vegheau în permanenţă soldaţi 
de elită. Stăpânul ţării era la adăpost de orice agresor din 
exterior. De aceea pretendențţii la puterea supremă 
preferaseră adesea otrava în locul atacului asupra palatului 
care n-avea nici o șansă de reușită. 

Hattușil ar fi recurs și el la asta pentru a-l suprima pe 
Uri-Teșub dacă Acha, îndeplinindu-și misiunea cu o rară 
dexteritate, n-ar fi reușit să-i faciliteze fuga generalului-șef 
responsabil de moartea tatălui său, împăratul Muwattalis. 
Refugiat în Egipt, Uri-Teșub îi furnizase lui Ramses informaţii 
utile despre armata hitită. 

O singură intrare permitea accesul în „marea fortăreață”, 
după cum o numea poporul care o privea cu spaimă. Când 
poarta grea de bronz se închise în urma lui, Acha avu impresia 
că era prizonier. Mesajul pe care trebuia să i-l ducă lui 
Hattușil nu-l incita la optimism. 

Semn liniștitor, împăratul nu-l lăsă să aștepte. Acha fu 
introdus într-o sală glacială, cu piloni grei și ai cărei pereți 
erau ornaţi cu trofee militare. 

Mic, plăpând, cu un bandou peste păr, cu gâtul împodobit 
cu un colier de argint, cu o brățară de fier la cotul stâng, 
Hattușil era îmbrăcat cu obișnuita lui robă lungă în roșu și 
negru. Un observator superficial ar fi tras concluzia că era 
mai degrabă insignifiant, ba chiar inofensiv; ceea ce însemna 
că nu cunoștea caracterul încăpățânat și capacităţile strate- 
gice de care dispunea preotul zeiţei Soarelui care, după un 
lung conflict, sfârșise prin a i-o lua înainte temutului Uri-Teșub. 
În timpul acestei lupte implacabile, el avusese sprijinul soției 
lui, frumoasa Putuhepa, a cărei inteligenţă era de temut atât 
în casta militarilor cât și în cea a negustorilor. 

Acha se înclină în faţa suveranilor așezați pe tronuri ma- 
sive, lipsite de eleganţă. 

— Fie ca toate divinităţile din Egipt și Hatti să fie favorabile 
Maiestăţilor Voastre și domnia lor să dureze o veșnicie ca 
și cerul. 

- Ne cunoaștem de destul de mult timp, Acha, pentru a 
te lipsi de formulele de politeţe. Vino și te așază lângă noi. 
Ce mai face fratele meu, Ramses? 

— Mai bine, Maiestate. Aș putea să-i mărturisesc împără- 
tesei că frumuseţea ei luminează palatul? 

Putuhepa surâse. 

- Lingușirea rămâne una din armele preferate ale șefului 
diplomaţiei egiptene. 

— Suntem pe timp de pace, nu mai am nevoie să vă flatez, 
declarația mea este fără îndoială lipsită de respect, dar sinceră. 

Împărăteasa roși. 

- Dacă ai rămas amator de femei frumoase, conchise 
împăratul, va trebui să mă tem. 

- Nu mi-a pierit această înclinaţie și nu sunt făcut să fiu 
fidel. 

- Totuși l-ai salvat pe Ramses de capcanele pe care Hatti 
i le întindea și ai deconspirat rețeaua noastră de spionaj. 

- Să nu exagerăm, Maiestate, am pus în aplicare planul 
faraonului și destinul mi-a fost favorabil. 

— Toate astea aparțin deja trecutului! Astăzi, trebuie să 
construim viitorul. 

— Asta este și părerea lui Ramses: el acordă cea mai 
mare importanță consolidării păcii încheiate cu Hatti. De 
ea depinde fericirea popoarelor noastre. 

- Suntem fericiţi să auzim aceste cuvinte, spuse Putuhepa. 

— Permite-mi să insist pe voinţa Faraonului, continuă 
Acha. Pentru el, vremea conflictelor a luat sfârșit și nimic 
nu trebuie să le aprindă din nou. 

Hattușil se întunecă la față. 

— Ce ascunde această insistență? 

- Nimic, Maiestate. Fratele vostru, Ramses, ţine să-i 
cunoaşteţi gândurile cele mai intime. 

— Mulţumește-i pentru încrederea pe care mi-o acordă și 
precizează-i că suntem în perfectă armonie. 

- Popoarele noastre și aliaţii lor se vor bucura. Totuși... 

Şeful diplomaţiei egiptene își puse bărbia pe mâinile 
împreunate la înălțimea pieptului, într-o atitudine meditativă. 

— Ce este, Acha? 

— Egiptul este o ţară bogată, Maiestate. Va înceta ea 
vreodată să fie obiectul dorințelor? 

— Cine o ameninţă? întrebă împărăteasa. 

- În Libia, agitația s-a reluat. 

- Faraonul nu este capabil să împiedice această rebeliune? 

- Ramses ar dori să acţioneze repede și să utilizeze un 
armament eficace. 

Privirea aspră a lui Hattușil îl scrută pe Acha. 

— Al lui n-ar fi suficient? 

— Faraonul dorește ca fratele lui, împăratul din Hatti, să-i 
dea o mare cantitate de fier cu care să fabrice arme ofensive 
și să anihileze amenințarea libiană. 

O tăcere îndelungată urmă cererii șefului diplomaţiei 
egiptene. Apoi Hattușil se ridică și străbătu nervos, cu pași 
mari, sala de audienţă. 

- Fratele meu Ramses îmi cere o adevărată avere! Nu 
am fier și chiar dacă aș avea, l-aș păstra pentru propria mea 
armată! Faraonul caută să mă sărăcească și să ruineze Hatti, 
el care este atât de bogat? Rezervele mele sunt inexistente 
și acum nu este un bun moment pentru a fabrica fier. 

Acha rămase impasibil. 

- Înţeleg. 

- Fratele meu Ramses să scape de libieni cu armele lui 
obișnuite. Mai târziu, dacă mai are nevoie de fier, îi voi 
trimite o cantitate rezonabilă. Mai spune-i că această cerere 
mă surprinde și mă șochează. 

— O să-i transmit, Maiestate. 

Hattușil reveni și se așeză. 

- Să ne întoarcem la ce e esenţial: la ce dată va putea 
fiica mea să părăsească Hatti pentru a deveni marea soție 
regală a lui Ramses? 

- Ei bine... această dată n-a fost fixată. 

~ N-ai venit aici ca să mi-o anunţi? 

- O decizie de o asemenea importanţă cere timp de 
gândire și... 

- Răgaz diplomatic, interveni împărăteasa. Ramses 
acceptă sau nu s-o repudieze pe frumoasa Iset și s-o ridice 
pe fiica noastră la rangul de regină a Egiptului? 

- Situaţia este delicată, Maiestate. Justiţia egipteană nu 
admite repudierea. 

- Va face legea o femeie? întrebă sec Hattușil. Nu-mi 
pasă de această Iset și de dorinţele ei. Ramses nu s-a căsătorit 
cu ea decât pentru a o înlocui pe Nefertari, o veritabilă 
regină al cărei rol a fost determinant în construirea păcii. 
Iset nu contează. Pentru a pecetlui definitiv alianța, Ramses 
trebuie să se căsătorească cu o hitită. 

- Poate că fiica voastră ar putea deveni o soție secundară 
și... 

- Va fi regina Egiptului sau... 

Hattușil se întrerupse, ca și cum cuvintele pe care urma 
să le pronunţe îl înspăimântau chiar și pe el. 

— De ce Ramses se încăpăţânează să refuze propunerea 
noastră? întrebă el pe un ton conciliant. 

— Pentru că un faraon nu-și repudiază marea soție regală. 
Este împotriva legii lui Maat. 

- Această poziţie este definitivă? 

- Mă tem că da, Maiestate. 

— Ramses este conștient de consecinţele intransigenţei lui? 

- Ramses n-are decât o grijă: să acţioneze în spiritul 
dreptății. 

Hattușil se ridică. 

- Întrevederea noastră s-a terminat. Spune-i fratelui meu, 
faraonul, următoarele: ori stabilește cât mai repede data 
căsătoriei cu fiica mea, ori va fi război. 

Ameni suferea de dureri de spate dar n-avea niciodată 
timp de masaj. Și, ca și cum n-avea destul de lucru, trebuia 
să-i dea o mână de ajutor și lui Kha pentru a organiza a doua 
sărbătoare de regenerare a regelui. Pretinzând că are o sănă- 
tate excelentă, Ramses dorea să amâne evenimentul, dar 
fiul său invoca autoritatea textelor tradiţionale. 

Ameni aprecia rigoarea lui Kha și îi plăcea să discute cu 
el literatură. Dar grijile cotidiene îl copleșeau prea mult pe 
secretarul particular și purtător de sandale oficial al faraonului 
ca să mai savureze plăcerile unei proze frumoase. 

După încheierea unei întruniri a marelui consiliu în timpul 
căruia Ramses lansase un vast program de plantare de copaci 
în provinciile din Sud și îl mustrase pe responsabilul cu 
repararea digurilor care era în întârziere faţă de calendarul 
prevăzut, Ameni se plimba împreună cu regele prin grădina 
palatului. 

— Maiestatea Ta are vești de la Acha? 

— A ajuns cu bine la Hattușaș. 

- Nu va fi ușor să-l convingă pe Hattușil să renunţe. 

— N-a îndeplinit Acha numeroase misiuni? 

— De data asta, șansa de reușită este mai degrabă minimă. 

— Care sunt informaţiile prea confidenţiale pentru a fi 
auzite de membrii marelui consiliu? 

- Mai întâi, Moise; apoi, un incident. 

— Moise? 

— Ne pune într-o situaţie proastă cu evreii lui. Toată lumea 
se teme de ei și sunt nevoiţi să se lupte pas cu pas pentru a 
supravieţui. Dacă am interveni, problema ar fi repede 
rezolvată. Dar e vorba de Moise, prietenul nostru din 
copilărie, și știu că tu îl vei lăsa să-și urmeze destinul. 

- Dacă știi răspunsul, de ce mă mai întrebi? 

— Poliţia deșertului rămâne în alertă. Dacă evreii ar vrea 
să se întoarcă în Egipt, ce-ai hotărî? 

— Când se vor întoarce, nici Moise, nici eu nu vom mai fi 
în această lume. Și incidentul? 

— Încărcătura de tămâie pe care o așteptam nu va mai 
sosi. 

— Din ce cauză, Ameni? i 

- Am primit un lung raport al negustorului fenician care 
negociază cu producătorii: o violentă furtună de grindină a 
lovit arborii deja atinși de o boală. Anul acesta, nici vorbă 
de recoltă. 

— A mai avut loc vreodată o asemenea catastrofă? 

— Am consultat arhivele și pot să-ţi răspund afirmativ. 
Din fericire, fenomenul e rar. 

- Rezervele noastre sunt suficiente? 

- Nici o restricție nu va fi impusă templelor. Am dat deja 
ordin negustorilor fenicieni să ne livreze cât mai repede 
viitoarea recoltă, ca să putem să ne refacem stocurile. 


Raia jubila. El, atât de sobru de obicei, băuse, una după 
alta, două cupe de bere tare. Capul i se învârtea puţin, dar 
cum să nu îl îmbete înlănţuirea micilor reușite care 
conduceau spre victoria finală? 

Întâlnirea cu compatrioţii sirieni îi depășise toate 
așteptările. Flacăra propagată de Raia reanimase energiile 

sfârșite ale celor învinși, geloziile și dorinţele. Sirienilor li 
se adăugau hitiţii, decepționaţi de politica lui Hattușil, 
vinovat de moliciune și incapabil să pornească din nou la 
cucerirea Egiptului. Când și unii și alţii se întâlniseră cu 
Uri-Teșub în mare secret, într-un antrepozit al lui Raia, entu- 
ziasmul fusese general. Cu un astfel de șef, puterea va fi 
într-o bună zi în mâna lor. 

Și mai erau multe alte vești îmbucurătoare pe care Raia 
i le va comunica lui Uri-Teșub, când acesta va înceta să le 
admire pe cele trei nubiene goale care dansau în onoarea 
invitaţilor noului cuplu ce era la modă în Pi-Ramses, prinţul 
hitit și doamna Tanit. 

Bogata feniciană trăia în același timp paradisul și infernul. 
Paradisul, pentru că amantul său o copleșea, la orice oră din 
zi și din noapte, cu o virilitate inepuizabilă și cu o violență 
care o făcea să delireze de plăcere; infern, pentru că se 
temea să nu fie lovită de acest monstru cu reacţii impre- 
vizibile. Ea, care știuse să trăiască după bunul plac, devenise 
o sclavă, mulțumită și speriată în același timp. 

Cei o sută de invitaţi ai lui Tanit și Uri-Teșub n-aveau 
ochi decât pentru cele trei tinere dansatoare. Sânii lor 
rotunjori și fermi nici nu tresăltau. Picioarele lor lungi și 
subțiri îi excitau chiar și pe cei mai blazaţi. Dar aceste 
delicioase artiste erau intangibile. O dată prestaţia terminată, 
ele vor dispărea fără a adresa vreo vorbă cuiva. Și trebuia 
așteptată viitoarea lor apariţie în timpul vreunui banchet la 
fel de somptuos ca acesta pentru a putea fi apreciat iarăși 
un spectacol asemănător. 

Uri-Teșub se îndepărtă de soţia lui, discutând cu doi 
oameni de afaceri gata să semneze orice contract numai să 
nu piardă nici o fărâmă din coregrafie. Hititul luă o boabă 
de strugure și se așeză pe perne, lângă o coloană pe care 
erau pictate ornamente cu viță de vie. De cealaltă parte, 

Raia. Fără să se privească, cei doi bărbați puteau să-și vor- 
bească cu voce înceată, în timp ce orchestra cânta. 

~ Ce este atât de urgent, Raia? 

~ Am discutat cu un bătrân curtean căruia îi fac un preț 
bun la cele mai frumoase vase ale mele. Palatul este în 
fierbere din cauza unui zvon. De două zile am încercat să 
obţin confirmarea. Afacerea îmi părea serioasă. 

— Despre ce e vorba? 

- Pentru a consolida pacea, împăratul Hattușil cere ca 
fiica sa să se căsătorească cu Ramses. 

- Încă o căsătorie diplomatică... Ce importanţă are? 

- Nu, nu... Hattușil vrea ca ea să devină mare soție regală! 

— O hitită pe tronul Egiptului? 

— Exact. 

- De neconceput! 

- Se pare că Ramses ar fi refuzat s-o repudieze pe 
frumoasa Iset și să-i cedeze ultimatumului lui Hattușil. 

— Altfel spus... 

- Da, stăpâne: o speranţă de război! 

— lată ce ne dă nouă planurile peste cap. 

- E prea devreme să spunem asta. După părerea mea, e 
de preferat să nu schimbăm nimic până nu vom obţine certi- 
tudini. Se pare că Acha s-ar afla la Hattușaș pentru a negocia 
cu împăratul. Am încă mulți prieteni acolo și vom fi bine 
informaţi despre turnura evenimentelor. Dar asta nu e tot... 
Mi-ar plăcea să vă întâlniți cu un personaj interesant. 

— Unde este? 

— Ascuns în grădină. Am putea... 

— Adu-l în camera mea și așteptaţi-mă. Treci prin spatele 
viei și intră în casă prin dormitor. Imediat ce se termină 
acest banchet, voi veni și eu. 

O dată ultimul invitat plecat, Tanit se agăţă de gâtul lui 
Uri-Teșub. Ardea în ea un foc pe care doar amantul ei știa 
să-l potolească. Cu o mână aproape tandră, el o trase în 
camera lor, un cuib al iubirii plin cu mobile luxoase, cu 

buchete de flori și vase în care ardeau mirodenii. Înainte de 
a trece pragul, feniciana își smulse rochia de pe ea. 

Uri-Teșub o împinse înăuntru. 

Tanit crezu că este un joc nou, dar încremeni descope- 
rindu-l pe Raia, negustorul sirian, în compania unui străin cu 
fața pătrată, cu părul ondulat și cu ochi negri în care luceau 
cruzimea și nebunia. 

— Cine sunteţi voi? întrebă ea. 

— Sunt prieteni, răspunse Uri-Teșub. 

Terorizată, Tanit luă un cearșaf de in și își ascunse formele 
generoase. Uluit, Raia nu înţelegea de ce hititul o amesteca 
pe feniciană în această întrevedere. Bărbatul cu ochi cruzi 
rămase nemișcat. 

— Vreau ca Tanit să audă tot ce vom discuta aici, declară 
Uri-Teșub, și să devină complicea și aliata noastră. De acum 
înainte, averea ei va servi cauza noastră. La cea mai mică 
extravaganţă din partea ei, va fi suprimată. De acord? 

Necunoscutul dădu afirmativ din cap și Raia îl imită. 

— Vezi, draga mea, n-ai nici o şansă să scapi de unul din 
noi trei sau de cei care ni se supun. M-am făcut bine înţeles? 

- Da... Oh, da! 

- Sprijinul tău necondiţionat ne este dat? 

— Ai cuvântul meu, Uri-Teșub! 

— Nu vei regreta. 

Cu mâna dreaptă, hititul atinse ușor sânii soției lui. Acest 
gest simplu alungă panica ce pusese stăpânire pe Tanit. 

Hititul se întoarse spre Raia. 

— Prezintă-mi invitatul tău. 

Calm, negustorul sirian vorbea cu lentoare. 

— Avem noroc, mult noroc... 

- Reţeaua noastră de informaţii era condusă de un mag 
libian pe nume Ofir. În ciuda puterilor sale excepţionale și a 
loviturilor date familiei regale, el a fost arestat și executat. 

Pentru clanul nostru este o pierdere grea. Dar cineva este 
hotărât să reia torța și să-l răzbune pe Ofir, e fratele lui, Malfi. 
Uri-Teșub îl examină pe libian din cap până-n picioare. 

— Lăudabil proiect... dar de ce mijloace dispune? 

- Malfi este șeful tribului cel mai bine înarmat din Libia. 
Să lupte împotriva Egiptului este singura sa rațiune de a trăi. 

— Va accepta el să mi se supună fără discuţii? 

- Se va pune sub ordinele voastre cu condiţia să-l 
distrugeți pe Ramses și imperiul său. 

- S-a făcut. Tu vei servi drept intermediar și vei fi gata să 
acţionezi. 

- Malfi va ști să se arate răbdător, stăpâne. Sunt atâţia 
ani de când Libia speră să înece în sânge afronturile aduse 
de Faraon! 

- Să aștepte instrucțiunile mele. 

- Libianul dispăru fără să spună un singur cuvânt. 


13 


Deși soarele se ridicase pe cer de mult, palatul din 
Pi-Ramses era scufundat într-o liniște profundă. Desigur, 
fiecare își vedea de treburile lui, dar având grijă să nu facă 
nici cel mai mic zgomot. De la bucătari la cameriste, anga- 
jaţii se deplasau ca niște umbre. 

Furia lui Ramses umpluse de teroare întregul personal. 
Bătrânii servitori, care-l cunoșteau pe monarh de când era 
tânăr, nu-l mai văzuseră niciodată în această stare. Puterea 
lui Seth se manifestase cu violenţa unei furtuni care-și lăsa 
victimele năucite. 

Ramses avea o puternică durere de dinți. 

Pentru prima dată, în cincizeci și cinci de ani, el se simţea 
handicapat de o suferinţă fizică. Furios din cauza îngrijirilor 
mediocre pe care i le acordau dentiștii palatului, el le 
ordonase acestora să dispară din faţa ochilor săi. Cu excepţia 
lui Ameni, nimeni nu știa că un alt motiv întreținea mânia 
faraonului: Hattușil îl reţinea pe Acha în capitala hitită sub 
pretextul continuării negocierilor. Nu era oare vorba, mai 
degrabă, de o luare de ostateci? 

Cei de la curte nu-și puseseră speranţe decât într-o singură 
persoană: medicul-șef al regatului. Dacă nici el nu reușea 
să-i fie de ajutor monarhului, starea acestuia risca să se 
agraveze și mai mult. 

În ciuda durerii, Ramses continua să lucreze cu singura 
fiinţă capabilă să-l suporte într-un astfel de moment: Ameni, 
el însuși morocănos și detestând sclifoselile curtezanilor. 
Când lucrai, nu era nevoie să fii amabil și faptul că regele 
se simțea dezagreabil, nu însemna că nu trebuia să rezolve 
dosarele urgente. 

— Hattușil își bate joc de Egipt, spuse faraonul. 

— Poate caută o portiță de ieșire, sugeră Ameni. Refuzul 
tău este o ofensă intolerabilă, dar împăratul regatului hitit 
este cel care va lua decizia de a deschide un nou conflict. 

— Acest vulpoi bătrân va arunca vina asupra mea! 

— Acha și-a jucat rolul cu fineţe. Sunt convins că Hattușil 
este încă șocat. 

— Te înșeli! Este un răzbunător! 

- Când Acha o să-ţi trimită un mesaj, vom ști adevărul. 
Datorită codului pe care îl folosește, vei ști dacă negociază 
în libertate sau dacă este prizonier. 

— Este reținut împotriva voinţei lui, este evident. 

Se auzi un ciocănit discret la ușă. 

— Nu vreau să văd pe nimeni, decretă regele. 

- Poate că e medicul-șef, obiectă Ameni, mergând să 
deschidă. 

În prag, marele șambelan era mort de frică la ideea de a-l 
deranja pe monarh. 

— Medicul-șef a sosit, murmură el; Maiestatea Sa acceptă 
să-l primească? 

Marele șambelan și Ameni se dădură la o parte pentru a 
lăsa să treacă o tânără femeie frumoasă ca aurora primăverii, 
ca un lotus care se deschide, ca un val care strălucește în 
mijlocul Nilului. Cu părul bătând înspre blond, cu o față 
inocentă cu trăsături tandre, ea avea o privire îndrăzneață și 
ochii precum albastrul cerului de vară. La gâtul lung, un 
colier de lapislazuli; la încheieturile mâinilor și la glezne, 


82 CHRISTIAN JACQ 


brățări din cornalină. Rochia de in lăsa să se ghicească sâni 
fermi și ridicați, umeri delicați, perfect modelați, și picioare 
lungi și subțiri. Neferet, „Frumoasa, Perfecta, Desăvârșita”... 
Ce alt nume ar fi putut să poarte? Chiar și Ameni, care n-avea 
deloc timp pentru femei, creaturi infidele și incapabile să se 
concentreze ore în șir pe un papirus tehnic, trebuia să admită 
că ea ar fi putut rivaliza în frumuseţe cu Nefertari. 

— Aţi ajuns foarte târziu, se plânse Ramses. 

— Sunt dezolată, Maiestate, mă aflam în provincie pentru 
o intervenţie chirurgicală care sper că va salva viaţa unei 
fetițe. 

- Colegii tăi sunt niște imbecili și niște incapabili! 

— Medicina este în același timp o artă și o știință. Poate 
că sunt lipsiţi de abilitate. 

- Din fericire, bătrânul doctor Pariamakhu este la pensie. 
Toţi cei pe care nu îi mai îngrijește au o șansă să fie salvaţi. 

— Dar chiar suferiţi. 

— N-am timp să sufăr, Neferet! Însănătoșește-mă cât mai 
repede! 

Ameni rulă papirusul contabil pe care tocmai îl supusese 
atenţiei lui Ramses, o salută pe Neferet și se întoarse în 
biroul său. Purtătorul de sandale al Faraonului nu suporta 
nici ţipetele de durere, nici vederea sângelui. 

— Maiestatea Voastră e de acord să deschidă gura? 

Neferet examină ilustrul pacient. Înainte de a ajunge la 
rangul de doctor generalist, ea studiase și practicase 
numeroase specialităţi, de la dentistică la chirurgie trecând 
prin oftalmologie. 

— Un dentist competent o să vă îngrijească, Maiestate. 

— Tu vei fi acela, nimeni altcineva. 

— Pot să vă propun un specialist cu mâna foarte sigură... 

— Tu, imediat. E postul tău în joc. 

— Veniţi cu mine, Maiestate. 

Centrul medical al palatului era aerisit și însorit. Pe pereţii 
albi, imagini de plante medicinale. 

Regele fu instalat într-un fotoliu confortabil, cu capul dat 
pe spate, cu ceafa rezemată pe o pernă. 

- Pentru anestezie locală, explică Neferet, voi folosi unul 
din produsele fabricate de Setau; n-o să simţiţi nimic. 

— Care este cauza durerii? 

- O carie cu complicaţii infecțioase care a provocat un 
abces pe care o să-l drenez. Nu va fi nevoie să scot dintele, voi 
face o obturaţie cu un amestec de rășină și de substanţe minerale. 
Pentru celălalt dinte bolnav, voi pulveriza un remediu specific 
care va „astupa durerea” cum spunem noi în jargonul nostru: 
ocru medicinal, miere, pudră de cuarţit, fruct tăiat de sicomor, 
făină de bob, chimen, dovleac, împărăteasă*, clei de salcâm 
și „sudoare” de turiţă sunt ingredientele utilizate. 

— Cum le-ai ales? 

— Am tratate de medicină scrise de înţelepții timpurilor 
străvechi, Maiestate, și verific compoziţia cu instrumentul 
meu favorit. 

Între degetul mare și arătător, Neferet ținea un fir de in la 
capătul căruia oscila o bucăţică de granit tăiat în formă de 
romb care începu să se învârtă foarte repede deasupra leacului. 

- Practicaţi radiestezia, ca și tatăl meu. 

— Și ca și Maiestatea Voastră. Nu așa aţi găsit apă în deșert? 
Și asta nu e tot: după această mică operaţie, va trebui să vă 
îngrijiţi gingiile mestecând în fiecare zi o pastă pe bază de 
împărăteasă, ienupăr, absint, fruct de sicomor, tămâie și ocru 
medicinal. În caz de durere, veţi bea un decoct pe bază de 
scoarță de salcie**; este un analgezic foarte eficace. 

- Mai ai și alte vești proaste? 


* Împărăteasă (Bryonia alba) — plantă erbacee agăţătoare cu flori 


albe-verzui, a cărei rădăcină este toxică (n. trad.) 
** Din care provine moderna noastră aspirină. 

— Examenul pulsului și al fundului de ochi dovedește că 
sunteţi dotat cu o energie excepţională care o să vă permită 
să sufocaţi în fașă multe boli; dar bătrâneţea va fi însoțită de 
reumatisme... Și va trebui să le acceptaţi. 

— Sper să mor înaintea acestei decăderi! 

- Întruchipaţi pacea și fericirea, Maiestate. Egiptul dorește 
să atingeţi o vârstă înaintată. Aveţi datoria imperioasă de a 
vă îngriji. Vârsta înţelepţilor nu este de o sută zece ani? Cam 
atâţia avea Ptah-hotep înainte de a-și redacta Maximele. 

Ramses surâse. 

— Când vă privesc și vă ascult, nu mai simt durerea. 

— Este efectul anesteziei, Maiestate. 

— Eşti mulțumită de politica mea de sănătate? 

- O să redactez în curând raportul meu anual. În ansamblu, 
situaţia este satisfăcătoare, dar n-o să dezvoltăm niciodată 
destul igiena publică și privată. Directorul Dublei Case de 
aur și de argint nu trebuie să se zgârcească la cumpărarea 
produselor scumpe și rare care intră în compoziţia remediilor. 
Tocmai am aflat că nu vom primi livrarea obișnuită de tămâie; 
or, eu nu mă pot lipsi de așa ceva. 

— Fii liniștită, rezervele noastre sunt abundente. 

— Suntem gata, Maiestate? 

În faţa miilor de hitiţi dezlănţuiţi, la Kadesh, Ramses nu 
tremurase. Dar când văzu instrumentele dentare apropiindu-se 
de gura lui, închise ochii. 


Carul lui Ramses mergea atât de repede încât Serramanna 
abia îl urma. De când Neferet îl îngrijise cu o remarcabilă 
eficacitate, dinamismul monarhului se dublase. Singur Ameni, 
în ciuda durerilor de spate, reușea să ţină ritmul de lucru cu 
suveranul. 

O scrisoare codată din partea lui Acha îl liniștise pe 
Ramses; șeful diplomaţiei sale nu era prizonier, ci stătea la 

Hattuşaş pentru a purta negocieri pe o durată nedeterminată. 
Așa cum bănuise Ameni, împăratul hitit se temea să se arunce 
într-o aventură războinică cu un rezultat nesigur. 

În timp ce apa se retrăgea din Egiptul de Jos, la sfârșitul 
acestei luni de septembrie a cărei dulce căldură era un 
adevărat balsam pentru corp, carul regelui mergea de-a 
lungul unui canal care deservea satele. Nimeni, nici chiar 
Ameni, nu cunoștea natura misiunii urgente pe care Ramses 
credea că e bine s-o îndeplinească el-însuși. 

De la moartea lui Șenar, fratele mai mare al regelui, și a 
complicilor săi, securitatea lui Ramses era mai ușor de 
asigurat. Dar libertatea de acţiune a lui Uri-Teșub îl neliniștea 
pe uriașul sard care deplângea îndrăzneala monarhului, abia 
atenuată de vârstă. Ramses se opri lângă un copac înflorit, 
pe marginea canalului. Frunzele lui lanceolate erau 
încântătoare. 

— Vino să vezi, Serramanna! Conform arhivelor din Casa 
Vieţii, asta este cea mai veche salcie a Egiptului. Din scoarţa 
ei, se extrage o substanţă antiinflamatoare care m-a însănă- 
toșit. De aceea am venit să-i mulțumesc. Și voi face mai 
mult: cu mâinile mele, voi planta ramuri ale salciei la 
Pi-Ramses, în apropierea iazurilor, și voi ordona să se facă 
la fel în toată țara. Zeii și natura ne-au dat totul: să fructificăm 
comorile lor. 

„Nici un alt pământ, gândi fostul pirat, n-ar fi putut naște 
un rege ca acesta.” 

Un vânt rece sufla pe înaltul platou al Anatoliei. La 
Hattușaș, toamna semăna uneori cu iarna. Acha nu se putea 
plânge de ospitalitatea lui Hattușil. Mâncarea era convena- 
bilă, chiar dacă rustică, și cele două tinere hitite trimise să-l 
distreze își îndeplineau sarcina cu zel și convingere. 

Dar Egiptul îi lipsea. Egiptul și Ramses. Acha își dorea să 
îmbătrânească la umbra monarhului pe care îl slujise toată 
viaţa și pentru care acceptase, cu un entuziasm ascuns, să 
înfrunte cele mai mari pericole. Adevărata putere, care îl fascina 
pe adolescentul Acha în perioada studiilor de la Memphis, 
Ramses o deţinea și nu Moise, cum crezuse el pentru scurt 
timp. Moise lupta pentru punerea în practică a unui adevăr 
revelat și definitiv, Ramses construia zi de zi adevărul unei 
civilizaţii și al unui popor. pentru că actele sale erau ofranda 
adusă lui Maat, invizibilului și principiului vieţii. Ca și înaintașii 
lui, Ramses știa că ceea ce era împietrit mergea spre moarte. 
De aceea semăna cu un muzician capabil să cânte la mai 
multe instrumente și să creeze neîncetat noi melodii cu aceleași 
note ale eternității. Ramses nu făcuse din puterea lăsată 
moștenire de zei o putere asupra oamenilor, ci o datorie a 
dreptății; și această fidelitate faţă de Maat era cea care nu-i 
permitea unui faraon al Egiptului să devină un tiran. Rolul său 
nu consta în a-i servi pe oameni, ci în a-i elibera de ei-înșiși. 

Să-l vezi pe Ramses domnind era ca și cum ai contempla un 
cioplitor în piatră în timp ce sculpta faţa unei divinităţi. 

Îmbrăcat cu o manta de lână vopsită în roșu și negru, 
asemănătoare celei pe care o purtase fratele său defunct, 
Hattușil intră în apartamentul atribuit șefului diplomaţiei 
egiptene. 

- Eşti satisfăcut de primirea mea, Acha? 

— Aș fi și cu mai puţin, Maiestate. 

- Acest frig timpuriu nu te afectează? 

- Aş minţi afirmând contrariul. E o vreme atât de blândă 
pe malurile Nilului, în acest anotimp. 

— Fiecare ţară are avantajele ei... Nu-ţi place Hatti? 

— Cu cât îmbătrânesc, Maiestate, cu atât devin mai greu 
de urnit de acasă. 

— Am o veste bună: timpul meu de gândire s-a terminat. 
Începând de mâine, vei putea să-ţi reiei drumul spre Egipt. 
Dar am și o veste rea: nu mă învoiesc și cererile mele nu s-au 
schimbat. Fiica mea trebuie să devină marea soţie regală a 
lui Ramses. 

— Și dacă Faraonul persistă în refuzul său? 

Hattușil întoarse spatele egipteanului. 

- leri, mi-am convocat generalii și le-am ordonat să 
pregătească trupele de luptă. Pentru că fratele meu faraonul 
mi-a cerut fier, am confecţionat pentru el o armă unică. 

Împăratul se întoarse și scoase din buzunarul interior al 
mantalei o dagă de fier pe care i-o dădu lui Acha. 

- O minunăţie, nu-i așa? Atât de ușor de mânuit, dar 
capabilă să străpungă orice scut. Le-am arătat daga generalilor 
mei și le-am promis că voi merge eu-însumi s-o recuperez de 
la cadavrul fratelui meu Ramses, dacă îmi refuză condițiile. 


Soarele apunea peste templul lui Seth, edificiul cel mai 
ciudat din Pi-Ramses. Sanctuarul unde își avea reședința 


88 CHRISTIAN JACQ 


stăpânul tulburărilor cosmice fusese construit în locul capi- 
talei hyksoșilor, acești ocupanţi urâţi de toţi pe care îi vâna- 
seră primii regi ai celei de-a optsprezecea dinastii. Ramses 
transformase acest loc nefast în pol de energie pozitivă; îl 
înfruntase pe Seth și își însușise puterea lui. 

Aici, pe un domeniu interzis, unde singur fiul lui Seti 
îndrăznea să pătrundă, găsise Faraonul forţa necesară pentru 
a purta următoarea bătălie. 

Când Ramses ieși din templu, fiul său mai mic, 
Merenptah, se apropie de el. 

- Mi-am îndeplinit sarcina, tată. 

— Ai lucrat repede... 

- Nici o cazarmă din Pi-Ramses și din Memphis n-a scăpat 
investigaţiilor mele. 

- Nu acordai nici un credit rapoartelor ofițerilor superiori? 

— Ei, bine... 

- Vorbește deschis. 

— Nici unul, Maiestate. 

- Din ce cauză, Merenptah? 

-~ l-am observat. Sunt niște bogătani, atât de încrezători 
în pacea pe care ai instaurat-o încât uită să conducă manevre 
importante. Sigură de forţa ei, mândră de victoriile trecute, 
armata noastră adoarme. 

— Starea armamentului? 

-Cantitate suficientă, calitate adesea îndoielnică. Fierarii 
lucrează încet de mai mulţi ani, numeroase care au nevoie 
de revizii amănunțite. 

— Ocupă-te de asta. 

— Risc să provoc susceptibilităţi. 

- N-are importanţă, când soarta Egiptului este în joc. 
Comportă-te ca un adevărat general-șef, trimite în rezervă 
ofițerii moleșiţi, numește oameni siguri în posturile care 
necesită responsabilitate, redă-i armatei noastre armamentul 

de care are nevoie. Să nu apari în fața mea decât după 
ce-ţi vei fi îndeplinit misiunea. 

Merenptah se înclină în faţa Faraonului și se întoarse la 
cartierul general. 

Un tată ar fi trebuit să-i vorbească altfel fiului său, dar 
Ramses era stăpânul Celor Două Țări și Merenptah posibilul 
lui succesor. 


Frumoasa Iset își pierduse somnul. 

Totuși ea cunoștea fericirea: să-l vadă pe Ramses în 
fiecare zi, să schimbe confidenţe cu el, să-i fie alături în 
timpul ritualurilor și ceremoniilor oficiale... Și cei doi fii ai 
ei, Kha și Merenptah, aveau o strălucită carieră. 

Dar frumoasa Iset era din ce în ce mai tristă și din ce în 
ce mai singură, ca și cum acest exces de fericire o măcina 
și o lipsea de forţă. Cauza nopţilor ei albe era identificată: 
Nefertari fusese artizanul păcii; ea, Iset, devenea sinonimă 
cu conflictul. Așa cum Elena fusese la originea teribilului 
război al Troiei, așa și Iset va trece în ochii poporului drept 
cea care va declanșa o nouă înfruntare între Egipt și Hatti. 

Sub impulsul lui Merenptah, căruia ofițerii nu-i contestau 
autoritatea, Pi-Ramses suporta un acces de febră militară. 
Antrenamentul intensiv și producţia de arme fuseseră reluate. 

Coafeza reginei se neliniști. 

— Când voi putea să vă machiez, Maiestate? 

— Regele s-a sculat? 

- De mult! 

- O să luăm masa împreună? 

- L-a prevenit pe majordomul dumneavoastră că va lucra 
toată ziua cu vizirul și cu șefii fortăreţelor din Canaan, 
chemaţi de urgenţă la Pi-Ramses. 

— Spune să-mi pregătească lectica. 

— Maiestate! De-abia am început să vă coafez, nu v-am 
pus peruca, nu v-am machiat, nu... 
— Grăbește-te. 


Frumoasa Iset era o povară ușoară pentru cei doisprezece 
vlăjgani care o duseră pe regina palatului la biroul lui Ameni. 
Cum marea soție regală le ceruse să se grăbească, aveau să 
beneficieze de o primă și de un repaus suplimentar. 

Regina pătrunse într-un adevărat stup. Cei douăzeci de 
scribi care formau echipa restrânsă a lui Ameni se ocupau 
de un număr considerabil de dosare și n-aveau o secundă ca 
să stea la taclale. Trebuiau să citească, să facă rezumate 
pentru secretarul particular al regelui, să trieze, să arhiveze, 
să nu se plângă de nici o întârziere. 

Iset traversă sala coloanelor. Unii funcţionari nu ridicară 
nici măcar ochii. Când ea intră în biroul lui Ameni, acesta 
mesteca o felie de pâine unsă cu untură de gâscă și redacta 
o scrisoare de avertisment la adresa unui controlor al 
hambarelor. 

Mirat, purtătorul de sandale al lui Ramses se ridică. 

— Maiestate... 

— Așază-te, Ameni. Vreau să-ţi vorbesc. 

Regina închise ușa de lemn a biroului și trase zăvorul. 
Scribul nu se simţea în largul lui. Pe cât de mult o admira pe 
Nefertari, pe atât o detesta pe Iset cu care se confruntase 
deja. Contrar obiceiului, ea nu arăta prea grozav: privirea 
stinsă, faţa obosită pe care nici un artificiu de machiaj nu o 
punea în valoare. 

— Ajutorul tău îmi este indispensabil, Ameni. 

— Nu văd, Maiestate... 

- Încetează să mă mai contrazici. Știu că întreaga curte 
ar răsufla ușurată dacă Faraonul m-ar repudia. 

— Maiestate! 

— Așa este, nu mai pot schimba nimic. Tu care știi totul, 
spune-mi ce gândește poporul? 

- Este destul de delicat... 

— Sunteţi marea soție regală, nici o critică nu trebuie să 
vă atingă. 

— Adevărul, Ameni. 

Scribul plecă ochii, ca și cum s-ar fi concentrat pe papi- 
rusul său. 

- Trebuie să înțelegeți poporul, Maiestate; s-a obișnuit 
cu pacea. 

- Poporul o iubea pe Nefertari și nu mă apreciază deloc: 
iată adevărul pe care vrei să mi-l ascunzi. 

— Circumstanțele sunt de vină, Maiestate. 

- Vorbește cu Ramses, spune-i să sunt conștientă de 
gravitatea situaţiei și că sunt gata să mă sacrific pentru a 
evita un conflict. 

- Ramses a luat hotărârea. 

— Insistă pe lângă el, Ameni, te implor. 

— Secretarul particular al regelui fu convins de sinceritatea 
frumoasei Iset. Pentru prima dată, ea îi păru demnă de a fi 
regina Egiptului. 

— De ce îţi amâni plecarea? îl întrebă împăratul Hattușil 
pe Acha. 

— Pentru că încă mai sper să vă fac să reveniţi asupra 
deciziei. 

Încotoșmănat în mantaua de lână vopsită în roșu și negru, 
purtând pe cap o scufie, stăpânul din Hatti se temea de 
rafalele reci care măturau meterezele capitalei lui. Și chiar 
înfășurat în capa lui mare, șeful diplomaţiei egiptene simţea 
mușcăturile frigului. 

- Imposibil, Acha. 

— Veţi declanșa un război inutil din cauza unei femei? 
Troia ne-a servit de exemplu. De ce să devenim sclavii unei 
nebunii ucigătoare? Reginele trebuie să dea viaţă, nu moarte. 

— Argumentele tale sunt excelente, dar atât de egiptene! 
Hatti nu mi-ar ierta pierderea demnităţii. Dacă dau înapoi 
în faţa lui Ramses, tronul meu se clatină. 

— Nimeni nu vă ameninţă. 

— Dacă comportamentul meu umilește armata hitită, nu 
voi mai trăi mult timp. Suntem un popor războinic, Acha; 
tiranul care m-ar înlocui ar fi mai rău decât mine, fii sigur 
de asta. 

— Ramses dorește ca domnia ta să fie durabilă, Maiestate. 

— Pot să te cred? 

— Jur pe ceea ce am mai scump: viaţa lui Ramses. 

Cei doi bărbaţi făcură câţiva pași pe drumul în cerc care 
domina capitala, acoperită de turnuri de pază. Peste tot 
armata era prezentă. 

- N-aţi obosit să vă tot războiţi, Maiestate? 

— Soldaţii mă plictisesc. Dar fără ei, Hatti ar dispărea. 

- Egiptul n-are gustul luptei; el preferă dragostea și 
construirea templelor. Bătălia de la Kadesh nu aparţine ea 
trecutului? 

- Acha, nu mă forţa să spun că mi-ar fi plăcut să mă nasc 
egiptean! 

— Orice nou conflict între Egipt și Hatti ar fi un dezastru 
care ar slăbi țările noastre în avantajul Asiriei. Acceptaţi ca 
fiica dumneavoastră să devină soția diplomatică a lui Ramses 
iar frumoasa Iset să rămână marea soție regală. 

- Nu mai pot să dau înapoi, Acha. 

Ministrul Afacerilor externe al lui Ramses cel Mare 
contemplă orașul de jos, a cărui inimă era templul Zeului 
Furtunii și al Zeiţei Soarelui. 

Oamenii sunt animale perverse și periculoase, gândi el; 
vor sfârși prin a murdări pământul și prin a aneantiza propria 
lor rasă. Când sunt porniţi să distrugă ceea ce au creat ei- 
înșiși, nici un argument nu-i mai poate face să se 
răzgândească. De ce această obstinaţie de a alerga spre 
propria pierzanie? 

— Pentru că oamenii se îndepărtează din ce în ce mai 
mult de zei, răspunse Hattușil. Când orice legătură va fi 
tăiată, nu vor mai fi decât fanatici manipulaţi de tiranii care 
vor domni peste un imens popor de furnici. 

= Curios lucru, Maiestate... Mă obligaţi să vă mărturisesc 
că mi-am petrecut viaţa luptând pentru Maat, pentru armonia 
între cer și pământ, ca și cum restul n-ar fi fost decât 
inutilitate. 

- Altfel, ai fi fost prietenul lui Ramses? 

Vântul deveni mai violent, frigul se înteți. 

— Ar fi mai bine să ne întoarcem, Acha. 

— Este prea stupid, Maiestate. 

— Asta este și părerea mea, dar noi nu putem face nimic, 
nici tu, nici eu. Să sperăm că divinităţile din Hatti și Egipt 
sunt martorii bunei noastre credinţe și că vor provoca un 
miracol. 


Pe cheiul portului fluvial din Pi-Ramses mișuna o mulțime 
surescitată. În aceeași zi, mai multe vapoare provenind din 
Memphis, Theba și din alte orașe din Sud își descărcaseră 
marfa. Piaţa locală, de obicei foarte animată, căpătase o 
amploare fără precedent. Deţinătorii celor mai bune 
amplasamente, printre care numeroase femei excelând în 
arta comerţului, erau hotărâți să obțină beneficii substanţiale. 

Ținându-se de mână, Uri-Teșub și Tanit se plimbau printre 
acei gură-cască, aruncând câte-un un ochi spre stofe, spre 
sandale, spre lădițele din lemn preţios și spre alte câteva 
minunăţii. Întregul Pi-Ramses era prezent la întâlnire și 
frumoasa feniciană se forța să zâmbească nenumăratelor 
cunoștințe seduse de virilitatea prinţului hitit. 

Nu fără o profundă satisfacţie, acesta constatase că zbirii 
lui Serramanna nu-l mai urmăreau. Hărţuirea unui cetăţean 
cinstit fiind un delict, Uri-Teșub n-ar fi ezitat să depună 
plângere. 

— Pot... cumpăra? îl imploră feniciana. 

— Draga mea, ești liberă să faci ce vrei. 

Tanit se lansă într-o frenezie a cumpărăturilor care îi 
calmă nervozitatea. Din tarabă în tarabă, cuplul ajunse în 
faţa celei a lui Raia. Negustorul sirian vindea cupe de cositor, 
vase de alabastru cu forme alungite, fiole din sticlă colorată 
cu parfum pe care se băteau femeile elegante. În timp ce 


RAMSES — LA UMBRA ARBORELUI DE ACACIA 95 


Tanit se târguia la preț cu unul din asistenții lui Raia, acesta 
se apropie de Uri-Teșub. 

— Am vești excelente de la Hattușaș; negocierile duse de 
Acha au eșuat. Împăratul refuză să renunţe la pretenţiile lui. 

- Discuţiile sunt definitiv încheiate? 

— Acha a reluat drumul Egiptului. Răspunsul lui Hattușil 
pentru Ramses este o dagă de fier pe care împăratul a promis 
să o recupereze din trupul Faraonului după ce-l va fi ucis. 

Uri-Teșub rămase tăcut un moment destul de lung. 

-În seara asta, vino tu însuţi să livrezi obiectele pe care 
nevasta mea le-a cumpărat. 


Robustul Setau se minuna pe fiecare zi ce trecea. 

Cum se făcea că Lotus, frumoasa lui soție nubiană, nu 
îmbătrânea? Întrucât nu folosea nici unguente, nici pomezi, 
era clar că doar vrăjitoria îi păstra intactă o putere de seducţie 
căreia soțul ei îi era incapabil să reziste. Alături de ea, dra- 
gostea era un joc delicios, cu fantezii inepuizabile. 

Setau îi sărută sânii lui Lotus. 

Deodată ea se crispă. 

— Nu auzi un zgomot? 

— E inima ta care bate mai puternic... 

inflăcărarea lui Setau o molipsi și pe Lotus care nu se 
mai gândi decât la plăcerea ameţitoare și împărtășită. 


Vizitatoarea neașteptată rămase nemișcată. Când intrase 
în laborator, sperase ca cei doi să nu fie acolo, dar când se 
aflau la Pi-Ramses, Setau și Lotus nu se îndepărtau cu plăcere 
de recipientele conţinând venin de cobră regală, cobră 
neagră, viperă șuierătoare sau viperă cu coarne. În deplin 
acord cu medicul-șef al regatului, ei își continuau cercetările 
cu speranţa de a descoperi noi remedii sau de a le îmbunătăţi 
pe cele vechi. Banchetele și mondenităţile îi plictiseau. Cum 

să preferi orele interminabile de conversaţie găunoasă 
studiului acestor substanţe care provocau moartea dar care 
puteau să și salveze vieţi? 

Suspinele și gâfâielile o liniștiră pe vizitatoare. Cei doi 
amanți erau prea ocupați pentru a-și da seama de prezenţa 
ei. De ea depindea să nu comită nici o stângăcie și să ia un 
flacon de venin în cea mai perfectă liniște. Dar pe care să-l 
aleagă? Întrebare inutilă. Toate aceste otrăvuri nu erau la 
fel? În stare brută și înaintea tratamentului, efectele lor erau 
de temut. 

Un pas, apoi un altul, apoi un al treilea... Picioarele goale 
alunecau pe pavaj. Încă un metru și intrusa ar fi în inima 
acestui domeniu interzis. 

Deodată, o formă se ridică. 

Înspăimântată, femeia rămase nemișcată. În semiîntu- 
neric, ea văzu o cobră regală care se ondula înainte și înapoi. 
Frica fu atât de puternică încât hoaţa nu reuși nici măcar să 
strige. Instinctul îi porunci să se retragă cu o extremă lentoare, 
într-o mișcare imperceptibilă. 

Avu impresia că fuga ei a durat ore în șir. Când femeia 
dispăru din câmpul ei vizual, cobra gardian adormi. 


Ameni numără din nou papirusurile: patruzeci și două, câte 
unul pentru fiecare provincie. Rezultatele vor fi diferite, în 
funcţie de numărul canalelor și al întinderilor de apă. Datorită 
marelui lac amenajat de faraonii din Imperiul de Mijloc, Fayum, 
deja bine înzestrat cu numeroase specii de arbori, va fi 
avantajat. Conform ordinelor lui Ramses, sălciile vor fi plantate 
în tot Egiptul iar laboratoarele templelor vor extrage din scoarță 
substanța analgezică pusă din belșug la dispoziţia medicilor. 

Această muncă în plus îi provocase lui Ameni un acces 
de furie care se revărsase asupra subordonaţilor săi, dar 

directivele Faraonului nu se discutau. Din fericire, purtătorul 
de sandale al regelui nu trebuia totuși să se preocupe și de 
pregătirile de război! Merenptah se achita foarte bine de 
această sarcină și nu venea să se plângă în biroul lui. 

Cu braţele încărcate de papirusuri, Ameni îi tăie drumul 
monarhului care se ducea la templul lui Amon pentru ritua- 
lurile de seară. 

— Maiestatea Ta ar putea să-mi acorde o clipă? 

— Doar pentru o afacere urgentă. 

— Bine, nu insist... 

— Manevra ta nu este improvizată: ce te preocupă? 

— Frumoasa set a venit să discute cu mine. 

— O interesează afacerile Statului? 

— Nu vrea să fie cauza unui conflict cu Hatti. Trebuie să-ţi 
mărturisesc că sinceritatea ei m-a emoţionat. 

— Dacă farmecul lui Iset are efect asupra ta, nu cumva 
regatul este în pericol? 

- E ceva serios, Maiestate. Marea soţie regală se teme 
într-adevăr să nu fie la originea unui nou război. 

— Această problemă este încheiată, Ameni. Dacă cedăm 
un singur deget de pământ hitiţilor, luptele pe care le-am 
dus se vor dovedi a fi fost inutile. Să repudiez o mare soţie 
regală ar însemna să deschid poarta barbariei. Iset nu poartă 
nici o parte de responsabilitate în această dramă; singurul 
vinovat este Hattușil. 

O ploaie rece cădea peste Hattuşaş. Convoiul șefului 
diplomaţiei egiptene era gata de plecare. Elegantă și distinsă 
în rochia ei roșie cu franjuri, ignorând frigul, împărăteasa 
veni să-și ia rămas bun de la Acha. 

— Împăratul este țintuit la pat, spuse ea. 

— Sper că nu e nimic grav. 

— Un pic de febră care o să-i treacă repede. 

— Transmiteţi-i însănătoșire grabnică, Maiestate. 

— Sunt dezolată de eșecul negocierilor, mărturisi Putuhepa. 

- Și eu, Maiestate. 

— Și dacă totuși Ramses va ceda până la urmă? 

- Să nu ne facem nici o iluzie. 

- Nu v-am văzut niciodată atât de pesimist, Acha. 

- Nu ne mai rămân decât două speranţe: un miracol și... 
Maiestatea Voastră. N-aţi putea atenua intransigenţa soţului 
dumneavoastră? 

— Până acum, am eșuat... Dar voi continua. 

— Maiestate, voiam să vă spun... Nu, n-are importanţă. 

— Vă ascult. 

— E într-adevăr ceva lipsit de importanţă. 

Cum putea Acha să-i mărturisească împărătesei Regatului 
hitit că, dintre toate femeile pe care le întâlnise, ea era 

singura pe care ar fi luat-o bucuros de soție? Ar fi fost o lipsă 
de gust de neiertat. 

Acha o privi pe Putuhepa cu intensitate, ca și cum voia 
să-și întipărească în minte amintirea unei feţe inaccesibile. 
Apoi se înclină. 

- Nu pleca trist, Acha, voi face totul pentru a evita ce e 
mai rău. 

- Și eu, Maiestate. 

Când convoiul se puse în mișcare spre sud, Acha nu se 
uită înapoi. 


Setau se simţea minunat. leși din cameră fără s-o trezească 
pe Lotus al cărui corp gol, atât de senzual, nu înceta să-i 
trezească dorinţa. Ezită o clipă, apoi se îndreptă spre 
laborator. Veninul viperei cu coarne recoltat noaptea trecută 
trebuia să fie tratat în timpul zilei. Activitatea lui de admi- 
nistrator al unei provincii nubiene nu-l făcuse pe îmblân- 
zitorul de șerpi să uite regulile meseriei. 

O tânără servitoare care aducea un platou cu fructe 
rămase ţintuită în faţa lui. Înspăimântată de alura brutală a 
lui Setau, ea nu îndrăzni să fugă. Acest bărbat nu era ma- 
gicianul care înhăţa șerpii veninoși fără să se teamă că ar 
putea fi mușcat? 

- Mi-e foame, micuţo, du-te și adu-mi pește uscat, lapte 
și pâine proaspătă. 

Tremurând, servitoarea se supuse. Setau ieși în grădină și 
se întinse în iarbă pentru a simți savoarea pământului. El 
mâncă cu poftă apoi, fredonând un refren rezervat urechilor 
celor avizaţi, se întoarse în aripa palatului destinată 
experimentelor. 

Îi lipsea haina lui obișnuită, tunica din piele de antilopă, 
plină de antidoturi împotriva mușcăturilor de șarpe. Trebuia 
să folosească aceste produse cu circumspecţie, căci remediul 

putea să se dovedească mai rău decât boala. Datorită acestei 
farmacii ambulante, Setau era capabil să combată numeroase 
maladii. 

Înainte de a o lua pe Lotus în brate, își lăsase tunica pe 
un scăunel. Ba nu, se înșela... O lăsase într-o altă cameră. 
Setau inspectă anticamera, o mică sală cu coloane, baia, 
closetele. 

Zadarnic. 

Ultima soluţie: dormitorul. Da, bineînţeles... Acolo își 
abandonase preţioasa tunică. 

Lotus se trezea. Setau o sărută tandru pe sâni. 

— Spune-mi, scumpa mea... unde mi-ai pus tunica? 

- Nu mă ating niciodată de ea. 

Nervos, Setau scotoci prin cameră, fără succes. 

- A dispărut, conchise el. 


Serramanna spera ca, de data asta, Ramses să-l ia cu el 
pentru a-i înfrunta pe hitiţi. De mulţi ani, fostul pirat își dorise 
să taie gâtul barbarilor Anatoliei și mâinile celor învinși, 
pentru a le număra. Când regele pierduse bătălia de la 
Kadesh, uriașul sard primise ordin să rămână la Pi-Ramses și 
să asigure securitatea familiei regale. De atunci, el formase 
oameni capabili să se achite de această sarcină și acum nu 
visa decât să se ia la harţă. 

Năvălirea lui Setau în cazarma unde se antrena sardul 
reuși să-l surprindă pe acesta din urmă. Cei doi bărbaţi nu 
fuseseră mereu în relații excelente, dar învăţaseră să se 
aprecieze și se știau legaţi printr-un punct comun: fidelitatea 
față de Ramses. 

Fostul pirat se opri din lovirea manechinului de lemn pe 
care îl zguduia cu lovituri de pumn. 

— Un necaz, Setau? 

— Mi s-a furat bunul cel mai de preţ: tunica mea medicinală. 

- Ce bănuieli ai? 

- Un medic gelos, mai mult ca sigur; și nici nu va ști 
măcar cum s-o folosească! 

- Poţi fi mai precis? 

— La naiba, nu! 

— Cineva a vrut să-ţi joace o festă, pentru că te întinzi 
prea mult în Nubia. La curte nu ești iubit. 

- Trebuie să scotocim palatul, vilele nobililor, atelierele... 

— Calmează-te, Setau! Voi pune doi oameni să se ocupe 
de asta, dar ne aflăm în stare de mobilizare generală și tu- 
nica ta n-are cum să fie o prioritate. 

- Ai idee câte suflete a salvat deja? 

— Știu, dar ar fi mai bine să-ţi faci rost de alta! 

— Ușor de spus. Mă obișnuisem cu aia. 

— Haide, zău, Setau! Nu mai face atâta tevatură și vino 
să bei cu mine! Mai devreme sau mai târziu, trebuie să 
schimbi pielea! 

— Vreau să-l cunosc pe autorul acestui furt. 


Ramses citi ultimul raport, clar și concis, al lui Merenptah. 
Fiul său mai mic făcea dovada unei splendide lucidităţi. 
După ce Acha se va întoarce din Hatti, faraonul va începe 
ultimele negocieri cu Hattușil. Dar împăratul nu se va lăsa 
păcălit și, ca și regele Egiptului, va folosi această perioadă 
pentru a-și pregăti armata de luptă. 

Trupele de elită egiptene erau într-o stare mai bună decât 
bănuise Ramses. Ar fi ușor să angajeze mercenari căliţi și să 
accelereze pregătirea tinerilor recruți. Cât despre armament, 
acesta ar fi repede completat graţie producţiei sporite a armu- 
rierilor. Oficialii numiţi de Merenptah cu garanţia lui Ramses 
ar încadra soldaţii capabili să-i înfrunte victorios pe hitiţi. 

Când Ramses se va afla în fruntea armatei sale pentru a 
merge spre nord, certitudinea triumfului va înflăcăra inima 
regimentelor. 

Hattușil greșise renunțând la pace. Egiptul nu numai că 
va lupta cu ardoare pentru supravieţuire, ci ar avea și iniția- 
tiva de a-i ataca prin surprindere pe războinicii Anatoliei. 
De data asta, Ramses ar pune mâna pe fortăreaţa de la 
Kadesh. 

Totuși, o anxietate neobișnuită strângea inima regelui, 
de parcă n-ar fi fost sigur de conduita pe care o avea. Fiindcă 
Nefertari nu mai era acolo ca să-i lumineze drumul, monarhul 
trebuia să consulte o divinitate. 

Ramses îi ordonă lui Serramanna să-i pregătească un vapor 
rapid până la Hermopolis*, în Egiptul de Mijloc. În timp ce 
suveranul pășea pe pasarelă, frumoasa Iset îl imploră. 

- Pot veni cu tine? 

- Nu, am nevoie să fiu singur. 

— Ai vești de la Acha? 

— Se va întoarce în curând. 

- Îmi cunoști sentimentele, Maiestate; dă un ordin și mă 
voi supune. Fericirea Egiptului contează mai mult decât a mea. 

— Îţi sunt recunoscător, Iset, dar această fericire ar dispărea 
dacă Egiptul și-ar îndoi șira spinării în faţa nedreptăţii. 

Pânzele albe se îndepărtară spre sud. 

La marginea deșertului, în apropierea necropolei în care 
fuseseră înhumați marii preoţi ai zeului Thot, creștea un imens 
palmier cu tulpina ramificată, mult mai înalt decât cei din 
specia lui. Conform legendei, Thot, inima luminii divine și 
stăpânul limbii sacre, le apărea aici credincioșilor săi cărora 
le apărase gura de cuvinte inutile. Ramses știa că zeul scri- 
bilor era un izvor proaspăt pentru cel tăcut, izvor care îi 
rămânea inaccesibil vorbărețului. Așa că regele medită o zi 


* Orașul Khemenu, „cetatea celor opt (zei creatori)”, a fost numit de 
greci Hermopolis, „cetatea lui Hermes”, Hermes fiind corespondentul 
grec al lui Thot, care domnea peste acest loc, actualul Ashmunein. 

și o noapte lângă palmier, ca să mai potolească valul tumul- 
tuos al gândurilor sale. 

În zori, un țipăt puternic salută nașterea soarelui. 

La mai puţin de trei metri de Ramses stătea o maimuţă 
colosală, un cinocefal cu falcă agresivă. Faraonul se uită în 
ochii lui. 

— Deschide-mi drumul, Thot, tu care cunoști misterele 
cerului și pământului. Tu ai dezvăluit Regula zeilor și oame- 
nilor, ai șlefuit cuvintele puterii. Fă-mă să urmez calea cea 
dreaptă, cea care va fi de folos Egiptului. 

Cinocefalul se așeză pe labele din spate. Mai mare decât 
Ramses, el își ridică labele din față spre soare, în semn de 
admiraţie. Regele, ai cărui ochi suportau lumina fără să fie 
arși, îl imită. 

Vocea lui Thot ţâșni din cer, din palmierul uriaș și din 
gâtul babuinului. Faraonul o primi în inima lui. 

Ploaia cădea de mai multe zile și ceața îngreuna înain- 
tarea convoiului șefului diplomaţiei egiptene. Acha admira 
măgarii care, în ciuda încărcăturilor de câte șaizeci și două 
de kilograme, înaintau cu pas sigur, indiferenți la vremea 
urâtă. Egiptul vedea în ei una din încarnările zeului Seth, cu 
putere inepuizabilă. Fără măgari nu exista prosperitate. 

Acha se grăbise să părăsească Siria de Nord, să traverseze 
Fenicia și să intre pe teritoriul protectoratelor egiptene. De 
obicei, călătoriile îl amuzau, dar aceasta din urmă îi părea 
o povară pe care abia o ducea. Peisajele îl plictiseau, munții 
îl făceau să nu se simtă în largul său, fluviile îi provocau 
gânduri negre. 

Responsabilul militar al convoiului era un veteran ce 
făcuse parte din armata de salvare care sărise în ajutorul lui 
Ramses în timp ce se bătea singur împotriva hitiţilor, la 
Kadesh. Bărbatul îl cunoștea bine pe Acha și îl stima. Isprăvile 
agentului secret și faptul că acesta cunoștea terenul impuneau 
respect. Ministrul Afacerilor externe avea și reputația de a fi 
un personaj amabil, strălucit în conversaţie. Dar, de la ple- 
care, el era abătut și trist. 

Cu ocazia unei opriri la o stână unde animalele și 
oamenii se încălziră, veteranul se așeză lângă Acha. 

— Sunteţi suferind? 

— Doar obosit. 

— Veștile sunt proaste, nu-i așa? 

— Ar putea fi mai bune, dar atâta vreme cât Ramses va 
guverna, situaţia nu va fi niciodată disperată. 

— Eu îi cunosc bine pe hitiţi; sunt niște brute și niște cuceritori. 
Cei câţiva ani de armistițiu i-au făcut și mai răzbunători. 

— Vă înșelaţi, lumea noastră se va destrăma probabil din 
cauza unei femei. Este adevărat că este diferită de toate 
celelalte, pentru că este vorba de marea soție regală. Ramses 
are dreptate: nu trebuie să cedezi nimic când valorile funda- 
mentale ale civilizaţiei noastre sunt în joc. 

- lată un limbaj nu prea diplomatic! 

— Vârsta retragerii se apropie. Mi-am promis să 
demisionez atunci când călătoriile mi se vor părea epuizante 
și searbede. Ziua aceea a venit. 

- Regele nu va accepta să se despartă de dumneavoastră. 

- Sunt la fel de încăpățânat ca și el și voi încerca să 
negociez. Va fi mai ușor decât se crede să mi se găsească 
un succesor. „Fiii regali” nu sunt toţi simpli curteni, unii 
sunt chiar excelenți servitori ai Egiptului. În meseria mea, 
când curiozitatea se stinge, trebuie să știi să te oprești. Lumea 
exterioară nu mă mai interesează, nu mai am altă dorinţă 
decât să stau la umbra frunzelor de palmier și să privesc 
Nilul curgând. 

- Nu este doar un moment de oboseală? îl chestionă 
veteranul. 

— Nu mă mai interesează să negociez și să sporovăiesc. 
Decizia mea este irevocabilă. 

— Și pentru mine este ultima călătorie. În sfârșit, o să am 
liniște! 

— Unde locuiţi? 

- Într-un sat de lângă Karnak. Mama mea este foarte în 
vârstă, voi fi fericit să o ajut să aibă o bătrâneţe liniștită. 

— Sunteţi însurat? 

- N-am avut timp de asta... 

— Nici eu, spuse Acha visător. 

— Sunteţi încă tânăr. 

— Prefer să aştept ca vârsta înaintată să-mi stingă pasiunea 
pentru femei. Până atunci, îmi voi asuma curajos această 
slăbiciune. Să sperăm că tribunalul marelui zeu mi-o va ierta. 

Veteranul aprinse un foc cu silex și lemn uscat. 

— Avem o excelentă carne uscată și un vin acceptabil. 

— Mă voi mulțumi cu o cupă de vin. 

— Vă pierdeţi pofta de mâncare? 

— M-au părăsit și alte pofte. Poate acesta este începutul 
înţelepciunii? 

Ploaia se oprise în sfârșit. 

— Am putea pleca. 

— Și animalele și oamenii sunt obosiţi, obiectă veteranul. 
Dacă vor fi odihnite, vor merge mai repede. 

— O să dorm un pic, spuse Acha, știind că n-o să 
aibă somn. 


Convoiul traversă o pădure de stejari verzi care domina 
o pantă abruptă presărată cu blocuri de piatră crăpate. Pe 
cărarea îngustă, nu se putea avansa decât în șir indian. Pe 
cerul schimbător, cohorte de nori. 

Un sentiment ciudat îl obseda pe Acha, un sentiment pe 
care era incapabil să-l definească. Încerca zadarnic să-l alunge 
visând la malurile Nilului, la grădina umbroasă a vilei din 
Pi-Ramses unde zilele se scurgeau liniștite, la câinii, maimu- 
tele și pisicile de care va avea în sfârșit timp să se ocupe. 

Își puse mâna dreaptă pe daga de fier pe care i-o încre- 
dinţase Hattușil pentru a semăna neliniștea în spiritul lui 
Ramses. Să-l sperie pe Ramses... Hattușil îl cunoștea foarte 
puţin pe faraon. Niciodată acesta n-ar ceda sub ameninţare. 

Acha avu tentaţia să arunce arma în râul care curgea la 
vale, dar nu această dagă va declanșa ostilitățile. 

Fusese o vreme când Acha crezuse că ar fi bine să se 
unifice costumele și să se abolească diferenţele între popoare. 
Acum, el era convins de contrariul. Uniformizarea ar naște 
monștri, fiinţe fără geniu supuse puterilor tentaculare și 
profitorilor care ar pleda cauza omului doar pentru a-l sufoca 
și pentru a-l face să reintre în rând. 

Doar un Ramses era capabil să abată umanitatea de pe 
panta ei naturală, a prostiei și a lenei, și să o conducă spre zei. 
Și dacă viaţa n-o să-i mai ofere speței umane măcar un Ramses, 
ea va dispărea în haosul și sângele luptelor fratricide. 

Ce bine era să te lași în seama lui Ramses în privinţa 
deciziilor vitale! Faraonul n-avea alți ghizi decât invizibilul 
și lumea de dincolo. Era singur cu divinitatea în naosul 
templului și tot singur era și în faţa poporului pe care trebuia 
să-l servească fără a se gândi la propria sa glorie. Și, de mii 
de ani, instituţia faraonică învinsese obstacolele și rezistase 
crizelor, pentru că ea nu era din această lume. 

Când avea să renunțe la bagajele lui de ministru itinerant, 
Acha avea de gând să strângă textele vechi care vorbesc despre 
dubla natură, celestă și terestră, a faraonului și să-i ofere 
culegerea lui Ramses. Și amândoi vor sta de vorbă în timpul 
serilor blânde, sub bolta de viţă sau pe malul vreunui lac plin 
de lotuși. 

Acha avusese noroc, mult noroc. Să fie prietenul lui Ramses 
cel Mare, să-l ajute să demaște comploturile și să respingă 
pericolul hitit... Ce-ar fi putut să-și dorească mai mult? De 
sute de ori, Acha se temuse pentru ziua de mâine, din cauza 
josniciei, a lenei și a mediocrităţii, dar, de sute de ori, prezența 
lui Ramses făcuse ca soarele să strălucească din nou. 

Un copac mort. 

Înalt, cu trunchiul gros, cu rădăcinile înșelătoare, el părea 
totuși indestructibil. 

Acha surâse. Acest copac mort nu continua el oare să fie 
o sursă de viaţă? Păsările își găseau refugiul în el iar insectele 
hrana. El simboliza misterul relaţiilor invizibile dintre fiinţele 
vii. Ce altceva erau faraonii dacă nu niște copaci imenși, 
atingând cerul, oferind hrană și protecţie unui întreg popor? 
Ramses nu va muri niciodată pentru că funcţia lui îl obligase, 
încă din viaţă, să pătrundă în lumea de dincolo. Și doar 
cunoașterea supranaturalului permitea unui monarh să se 
orienteze corect în cotidian. 

Acha nu frecventase deloc templele, dar fusese în preaj- 
ma lui Ramses și, prin osmoză, se iniţiase în unele secrete 
al căror depozitar și gardian era Faraonul. Poate că ministrul 
lui Ramses renunţa deja la liniștita retragere chiar înainte 
de a o trăi. N-ar fi mai tentant să părăsească lumea exterioară 
pentru o existenţă solitară, cu scopul de a cunoaște o altă 
aventură, cea a spiritului? 

Cărarea devenea abruptă, calul lui Acha urca cu greu. 
Încă un pas și va urma coborârea spre Canaan și drumul spre 
frontiera de nord-est a deltei Egiptului. Mult timp, Acha 
refuzase să creadă că s-ar mulțumi cu o fericire simplă, pe 
pământul unde se născuse, la adăpost de tumult și de pasiuni. 
În dimineaţa plecării, privindu-se într-o oglindă, își văzuse 
primul fir de păr alb. Zăpada munților Anatoliei avansa. Un 
semn clar, victoria bătrâneții de care se temuse atât de mult. 

Numai el singur știa că organismul său era uzat de prea 
multe călătorii, prea multe riscuri, prea multe pericole. 
Neferet, medicul-șef al regatului, ar reuși să-l scape de câteva 
rele și să încetinească degradarea, dar Acha nu dispunea, 
precum Ramses, de o energie reînnoită prin rituri. Diplomatul 
își forțase prea mult puterile, timpul vieţii lui era aproape 
epuizat. 

Deodată se auzi strigătul terifiant al unui om rănit de 
moarte. Acha își opri calul și se întoarse. Din spate, veneau 

alte strigăte. Mai în jos, se purtau lupte iar din vârful stejarilor 
zburau săgeți. 

Jumătate din soldaţii egipteni fură exterminați în câteva 
minute. Supraviețuitorii reușiră să ucidă câţiva dintre 
agresorii mult mai numeroși. 

- Fugiţi! îl sfătui veteranul pe Acha. Galopaţi drept înainte! 

Acha nu ezită. Agitând în aer daga de fier, el se năpusti 
asupra unui arcaș libian, ușor de recunoscut după cele două 
pene înfipte în părul strâns cu un bandou negru cu verde. Cu 
un gest amplu, egipteanul îi tăie gâtul. 

— Atenţie, aten... 

Avertismentul veteranului se pierdu într-un horcăit. Sabia 
grea ţinută de un demon cu plete lungi și cu pieptul acoperit 
de păr roșu îi despică craniul. 

În aceeași clipă, o săgeată îl atinse pe Acha în spate. Cu 
suflarea tăiată, șeful diplomaţiei egiptene căzu pe pământul 
umed. 

Orice rezistenţă încetase. 

Demonul se apropie de rănit. 

— Uri-Teșub... 

- Ei, da, Acha, eu sunt învingător! În sfârșit, mă răzbun pe 
tine, diplomat blestemat, tu care ai contribuit la decăderea 
mea! Dar tu nu erai decât un obstacol în drumul meu. Acum 
este rândul lui Ramses. Ramses care va crede că autorul acestei 
agresiuni este lașul de Hattușil! Ce părere ai de planul meu? 

— Cred că... lașul... ești tu. 

Uri-Teșub apucă daga de fier și o înfipse în pieptul lui 
Acha. Jaful începuse deja. Dacă hititul nu intervenea, libienii 
se omorau între ei. 

Acha nu mai avea forţa să scrie numele lui Uri-Teșub cu 
sângele său. Cu ultimele puteri, el trasă, cu degetul arătător, o 
singură hieroglifă, pe tunică, în locul inimii, după care se sfârși. 

Această hieroglifă, Ramses o va înţelege. 

Palatul era cufundat în liniște. La întoarcerea de la 
Hermopolis, Ramses înțelese imediat că se întâmplase ceva. 
Curtenii se făcuseră nevăzuţi, personalul administrativ se 
ascunsese în birouri. 

- Du-te și caută-l pe Ameni, îi ordonă regele lui 
Serramanna. Să vină pe terasă. 

Din punctul cel mai înalt al palatului, Ramses își con- 
templa capitala printre arhitecţii căreia se număra și Moise. 
Casele albe cu fațade turcoaz somnolau sub palmieri, 
oamenii stăteau la taifas prin grădini, pe lângă fântâni, catar- 
gele cu flamuri aurii ridicate pe piloni afirmau prezenţa 
divinității. 

Zeul Thot îi ceruse monarhului să menţină pacea, oricare 
ar fi sacrificiile pe care ar trebui să le facă. În labirintul 
ambițiilor, era de datoria lui să găsească drumul cel bun 
prin care să se evite masacrele și nenorocirile. Lărgind inima 
regelui, zeul cunoașterii îi dăruise o voinţă nouă. Fiul lui 
Ra, soarele în care se încarna lumina divină, era în același 
timp și fiul lui Thot, soarele nopții. 

Ameni era mai palid ca de obicei și în ochi i se citea o 
infinită tristeţe. 

— Tu, măcar tu vei îndrăzni să-mi spui adevărul. 

— Acha e mort, Maiestate. 

Ramses rămase nemișcat. 

- În ce împrejurări? 

- Convoiul lui a fost atacat. Un păstor a descoperit 
cadavrele și i-a anunţat pe polițiștii canaaneni. Aceștia s-au 
dus la faţa locului și unul dintre ei l-a recunoscut pe Acha. 

— Corpul lui a fost identificat? 

- Da, Maiestate. 

— Unde se află acum? 

— Într-o fortăreață, alături de cele ale celorlalți membri 
ai convoiului diplomatic. 

— Nici un supravieţuitor? 

- Nici unul. 

— Martori? 

— Nu. 

— Serramanna să meargă la locul atacului, să caute cel mai 
neînsemnat indiciu, apoi să aducă corpurile neînsufleţite ale 
lui Acha și ale tovarășilor lui. Se vor odihni pe pământul 
Egiptului. 


Uriașul sard și un mic grup de mercenari istoviseră mai 
mulți cai pentru a ajunge la fortăreață și pentru a se întoarce 
cu aceeași promptitudine. Încă de la sosirea la Pi-Ramses, 
Serramanna dusese cadavrul lui Acha la un îmbălsămător 
care îl spălase, îl parfumase și îl pregătise pentru a fi 
prezentat faraonului. 

Ramses își luase prietenul în braţe și îl depusese pe un 
pat, într-una din camerele palatului. 

Faţa lui Acha era senină. Înfășurat într-un linţoliu alb, 
șeful diplomaţiei egiptene părea că doarme. 

În fața lui, Ramses încadrat de Ameni și Setau. 

— Cine l-a ucis? întrebă Setau, ai cărui ochi erau roșii de 
mult ce plânsese. 

-Vom afla, promise regele, aştept raportul lui Serramanna. 

— Locul lui de veci este terminat, preciză Ameni; judecata 
oamenilor i-a fost favorabilă, zeii îl vor face să renască. 

— Fiul meu Kha va conduce ritualul și va pronunţa formu- 
lele antice de înviere. Ce a fost înnodat aici jos va fi și 
dincolo. Fidelitatea lui Acha faţă de ţară îl va apăra de 
pericole pe lumea cealaltă. 

- ÎI voi ucide pe criminal cu propriile mele mâini, spuse 
Setau. De azi înainte, acest gând nu-mi va da pace. 

Serramanna se prezentă în faţa monarhului. 

- Ce ai descoperit? 

— Acha a fost atins de o săgeată care s-a înfipt în omoplatul 
drept, dar această rană nu era mortală. lată arma care l-a ucis. 

Fostul pirat îi întinse lui Ramses daga. 

— Fier! exclamă Ameni. Sinistrul cadoul al împăratului 
hitit! Acesta este mesajul lui: asasinarea ambasadorului 
Egiptului, prietenul apropiat al lui Ramses! 

Serramanna nu-l văzuse niciodată pe Ameni atât de furios. 

— Știm așadar cine este asasinul, conchise Setau glacial. 
Hattușil n-are decât să se ascundă în citadela sa, o să pătrund 
acolo și o să-i arunc cadavrul din înaltul meterezelor. 

— Am o rezervă, începu sardul. 

- Te înșeli, voi reuși! 

- Rezervă nu în privinţa dorintei tale de răzbunare, Setau, 
ci a identităţii asasinului. 

— Această dagă de fier nu este hitită? 

- Bineînţeles că este, dar am găsit un alt indiciu. 

Serramanna le arătă o pană ruptă. 

- Este ornamentul războinic al libienilor. 

- Libienii aliați cu hitiţii... Imposibil! 

— Când forţele răului decid să se unească, estimă Ameni, 
nimic nu este imposibil. Totul e clar: Hattușil a ales varianta 
forţei. Ca și predecesorii săi, el nu se gândește decât să 
distrugă Egiptul și este gata să se alieze și cu demonii 
din infern! 

- O altă observaţie, comentă Serramanna: convoiul 
cuprindea un număr mic de călători. Agresorii trebuie să fi 
fost vreo patruzeci, cincizeci cel mult. A fost o bandă de 
jefuitori care le-a întins o capcană, nu o armată obișnuită. 

- Nu e decât interpretarea ta, obiectă Ameni. 

— Nu, e realitatea. Când am examinat peisajul, îngus- 
timea drumului și urmele lăsate de călăreţi, n-am mai avut 
nici un dubiu. Sunt convins că nu era nici măcar un singur 
car hitit pe acolo. 

— Și ce-i cu asta? întrebă Setau. Hattușil a dat ordin unui 
comando să-l omoare pe Acha cu un frumos cadou pentru 
Ramses, această dagă de fier! Pentru că Faraonul refuză să 
se căsătorească cu fiica lui, împăratul hitit îl asasinează pe 
unul dintre prietenii lui apropiaţi, un om al păcii și al 
dialogului. Nimeni nu poate schimba spiritul popoarelor; 
hitiţii vor fi mereu niște barbari fără cuvânt. 

- Maiestate, declară Ameni cu gravitate, eu am oroare 
de violenţă și urăsc războiul. Dar să lași această crimă 
nepedepsită ar fi o nedreptate intolerabilă. Atâta vreme cât 
Hatti nu va fi strivit, Egiptul va fi în pericol de moarte. Acha 
și-a dat viaţa pentru ca noi să înțelegem asta. 

Ramses ascultase fără să manifeste nici cea mai mică 
emoție. 

— Altceva, Serramanna? 

— Nimic, Maiestate. 

— Acha n-a scris nimic pe pământ? 

- N-a avut timp, lovitura pumnalului a fost de o violență 
extremă și i-a provocat o moarte rapidă. 

- Bagajele lui unde sunt? 

— Au fost furate. 

— Și hainele? 

— Le-a luat mumificatorul. 

— Să mi le aduci! 

— Dar... trebuie că le-a distrus deja! 

— Adu-mi-le, și repede. 

Serramanna fu cuprins de cea mai mare spaimă a vieții 
lui. De ce s-ar fi interesat de o tunică și de o manta pătate 
de sânge? 

Sardul ieși din palat în fugă, sări pe cal și galopă până în 
satul îmbălsămătorilor, situat în afara orașului. Șeful 
mumificatorilor pregătise cadavrul lui Acha pentru ultima 
întâlnire pământească dintre Faraon și prietenul lui. 


— Hainele lui Acha, ceru sardul. 

- Nu le mai am, răspunse mumificatorul. 

— Ce-ai făcut cu ele? 

— Păi... ca de obicei, le-am dat unui spălător din partea 
de nord a satului... 

— Unde locuiește? 

— În ultima casă de pe strada care cotește, pe malul 
canalului. 

Uriașul sard plecă în mare viteză. Își forță calul să sară 
peste zidurile joase, trecu prin grădini, pătrunse pe străduțe, 
riscând să dea peste trecători și o luă, fără să încetinească, 
pe strada care cotea. 

În dreptul ultimei case, el trase de frâu pentru a-și opri 
calul lac de sudoare și bătu în oblon. 

— Spălătorule! 

Îi deschise o femeie. 

— E la canal. Muncește. 

Abandonându-și calul, Serramanna alergă până la canalul 
unde se spălau hainele murdare și lenjeria. Ajuns acolo, el 
îi înhăţă de păr pe bărbatul care tocmai începea să 
săpunească tunica lui Acha. 


Pe manta, erau urme de sânge. La fel și pe tunică, numai 
că diferenţa era clară: pe aceasta din urmă, cu un deget 
tremurând, Acha trasase un semn. 

- Este o hieroglifă, constată Ramses; cum o interpretezi, 
Ameni? 

— Două braţe întinse, cu palmele orientate spre pământ... 
Semnul negației. 

— „Nu”... Și eu am citit la fel. 

— Să fie începutul unui nume sau al unui cuvânt... Ce a 
vrut să spună Acha? 

Setau, Ameni și Serramanna erau năuciţi. Ramses căzu 
pe gânduri. 

- Acha n-a avut decât câteva secunde înainte de a muri 
și n-a putut să traseze decât o hieroglifă. El și-a dat seama 
că vom ajunge la concluzia că autorul acestui abominabil 
atentat nu poate fi decât Hattușil și că voi fi deci obligat să-i 
declar război imediat. Atunci, Acha a pronunţat un ultim 
cuvânt pentru a evita o tragedie: „Nu”. Nu, adevăratul vinovat 
nu este Hattușil. 

Funeraliile șefului diplomaţiei egiptene fură grandioase. 
Îmbrăcat cu o piele de panteră, Kha îndeplini ritualul deschi- 
derii ochilor, a urechilor și a gurii deasupra sarcofagului din 
lemn de salcâm aurit în care se afla mumia lui Acha. După 
care Ramses închise ușa locuinţei de veci. 

Când liniștea se pogori din nou asupra necropolei, regele 
rămase singur în capela neacoperită. El fu primul care înde- 
plini funcţia de preot al ka-ului prietenului său defunct, 
depunând pe altar un lotus, iriși, o pâine proaspătă și o cupă 
de vin. De acum înainte, în fiecare zi, un preot plătit de 
palat va aduce ofrande și va întreține domeniul funerar al 
lui Acha. 

Moise plecase spre visul său, Acha în lumea de dincolo, 
cercul prietenilor din copilărie se micșora. Uneori, Ramses 
regreta această prea lungă domnie presărată cu umbre. Ca 
și Seti, Tuya și Nefertari, Acha era de neînlocuit. Prea puţin 
înclinat spre confidenţe, el trecuse prin viață cu eleganța 
unei feline. El și Ramses n-avuseseră nevoie să-și vorbească 
prea mult pentru a-și cunoaște gândurile cele mai secrete. 

Nefertari și Acha clădiseră pacea. Fără implicarea și fără 
curajul lor, Hatti n-ar fi acceptat niciodată să renunţe la 
violenţă. Cel care l-a ucis pe Acha n-a luat în seamă legă- 
turile indestructibile de prietenie. În faţa propriei morţi, Acha 

a mai găsit o ultimă picătură de energie capabilă să înfrângă 
minciuna. 

Oricine ar fi avut dreptul să-și înece supărarea în beție, 
să încerce să alunge suferința rememorând, alături de cei 
apropiaţi, amintirile fericite. Oricine, în afara Faraonului. 


Să-l vezi pe Ramses cel Mare între patru ochi, chiar dacă 
erai în același timp fiul lui cel mic și generalul-șef al armatei 
sale, tot ţi se tăia răsuflarea. Merenptah încerca să nu se 
piardă cu firea, știind că tatăl său l-ar judeca, așa cum Thot 
cântărea faptele oamenilor. 

— Tată, aș vrea să-ţi spun... 

- Inutil, Merenptah. Acha era prietenul meu din copilărie, 
nu al tău. Condoleanţele nu-mi vor ușura durerea. Singurul 
lucru care contează este perenitatea ka-ului, dincolo de 
moartea fizică. Armata mea este gata de luptă? 

— Da, Maiestate. 

— De acum înainte, n-o să ne mai lăsăm în voia sorții. 
Lumea se va schimba mult, Merenptah. Va trebui să fim, în 
permanenţă, gata de apărare. Vigilenţa ta să nu slăbească. 

- Să înţeleg că am declarat război? 

— Acha ne-a împiedicat să cădem în capcană și să fim noi 
primii care rupem tratatul de pace cu Hatti. Dar această pace 
nu este salvată doar prin atâta lucru. Pentru a-și păstra onoarea, 
pe care o consideră rănită, Hattușil va fi obligat să invadeze 
Canaanul și să lanseze o amplă ofensivă împotriva Deltei. 

Merenptah nu-și ascunse uimirea. 

— Își permite să... nu ne ia în seamă? 

— Va crede că suntem dezorganizaţi și incapabili de a 
riposta. Îl vom ataca în momentul în care va comite 
imprudenţa de a o lua pe braţele Nilului și de a-și fracționa 
trupele. Pe terenul nostru, hitiţii nu vor ști să-și execute 
manevrele. 

Merenptah părea încordat. 

- Ce părere ai de planul ăsta, fiule? 

— Este... îndrăzneţ. 

- Vrei să spui: periculos? 

- Tu ești faraonul și eu trebuie să mă supun. 

-— Fii sincer, Merenptah. 

— Am încredere, Maiestate, am încredere în tine, ca și în 
toţi egiptenii. 

- Fii pregătit. 


Serramanna se baza pe instinctul lui de pirat. El nu credea 
că moartea lui Acha survenise în urma unei lupte normale 
dusă de un ofiţer supus ordinelor împăratului Hattușil. Și același 
instinct îl conducea pe o altă pistă: aceea a unui sălbatic în 
stare să ucidă pentru a-i slăbi puterea lui Ramses și pentru 
a-l priva pe acesta de un sprijin preţios, ba chiar indispensabil. 

Din acest motiv, sardul se postase în apropierea vilei 
doamnei Tanit și aștepta plecarea lui Uri-Teșub. 

Hititul părăsi locuinţa imediat după prânz și se îndepărtă 
pe un cal negru, cu pete albe, nu înainte de a verifica dacă 
nu era urmărit. 

Serramanna se prezentă în faţa portarului. 

- Vreau s-o văd pe doamna Tanit. 

Feniciana îl primi pe sard într-o superbă încăpere cu două 
coloane, luminată de patru ferestre înalte dispuse în așa fel 
încât să asigure o ventilaţie plăcută. 

Frumoasa feniciană era slăbită. 

— E o vizită oficială, Serramanna? 

- Deocamdată, amicală. Următoarea va depinde de 
răspunsurile dumneavoastră, doamnă Tanit. 

— E vorba deci de un interogatoriu! 

- Nu, doar de o simplă discuţie cu o persoană de calitate 
care s-a înșelat apucând-o pe un drum greșit. 

— Nu înţeleg. 

— Bineînţeles că mă înţelegeți. Au avut loc evenimente 
grave: Acha, ministrul Afacerilor externe a fost asasinat în 
timp ce se întorcea din Hatti. 

— Asasinat... 

Tanit păli. Pentru a se debarasa de Serramanna, era de 
ajuns să strige după ajutor. Imediat, cei patru libieni ascunși 
în locuinţa ei l-ar suprima pe sard. Dar eliminarea șefului 
gărzii personale a lui Ramses ar declanșa o anchetă și Tanit 
ar fi strivită în mașinăria judiciară. Nu, trebuia să-i țină piept. 

— Vreau să-mi spuneţi în detaliu ce-a făcut soţul 
dumneavoastră, Uri-Teșub, în ultimele două luni. 

— Și-a petrecut cea mai mare parte a timpului în această 
casă, căci suntem foarte îndrăgostiţi. Când iese, merge într-o 
tavernă sau se plimbă prin oraș. Suntem atât de fericiţi 
împreună! 

— Când a părăsit Pi-Ramses și când s-a întors? 

- De la căsătoria noastră, n-a mai ieșit din capitala ale 
cărei farmece le savurează. Astfel, încet-încet, își dă uitării 
trecutul. Datorită mariajul nostru, el a devenit un om fidel 
Faraonului, ca dumneata și ca mine. 

— Uri-Teșub este un criminal, spuse Serramanna; vă 
ameninţă și vă terorizează. Dacă îmi spuneţi adevărul, o să 
vă iau sub protecţia mea și justiția o să vă scape de el. 

Pentru o clipă, Tanit fu tentată să fugă în grădină. 
Serramanna ar urma-o, ea l-ar avertiza în legătură cu prezenţa 
libienilor și ar fi din nou liberă... Dar nu l-ar mai revedea 
niciodată pe Uri-Teșub! Să renunţe la un asemenea amant 
era peste puterile ei. 

În timpul absenței lui, fusese bolnavă. Avea nevoie de el 
ca de un drog. Datorită lui Uri-Teșub, Tanit cunoscuse din 
plin adevărata plăcere, o plăcere inepuizabilă care merita 
toate sacrificiile. 

- Chiar dacă m-aţi târî în faţa unui judecător, Serramanna, 
tot nu mi-aș modifica declaraţiile. 

— Uri-Teșub o să vă distrugă, doamnă Tanit. 

Ea surâse, gândindu-se la tăvălelile înfierbântate pe care 
le trăise cu câteva minute înainte de venirea sardului. 

- Dacă v-aţi terminat lista stupidă de acuzaţii, plecaţi! 

— Mi-ar face plăcere să vă salvez, doamnă Tanit. 

-— Nu sunt în pericol. 

— Când o să vă hotărâți, contactaţi-mă. 

Perfidă, ea își trecu mâna mângâietor pe enormul antebraţ 
al uriașului sard. 

- Sunteţi un bărbat frumos... Din păcate pentru dumnea- 
voastră, sunt satisfăcută din plin. 


Împodobită cu un colier de aur de care atârna un scarabeu 
de lapislazuli, cu brățări de turcoază la încheieturile mâinilor 
și la glezne, îmbrăcată cu o rochie de in regal plisată și cu 
o capă roz, purtând pe cap coroana cu cele două pene înalte, 
marea soţie regală, frumoasa Iset, parcurgea încet, în carul 
ei, bulevardele din Pi-Ramses. Conducătorul carului alesese 
doi cai liniștiți, acoperiţi pe spinare cu câte un valtrap 
multicolor și cu capetele împodobite de panașuri din pene 
de struț vopsite în albastru, roșu și galben. 

Spectacolul era magnific. Vestea trecerii reginei se 
răspândi foarte repede și în curând mulţimea se înghesui s-o 
vadă. Copiii aruncară petale de lotus în faţa cailor, în timp 
ce aclamaţiile izbucneau. S-o vezi atât de aproape pe marea 
soţie regală, nu era o promisiune de fericire? Se uitaseră 
zvonurile despre război și fiecare îi dădea dreptate lui 
Ramses: nu trebuia s-o repudieze pe frumoasa Iset, oricare 
ar fi consecinţele deciziei sale. 

Crescută într-un mediu aristocratic, frumoasa lset gusta 
această întâlnire cu poporul ei în care se amestecau clasele 

sociale și culturile. Toţi locuitorii din Pi-Ramses își mani- 
festau atașamentul. 

În ciuda reticenţelor conducătorului de car, regina ceru 
să viziteze cartierele cele mai populare unde i se făcu o 
primire călduroasă. Ce bine era să fie iubită! 

La întoarcerea la palat, frumoasa Iset se întinse pe patul 
ei ca vrăjită. Nu trăise nimic mai emoţionant decât această 
manifestare de încredere a unei populaţii plină de speranţe 
și de zile vesele. leșind din coconul ei, frumoasa Iset desco- 
perise ţara a cărei regină era. 

În timpul dineului la care fuseseră invitaţi șefii provinciei, 
Ramses le anunţă iminenţa conflictului. Fiecare observă că 
frumoasa Iset era radioasă. Fără a o putea egala pe Nefertari, 
ea devenea demnă de funcţia sa și suscita respectul bătrânilor 
curteni. 

Și unora și altora, ea le adresă cuvinte de îmbărbătare. 
Egiptul n-avea nici un motiv să se teamă de Hatti, el va ști 
să treacă peste această încercare, graţie lui Ramses. Șefii 
provinciei se dovediră impresionați de convingerile reginei. 

Când Ramses și Iset rămaseră singuri pe terasa care 
domina orașul, Ramses o strânse tandru în braţe. 

- Ţi-ai purtat bine rangul, Iset. 

— Ești, în sfârșit, mândru de mine? 

-— Te-am ales ca mare soţie regală și nu m-am înșelat. 

— Negocierile cu Hatti sunt rupte definitiv? 

— Suntem gata de luptă. 

Frumoasa Iset își rezemă capul pe umărul lui Ramses. 

— Orice s-ar întâmpla, tu vei fi învingător. 

Kha nu își ascunse îngrijorarea. 

~- Război... De ce război? 

— Pentru a salva Egiptul și pentru a-ți permite să găsești 
cartea cunoașterii, răspunse Rarnses. 

— Este într-adevăr imposibilă o înţelegere cu Hatti? 

- Trupele hitite se apropie de provinciile pe care le 
controlăm. E timpul să ne desfășurăm dispozitivul. Plec 
împreună cu Merenptah și îți încredinţez conducerea 
regatului. 

— Tată! Eu nu sunt în stare să te înlocuiesc, chiar și pentru 
o scurtă perioadă. 

- Te înșeli, Kha. Cu ajutorul lui Ameni, îţi vei îndeplini 
misiunea pe care ţi-o încredințez. 

— Și... dacă fac greșeli? 

— Preocupă-te de fericirea poporului și le vei evita. 

Ramses urcă în carul său pe care avea să-l conducă singur 
în fruntea regimentelor pe care prevăzuse să le dispună în 
mai multe puncte strategice din Deltă și de la frontiera de 
nord-est. În spatele lui, Merenptah şi generalii a patru corpuri 
de armată. 

În momentul în care regele se pregătea să dea semnalul 
de plecare, un călăreț intră în goană în curtea cazărmii. 

Serramanna sări din șa și alergă spre carul lui Ramses. 

— Maiestate, trebuie să vă vorbesc! 

Faraonul îi ordonase sardului să asigure securitatea 
palatului. Era conștient de faptul că-l decepţiona pe uriaș, 
dornic să omoare hitiţi, dar pe cine altcineva ar fi putut 
alege ca să vegheze asupra lui Kha și a frumoasei Iset? 

- Nu-mi voi schimba decizia, Serramanna, rămâi la 
Pi-Ramses. 

— Nu e vorba de mine, Maiestate. Veniţi, vă implor! 

Sardul părea bulversat. 

- Ce se întâmplă? 

- Veniţi, Maiestate, veniţi... 

Ramses îi ceru lui Merenptah să-i avertizeze pe generali 
că se întârzia plecarea. 

Carul Faraonului urmă calul lui Serramanna care luă 
drumul palatului. 


Camerista, lenjereasa și servitoarele stăteau ghemuite 
pe culoare și plângeau. 

Serramanna se opri nemișcat pe pragul camerei frumoasei 
Iset. În privirea sardului se citea uimire și tulburare. 

Ramses intră. 

Un parfum de crini, ameţitor, se simţea în încăperea 
luminată de soarele după-amiezei. Frumoasa Iset, îmbrăcată 
cu o rochie albă de gală și purtând pe cap diadema de tur- 
coaze, era întinsă pe pat, cu braţele pe lângă corp și cu 
ochii mari deschiși. 

Pe noptiera ei din lemn de sicomor, o tunică din piele de 
antilopă. Haina lui Setau pe care o furase din laboratorul 
acestuia. 

— Iset... 

Frumoasa Iset, prima iubire a lui Ramses, mama lui Kha 
și a lui Merenptah, marea soție regală pentru care se pregătea 
să poarte o bătălie... frumoasa Iset contempla cealaltă lume. 

- Regina a ales moartea pentru a împiedica războiul, 
explică Serramanna. Otrăvindu-se cu veninul de care era 
plină tunica lui Setau, ea a încetat să mai fie un obstacol în 
faţa păcii. 

— Baţi câmpii, Serramanna! 

Ameni interveni. 

— Regina a lăsat un mesaj. Eu l-am citit și i-am cerut lui 
Serramana să te anunţe. 

Conform tradiţiei, Ramses nu închise ochii defunctei; 
trebuia să înfrunte lumea de dincolo cu o privire îndrăzneață 
și cu o faţă senină. 


Înhumată în Valea Reginelor, frumoasa Iset se odihnea 
într-un mormânt mai modest decât cel al lui Nefertari. 
Ramses efectuase el însuși ritualurile de înviere asupra mu- 
miei. Cultul ka-ului reginei avea să fie asigurat de un colegiu 
de preoţi și preotese, care aveau sarcina să păstreze vie 
memoria ei. 

Pe sarcofagul marii soţii regale, faraonul depusese o 
ramură din sicomorul plantat de el în grădina vilei din Mem- 
phis, pe când avea șaptesprezece ani. Această amintire din 
tinereţe va reîntineri sufletul lui iset. 

Chiar la sfârșitul ceremoniei, Ameni și Setau îi ceruseră 
o audienţă lui Ramses. Fără să le răspundă, regele urcase pe 
una din coline. Setau pornise pe urma lui și, în ciuda efortului 
impus constituţiei lui fragile, Ameni îl imitase. 

Nisipul, panta plină de pietriș, mersul rapid al lui Ramses 
care-i făcea plămânii să-i ia foc... Ameni bombăni tot dru- 
mul, dar ajunse în vârful colinei de unde regele contempla 
Valea Reginelor și lăcașurile lui Nefertari și al frumoasei Iset. 

Setau observă în liniște priveliștea grandioasă care i se 
oferea privirii. Gâfâind, Ameni se așeză pe un bloc de piatră 
și își șterse fruntea cu dosul palmei. 

El îndrăzni să rupă meditaţia regelui. 

— Maiestate, trebuie să luaţi decizii urgente. 

— Nimic nu este mai urgent decât contemplarea ţării 
iubite de zei. Ei au vorbit și vocea lor a devenit cer, munte, 
apă și pământ. În pământul roșu al lui Seth, noi am săpat 
sepulturi, a căror cameră de înviere se află în oceanul pri- 
mordial ce înconjoară lumea. Prin ritualurile noastre, noi 
păstrăm energia primei dimineţi și patria noastră reînvie în 
fiecare zi. Restul este derizoriu. 

- Pentru a reînvia, trebuie să începi prin a supravieţui! 
Dacă Faraonul uită oamenii, zeii se vor retrage pentru 
totdeauna în invizibil. 

Setau se aștepta ca tonul critic al lui Ameni să provoace 
un răspuns usturător din partea lui Ramses. Dar regele se 
mulțumi să constate separarea brutală a culturilor de deșert, 
a cotidianului de etern. 

— Ce capcană ai mai pus la cale, Ameni? 

- l-am scris lui Hattușil, împăratul regatului Hatti, pentru 
a-i anunța moartea frumoasei Iset. În timpul perioadei de 
doliu, nu se pune problema de a declanșa războiul. 

— Nimeni n-ar fi putut s-o salveze pe Iset, preciză Setau. 
A luat o cantitate prea mare de substanţe al căror amestec 
era mortal. Am ars tunica aia blestemată, Ramses. 

- Nu te consider vinovat. Iset a crezut că acţionează în 
interesul Egiptului. 

Ameni se ridică. 

— A avut dreptate, Maiestate. 

Mânios, regele se întoarse spre el. 

— Cum îndrăznești să vorbești astfel, Ameni? 

- Mi-e teamă de furia ta, dar țin să-ţi spun ce cred: Iset a 
părăsit această lume pentru a salva pacea. 

-— Ce spui de asta, Setau? 

Ca și Ameni, Setau era tulburat de privirea inflamată a 
lui Ramses. Dar trebuia să fie sincer. 

— Ramses, dacă refuzi să înţelegi mesajul frumoasei Iset, 
o s-o ucizi încă o dată. Fă în așa fel ca sacrificiul ei să nu fie 
inutil. 

— Și cum ar trebui să fac? 

- Să o iei de soţie pe prinţesa hitită, declară Ameni cu 
gravitate. 

- Acum, nu te mai împiedică nimic, adăugă Setau. 

Ramses strânse pumnii. 

— Inima voastră este la fel de dură precum granitul? Iset 
de-abia a fost pusă în sarcofag și voi îndrăzniţi să-mi vorbiţi 
de căsătorie! 

-— Tu nu ești un văduv care-și plânge nevasta, atacă Setau, 
ci faraonul Egiptului care trebuie să păstreze pacea și să-și 
salveze poporul. Lui nu-i pasă de sentimentele tale, de bu- 
curia sau de tristețea ta. El dorește să fie guvernat și condus 
pe drumul cel bun. 

- Un faraon unit cu o mare soţie regală hitită... nu e 
monstruos? 

— Dimpotrivă, consideră Ameni. Cum să pecetluiești într- 
un mod mai strălucit apropierea definitivă dintre cele două 
popoare? Dacă ești de acord cu acest mariaj, spectrul 
războiului se va îndepărta pentru mulți ani. îţi închipui 
sărbătoarea pe care o vor celebra tatăl tău Seti și mama ta 
Tuya printre stele? Și nu mai vorbesc de memoria lui Acha 
care și-a dat viaţa pentru a clădi o pace durabilă. 

- Devii un redutabil orator, Ameni. 

— Nu sunt decât un scrib cu sănătatea fragilă, nu foarte 
inteligent, dar am onoarea de a purta sandalele stăpânului 
Celor Două Țări. Și n-am chef ca ele să fie din nou pătate de 
sânge. 

- Regula îţi impune să guvernezi alături de o mare soție 
regală, îi aminti Setau. Alegând-o pe această străină, vei 
câștiga cea mai frumoasă dintre bătălii. 

- O detest deja pe această femeie! 

- Viaţa ta nu îţi aparține, Ramses, Egiptul îţi cere acest 
sacrificiu. 

- Și voi la fel, prieteni, și voi mi-l cereţi! 

Ameni și Setau dădură din cap afirmativ. 

- Lăsaţi-mă singur, trebuie să mă gândesc. 


Ramses își petrecu noaptea pe vârful colinei. După ce se 
înfruptase din răsăritul de soare, el întârzie în Valea 
Reginelor, apoi se întoarse la escortă. Fără să spună un 
cuvânt, Ramses urcă în carul lui și grăbi mersul până la 
Ramesseum, templul său pentru veșnicie. După ce celebră 
aici ritualurile zorilor și se reculese în capela lui Nefertari, 
faraonul se retrase în palatul său unde procedă la îndelungi 
abluţiuni, bău lapte, mâncă smochine și pâine proaspătă. 

Cu faţa odihnită, ca și cum ar fi dormit mai multe ore, 
monarhul deschise ușa biroului unde Ameni, cu figura boțită, 
redacta curierul administrativ. 

— Alege un papirus nou, de calitate superioară și scrie-i 
fratelui meu, împăratul din Hatti. 

— Și... care este conţinutul scrisorii? 

— Anunţă-l că m-am hotărât să fac din fiica lui marea 
mea soție regală. 

Uri-Teșub goli cea de-a treia cupă de vin fiert. Dulce, 
plin de mirodenii și de rășină, acest lichid era folosit de 
îmbălsămători la conservarea viscerelor ca și de doctori pentru 
proprietăţile lui antiseptice. 

— Beţi prea mult, observă Raia. 

- Trebuie să știi să profiţi de plăcerile Egiptului... Acest 
vin este o minune! Nu te-a urmărit nimeni? 

— Fiţi liniștit. 

Negustorul sirian așteptase miezul nopții pentru a se 
strecura în vila fenicienei. Nu detectase nici o prezenţă 
suspectă. 

— Ce-i cu vizita asta neașteptată? 

- Veşti importante, stăpâne, foarte importante. 

— Războiul, în sfârșit? 

— Nu, stăpâne, nu... Nu va fi nici un conflict între Egipt 
și Hatti. 

Uri-Teșub își aruncă cupa de vin cât acolo și îl apucă pe 
sirian de gulerul tunicii. 

— Ce tot spui? Capcana mea era perfectă! 

— Frumoasa Iset a murit și Ramses se pregătește s-o ia de 
soţie pe fiica împăratului Hattușil. 

Uri-Teșub îi dădu drumul aliatului său. 

— O hitită regina Egiptului... De necrezut! Trebuie că te 
înșeli, Raia! 

— Nu, stăpâne. Informaţia este oficială. L-aţi ucis degeaba 
pe Acha. 

- Trebuia neapărat să ne debarasăm de acest spion. Acum, 
avem mâinile libere. Nici unul dintre consilierii lui Ramses 
nu are inteligenţa lui Acha. 

— Am pierdut, stăpâne. Este pace... o pace pe care nimeni 
nu va reuși s-o distrugă. 

- Imbecilule! Știi cine e femeia care va deveni marea 
soţie regală a faraonului? O hitită, Raia, o hitită adevărată, 
mândră, vicleană, neîmblânzită! 

- Este fiica dușmanului vostru, Hattușil. 

— Este înainte de toate o hitită! Și ea nu se va supune 
niciodată unui egiptean, fie el și faraon! lată șansa noastră. 

Raia oftă. Vinul de oază fiert i se urcase la cap ex-gene- 
ralului șef al armatei hitite. În lipsa oricărei speranțe, el 
inventa o lume imaginară. 

— Părăsiţi Egiptul, îl sfătui el pe Uri-Teșub. 

— Gândește-te că această prinţesă hitită ar fi de partea 
noastră, Raia; am avea o aliată chiar în inima palatului! 

— Iluzii, stăpâne. 

— Nu, un semn pe care destinul ni-l trimite, un semn pe 
care voi ști să-l folosesc în avantajul meu! 

- Veţi fi decepţionat. 

Uri-Teșub goli o a patra cupă de vin de palmier. 

— Am omis un detaliu, Raia, dar mai este timp să inter- 
venim. Te vei folosi de libieni. 

O perdea se mișcă și negustorul sirian arătă cu degetul 
arătător spre locul suspect. 

Ca o felină, Uri-Teșub se apropie fără zgomot de perdea, 
o trase brusc și o întoarse spre el pe Tanit care tremura. 

— Ne ascultai? 

— Nu, nu, te căutam... 

- N-avem secrete faţă de tine, draga mea, pentru că tu 
nu poți să ne trădezi. 

— Ai cuvântul meu! 

— Du-te la culcare, voi veni și eu. 

Privirea îndrăgostită a lui Tanit îi promitea hititului o 
noapte animată. În câteva fraze seci, Uri-Teșub îi dădu ordi- 
nele lui Raia. 


Armurăria principală din Pi-Ramses continua să facă săbii, 
lănci și scuturi într-un ritm susţinut. Atâta timp cât căsătoria 
cu prinţesa hitită nu va fi fost celebrată, pregătirile de război 
vor continua. 

Într-un atelier din apropierea cuptoarelor erau păstrate 
armele luate de la hitiţi. Artizanii egipteni le studiaseră cu 
atenţie pentru a pătrunde secretele de fabricaţie. Unul din 
tehnicieni, un metalurgist tânăr foarte inventiv, era interesat 
de daga de fier pe care tocmai i-o încredințase palatul. 

Calitatea metalului, calitatea și lăţimea lamei, suplețea 
mânerului... Totul era remarcabil. 

Nu-i va fi ușor s-o imite. Vor fi necesare câteva încercări 
infructuoase pentru a reuși s-o facă. Tentat, tehnicianul 
cântări în mână daga. 

- Te caută cineva, îl anunţă un planton. 

Vizitatorul era un mercenar cu trăsături grosolane. 

— Ce vrei? 

- M-au trimis de la palat să duc înapoi daga de fier. 

— Ai un ordin scris? 

— Bineînţeles. 

— Arată-mi-l. 

Dintr-un săculeţ de piele agăţat la centură, mercenarul 
scoase o tăbliță de lemn și o întinse tehnicianului. 

- Dar... unde sunt hieroglifele? 

Dintr-o lovitură violentă de pumn în tâmplă, libianul trimis 
de Raia îl omori pe egiptean. Apoi luă tăbliţa și daga de fier 
pe care victima sa le lăsase și ieși în fugă din atelier. 


După mai multe interogatorii, Serramanna fu convins că 
tehnicianul nu era complicele celui care furase daga, probabil 
un mercenar avid de profit cum erau atâţia în armata 
egipteană. 

— E unul din soldăţoii plătiţi de Uri-Teșub, îi spuse sardul 
lui Ameni. 

Scribul continua să scrie. 

— Ai vreo dovadă? 

— instinctul îmi e de ajuns. 

— Nu crezi că înverșunarea ta este zadarnică? Uri-Teșub 
a obținut bogăţia și plăcerea. De ce ar pune să fie furată 
daga lui Hattușil? 

— Fiindcă a pus la cale un plan pentru a-i face rău lui 
Ramses. 

-În momentul de faţă, orice conflict cu hitiţii este impo- 
sibil. Esenţialul este ancheta ta legată de asasinarea lui Acha. 
Ai mai progresat? 

— Nu încă. 

- Ramses cere identificarea ucigașului. 

- Crima și furtul acestui pumnal... Totul este legat. Dacă 
mi se întâmplă ceva, să urmezi pista Uri-Teșub. 

— Dacă ţi se întâmplă ceva... La ce te gândești? 

- Ca să fac progrese, trebuie să mă infiltrez în mediile 
libiene. Riscul e mare. Când mă voi apropia de adevăr, vor 
încerca să mă elimine. 

— Eşti șeful gărzii personale a lui Ramses! Nimeni nu va 
îndrăzni să se ia de tine. 

— N-au ezitat să-l ucidă pe Ministrul Afacerilor externe 
al Faraonului care-i era prieten din copilărie. 

- Nu există o metodă mai puţin periculoasă? 
— Mă tem că nu, Ameni. 


În inima deșertului Libiei, departe de orice oază, cortul 
lui Malfi era o ciudată fortăreață, păzită de oameni de 
încredere. Șeful tribului bea lapte și mânca curmale. El nu 
consuma nici vin, nici bere, considerând aceste băuturi 
demoniace fiindcă ele îţi tulburau minţile. 

Garda personală a lui Malfi era formată exclusiv din 
oameni din satul lui care, fără el, ar fi rămas țărani săraci. 
Mâncând pe săturate, îmbrăcaţi ca lumea, înarmaţi cu lănci, 
săbii, arcuri și praștii, putând să aleagă femeile care le plăceau, 
ei aveau un adevărat cult pentru Malfi pe care-l considerau 
încarnarea unui geniu al deșertului. N-avea el rapiditatea unei 
pantere, degete tăioase ca lama și ochi la ceafă? 

— Stăpâne, o încăierare, îi semnală purtătorul lui de apă. 

Malfi se ridică încet. Cu faţa pătrată, cu fruntea lată, 
ascunsă pe jumătate de un turban alb, el ieși din cort. 

Câmpul de antrenament adăpostea vreo cincizeci de 
luptători care se înfruntau cu arma albă sau cu pumnii goi în 
plină amiază. Lui Malfi îi plăceau condiţiile dure pe care le 
ofereau căldura și deșertul. Doar cei care aveau un adevărat 
temperament de războinic ieșeau învingători din probele la 
care erau supuși. 

Probe indispensabile în vederea sarcinii care o aștepta 
pe armata libiană în formare: să strivească forţele lui Ramses. 
Malfi se gândea fără încetare la generaţiile întregi de șefi 
libieni umiliţi de faraoni. Ostilitățile durau de secole, ac- 
centuate de înfrângerile de către egipteni a triburilor din 
deșert, curajoase, dar prost organizate. 

Ofir, fratele mai mare al lui Malfi, folosise o armă pe 
care o crezuse decisivă: magia neagră pusă în serviciul 
rețelei de spionaj pro-hitit pe care o conducea. Plătise eșecul 

cu viaţa și Malfi se jurase să-l răzbune, Încet-încet el federa- 
lizase triburile libiene al căror stăpân necontestat avea să 
fie mai devreme sau mai târziu. 

Întâlnirea cu hititul Uri-Teșub îi dăduse o șansă în plus să 
reușească. Cu un aliat de o asemenea valoare, victoria nu 
mai era o utopie. Malfi ar șterge secole de rușine și frustrare. 

Un războinic spătos, de o agresivitate rar întâlnită, tocmai 
uitase că se antrena și își pierduse capul, ucigând cu lovituri 
de pumn doi adversari mai mari totuși decât el și înarmaţi 
cu lănci. În timp ce Malfi se apropia de el, războinicul se 
umfla în pene strivind cu piciorul capul unuia dintre învinși. 

Malfi scoase un pumnal ascuns sub tunică și îl înfipse în 
ceafa războinicului spătos. 

Imediat duelurile se întrerupseră. Toate fețele se 
întoarseră spre Malfi. 

- Continuaţi să vă antrenați fără să vă pierdeţi cu firea, 
ordonă libianul. Și amintiţi-vă că dușmanul poate să apară 
de oriunde. 

Era uimitor să descoperi marea sală de audienţă din 
Pi-Ramses. Chiar și curtenii obișnuiți să urce scara monu- 
mentală, ornată cu figuri de dușmani căzuţi la pământ și obligaţi 
de către Faraon să se supună legii lui Maat, trăiau această 
ascensiune cu o profundă emoție. În jurul ușii de acces, numele 
de încoronare ale lui Ramses, pictate în albastru pe fond alb, 
erau înscrise în cartușe ale căror forme ovale simbolizau 
circuitul cosmic peste care domnea stăpânul Celor Două Țări. 

Audienţele în plen, la care era poftită întreaga curte, nu 
erau frecvente. Numai evenimentele excepţionale, punând 
în joc viitorul Egiptului, îl făceau pe Ramses să se adreseze 
înaltei administrații în ansamblu. 

Îngrijorarea se simţea în aer. Conform zvonurilor, împă- 
ratul hitit nu s-ar mai urni. Dar Ramses nu-l insultase, refuzând 
la început să se căsătorească cu fiica lui? Acceptarea tardivă 
a faraonului nu spălase afrontul. 

Marea sală era pavată cu ţigle de pământ ars lăcuite și 
colorate. Printre motivele decorative, bazine, grădini înflo- 
rite, rațe înotând pe un lac verde-albastru și pești ascunzân- 
du-se printre lotuși albi. Ritualiști, scribi, miniștri, șefi de 
provincie, responsabili cu ofrandele, gardieni ai secretelor 
și doamne de vază admirară feeria de verde pal, roșu intens, 

albastru deschis, galben auriu și alb gălbui care se etala pe 
pereții unde se zbenguiau pupeze, colibri, rândunele, piţigoi, 
privighetori și pescărei-albaștri. Când privirea se ridica, era 
fermecată de frumusețea frizelor florale în care se deschideau 
maci de câmp și de grădină, lotuși, margarete și albăstrele. 

Liniștea se așternu în timp ce Ramses urca scara ce ducea 
la tronul de aur, ultima treaptă fiind decorată cu un leu muș- 
când dușmanul ţâșnit din tenebre, dezordinea care încerca 
fără încetare să distrugă armonia lui Maat. 

Purtând pe cap coroana dublă, cea albă a Egiptului de Sus 
peste cea roșie a Egiptului de Jos, Ramses purta astfel „Cele 
Două Puteri” încărcate de magie. Pe frunte, un uraeus de aur, 
cobra femelă scuipând focul care alunga tenebrele. Regele 
ținea în mâna dreaptă sceptrul „magiei”, asemănător cu bâta 
ciobanului. Așa cum acesta își aduna animalele și le strângea 
pe cele rătăcite, așa și faraonul trebuia să reunească energiile 
împrăștiate. Din pieptarul de aur al lui Ramses, păreau să 
țâșnească raze de lumină. Preţ de câteva secunde, privirea 
monarhului întârzie pe o pictură sublimă, reprezentând faţa 
unei tinere femei meditând în fața unui desiș de nalbă de 
grădină. Nu-i amintea ea de Nefertari a cărei frumuseţe îl 
lumina, de dincolo de moarte, pe Ramses cel Mare? 

Dar faraonul n-avea timp să fie nostalgic. Corabia statului 
înainta și cârma trebuia mânuită. 

— V-am adunat pentru ca ţara întreagă să fie informată, 
prin intermediul vostru, despre faptele majore. Circulă, pe 
ici, pe colo, zvonuri nebunești și ţin să restabilesc adevărul 
ai cărui purtători veţi fi voi. 

Ameni stătea în ultimul rând cu alţi scribi, ca și când ar 
fi ocupat un post secundar. În acest fel, el putea să vadă mai 
bine reacţiile asistenţei. Serramanna, dimpotrivă, preferase 
să observe primul rând. La cea mai mică manifestare de 
ostilitate, era pregătit să intervină. Cât despre Setau, își ocupa 

locul ierarhic, în stânga viceregelui Nubiei, printre demnitarii 
cei mai de vază, mulți dintre ei aruncându-și din când în 
când ochii spre Lotus, îmbrăcată cu o rochie roz cu bretele 
care lăsa să i se vadă sânii. 

Șeful provinciei Dofin, din Egiptul de Jos, înaintă și se 
înclină în faţa monarhului. 

— Pot să iau cuvântul, Maiestate? 

-— Te ascultăm. 

— Este adevărat că ministrul Afacerilor externe, Acha, 
este, în realitate, prizonier la Hattușaș și că am rupt tratatul 
de pace cu hitiţii? 

- Prietenul meu Acha a fost asasinat în timp ce se întorcea 
la Pi-Ramses. El se odihnește pentru totdeauna în pământul 
Egiptului. Ancheta este în curs, vinovaţii vor fi identificaţi și 
pedepsiţi. Pacea cu Hatti este, în mare parte, opera lui Acha 
și noi o s-o menţinem. Tratatul de nebeligeranţă cu hitiţii 
este încă în vigoare și va mai fi încă pentru mult timp. 

— Maiestate... Putem să știm care va fi viitoarea mare 
soţie regală? 

— Fiica lui Hattușil, împăratul Regatului hitit. 

Murmure amestecate străbătură asistenţa. Un general de 
corp de armată ceru cuvântul. 

— Maiestate, nu oferiţi prea mult vechiului nostru dușman? 

— Atâta vreme cât frumoasa Iset încă mai domnea, am 
respins propunerea lui Hattușil. Astăzi, acest mariaj este 
singurul mod de a consolida pacea dorită de poporul 
Egiptului. 

— Va trebui să tolerăm prezenţa unei armate hitite pe 
pământul nostru? 

— Nu, generale, doar aceea a unei femei. 

— lertaţi-mi obrăznicia, Maiestate, dar o hitită pe tronul 
Celor Două Țări... nu este o provocare în ochii celor care au 
luptat în războaiele anatoliene? Mulțumită fiului Domniei 

Voastre, Merenptah, trupele noastre sunt pregătite și bine 
înarmate. De ce ne-am teme de un conflict cu hitiţii? În loc 
să cedăm în faţa pretențiilor lor insuportabile, ar fi mai bine 
să-i înfruntăm. 

Prin aroganţa lui, gradatul risca să-și piardă postul. 

— Propunerile tale nu sunt lipsite de inteligenţă, estimă 
Ramses, dar privirea ta este mult prea îngustă. Dacă Egiptul 
ar declanșa un conflict, el ar încălca tratatul de pace și nu 
s-ar ține de cuvânt. Crezi că un faraon ar putea să se comporte 
în acest fel? 

Generalul se dădu înapoi și se pierdu printre curtenii pe 
care argumentele monarhului îi convinseseră. 

Supervizorul canalelor ceru și el cuvântul. 

- Și dacă împăratul din Hatti ar reveni asupra deciziei și 
ar refuza să o trimită pe fiica lui în Egipt? N-aţi considera 
această atitudine intolerabilă, Maiestate? 

Îmbrăcat cu o piele de panteră, marele preot din 
Memphis, Kha, înaintă. 

- Faraonul îmi permite să-i răspund? 

Ramses încuviinţă. 

- Din punctul meu de vedere, declară fiul cel mare al 
regelui, politica și diplomaţia nu oferă suficiente garanţii 
pentru luarea unei decizii vitale. Respectul cuvântului dat 
și Regula lui Maat primează. Dar trebuie, de asemenea, 
puse în practică legile magiei statului pe care strămoșii noștri 
ni le-au lăsat. În al 30-lea an al domniei, Ramses cel Mare a 
trăit cea dintâi celebrare a regenerării sale. De acum înainte 
va trebui să redăm frecvent suveranului nostru forțele invi- 
zibile de care are nevoie pentru a guverna. De aceea, cel 
mai urgent lucru, în acest al 31-lea an, este să pregătim a 
doua sărbătoare de regenerare. După aceea, orizontul se va 
lumina și răspunsurile la întrebările noastre vor veni singure. 

— Organizarea este îndelungată și costisitoare, protestă 
directorul Casei de Aur și de Argint. N-ar fi mai convenabil 
să renunțăm la această sărbătoare? 

- Imposibil, i-o întoarse marele preot. Studiul textelor și 
calculele astrologilor conduc la aceeași concluzie: în mai 
puţin de două luni, a doua sărbătoare de regenerare a lui 
Ramses cel Mare trebuie să fie celebrată. Să ne conjugăm 
eforturile pentru ca zeii și zeițele să vină și să ne consacrăm 
gândurile salvării Faraonului. 

Comandantul șef al fortăreţelor de pe frontiera de nord- 
est consideră că e bine să intervină. Militar de carieră, bărbat 
cu experienţă, el se bucura de încrederea a numeroase 
notabilități. 

— Respect.părerea marelui preot, dar ce vom face în cazul 
unui atac hitit? Când Hattușil va afla că Egiptul pregătește 
această sărbătoare fără să-i pese de căsătoria cu fiica lui, el 
se va simți și mai umilit și va declanșa asaltul. În timp ce 
Faraonul va celebra ritualurile, cine va da ordinele? 

— Însăși practicarea acestor ritualuri ne va proteja, spuse 
Kha cu frumoasa lui vocea gravă și melodioasă. Mereu a 
fost așa. 

— Asta e certitudinea unui inițiat obișnuit cu secretele 
templelor; cea a unui militar experimentat este alta. Hattușil 
ezită să ne atace, pentru că se teme de Ramses, învingătorul 
de la Kadesh; îl știe capabil de fapte supranaturale. Dacă 
regele nu este în fruntea trupelor sale, împăratul din Hatti își 
va arunca toate forțele în luptă. 

— Cea mai bună protecţie a Egiptului este de ordin magic, 
estimă Kha. Distrugătorii, hitiţi sau nu, nu sunt decât 
instrumentele forţelor tenebroase. Nici o armă umană nu le 
va opri pe acestea. Nu Amon a făcut ca braţul lui Ramses să 
fie mai puternic decât mii de agresori, la Kadesh? 

Argumentul fu izbitor. Nici un alt gradat nu mai formulă 
vreo obiecţie. 

— Mi-ar fi plăcut să fiu prezent la acest ritual, preciză 
Merenptah, dar locul meu nu va fi la frontieră, din ordinul 
Faraonului? 

— Împreună cu alţi zece fii regali, tu vei asigura paza 
teritoriului pe durata sărbătorii. 

Decizia lui Ramses liniști adunarea, dar superiorul ritualiș- 
tilor, vizibil iritat, își făcu drum până în ultimul rând. Perso- 
najul avea craniul ras, o faţă lungă și fină și o siluetă mai 
degrabă ascetică. 

- Dacă Maiestatea voastră îmi dă voie, am câteva 
întrebări să-i pun marelui preot Kha. 

Regele nu manifestă nici o opoziţie. Kha se aștepta să 
fie supus acestei probe, dar spera ca ea să aibă loc în afara 
curții. 

- În ce loc are de gând marele preot din Memphis să 
celebreze a doua sărbătoare de regenerare? 

- În templul din Pi-Ramses care a fost construit în acest 
scop. 

- Regele cunoaște testamentul zeilor? 

— ÎI cunoaște. 

— Cine va conduce ritualul? 

— Sufletul nemuritor al lui Seti. 

- De unde provine lumina care îi va da faraonului energia 
celestă? 

- Această lumină se naște din ea-însăși și renaşte în 
fiecare clipă în inima Faraonului. 

Superiorul ritualiștilor renunţă să-i mai pună și alte 
întrebări. Oricum n-ar reuși să-l prindă pe Kha pe picior greșit. 

Cu faţa gravă, demnitarul se întoarse spre Ramses. 

- În ciuda competențelor marelui preot, Maiestate, con- 
sider că celebrarea acestei sărbători de regenerare este 
imposibilă. 

— De ce? se miră Kha. 

- Pentru că marea soție regală joacă un rol esenţial în 
ea. Or Faraonul este văduv și n-a luat-o încă de soție pe 
această prinţesă hitită. Și oricum nu știu ca vreo străină să fi 
avut vreodată acces la misterele regenerării. 

Ramses se ridică. 

— Crezi că Faraonul nu este conștient de această dificultate? 


|] 


23 


Teșon prelucra pielea încă din copilărie. Fiu al unui libian 
arestat de poliţia egipteană în urma furtului unor oi și 
condamnat la mai mulți ani de corvoadă, el nu-și urmase 
tatăl când acesta se întorsese în țară pentru a propovădui 
lupta armată împotriva Faraonului. La Bubastis, apoi la 
Pi-Ramses, Teșon își găsise de lucru și încet-încet își făcuse 
un nume în specialitatea sa. 

La cincizeci de ani, îl cuprinseră remușcările. El, cu burta 
mare și figura jovială, nu-și trădase oare țara de origine, uitând 
prea ușor derutele militare ale poporului său și umilirile la 
care îl supusese Egiptul? Devenit un meșteșugar înstărit, șeful 
unei tăbăcării de treizeci de salariaţi, el deschidea bucuros 
ușa libienilor aflaţi în dificultate. De-a lungul ultimelor luni, 
devenise omul providenţial pentru compatrioții săi din exil. 
Unii se integrau repede în societatea egipteană, alții își păstrau 
spiritul revanșard. Dar o altă mișcare luă naștere: o mișcare 
care îl înspăimânta pe Teșon, care nu-și mai dorea atât de 
mult să vadă dispărând Cele Două Țări. Și dacă Libia era în 
cele din urmă victorioasă, și dacă un libian urca pe tronul 
Egiptului? Dar mai întâi, trebuia eliminat Ramses. 

Pentru a scăpa de această himeră, Teșon se concentra 
asupra muncii. Verifica calitatea pieilor de capră, de oaie, 
de antilopă și ale altor animale din deșert care îi erau livrate. 

După uscare, sărare și afumare, o echipă de specialiști le 
aplica pământ galben și le înmuia cu urină, găinaţ și bălegar 
de cal. Era operaţiunea cea mai urât mirositoare efectuată 
în acest atelier care primea vizite regulate din partea servi- 
ciului de igienă. 

După tăbăcirea provizorie cu ulei și alaun, urma adevărata 
tăbăcire cu un produs bogat în acid taninos, extras din păstăile 
salcâmului de Nil. Dacă era necesar, pieile se înmuiau încă o 
dată în ulei, se loveau cu ciocanul și se întindeau pentru a fi 
subțiate. Teșon era unul dintre cei mai buni, căci el nu se 
mulțumea cu o tăbăcire grosolană cu grăsime. În plus, avea o 
îndemânare deosebită la îndoirea pe șevalet și la decuparea 
pieilor. Re aceea, clientela sa era numeroasă și variată. Atelierul 
lui Teșon confecţiona genţi, zgărzi și lese pentru câini, curele, 
sandale, etuiuri și teci pentru dăgi și săbii, caschete, tolbe pentru 
săgeți, scuturi și chiar suporturi de scriere. 

Înarmat cu un cuţit special de tăiat piele, cu lamă semicir- 
culară, Teșon decupa o fâșie dintr-o piele de antilopă de 
cea mai bună calitate când o namilă mustăcioasă pătrunse 
în atelierul său. 

Serramanna, șeful gărzii personale a lui Ramses... Cuţitul 
alunecă pe piele, se abătu de la traseu și tăie degetul 
mijlociu de la mâna stângă a meșteșugarului care nu-și putu 
stăpâni un țipăt de durere. Sângele ţâșni și Teșon ordonă 
unuia dintre ucenici să curețe pielea, în timp ce el își spăla 
rana și o unse apoi cu miere. 

Nemișcat, uriașul sard asistase la întreaga scenă. Teșon 
se înclină în faţa lui. 

— lertaţi-mă că v-am făcut s-așteptaţi... Un accident stupid. 

— Curios... Se spune totuși că ai mâna foarte sigură. 

Teșon tremura de frică. El, care descindea din războinici 
libieni, ar fi trebuit să-și doboare adversarul dintr-o singură privire. 
Dar Serramanna era mercenar, sard și uriaș, pe deasupra. 

— Aveţi nevoie de serviciile mele? 

- Mi-ar trebui o brățară dintr-o piele bună. În ultimul 
timp, când mânuiesc barda, resimt o ușoară slăbiciune. 

- O să vă arăt mai multe și vă alegeți. 

— Sunt convins că cele mai solide sunt ascunse în prăvălia 
din spate. 

— Nu, eu... 

— Ba da, Teșon. Sunt convins de asta. 

- Da, da, acum îmi amintesc! 

- Ei, bine, să mergem! 

Teșon era lac de sudoare. Ce descoperise Serramana? 
Nimic, nu putea să știe nimic. Libianul trebuia să se stăpâ- 
nească, să nu-și trădeze teama lipsită de orice fundament. 
Egiptul era un veritabil stat de drept. Sardul n-ar fi îndrăznit 
să folosească forţa, de frică să nu fie sever condamnat de un 
tribunal. 

Teșon intră înaintea lui Serramana în mica încăpere unde 
păstra operele de artă pe care nu intenţiona să le vândă. 
Printre ele, o splendidă brățară din piele roșie. 

- Încerci să mă corupi, Teșon? 

— Bineînţeles că nu! 

~ O piesă de o asemenea valoare... E demnă de un rege. 

— Îmi faceţi o prea mare onoare! 

— Eşti un artizan de elită, Teșon. Cariera ta este strălu- 
citoare, clientela remarcabilă, viitorul tău promiţător... 
Ce păcat! 

Libianul păli. 

— Nu înţeleg... 

- De ce să calci strâmb când norocul îţi surâde? 

— Să calc strâmb, eu... 

Serramana pipăi un scut din piele maro, demn de un ge- 
neral șef. 

— Sunt dezolat, Teșon, dar riști să ai mari necazuri. 

— Eu... Dar de ce? 

— Recunoști acest obiect? 

Serramana îi arătă artizanului un tub de piele, servind 
drept etui pentru papirusuri. 

— Ai scos așa ceva din atelier? 

aia CE ie 

— Da sau nu? 

— Da, recunosc. 

— Cui îi era destinat? 

— Ritualistului însărcinat cu secretele templului. 

Sardul surâse. 

- Ești un om sincer și cinstit, Teșon, sunt sigur de asta. 

>= N-am avut nimic de ascuns, domnule! 

- Totuși ai comis o greșeală gravă. 

— Care? 

— Te-ai servit de acest etui pentru a transmite un mesaj 
subversiv. 

Libianul simţi că se înăbușă. Limba i se umflă în gură, 
tâmplele deveniră dureroase. 

— Este... este... 

— Este o greșeală de transmitere, preciză Serramana. Ritua- 
listul a fost foarte mirat să găsească în etui o chemare adre- 
sată libienilor din Egipt prin care li se ordona să pregătească 
o revoltă armată împotriva lui Ramses. 

— Nu, nu... Este imposibil! 

— Acest etui provine din atelierul tău, Teșon, și tu ești cel 
care a redactat acel mesaj. 

— Nu, domnule, vă jur că nu! 

- Îmi place mult cum lucrezi, Teșon. Ai greșit ameste- 
cându-te într-un complot care te depășește. La vârsta ta și în 
situaţia ta, este o eroare de neiertat. N-ai nimic de câștigat 
și totul de pierdut. Ce nebunie te-a apucat? 

— Domnule, eu... 

- Nu face jurăminte mincinoase, ai fi condamnat de 
tribunalul lumii de dincolo. Ai ales un drum rău, prietene, 
dar îmi place să cred că ai fost înșelat. Cu toții avem mo- 
mente când ne pierdem luciditatea. 

- E o neînțelegere, eu... 

— Nu-ţi pierde timpul minţind, Teșon. Oamenii mei te 
iscodesc de mult timp și știu că ești protectorul libienilor 
revoltați. 

-Nu revoltați, domnule! Doar oameni aflaţi în dificultate 
pe care un compatriot încearcă să-i ajute... Nu e normal? 

- Nu-ţi minimaliza rolul. Fără tine, nici o reţea ocultă n-ar 
putea să se formeze. 

-— Eu sunt un negustor cinstit, eu... 

- Să ne înţelegem, prietene: sunt în posesia unei probe 
împotriva ta care te va trimite la moarte sau, mai degrabă, 
la ocnă pe viaţă. E de ajuns să-i duc acest text vizirului ca 
să-mi dea ordin să te întemniţez. Te-ar aștepta un proces 
exemplar și o pedeapsă pe măsura greșelii. 

- Dar... eu sunt nevinovat! 

— Zău așa, Teșon, nu-mi spune mie asta. Cu o asemenea 
probă, judecătorii nu vor ezita. N-ai nici o șansă de a scăpa. 
Nici una, dacă nu intervin eu. 

O liniște grea se lăsă în cămăruţa în care libianul își 
ținea cele mai frumoase obiecte. 

— Despre ce intervenţie este vorba, domnule? 

Serramanna pipăi scutul de piele. 

— Indiferent de poziţia lui, fiecare om are dorinţe nesatis- 
făcute. Și eu sunt la fel ca ceilalți. Sunt bine plătit, locuiesc 
într-o locuinţă de serviciu plăcută, am câte femei vreau, dar 
mi-ar plăcea să fiu mai bogat și să nu-mi fac nici o grijă în 
privinţa bătrâneții. Desigur, aș putea să tac și să uit de această 
probă... Dar totul are un preţ, Teșon. 

— Un preţ... ridicat? 


146 CHRISTIAN JAcQ 


— Nu uita că trebuie să-l fac să tacă și pe însărcinatul cu 
secretele. Un procentaj cinstit din beneficiile tale m-ar 
satisface. 

- Dacă ne punem de acord, o să mă lăsaţi în pace? 

- Trebuie totuși să-mi fac treaba, prietene. 

— Ce-mi cereţi? 

- Numele libienilor care l-au asasinat pe Acha. 

- Dar domnule... Nu le știu! 

- Chiar dacă-i așa cum spui, o să le afli în curând. Fii 
anchetatorul meu particular, Teșon, și n-o să ai de ce să te 
plângi. 

— Şi dacă n-o să vă dau satisfacţie? 

- AY fi păcat, prietene... Dar sunt convins că vei evita 
acest dezastru. În mod oficial, îţi comand o sută de scuturi 
și de teci pentru săbiile oamenilor mei. Când vei veni la 
palat, cere să mă vezi. 

Serramanna ieși din atelier, lăsându-l pe Teșon dezorien- 
tat. Ameni îl convinsese pe sard să se dea drept un om ve- 
nal, gata să-și trădeze regele pentru a se îmbogăţi. Dacă 
Teșon mușca momeala, o să-i fie mai puţin frică să vorbească 
și-o să-l pună pe Serramanna pe o pistă bună. 

În acest al treizeci și treilea an al domniei lui Ramses 
cel Mare, iarna tibetană, adesea aducătoare de vânturi reci, 
se arăta blândă. Un imens cer albastru fără nori, un Nil liniștit, 
maluri unde culturile înverzeau în urma unei bune inundaţii, 
măgari încărcaţi cu furaje și mergând la trap de la un sat la 
altul, vaci cu ugere umflate de lapte îndreptându-se spre 
pășuni, încadrate de văcari și câini, fetițe jucându-se cu 
păpușa pe pragul caselor albe în timp ce băieţii alergau 
după o minge de cârpă... Egiptul trăia după ritmul lui etern 
ca și cum nimic, niciodată, n-avea să se schimbe. 

Ramses savura acest moment imobil înscris în cotidian. 
Câtă dreptate avuseseră strămoșii lui să aleagă malul 
occidental ca să ridice aici templele pentru veșnicie și să 
sape locuinţe de viaţă în care, în fiecare dimineaţă, trupurile 
de lumină ale regilor și reginelor erau reînnoite de soarele 
care se ridica! În acest loc erau abolită frontiera dintre lumea 
de aici de jos și lumea de dincolo; omenescul era aici 
absorbit de mister. 

După ce a celebrat ritualul zorilor în templul ka-ului lui 
Seti, la Gurnah, Ramses se reculese în capela unde sufletul 
tatălui său se exprima prin intermediul fiecărei hieroglife 
gravate pe pereţi. În liniștea deplină, el percepu vocea 
faraonului devenit stea. Când înaintă în marea curte scăldată 

de o lumină blândă, cântăreţi și muzicieni ieșeau în 
procesiune din sala coloanelor. Când Meritamon își zări tatăl, 
se desprinse de grup, se îndreptă spre el și se înclină 
încrucișându-și braţele pe piept. 

Pe zi ce trecea, ea semăna tot mai mult cu Nefertari. 
Clară ca o dimineaţă de primăvară, frumuseţea ei părea să-și 
tragă seva din înțelepciunea templului. Ramses apucă braţul 
fiicei lui și amândoi merseră încet pe aleea sfincșilor, străjuită 
de salcâmi și tamaricși. 

— Eşti la curent cu evenimentele lumii exterioare? 

— Nu, tată, tu o faci pe Maat să domnească, tu te łupți cu 
dezordinea și tenebrele. Nu asta este important? Zeomotele 
lumii profane nu trec dincolo de zidurile sanctuarului și este 
bine să fie așa. 

— Mama ta își dorise o astfel de viaţă, dar destinul i-a 
rezervat o alta. 

— Nu ești tu stăpânul acestui destin? 

- Faraonul are datoria să acţioneze în această lume, deși 
gândul lui rămâne în secretul templului. Astăzi trebuie să 
păstrez pacea, Meritamon. Pentru a face asta, mă voi căsători 
cu fiica împăratului din Hatti. 

— Va deveni marea soţie regală? 

— Într-adevăr, dar trebuie să celebrez a doua mea serbare 
de regenerare înaintea acestei căsătorii. De aceea trebuie să 
iau o decizie care n-ar putea exista efectiv fără acordul tău. 

- Eu nu vreau să joc nici un rol în treburile țării, tu o știi. 

— Ritualul nu s-ar putea realiza fără participarea activă a 
unei mari soții regale egiptene. E prea mult să-ţi cer să joci 
acest rol simbolic? 

- Asta înseamnă... să părăsesc Theba, să merg la 
Pi-Ramses și... apoi? 

- Deși regină a Egiptului, te vei întoarce aici pentru a 
trăi așa cum ai ales. 

— N-o să-mi impui tot mai des sarcini profane? 

— Voi apela la tine doar pentru serbările de regenerare 
care, după Kha, vor trebui celebrate o dată la trei sau patru 
ani, până când viaţa mea se va sfârși. Ești liberă să accepţi 
sau să refuzi, Meritamon. 

- De ce m-ai ales pe mine? 

~ Pentru că anii de reculegere ţi-au dat capacitatea 
spirituală și magică de a juca un rol ritualic covârșitor. 

Meritamon se opri și se întoarse spre templul din Gurnah. 

— Îmi ceri prea mult, tată, dar tu ești Faraonul. 


Setau bombănea. Departe de îndrăgita lui Nubie, paradis 
al șerpilor, el se simţea ca exilat. Totuși, munca nu-i lipsea. Cu 
ajutorul lui Lotus care hăituia, în fiecare noapte, prin câmpie, 
reptile frumușele, el dăduse un nou avânt activităţii din 
laboratorul încărcat cu preparate și remedii pe bază de venin. 
Și, la sfaturile lui Ameni, profita de acest sejur la Pi-Ramses 
pentru a-și perfecționa cunoștințele în domeniul gestionării. Cu 
vârsta, Setau admitea că entuziasmul nu era suficient pentru 
a-i convinge pe înalții funcţionari să-i acorde creditele și 
materialele de care avea nevoie în provincia sa nubiană. Fără 
a deveni un curtean, el învăţa să prezinte mai bine retetele și 
obținea rezultate pozitive. 

leșind din biroul însărcinatului cu marina comercială, 
care acceptase construirea a trei vapoare de marfă destinate 
special Nubiei, Setau îl întâlni pe Kha a cărui față era mai 
puţin senină ca de obicei. 

— Necazuri? 

— Organizarea acestei serbări necesită atenţia fiecărei 
clipe... Și tocmai am primit o veste foarte proastă. Șeful 
antrepozitelor divine din Deltă, pe care contam să-mi 
furnizeze o mare cantitate de sandale, articole din in și cupe 
de alabastru, nu îmi oferă aproape nimic. Ceea ce îmi 
complică foarte mult sarcina. 

- Ţi-a dat explicaţii? 

- Este plecat într-o călătorie, soția lui mi-a răspuns. 

— Comportament destul de neserios! Eu nu sunt decât un 
administrator debutant, dar această atitudine îmi displace. 
Hai să vorbim cu Ameni. 


Savurând o pulpă de gâscă friptă pe care o înmuia într-un 
sos de vin roșu, Ameni citi rapid raportul redactat de șeful 
antrepozitelor divine din Deltă, al cărui sediu administrativ 
se afla la nord de Memphis. 

Concluzia secretarului particular al lui Ramses fu foarte 
clară. 

- Ceva nu merge. Kha nu s-a înșelat adresându-se acestui 
funcţionar iar acesta n-ar fi trebuit să aibă nici o dificultate 
în a-i furniza necesarul pentru serbarea de regenerare. Nu-mi 
place asta... Deloc! 

- N-ar putea fi o greșeală în dosarele administraţiei? 
sugeră Kha. 

- Posibil, dar nu în dosarele mele. 

— Serbarea riscă să fie, în parte, compromisă, mărturisi 
marele preot. Pentru a întâmpina zeii și zeițele ne trebuie 
cele mai frumoase pânze de in, cele mai bune sandale, cele... 

- Declanșez o anchetă tehnică amănunțită, anunţă Ameni. 

- lată o idee de scrib, se revoltă Setau. Va fi lungă și 
complicată, iar Kha este grăbit. Trebuie acţionat într-un mod 
mai subtil. Numește-mă controlor special și voi afla rapid 
adevărul. 

Ameni se îmbufnă. 

- Suntem la limita legalităţii... Și dacă e vreun pericol? 

- Dispun de ajutoare sigure și eficace. Să nu mai pierdem 
timpul cu pălăvrăgeli inutile și dă-mi un ordin de misiune scris. 


În inima antrepozitelor din nordul Memphisului, doamna 
Şerit dirija operațiunea cu autoritatea unui general călit în 
luptă. Micuţă, brunetă, drăguță, autoritară, ea îi îndruma pe 

conducătorii turmelor de măgari încărcaţi cu diverse produse, 
repartiza sarcinile hamalilor, verifica listele și nu ezita să-și 
agite bastonul pe sub nasul celor care, destul de rar, o 
contestau. 

O femeie de caracter, cum îi plăcea lui Setau. 

Cu părul zburlit, cu barba nerasă de mai multe zile și cu 
noua lui tunică din piele de antilopă care părea și mai 
ponosită decât cea veche, Setau fu repede reperat. 

— Ce faci acolo, trândavule? 

— Aş vrea să vă vorbesc. 

— Aici nu se stă la taclale, se muncește. 

- Tocmai despre munca dumneavoastră aș vrea să 
discutăm. 

Doamna Șerit avu un zâmbet răutăcios. 

- Modul meu de a comanda îţi displace, poate... 

— Mă preocupă, mai degrabă, calificarea dumneavoastră 
exactă. 

Micuța brunetă fu uimită. Un vagabond nu se exprima în 
acest fel. 

— Cine ești tu? 

- Controlorul special numit de administraţia centrală. 

— lertaţi-mă... Dar cu îmbrăcămintea asta caraghioasă... 

— Superiorii mei mi-o reproșează, dar tolerează această 
fantezie în virtutea rezultatelor mele excelente. 

- Ca să fie totul în ordine, puteţi să-mi arătaţi ordinul de 
misiune? 

— lată-l. 

Papirusul avea toate peceţile necesare, inclusiv cea a 
vizirului care aproba iniţiativa lui Ameni și Setau. 

Doamna Șerit citi și reciti textul care-l împuternicea pe 
controlor să inspecteze antrepozitele după bunul său plac. 

- Soţului dumneavoastră aș fi vrut să-i arăt acest document. 

— Este plecat în călătorie. 

— N-ar trebui să fie la postul lui? 

— Mama lui este foarte în vârstă, are nevoie de el. 

- Țineţi așadar locul soțului dumneavoastră. 

— Cunosc această muncă și o fac bine. 

— Avem o problemă gravă, doamnă Şerit. Nu păreţi a fi 
în măsură să livraţi palatului marfa cerută pentru serbarea 
de regenerare a regelui. 

— Ei bine... cererea nu era prevăzută... Și, deocamdată, 
din păcate acesta-i adevărul. 

- Am nevoie de explicaţii. 

— Nu sunt la curent cu tot, dar știu că un important trans- 
port de material a fost efectuat către o destinaţie din altă 
regiune. 

— Care? 

— Nu știu. 

— Din ordinul cui? 

— Nici asta nu știu. Când soţul meu se va întoarce, o să 
vă poată răspunde și totul va fi în ordine, sunt sigură de asta. 

- Începând de mâine dimineaţă, voi examina inventarele 
dumneavoastră și conţinutul antrepozitelor. 

- Mâine prevăzusem curăţenie și... 

- Sunt grăbit, doamnă Şerit. Superiorii mei îmi cer un 
raport în cel mai scurt timp. O să-mi puneţi așadar arhivele 
la dispoziţie. 

— Sunt atât de multe! 

- O să mă descurc. Pe mâine, doamnă Şerit. 

Doamna Şerit n-avea timp de pierdut. Încă o dată, soţul 
ei acţionase ca un imbecil dând un răspuns prea rapid 
chestionarelor administraţiei. Când îi arătase copia scrisorii, 
ea intrase într-o violentă criză de furie. Prea târziu pentru a 
mai ajunge din urmă curierul... Șerit își expediase imediat 
soțul într-un sat, în sudul Thebei, sperând că incidentul va fi 
îngropat și că palatul va apela la alte antrepozite. 

Din păcate, reacţia autorităților fusese total diferită. În 
pofida aspectului său bizar, acest controlor părea motivat și 
neînduplecat. Pentru o clipă, Șerit se gândise să-l mituiască, 
dar această soluţie era prea riscantă. Nu-i mai rămânea decât 
să aplice planul de urgenţă prevăzut pentru o astfel de 
situaţie. 

La ora închiderii antrepozitelor, ea îi reținu pe patru dintre 
hamali. Avea să piardă mult în timpul acestei manevre, dar 
era singurul mod de a scăpa de justiţie. Sacrificiu dureros, 
care o priva de beneficiile considerabile obținute de pe urma 
mărfurilor deturnate cu răbdare. 

- La miezul nopţii, ordonă doamna Șerit angajaţilor săi, 
veţi intra în clădirea aflată în stânga antrepozitului central. 

— Dar este închis, obiectă unul dintre hamali. 

— O să vi-l deschid. Veţi transporta tot ce se află înăuntru 
în depozitul principal. Cât mai repede posibil și în liniște. 

— Dar e în afara orelor normale de muncă, patroană. 

- De aceea o să vă plătesc salariul echivalent cu o 
săptămână de muncă. Și dacă sunt cu adevărat mulţumită, 
voi adăuga și o primă. 

Un zâmbet larg apăru pe faţa celor patru bărbaţi. 

— După aceea, veţi uita această noapte de lucru. Ne-am 
înţeles? 

În vocea tăioasă a lui Șerit, ameninţarea era abia mascată. 

- Înţeles, patroană. 


Zona antrepozitelor era pustie. La intervale regulate, 
polițiștii, însoţiţi de ogari, își făceau rondul prin acele locuri. 

Cei patru oameni erau ascunși într-o imensă zidărie unde 
se păstrau săniile de lemn folosite pentru a transporta 
materiale grele. După ce băuseră bere și mâncaseră pâine 
proaspătă, ei dormiseră cu schimbul. 

La miezul nopții răsună vocea imperioasă a doamnei Şerit. 

- Veniţi. 

Ea trăsese zăvorul de lemn și înlăturase sigiliile din nămol 
uscat care interziceau intrarea în clădirea unde, în mod 
oficial, soţul ei păstra lingourile de cupru destinate atelierelor 
templelor. Fără a pune întrebări, hamalii transportară o sută 
de ulcioare de vin, calitatea întâia, patru sute cincizeci de 
bucăţi de in fin, șase sute de perechi de sandale de piele, 
piese de car, o mie trei sute de bucățele de minereu de 
cupru, trei sute de rulouri de lână și o sută de cupe de 
alabastru. 

În timp ce hamalii puneau ultimele cupe, Setau apăru 
din fundul antrepozitului unde se ascunsese pentru a asista 
la scenă, 

- Bine jucat, doamnă Șerit, constată el. În acest fel res- 
tituiți ceea aţi furat pentru a opri ancheta mea. Bine jucat, 
dar prea târziu. 

Femeiușca brunetă își păstră sângele rece. 

- Ce-mi cereți în schimbul tăcerii? 

- Numele complicilor: cui vindeţi obiectele furate? 

— N-are importanţă. 

- Vorbiţi, doamnă Şerit. 

- Refuzaţi să negociaţi? 

- Nu-mi stă în fire. 

-Cu atât mai rău pentru dumneavoastră... N-ar fi trebuit 
să veniţi singur! 

- Fiţi sigură că am o aliată. 

Pe pragul antrepozitului apăru Lotus. Cu sânii goi, micuța 
și drăguța nubiană nu purta decât o fustă scurtă din papirus 
și ținea un coș de răchită acoperit cu un capac din piele. 

Doamna Șerit pufni în râs. 

- O aliată cu greutate! îl ironiză. 

- Spuneţi-le zbirilor dumneavoastră să se care, spuse Setau 
calm. 

- Puneţi mâna pe cei doi, ordonă sec doamna Șerit 
hamalilor. 

- Lotus își puse coșul pe pământ și îl deschise. Din el ieși 
patru vipere șuierătoare, foarte excitate, ușor de recunoscut 
după cele trei pete albastre și verzi de pe gât. Eliminând 
aerul din plămâni, ele scoteau un șuierat terifiant. 

Sărind pe deasupra grămezilor de stofe, cei patru hamali 
fugeau de le scăpărau călcâiele. 

Viperele o înconjurară pe doamna Șerit, prinsă la 
strâmtoare. 

— Ar fi mai bine să vorbiţi, o sfătui Setau; veninul acestor 
reptile este foarte toxic. Poate că n-o să muriţi, dar rănile 
provocate organismului vor fi ireparabile. 

- Voi spune tot, promise micuța brunetă. 

- Cine a avut ideea de a deturna bunurile destinate 
templelor? 

— E... soțul meu. 

— Sunteţi sigură? 

— Soţul meu... și eu. 

— De când durează traficul vostru? 

— De mai bine de doi ani. Dacă nu era această serbare 
de regenerare, nu ni s-ar fi cerut nimic și totul ar fi continuat... 

— A trebuit să-i năimiţi pe sclavi. 

— Nici măcar asta! Soţul meu falsifica inventarele și 
vindeam repede obiectele în loturi mai mult sau mai puţin 
importante, după ocazie. Cel căruia mă pregăteam să-i vând 
era foarte înstărit. 

— Cine era cumpărătorul? 

— Un căpitan de vapor. 

— Numele lui? 

— Nu-l știu. 

— Cum arată? 

— Înalt, bărbos, cu o cicatrice pe antebraţul drept, cu 
ochii căprui. 

— El vă plătește? 

— Da, cu pietre preţioase și puţin aur. 

— Când e data următoarei tranzacţii? 

— Poimâine. 

— Ei bine, conchise Setau bine dispus, vom avea plăcerea 
să-l întâlnim. 


Șlepul acostă după o zi de navigaţie lipsită de incidente. 
Transporta ulcioare mari de lut ars care, graţie unui secret 
de fabricaţie al olarilor din Egiptul Mijlociu, conservau apa 
potabilă și rece timp de un an. Dar acele ulcioare erau goale, 
căci ele erau folosite pentru a ascunde obiectele cumpărate 
de la doamna Tanit. 

Căpitanul își făcuse întreaga carieră în marina comercială 
și tovarășii lui îl considerau un excelent profesionist. Nici 

un accident grav, o autoritate respectată de echipajele lui, 
un minimum de întârziere în livrări... Dar amantele lui costau 
scump și datoriile creșteau mai repede ca salariul. După 
câteva reticenţe, el fusese constrâns să accepte târgul care 
i se propunea: transportul mărfurilor furate. Câștigul consis- 
tent îi permitea să ducă viaţa care îi plăcea. 

Doamna Șerit era la fel de conștiincioasă ca și el. De 
obicei, încărcătura era gata și îi trebuia puţin timp pentru a 
o transfera de la antrepozit la șlep. O activitate banală, care 
nu mira pe nimeni, cu atât mai mult cu cât inscripţiile de pe 
cuferele de lemn și coșuri desemnau produse alimentare. 

Mai înainte, căpitanul ar trebui să dea o luptă grea. Pe 
de o parte, doamna Șerit devenea din ce în ce mai lacomă; 
pe de alta, comanditarul marinarului voia să plătească din 
ce mai puţin. Discuţia risca să fie lungă, dar interlocutorii 
erau obligaţi să găsească o cale de a se înțelege. 

Căpitanul se îndreptă spre casa de întrevederi a doamnei 
Şerit. Așa cum conveniseră, ea îi făcu un mic semn cu mâna 
din înaltul terasei. Totul era așadar în ordine. 

Marinarul traversă grădiniţa și intră în sala de recepție cu 
două coloane pictate în albastru. De-a lungul zidurilor, banchete. 

Pasul ușor al doamnei Șerit coborând scara. În spatele ei, 
o superbă nubiană. 

— Dar... cine este această femeie? 

- Nu te întoarce, căpitane, spuse cu voce gravă Setau; 
în spatele tău e o cobră. 

- Este adevărat, confirmă doamna Şerit. 

— Cine sunteţi voi? întrebă marinarul. 

- Un trimis al faraonului. Misiunea mea era să pun capăt 
deturnării voastre de fonduri. Dar mai vreau să aflu și numele 
patronului tău. 

Căpitanul avea senzaţia că e victima unui coșmar. Lumea 
întreagă se prăbușea peste el. 

— Numele patronului tău, repetă Setau. 

Căpitanul știa că condamnarea va fi grea. Și n-ar fi sin- 
gurul care ar suporta pedeapsa. 

— Nu l-am văzut decât o dată. 

— Are un nume? 

— Da... Numele lui e Ameni. 

Stupefiat, Setau făcu câţiva pași și rămase nemișcat în 
faţa căpitanului. 

- Descrie.-l! 

În sfârșit, căpitanul vedea faţa bărbatului care voia să-l 
aresteze. El era cobra! Convins că Setau inventase prezența 
reptilei pentru a-l înspăimânta, el se întoarse și încercă să fugă. 

Șarpele se repezi și-l mușcă de gât. Sub efectul durerii și 
al emoţiei, marinarul își pierdu conștiința și se prăbuși la 
pământ. 

Sigură că drumul era liber, doamna Șerit alergă spre 
grădiniţă. 

— Nu! urlă Lotus luată pe nepregătite. 

Cea de-a doua cobră, o femelă, o mușcă pe drăguța bru- 
netă de șale în timp ce trecea pragul locuinţei ei. Cu răsu- 
flarea tăiată, cu inima prinsă ca într-o menghină, doamna 
Şerit se târî zgâriind pământul cu unghiile, apoi rămase ne: 
mișcată, în timp ce reptila se întorcea ușor la perechea ei. 

— Nici o șansă să-i mai salvăm, îi deplânse Lotus. 

— Și-au furat ţara, îi aminti Setau, și judecătorii lumii de 
dincolo nu vor fi indulgenţi. 

Apoi se așeză, bulversat. 

— Ameni... Ameni corupt! 

Ultima scrisoare a împăratului Hattușil era o capodoperă 
de diplomaţie. Ramses o citise cu atenţie de vreo zece ori și 
tot nu reușea să-și formeze o părere. Împăratul dorea pacea 
sau războiul? Mai voia să-și mărite fata cu Ramses sau își 
considera demnitatea jignită? 

— Ce crezi, Ameni? 

Purtătorul de sandale și secretarul particular al regelui 
părea să fi slăbit, în ciuda frumoasei cantităţi de hrană pe 
care o înghiţea în timpul zilei. După o consultaţie 
amănunţită, doctorul Neferet îi spuse că nu suferea de nici o 
boală gravă, dar că ar trebui să nu se mai surmeneze atât. 

- Ne lipsește Acha. El ar fi știut să descifreze această 
proză. 

— Părerea ta? 

— Deși sunt o natură mai ales pesimistă, am sentimentul 
că Hattușil îţi deschide o ușă. Serbarea ta de regenerare 
începe mâine; magia îţi va oferi un răspuns. 

-= Sunt fericit să merg la întâlnirea cu comunitatea zeilor 
și zeiţelor. 

- Kha a lucrat admirabil, estimă Ameni; nimic nu va 
lipsi. Cât despre Setau, tocmai a pus capăt unui jaf organizat. 
Obiectele recuperate sunt deja la Pi-Ramses. 

— Vinovaţii? 

— Au pierit într-un accident. Cazul lor va fi supus tribu- 
nalului vizirului care va hotărî probabil aneantizarea 
numelor lor. 

— Eu mă retrag până în zori. 

— Ka-ul să te lumineze, Maiestate; ca să poţi lumina, la 
rându-ţi, Egiptul. 


Noaptea de vară târzie era caldă și senină. Ca majoritatea 
compatrioțţilor săi, Ramses se hotărâse să doarmă sub cerul 
liber, pe terasa palatului. Întins pe o simplă rogojină, el con- 
templa cerul pe care străluceau sufletele faraonilor deveniți 
lumină. Axa universului trecea prin steaua polară, în jurul 
căreia se etala curtea stelelor nemuritoare dincolo de timp 
și de spaţiu. Încă din epoca piramidelor, gândirea înțelepţilor 
se înscria pe cer. 

La cincizeci și cinci de ani, după treizeci și trei de ani 
de domnie, Ramses oprea fluxul timpului și medita la actele 
lui. Până atunci, nu încetase să meargă înainte, să treacă 
peste obstacole, să refuze limitele imposibilului. Deși 
energia lui nu scăzuse deloc, nu mai vedea lumea ca un 
berbec năpustindu-se cu coarnele înainte, fără a-și face 
griji de ce o să urmeze. Să domnești asupra Egiptului nu 
însemna să-i impui legea unui om, ci să-i dai suflul lui 
Maat al cărui servitor era în primul rând Faraonul. În 
tinerețe, Ramses sperase să schimbe mentalităţile, să tragă 
o societate întreagă după el, să o scape pentru totdeauna 
de meschinărie, de josnicie, să elibereze inima oamenilor. 
O dată cu vârsta, visul se spulberase. Oamenii erau mereu 
egali cu ei-înșiși, atrași de minciună și de rău. Nici o 
doctrină, nici o religie, nici o politică nu le va schimba 
natura. Singură justiţia și punerea în aplicare permanentă 
a regulii lui Maat evita haosul. 

Ramses se chinuise să respecte ceea ce îl învățase tatăl 
său, Seti. Dorinţa lui de a fi un mare faraon, care să-și pună 
pecetea pe destinul Celor Două Țări, nu mai conta. După ce 
cunoscuse toate fericirile, după ce cunoscuse apogeul puterii, 
el nu mai avea decât o singură ambiţie: să slujească. 


Setau era beat, dar continua să bea vin fiert de oază. Cu 
picioarele țepene, el măsura camera de la un capăt la altul. 

- Nu adormi, Lotus! Nu e momentul să te odihnești... 
Trebuie să te gândești și să iei o hotărâre. 

— Repeţi același lucru de câteva ore! 

- Ai face bine să mă asculți, nu vorbesc aiurea... Tu și 
cu mine știm. Știm că Ameni este un vândut și un corupt. ÎI 
detest pe scribul acesta sfrijit, îl blestem, aș vrea să-l văd 
fierbând în cazanele ucigașilor de suflete... Dar este prietenul 
meu și al lui Ramses. Și atâta timp cât noi vom păstra tăcerea, 
el nu va fi condamnat pentru furt. 

- Furtul acesta nu este legat de un complot împotriva lui 
Ramses? 

- Trebuie să reflectăm și să luăm o hotărâre... Dacă merg 
să-l văd pe rege... Nu, imposibil. Se pregătește pentru 
serbarea de regenerare. Nu pot să-i stric acest moment. O să 
pună să fie arestat Ameni! Și tu, tu nu spui nimic! 

- Dormi un pic, vei gândi mai limpede după. 

— Nu e suficient să mă gândesc, trebuie luată o hotărâre! 
Și pentru asta, nu trebuie să dormi. Ameni... Ce-ai făcut, 
Ameni! 

— În sfârșit, o întrebare bună, observă Lotus. 

Țeapăn ca o statuie, în ciuda mâinilor tremurătoare, Setau 
o privi pe nubiană. 

- Ce vrei să spui? 

— Înainte de a-ţi tortura mintea, întreabă-te mai întâi ce 
a făcut efectiv Ameni. 

— E totuși clar ce-a făcut, deoarece căpitanul șiepului a 
mărturisit. Există un trafic de mărfuri și creierul acestui trafic 
este Ameni. Prietenul meu Ameni. 


Serramanna dormea singur. După o zi epuizantă în cursul 
căreia verificase amplasarea diverselor elemente ale 
dispozitivului de securitate din preajma templului regenerării, 
el căzuse lat pe pat, nemaigândindu-se nici măcar să profite 
de trupul delicios al ultimei lui metrese oficiale, o tânără 
siriană suplă ca o trestie. 

Niște strigăte îl treziră. 

Smulgându-se cu greu dintr-un somn profund, uriașul sard 
se scutură, se întinse și se repezi pe culoarul unde intendentul 
său se certa cu un Setau vizibil pilit. 

— Trebuie să deschidem ancheta, imediat! 

Serramanna îl îndepărtă pe intendent, îl înhăţă pe Setau 
de gulerul tunicii, îl băgă în camera lui și îi vărsă în cap un 
ulcior de apă rece. 

- Ce e asta...? 

— Apă. Ai uitat să bei de ceva timp. 

Setau se lăsă să cadă pe pat. 

— Am nevoie de tine. 

— Cine este noua victimă a șerpilor tăi blestemaţi? 

— Trebuie să începem o anchetă. 

— În legătură cu ce? 

Setau avu o ultimă ezitare, dar își dădu drumul la gură: 

— În legătură cu averea lui Ameni. 

— Ce spui? 

— Ameni are o avere ascunsă. 

- Ce ai băut, Setau? Trebuie să fie ceva mai rău decât 
veninul de șarpe! 

— Ameni posedă o avere ilegală... Și ar putea fi și mai 
grav! CGândește-te că Ramses ar putea fi ameninţat... 

— Explică-te. 

Într-un mod dezordonat, dar fără a omite nici un detaliu, 
Setau îi povesti cum el și Lotus puseseră capăt traficului 
doamnei Şerit. 

- Ce valoare au mărturisirile unui bandit precum acest 
căpitan? E posibil să fi aruncat un nume la întâmplare! 

— Părea sincer, obiectă Setau. 

Serramanna era consternat. 

- Ameni... Ultimul pe care l-aș fi bănuit că-și trădează 
regele și ţara. 

— Adică pe mine m-ai fi bănuit? 

- Nu mă plictisi cu susceptibilitatea ta! E vorba despre 
Ameni. 

— Trebuie să anchetăm, Serramanna. 

— Să anchetăm, să anchetăm! Ușor de zis. În timpul 
serbării de regenerare, trebuie să mă ocup de securitatea lui 
Ramses. Și apoi, Ameni controlează totul! Dacă a comis 
fapte necinstite, trebuie să evităm să-l alertăm și să-i 
permitem să distrugă probele. Îţi imaginezi ce-ar fi dacă l-am 
acuza degeaba? 

Setau se luă cu mâinile de cap. 

Lotus și cu mine suntem martori. Căpitanul l-a acuzat pe 
Ameni. 

Sardului i se făcu greață. Faptul că un om ca Ameni, 
fidel între fideli, nu se gândise decât să se îmbogăţească, îi 
întorcea stomacul pe dos. Cu siguranţă, nimeni nu-l mai putea 
salva. Cel mai rău era eventuala complicitate a lui Ameni 
cu cei care complotau. Oare își folosea averea ascunsă ca 
să înarmeze braţul adversarilor lui Ramses? 

— Sunt beat, recunoscu Setau, dar ţi-am spus totul. Acum 
suntem trei care știm. 

— Aș fi preferat un alt gen de confidenţă. 

- Cum te gândești să acţionezi? 

— Ameni dispune de o locuinţă de serviciu la palat, dar 
doarme aproape întotdeauna în biroul lui. Ar trebui să facem 
o percheziţie discretă, după ce îl atragem în afara acestuia... 
Dacă a ascuns acolo aur sau pietre prețioase, o să le desco- 
perim. De cum va ieși, va fi urmărit în permanenţă și vor fi 
identificate toate persoanele pe care le primește. Are mai 
mult ca sigur contacte cu alți membri ai rețelei lui. Să sperăm 
că oamenii mei nu vor face vreo gafă... Dacă poliția 
vizirului află despre această anchetă, voi avea necazuri mari. 

- Trebuie să ne gândim la Ramses, Serramanna. 

- La cine crezi că mă gândesc? 


27 


În acea dimineață, întregul Egipt se ruga pentru Ramses. 
După o domnie atât de lungă, în ce mod va primi el formidabila 
energie emanând din comunitatea zeilor și zeițelor? Dacă 
trupul lui nu mai era în stare să servească drept receptacul 
pentru ka, el va fi distrus asemenea unui recipient prea fragil. 
Focul domniei lui Ramses se va întoarce la focul celest, iar 
mumia lui va rămâne pe pământ. Dar dacă regele era 
regenerat, un sânge nou va circula prin venele ţării. 

Venind din provinciile din Nord și din Sud, efigiile 
divinităţilor se reuniseră în templul regenerării din Pi-Ramses 
unde Kha le primise. Pe toată durata serbării, Faraonul va fi 
oaspetele lor și se va afla în sânul supranaturalului, într-un 
spaţiu sacru, departe de lumea profană. 

Îmbrăcându-se în zori, Ramses se gândea la Ameni. Cât 
de interminabile i se păreau probabil aceste zile secretarului 
său particular! Pe toată durata ceremoniilor, el nu putea să-i 
ceară sfatul regelui și va fi obligat să claseze „în așteptare” 
o groază de dosare pe care le considera urgente. După Ameni, 
Egiptul nu era niciodată destul de bine gestionat și nici un 
funcţionar nu-și lua rolul prea în serios. 

Purtând pe cap coroana dublă, îmbrăcat cu o robă de in 
plisat și cu o perizoma aurită, încălţat cu sandale de aur, 
Ramses se prezentă în pragul palatului. 

Doi fii regali se înclinară în faţa monarhului. Purtând peruci 
cu păr lung, îmbrăcaţi în cămăși cu mâneci ample, plisate și 
fuste lungi, ei ţineau o flamură care avea în vârf, sculptat, un 
cap de berbec, una din încarnările lui Amon, zeul ascuns. 

Încet, cei doi purtători ai flamurii merseră în faţa farao- 
nului până la portalul de granit al templului regenerării. Înalt 
de doisprezece metri, el era precedat de obeliscuri și de 
coloși simbolizând, asemenea celor de la Abu Simbel, ka-ul 
regal. Încă de la începutul construcţiei capitalei sale, Ramses 
prevăzuse amplasarea acestui templu, ca și cum ar fi crezut 
în capacitatea sa de a domni mai mult de treizeci de ani. 

Doi preoți, purtând măști de șacal, îl primiră pe monarh; 
unul era deschizătorul drumurilor din Sud, celălalt din Nord. 
Ei îl ghidară pe Ramses pe drumul care traversa o sală cu 
coloane înalte de zece metri și îl conduseră în sala stofelor. 
Aici, regele își dădu jos hainele și se îmbrăcă cu o tunică* 
de in până la genunchi care semăna cu un giulgiu. În mâna 
stângă, strânse toiagul păstorului iar în dreapta, sceptrul cu 
trei fâșii care evoca cele trei nașteri ale Faraonului, în regatul 
din adâncul pământului, de pe pământ și din cer. 

Ramses trecuse prin destule încercări fizice, fie că era 
vorba de lupta cu un taur sălbatic sau de bătălia de la Kadesh 
unde, singur pe câmpul de luptă trebuise să înfrunte mii de 
hitiți dezlănţuiţi. Dar serbarea de regenerare îl invita la o 
altă luptă în care intrau în joc energiile invizibile. Murind 
el-însuși, întorcându-se în increatul din care apăruse, Ramses 
trebuia să renască din dragostea zeilor și zeiţelor și să-și fie 
propriul succesor. Prin acest act de alchimie, el ţesea legături 
inalterabile între persoana sa simbolică și poporul său, între 
popor și comunitatea forțelor creatoare. 


* tunică — în antichitate, tunica era o haină care se purta pe dedesubt, 
lungă până la genunchi sau până la pământ, cu mâneci sau fără, de 
obicei strânsă pe talie (n. trad.) 

Cei doi preoţi cu măști de șacal îl conduseră pe suveran 
până la o curte mare sub cerul liber, evocând curtea 
faraonului Djeser de la Saqqara. Era opera lui Kha, mare 
admirator al arhitecturii din vechime, care realizase această 
replică în incinta templului de regenerare al lui Ramses. 

Ea venea să se întâlnească cu el. 

Ea, Meritamon, fiica lui Nefertari, Nefertari însăși, reîn- 
viată pentru a-l reînvia pe Ramses. Rochie lungă, albă, colier 
discret de aur, purtând pe cap cele două pene înalte care 
simbolizau viaţa și Regula: strălucitoare, marea soţie regală 
se așeză în spatele monarhului. În timpul tuturor etapelor 
ritualului, ea îl va proteja prin magia verbului și a cântecului. 

Kha aprinse flacăra care lumina statuile divinităţilor, 
capelele unde erau plasate și tronul regal pe care se va instala 
Ramses dacă va ieși biruitor din încercările la care era supus. 
Marele preot va fi asistat de consiliul oamenilor de vază din 
Egiptul de Sus și de Jos printre care figurau Setau, Ameni, 
marele preot din Karnak, vizirul, doctorul șef al regatului — 
Neferet, „fii regali” și „fiice regale”. Dezmeticit, Setau nu 
mai voia să se gândească la comportamentul demn de dispreţ 
al lui Ameni. Nu conta decât ritualul care trebuia realizat la 
perfecţie pentru a reînnoi forţa vitală a lui Ramses. 

Mai marii Egiptului de Sus și de Jos se prosternară în faţa 
Faraonului. Apoi Setau și Ameni, în calitate de „prieteni 
unici”, spălară picioarele regelui. Purificate, ele puteau stră- 
bate toate spaţiile, de apă, de pământ și de foc. Vasul din 
Care țâșnea apa avea forma hieroglifei sema, reprezentând 
un ansamblu format din inimă și arteră care simboliza 
„reunirea”. Prin acest lichid sfinţit, Faraonul devenea o ființă 
coerentă, unificatorul poporului său. 

Kha organizase atât de bine ceremoniile încât zilele și 
nopţile se scurseră precum o oră. 

Constrâns să meargă încet, din cauza tunicii mulate pe corp, 
Ramses făcu eficiente ofrandele alimentare depuse pe altarele 

divinităţilor. Privirea lui și formula „ofrande aduse de Faraon” 
treziră ka-ul imaterial al bucatelor. Regina îndeplinea funcţia 
de vacă celestă, având sarcina să-l hrănească pe rege cu laptele 
stelelor ca să-i vindece trupul de slăbiciune și de boală. 

Ramses veneră fiecare putere divină pentru ca multiplici- 
tatea creaţiei care-i hrănea unitatea să fie apărată. Prin 
demersul său, el elibera tocmai unitatea inalterabilă ascunsă 
în fiecare formă și dădea fiecărei statui o viață magică. 

Timp de trei zile, procesiuni, litanii și ofrande avură loc 
în marea curte unde erau prezente divinităţile. Adăpostite 
în capele la care se ajungea prin niște scăriţe, ele delimitau 
spaţiul sacru și își difuzau energia. Când alertă, când 
meditativă, muzica tamburinelor, a harpelor, a lăutelor și a 
oboaielor urma ritmul notelor înscrise pe papirusul derulat 
de conducătorul ritului. 

Asimilând sufletul divinităţilor, dialogând cu taurul Apis 
și cu crocodilul Sobek, mânuind harponul pentru a împiedica 
hipopotamul să-i facă rău, Faraonul țesea legături între lumea 
de dincolo și poporul Egiptului. Prin acţiunea regelui, invi- 
zibilul devenea vizibil și se stabilea un raport armonios între 
natură și om. 

Într-o curte anexă fusese construită o estradă pe care se 
aflau două tronuri lipite; ca să ajungă la ele, Ramses trebuia 
să urce câteva trepte. Când se așeza pe tronul Egiptului de 
Sus, el purta pe cap coroana albă; pe cel al Egiptului de Jos 
— coroana roșie. Și fiecare fază ritualică era realizată prin 
unul din cele două aspecte ale persoanei regale, dualitate 
în mișcare, opoziţie aparent ireductibilă și totuși potolită în 
ființa Faraonului. Astfel, Cele Două Țări deveneau una 
singură fără a se contopi. Stând alternativ pe un tron sau pe 
celălalt, Ramses era când Horus cel cu privirea pătrunzătoare, 
când Seth, cel cu putere inegalabilă și întotdeauna al treilea 
termen care îi împăca pe cei doi fraţi. 

În penultima zi a serbării, regele dezbrăcă tunica albă 
pentru a se îmbrăca cu perizoma tradiţională a monarhilor 
din timpul piramidelor, la care agăţase o coadă de taur. 
Venise timpul să se verifice dacă faraonul care domnea 
asimilase corect energia divinităţilor și dacă era capabil să 
ia în stăpânire cerul și pământul. 

Întrucât trăise secretul celor doi fraţi dușmani, Horus și 
Seth, Faraonul era apt să primească din nou testamentul zeilor 
care făcea din el moștenitorul Egiptului. Când degetele lui 
Ramses apucară micul etui din piele în formă de coadă de 
rândunică conţinând inestimabilul document, fiecare om avu 
inima strânsă. Mâna unei ființe umane, fie ea și stăpânul 
celor Două Țări, avea oare puterea de a atinge un obiect 
supranatural? 

Ținând strâns testamentul zeilor, Ramses apucă vâsla-cârmă 
care simboliza aptitudinea sa de a conduce nava statului în 
direcţia cea bună. Apoi, cu pași mari, el străbătu curtea, 
asimilată Egiptului în întregime ca reflectare a cerului pe 
pământ. De patru ori fu realizată cursa rituală, în direcţia 
fiecărui punct cardinal, de către regele Egiptului de Jos; și 
tot de patru ori de regele Egiptului de Sus. Provinciile celor 
Două Țări fură astfel transfigurate de pașii Faraonului care 
afirma domnia zeilor și prezenţa ierarhiei celeste; prin 
intermediul lui, toţi faraonii defuncţi reînviau și Egiptul 
devenea câmpul fecund al divinității. 

— Am alergat, proclamă Ramses, am ţinut în mână 
testamentul zeilor. Am traversat întreg pământul și am ajuns 
în toate cele patru părţi. L-am străbătut după inima mea. 
Am alergat, am traversat oceanul originilor, am atins cele 
patru zări ale cerului, am mers la fel de departe ca lumina și 
am oferit pământul fertil suveranei lui, regula vieţii. 

În această ultimă zi a serbării de regenerare, în orașe și 
sate, oamenii se pregăteau să se bucure. Se știa că Ramses 

triumfase și că energia lui de domnitor era reînnoită. Bucuria 
nu putea izbucni totuși înainte ca monarhul regenerat să 
arate poporului său energia zeilor. 

În zori, Ramses luă loc într-un scaun portativ, dus de mai 
marii din Egiptul de Sus și de Jos. Spatele lui Ameni suferi, 
dar el ţinu să-și ducă la îndeplinire partea lui de muncă. 
Faraonul fu condus în cele patru zări și, la fiecare punct 
cardinal, încordă un arc și trase câte o săgeată pentru a 
vesti întregului univers că Faraon continua să domnească. 

Apoi monarhul urcă pe un tron al cărui soclu era ornat cu 
douăsprezece capete de lei și se adresă celor patru zări 
pentru a anunţa că regula lui Maat va reduce la tăcere forțele 
răului. 

Încoronat din nou, ca și prima dată, Ramses aduse omagiu 
strămoșilor săi. Ei, care deschiseseră drumuri în invizibil, 
constituiau soclul regalității. Setau, care se felicita pentru 
forța lui de caracter, nu se putu abține să nu plângă. Niciodată 
Ramses nu fusese atât de mare, niciodată Faraon nu încarnase 
în asemenea grad lumina Egiptului. 

Regele părăsi marea curte în care timpul fusese abolit. 
El traversă sala cu coloane și urcă scara ce ducea în vârful 
pilonului. Între cele două turnuri înalte, el apăru asemenea 
soarelui la amiază și arătă poporului său testamentul zeilor. 

Un imens strigăt urcă din mulţime. Prin aclamații, Ramses 
fu recunoscut demn de a guverna. Cuvintele lui vor fi viaţa, 
actele lui vor reface legătura dintre cer și pământ. Nilul va 
fi fecund, va uda poalele colinelor, va depune nămol fertil 
pe câmpuri, va oferi oamenilor apă limpede și nenumărați 
pești. Cum divinităţile sărbătoreau, fericirea se răspândi în 
suflete; graţie regelui, mâncarea va fi la fel de abundentă 
precum firele de nisip pe malurile Nilului. Nu se spunea 
despre Ramses cel Mare că plămădește prosperitatea cu 
propriile-i mâini? 

Două luni și o zi. 

O zi zbuciumată după două luni de anchetă discretă și 
minuțioasă. Serramanna nu se zgârcise cu mijloacele: cei 
mai buni oameni ai săi, mercenari experimentați, fuseseră 
însărcinaţi să-l spioneze pe Ameni și să-i cerceteze locuinţele 
fără a atrage atenția. Uriașul sard îi prevenise: dacă se lăsau 
prinși, el îi va dezaproba. Și dacă ei îl implicau, avea să-i 
sugrume cu mâinile lui. Prime promise: concedii suplimentare 
și vin de calitatea întâi. 

Să-l îndepărtezi pe Ameni de biroul lui se dovedise a fi 
dificil. O inspecţie la Fayum îi dăduse sardului o nesperată 
ocazie. Dar cercetarea nu dăduse nici un rezultat. Nici în 
locuinţa lui de serviciu, aproape mereu nelocuită, nici în lăzile 
sau biblioteca unde în spatele etajerelor, secretarul particular 
al lui Ramses nu ascundea obiecte ilicite. Ameni continua să 
lucreze zi și noapte, mânca mult și dormea puţin. Cât despre 
vizitatorii lui, aceștia aparţineau înaltei administrații și scribul 
avea obiceiul să se întâlnească cu ei pentru a le cere socoteală 
sau pentru a le trezi dorinţa de a servi Statul. 

Ascultând rapoartele negative ale sardului, Setau se 
întreba dacă nu cumva visase. Dar, ca și el, Lotus auzise 
foarte bine cuvintele pronunţate de căpitanul șlepului. 
Imposibil să-ţi ștergi această mizerie din minte. 

Serramanna se gândea să dizolve dispozitivul pe care îl 
plasase. Oamenii săi deveneau nervoși și n-ar lipsi mult să 
comită vreo prostie. 

Și iată că în această zi furtunoasă se produse incidentul 
atât de temut. La începutul după-amiezii, în timp ce era singur 
în biroul său, Ameni primi un vizitator cu totul neobișnuit; un 
om ras neglijent, prost îmbrăcat, grosolan, cu faţa ridată. 

Mercenarul aflat la ordinele lui Serramanna îl urmărise 
până în portul din Pi-Ramses și n-avusese nici o problemă în 
a-l identifica: un căpitan de șlep. 

- Eşti sigur? îl întrebă Setau pe Serramanna. 

- Tipul a plecat spre Sud cu o încărcătură de ulcioare. 
Trage singur concluzia. 

Ameni în fruntea unei bande de hoți, Ameni care cunoștea 
administraţia mai bine decât oricine și profita de acest lucru 
în interes personal... Și poate și mai rău. 

— Ameni a așteptat ceva timp, observă sardul, dar a fost 
obligat să reia contactul cu complicii lui. 

— Nu vreau să cred asta. 

— Îmi pare rău, Setau, dar trebuie să-i spun lui Ramses 
ceea ce știu. 


Uită pierderile, îi scria împăratul Hattușil faraonului 
Egiptului, păstrează-ți brațul puternic și lasă-ne să ne bucurăm 
de suflul vieţii. În adevăr, tu ești fiul zeului Seth! EI ţi-a 
promis ţara hitiţilor, iar aceștia îţi vor da tribut tot ce îţi 
dorești. Nu sunt ei la picioarele tale? 

Ramses îi arătă tăbliţa lui Ameni. 

— Citește și tu... Surprinzătoare schimbare de ton! 

- Cei care l-au trimis sunt partizanii păcii, influenţa re- 
ginei Putuhepa a fost predominantă. Maiestate, nu-ţi mai 
rămâne decât să redactezi o invitaţie oficială pentru a pofti 
o prinţesă hitită să devină regină a Egiptului. 

- Prepătește-mi niște formule frumoase pe care eu îmi 
voi pune sigiliul. Acha n-a murit în zadar; opera vieţii lui 
este astfel încoronată. 

— Alerg în biroul meu să pregătesc misiva. 

— Nu, Ameni, scrie-o aici. Așază-te pe scaunul meu ca 
să beneficiezi de ultimele raze de soare. 

Secretarul particular al regelui rămase înmărmurit. 

- Eu... Pe scaunul Faraonului... Niciodată! 

— Ți-e frică? 

— Bineînţeles că mi-e frică! Alţii au fost trăsniţi pentru că 
au comis o asemenea nebunie! 

— Să urcăm pe terasă. 

— Dar... scrisoarea... 

— Poate să mai aștepte. 

Panorama era încântătoare. Somptuoasă și liniștită, 
capitala lui Ramses cel Mare se cufunda în noapte. 

— Această pace pe care ne-o dorim atât, Ameni, nu se 
află ea aici, în faţa ochilor noștri? În fiecare clipă, ar trebui 
să știm s-o savurăm, asemenea unui fruct rar, și să-i măsurăm 
adevărata valoare. Dar oamenii nu se gândesc decât să 
tulbure armonia ca și când n-ar suporta-o. De ce, Ameni? 

— Nu... nu știu, Maiestate. 

- Nu ţi-ai pus niciodată întrebarea? 

- N-am avut timp pentru asta. Și apoi Faraonul este acolo 
ca să răspundă întrebărilor. 

— Serramana mi-a vorbit, îi mărturisi Ramses. 

— Vorbit... Despre ce? 

— Despre o vizită surprinzătoare, în biroul tău. 

Ameni nu păru tulburat. 

— Despre ce e vorba? 

- N-ai putea să-mi spui chiar tu? 

Scribul reflectă câteva clipe. 

- Mă gândesc că e vorba de acel căpitan de șlep care 
n-avusese programare și a intrat cu forţa. N-am obiceiul să 

primesc astfel de oameni! Avea un discurs incoerent, vorbea 
de docheri și de încărcături care sunt în întârziere... L-am 
aruncat afară cu ajutorul uneia dintre gărzi. 

-ÎI vedeai pentru prima oară? 

— Și pentru ultima! Dar... de ce toate aceste întrebări? 

Privirea lui Ramses deveni la fel de pătrunzătoare ca cea a 
lui Seth; ochii monarhului străluceau, străpungând crepusculul. 

- M-ai minţit vreodată, Ameni? 

- Niciodată, Maiestate! Și niciodată nu te voi minți. 
Cuvintele mele au valoare de jurământ, pe viaţa Faraonului! 

Timp de câteva secunde, Ameni nu mai respiră. Știa că 
Ramses îl judeca și avea să-și pronunţe verdictul. 

Mâna dreaptă a faraonului atinse umărul scribului care 
simţi imediat efectul binefăcător al magnetismului său. 

— Am încredere în tine, Ameni. 

- De ce eram acuzat? 

- De organizarea unei deturnări de bunuri destinate 
templului și de încercarea de a te îmbogăţi. 

Ameni fu pe punctul de a leșina. 

— Eu, să mă îmbogăţesc? 

— Avem de lucru. Se pare că pacea ne e la îndemână, 
dar trebuie totuși să convocăm imediat un consiliu de război. 


Setau căzu în braţele lui Ameni, Serramanna bâiguia scuze. 

— Evident, dacă faraonul însuși te-a declarat definitiv 
nevinovat. 

- Voi... voi aţi putut să mă credeţi vinovat? se miră 
secretarul particular al regelui, care observa scena cu un 
aer grav. 

— Am trădat prietenia noastră, recunoscu Setau, dar nu 
m-am gândit decât la securitatea lui Ramses. 

-~ În acest caz, estimă Ameni, ai acţionat bine. Și dacă 
mai ai și alte bănuieli, ia-o de la capăt. Să-l salvăm pe 
Faraon este datoria noastră cea mai imperioasă. 

— Cineva a încercat să-l discrediteze pe Ameni în ochii 
Maiestăţii Sale, aminti Serramanna; unul căruia Setau i-a 
ruinat traficul. 

— Vreau să cunosc toate detaliile, ceru Ameni. 

Setau și Serramanna povestiră episoadele anchetei lor. 

- Șeful acestei rețele s-a dat drept mine, trase concluzia 
scribul și l-a înșelat pe căpitanul șlepului pe care cobra lui 
Setau l-a trimis în infernul hoților. Lănsând această informaţie 
falsă, el arunca suspiciunea asupra persoanei și funcţiei mele. 
Era suficientă doar vizita celuilalt căpitan pentru a vă 
convinge de vina mea. Fiind eliminat, administraţia ţării ar 
fi fost dezorganizată. 

Ramses ieși din mutismul său. 

— A-i mânji pe apropiații mei, înseamnă a păta guvernarea 
țării de care sunt responsabil. Se încearcă slăbirea Egiptului 
Chiar în momentul în care se joacă o partidă dificilă cu Hatti. 
Nu este vorba doar de o simplă afacere de furt, chiar și la 
scară mare, ci de o cangrenă pe care trebuie s-o oprim cât 
mai repede. 

— Să-l găsim pe marinarul care m-a vizitat, sugeră Ameni. 

— Mă ocup eu de asta, spuse Serramanna; acest tip o să 
ne ducă la adevăratul patron. 

— Mă pun la dispoziţia lui Serramanna, propuse Setau. Îi 
datorez asta lui Ameni. 

- Fără gafe, ceru Ramses, vreau să știu cine e creierul. 

— Și dacă e vorba de Uri-Teșub? interveni Serramanna. 
Sunt convins că n-are decât o dorinţă: să se răzbune. 

— Imposibil, obiectă Ameni, nu cunoaște suficient modul 
de funcţionare a administraţiei egiptene ca să fi organizat 
această deturnare de bunuri. 

Uri-Teșub, hotărât să împiedice căsătoria lui Ramses cu 
fiica lui Hattușil, tiranul pe care l-a îndepărtat de la putere... 
Regele nu respinse sugestia șefului gărzii sale. 

— Un executant a putut să acţioneze la ordinele lui 
Uri-Teșub, insistă Serramanna. 

- Gata cu discuţiile, le-o tăie Ramses. Mergeţi pe filieră, 
și repede. Tu, Ameni, vei lucra într-o anexă a palatului. 

- Dar... de ce? 

— Pentru că ești suspectat de corupție și dat la o parte. 
Adversarul trebuie să fie convins că planul i-a reușit. 


29 


Un vânt violent și rece mătura meterezele capitalei forti- 
ficate a Imperiului hitit, Hattușaș. Pe înaltul platou al 
Anatoliei, toamna se transformase brusc în iarnă. Ploi toren- 
tiale făceau drumurile noroioase și îngreunau deplasarea 
negustorilor. Friguros, împăratul Hattușil se ascundea lângă 
foc, bând vin cald. 

Scrisoarea pe care tocmai o primise de la Ramses îl bucura 
în cel mai înalt grad. Niciodată Egiptul și Hatti nu vor mai fi 
în război. Deși exercitarea violenţei era uneori necesară, 
Hattușil îi prefera diplomaţia. Hatti era un imperiu care 
îmbătrânea, sătul de prea multe bătălii. De la încheierea 
tratatului cu Ramses, poporul se obișnuia cu pacea. 

În sfârșit Putuhepa se întoarse. Împărăteasa petrecuse mai 
multe ore în templul Furtunii, pentru a consulta oracolele. 
Frumoasă, maiestuoasă, marea preoteasă era o suverană 
respectată, chiar și de generali. 

— Cum sunt veștile? întrebă Hattușil neliniștit. 

— Proaste. Intemperiile se vor mări, temperatura va scădea. 

- În schimb, eu am să-ţi anunţ un miracol! 

Împăratul flutură în aer papirusul provenind din Pi-Ramses. 

— Ramses și-a dat acordul definitiv? 

— Pentru că serbarea lui de regenerare a fost celebrată și 
dat fiind că s-a căsătorit în mod simbolic cu fiica lui pentru 

îndeplinirea ritualurilor, faraonul Egiptului, fratele nostru 
iubit, consimte s-o ia de soţie pe fiica noastră. O hitită suve- 
rană a celor Două Ţări... N-aș fi crezut niciodată că acest 
vis se va îndeplini! 

Putuhepa surâse. 

— Ai știut să te umilești în faţa lui Ramses. 

- La sfatul tău, draga mea... La sfatul tău înţelept. Cu- 
vintele n-au nici o importanţă, esenţialul era să ne atingem 
scopul. 

- Din nefericire, cerul se dezlănţuie împotriva noastră. 

— Vremea va sfârși prin a se ameliora. 

- Oracolele sunt pesimiste. 

-~ Dacă întârziem prea mult să-i trimitem fiica, Ramses 
va crede că e o înșelătorie. 

— Ce-i de făcut, Hattușil? 

— Să-i spunem adevărul și să-i cerem ajutorul. Știința magi- 
cienilor Egiptului este incomparabilă; să liniștească ele- 
mentele și să elibereze drumul. Să-i scriem imediat scumpului 
nostru frate. 


Cu faţa aspră și severă, ras în cap, cu mersul uneori rigid 
din cauza durerilor de articulaţii, Kha rătăcea prin imensa 
necropolă din Saqqara unde se simţea mai în largul lui decât 
în lumea celor vii. Mare preot al lui Ptah, fiul cel mare al lui 
Ramses, părăsea rar antica cetate a Memphisului. Epoca 
piramidelor îl fascina. Kha petrecea ore întregi contemplând 
cei trei giganţi din piatră de pe platoul Gizeh, piramidele 
construite de Kheops, Khephren și Mykerinos. Când soarele 
ajungea la zenit, feţele lor acoperite de calcar alb reflectau 
lumina și luminau templele funerare, grădinile și deșertul. 
Încarnare a pietrei primordiale ieșite din oceanul originar, 
în prima dimineaţă a lumii, piramidele erau, de asemenea, 
raze de soare pietrificate ce conservau o energie inalterabilă. 

Și Kha pătrunsese unul din adevărurile lor: fiecare piramidă 
era o scrisoare din marea carte a înțelepciunii pe care o 
căuta în arhivele strămoșilor. 

Dar marele preot din Memphis era îngrijorat. În apropierea 
imensului ansamblu arhitectural de la Djeser, dominat de 
piramida în trepte, piramida regelui Unas avea nevoie de 
lucrări de restaurare. Datând de la sfârșitul celei de-a cincea 
dinastii, având mai mult de un mileniu, venerabilul monu- 
ment suferea de serioase răni. Înlocuirea mai multor blocuri 
de parament* era indispensabilă. 

Aici, la Saqqara, marele preot Kha dialoga cu sufletele 
strămoșilor. Stând în capetele lăcașurilor pentru eternitate, el 
citea coloanele de hieroglife care evocau frumoasele ţinuturi 
de dincolo și destinul fericit al celor care aveau o „voce 
dreaptă”, pentru că ei duseseră o existenţă conformă cu regula 
lui Maat. Descifrând aceste inscripţii, Kha redădea viaţă 
proprietarilor mormintelor, rămași prezenţi pe tărâmul liniștii. 

Marele preot al lui Ptah făcea înconjurul piramidei lui 
Unas când îl văzu pe tatăl său venind spre el. Ramses nu 
părea el oare unul din aceste spirite luminoase care, în unele 
momente ale zilei, le apăreau prezicătorilor? 

— Care sunt proiectele tale, Kha? 

- În viitorul imediat, să accelerez restaurarea piramidelor 
din Vechiul Imperiu care necesită o intervenţie urgentă. 

- Ai găsit cartea lui Thot? 

— Doar rămășițe... Dar sunt tenace. Sunt atâtea comori 
la Saqqara, încât mi-ar trebui probabil o viaţă foarte lungă. 

- N-ai decât treizeci și opt de ani. Ptah-hotep n-a așteptat 
să aibă o sută zece pentru a-și redacta maximele? 

- În aceste locuri, tată, eternitatea se hrănește din timpul 
oamenilor pe care l-a transformat în pietre vii. Aceste capele, 


* parament — ornament din plăci de piatră a unei construcţii (n. trad.) 

aceste hieroglife, aceste personaje care venerează secretul 
vieţii și îi aduc ofrandă, nu sunt ele cel mai bun lucru al 
civilizaţiei noastre? 

- Te gândești vreodată la treburile statului, fiule? 

- De ce să-mi fac griji din moment ce tu domnești? 

- Anii trec, Kha, și voi pleca și eu spre ţara căreia îi 
place liniștea. 

- Maiestatea Ta tocmai a fost regenerată și voi organiza și 
mai bine următoarea ta serbare de regenerare, peste trei ani. 

- Nu te interesează nimic legat de administraţie, eco- 
nomie, armată... 

- N-am nici un gust pentru aceste materii. Riguroasa 
practică a ritualurilor nu este baza societăţii noastre? Fericirea 
poporului nostru depinde de aceasta și înțeleg să mă dedic 
ei în fiecare zi mai mult. Crezi că sunt pe un drum greșit? 

Ramses ridică ochii spre vârful piramidei lui Unas. 

- Să cauţi cel mai înalt, cel mai vital lucru înseamnă 
mereu să urmezi calea cea bună. Dar Faraonul este obligat 
să coboare în lumea subterană și să înfrunte monstrul care 
încearcă să sece Nilul și să distrugă barca luminii. Dacă n-ar 
duce această luptă zilnică, ce rit am mai celebra? 

Kha atinse piatra milenară, ca și când ea îi hrănea mintea. 

- În ce fel pot să-l servesc pe Faraon? 

- Împăratul din Hatti dorește să-și trimită fiica în Egipt 
ca să o iau de soție, dar timpul este atât de rău în Anatolia, 
încât călătoria unui convoi este imposibilă. Hattușil cere 
intervenţia magicienilor noștri ca să obțină de la zei o ame- 
liorare a vremii. Descoperă cât mai repede textul care să-mi 
permită să-i dau satisfacţie. 


Acolo unde se refugiase Rerek, căpitanul șlepului, nimeni 
nu l-ar fi putut dibui. La sfaturile patronului său, își alesese 
domiciliul pentru câtva timp în cartierul asiatic din Pi-Ramses, 

după ce îl vizitase pe un scrib cu fața palidă pentru a-i debita 
un discurs fără cap și coadă. Dar fusese bine plătit, mult mai 
bine plătit decât trei luni de muncă pe Nil. Rerek îl revăzuse 
pe patronul său care era foarte mulţumit de serviciile lui. După 
el, rezultatul sperat fusese atins. Nu mai era decât o mică 
neplăcere: patronul cerea ca Rerek să-și schimbe înfățișarea. 
Mândru de barba și de epiderma lui păroasă, marinarul fusese 
tentat să se opună. Dar cum era vorba de securitatea sa, se 
lăsase convins. imberb, el și-ar relua serviciul în Sud sub un 
alt nume și poliţia i-ar pierde pentru totdeauna urma. 

Rerek își petrecea ziua dormind, la primul etaj al unei 
căsuțe albe. Proprietăreasa îl trezea după trecerea 
purtătorului de apă și îi făcea rost de plăcinte umplute cu 
usturoi și ceapă care i se păreau delicioase. 

- Bărbierul este în piaţetă, îl preveni ea. 

Marinarul se întinse. Ras, o să pară mai puţin viril și va 
seduce mai greu fetele. Din fericire, îi rămâneau alte argu- 
mente la fel de convingătoare. 

Rerek privi pe fereastră. 

În mica piaţă, bărbierul instalase patru țăruși care susţi- 
neau o pânză, pentru a evita arsurile soarelui. Sub acest 
adăpost, două taburete, cel mai înalt pentru el, cel mai mic 
pentru client. 

Cum se prezentaseră deja o duzină de oameni, așteptarea 
ar fi fost lungă; trei dintre ei jucau zaruri, ceilalţi se așezară 
cu spatele rezemaţi de zidul casei. Rerek se culcă la loc și 
adormi din nou. 

Proprietăreasa îl scutură. 

— Haideţi, coborâţi! Sunteţi ultimul. 

De data asta, nu mai avea portiță de scăpare. Cu ochii 
pe jumătate închiși, marinarul coborî scara, ieși din modesta 
locuinţă și se așeză pe taburetul cu trei picioare care scârtâi 
sub greutatea lui. 

— Ce dorești? îl întrebă bărbierul. 

- Îmi razi barba în întregime și obrajii. 

— O barbă frumoasă ca asta? 

— E treaba mea. 

— Cum vrei, amice, cum mă plătești? 

- În papirus, cât o pereche de sandale. 

— E mult de lucru... 

— Dacă nu-ţi convine, mă duc la altul. 

— E bine, e bine... 

Bărbierul îi umezi pielea cu apă cu săpun, lăsă briciul să 
alunece ușor pe obrazul stâng pentru a-i verifica eficacitatea 
apoi, cu un gest brusc, dar precis, i-l puse marinarului sub gât. 

- Dacă încerci să fugi, Rerek, dacă minţi, o să-ţi tai gâtul. 

— Cine... cine ești tu? 

Setau crestă pielea și un pic de sânge se scurse pe pieptul 
marinarului. 

— Cineva care o să te ucidă, dacă refuzi să răspunzi. 

- Întreabă-mă! 

— Cunoști un căpitan de șlep cu o cicatrice pe antebraţul 
stâng și ochi căprui? 

- Da... 

— O cunoşti pe doamna Șerit? 

— Da, am muncit pentru ea. 

— Ca hoţ? 

— Am făcut afaceri. 

— Cine este patronul vostru? 

— ÎI cheamă... Ameni. 

- O să mă conduci la el. 


30 


Cu faţa gravă luminată de un surâs abia schiţat, Kha se 
prezentă în faţa lui Ramses, care era așezat la biroul lui. 

— Am căutat trei zile și trei nopţi în biblioteca din Casa 
Vieţii de la Heliopolis, Maiestate, și am găsit cartea conjura- 
țiilor care va alunga vremea urâtă din Hatti: mesagerii zeiţei 
Sekhmet sunt cei care propagă miasme în atmosferă și împie- 
dică soarele să pătrundă printre nori. 

- Ce trebuie făcut? 

— Trebuie recitate în permanenţă și, atâta timp cât e 
nevoie, litaniile destinate să o liniștească pe Sekhmet. Când 
zeiţa își va chema înapoi emisarii plecaţi spre Asia, cerul se 
va lumina. Preoții și preotesele s-au pus deja pe treabă. Graţie 
vibraţiilor cântecelor lor și efectului invizibil al riturilor, 
putem spera într-un rezultat rapid. 

Kha se retrase în momentul în care Merenptah venea în 
goană. Cei doi fraţi se salutară. 

Regele își observă fiii, atât de diferiţi și atât de com- 
plementari. Nici unul, nici celălalt nu-l decepţionau. Kha 
nu acţiona el, în felul lui, ca un om de stat? Kha dispunea de 
elevația gândirii, indispensabilă pentru a guverna, Merenptah 
de forța necesară pentru a comanda. Cât despre fiica 
monarhului, Meritamon, ea se întorsese la Theba unde 
conducea riturile de animare a statuilor regale, atât în 


184 CHRISTIAN Jaco 


sanctuarul lui Seti cât și în templul pentru veșnicie al 
lui Ramses. 

Faraonul mulțumi zeilor că îi dăruiseră trei copii excepțio- 
nali care, fiecare în felul lui, transmiteau spiritul civilizaţiei 
egiptene și se atașau mai mult de valorile lui decât de pro- 
pria lor persoană. Nefertari și frumoasa Iset puteau să se 
odihnească în pace. 

Merenptah se înclină în faţa Faraonului. 

— M-ai chemat, Maiestate. 

— Fiica lui Hattușil și a Putuhepei se pregătește să pără- 
sească capitala hitită și să vină la Pi-Ramses. Cu titlu diplo- 
matic, ea va deveni mare soţie regală și această uniune va 
pecetlui pentru totdeauna pacea între Hatti și Egipt. Acest 
pact ar putea să nu fie pe placul anumitor grupări de interese. 
Misiunea ta va consta în a veghea la securitatea prinţesei 
când va ieși de pe teritoriile controlate de Hatti și va intra în 
protectoratele noastre. 

— Maiestatea Sa să conteze pe mine. De câţi oameni pot 
dispune? 

— De câţi îţi vor fi necesari. 

- O armată va fi inutilă, căci se deplasează prea încet și 
prea greu. Voi lua o sută de soldaţi căliţi, cunoscători ai acestor 
ținuturi și bine înarmaţi, și mai mulţi mesageri dotați cu cei 
mai buni cai. În caz de atac, vom ști să rezistăm. O voi informa 
pe Maiestatea Sa în mod regulat. Dacă un curier va întârzia, 
fortăreaţa cea mai apropiată ne va trimite imediat ajutor. 

— Misiunea este de cea mai mare importanță, Merenptah. 

- Nu te voi decepţiona, tată. 


Încă din zori, un potop se abătu peste Hattușaș, amenin- 
țând să inunde orașul de jos. Nebunia începuse să câștige 
teren, când împărăteasa Putuhepa vorbi populaţiei. Nu doar 
preoţii din Hatti implorau fără încetare clemenţa zeului 
Furtunii, dar se făcuse apel și la magicienii Egiptului. 


RAMSES — LA UMBRA ARBORELUI DE ACACIA 185 


Discursul Putuhepei liniști spiritele. Câteva ore mai târziu, 
ploaia încetă. Nori grei și negri se opriră pe cer, dar o spărtură 
luminoasă apăru la sud. Plecarea prințesei devenea posibilă. 
Împărăteasa se duse în apartamentele fiicei sale. 

În vârstă de douăzeci și cinci de ani, ea avea frumuseţea 
sălbatică a anatolienelor. Părul blond, ochii negri migdalaţi, 
nasul fin, aproape ascuţit, un ten de sidef, mai degrabă înaltă, 
cu încheieturi delicate, cu un mers demn de originea ei 
înaltă, prinţesa era senzualitatea însăși. În cel mai neîn- 
semnat gest, o notă de moleșeală semnifica feminitatea gata 
să se ofere și, în aceeași clipă, să se dezbrace. Nu exista 
nici un demnitar care să nu fi visat s-o ia de soție. 

— Vremea se îmbunătățește, spuse Putuhepa. 

Prinţesa își pieptăna ea-însăși părul lung înainte de a și-l 
parfuma. 

- Trebuie deci să mă pregătesc de plecare. 

- Ești neliniștită? 

- Dimpotrivă! Să fiu prima hitită care se căsătorește cu 
un faraon, și ce faraon! Ramses cel Mare a cărui glorie a 
stins focul războinic din Hatti... Cum să-mi imaginez un 
destin mai fabulos, chiar și în visele mele cele mai nebune? 

Putuhepa fu surprinsă. 

— Ne vom despărți pentru totdeauna și tu n-o să-ți mai 
revezi niciodată ţara... Nu simţi o sfâșiere? 

— Sunt femeie și o să mă căsătoresc cu Ramses cel Mare, 
O să trăiesc pe pământul iubit de zei, o să domnesc peste o 
curte fastuoasă, o să mă bucur de un lux plictisitor, o să gust 
plăcerile unui climat inegalabil și cine știe ce-o să mai fac! 
Dar să mă unesc cu Ramses nu-mi ajunge. 

— Ce vrei să spui? 

— Vreau să-l și seduc. Faraonul nu se gândește la mine, 
ci la diplomaţie și la pace, ca și cum eu n-aș fi decât o frază 
dintr-un tratat! ÎI voi face să-și schimbe părerea. 

— Riști să fii decepţionată. 

— Sunt urâtă și stupidă? 

— Ramses nu mai este tânăr. Poate că nici n-o să se uite 
la tine. 

- Destinul meu îmi aparţine, nimeni nu va putea să mă 
ajute. Dacă nu sunt în stare să-l cuceresc pe Ramses, la ce 
bun acest exil? 

— Mariajul tău va garanta prosperitatea celor două mari 
popoare. 

— Eu nu voi fi nici o servitoare, nici o singuratică, ci o 
mare soție regală. Ramses îmi va uita originile, voi domni 
alături de el și fiecare egiptean se va prosterna în faţa mea. 

— Îți doresc asta, fata mea. 

— Este dorința mea, mamă. Și ea nu este mai prejos de a ta. 

Deși nu prea viguros, soarele reapăru. larna se instala, 
cu cortegiul ei de vânt și răceală, dar drumul ce ducea spre 
protectoratele egiptene va fi în curând practicabil. Putuhepei 
i-ar fi plăcut să schimbe confidențe cu fiica ei, dar viitoarea 
nevastă a lui Ramses nu devenise o străină în propria sa 
locuinţă? 


Raia nu reușea să se calmeze. 

Avusese o ceartă violentă cu Uri-Teșub și cei doi bărbați 
se despărțiseră fără a găsi o cale de înţelegere. Pentru 
ex-generalul șef al armatei hitite, venirea fiicei lui Hattușil 
putea fi exploatată în dezavantajul lui Ramses și prinţesa nu 
trebuia împiedicată să ajungă în Egipt. Pentru Raia, 
dimpotrivă, această căsătorie diplomatică înăbușea ultimele 
veleităţi războinice. 

Renunţând să se lupte, Hattușil îi făcea jocul lui Ramses. 
Raia avu chef să-i smulgă bărbuța ascuţită și să-i rupă tu- 
nica cu fâșii colorate, atât de tare îl tortura perspectiva. Ura 
faţă de Ramses devenise principala sa rațiune de a trăi și era 

gata să-și asume orice risc pentru a-l ucide pe acest faraon 
ale cărui statui colosale tronau în marile temple ale țării. 
Nu, acest monarh nu va continua să reușească în tot ceea 
ce făcea! 

Uri-Teșub adormea, îndopat cu trai bun și desfrâu, dar el, 
Raia, nu pierduse sensul luptei. Ramses nu era decât un om și 
va sucomba în urma unor lovituri date cu forţă și precizie. O 
urgenţă: să împiedice prinţesa hitită să ajungă la Pi-Ramses. 

Fără a-l preveni pe Uri-Teșub și pe prietenii lui hitiţi, 
Raia va organiza un atentat cu ajutorul lui Malfi. Când șeful 
triburilor libiene va afla că Merenptah, fiul lui Ramses, era 
în fruntea corpului expediționar egiptean, va saliva de 
plăcere. Să elimini în același timp și prinţesa hitită, viitoarea 
soţie a lui Ramses, și pe fiul cel mic al regelui, ce lovitură! 

Nici un membru al convoiului nu va supravieţui. Faraonul 
va crede că e o tresărire de orgoliu a unei facţiuni a armatei 
hitite, ostile păcii. La faţa locului, va trebui să împrăștie 
arme caracteristice și să abandoneze câteva cadavre de 
țărani îmbrăcaţi în soldaţi ai armatei lui Hattușil. Desigur, 
bătălia va fi feroce și vor avea pierderi și în rândul libienilor; 
dar Malfi nu se va împiedica de acest detaliu. Perspectiva 
unei acțiuni brutale, sângeroase și victorioase îl va inflama 
pe șeful războinic. 

Hattușil își va pierde fiica, Ramses fiul. Și amândoi su- 
veranii vor răzbuna afrontul într-un conflict mai aspru decât 
precedentele. Acha nu mai era acolo pentru a calma tensiunile. 
Cât despre Uri-Teșub, el va fi pus în faţa faptului împlinit. Ori 
va coopera, recunoscându-și greșeala, ori va fi eliminat. Raia 
nu ducea lipsă de idei pentru a măcina statul egiptean din 
interior; nici o zi de răgaz nu-i va fi acordată lui Ramses. 

Cineva bătu la ușa de la depozitul unde negustorul își 
aranja vasele cele mai preţioase. La ora asta târzie, nu putea 
fi vorba decât de un client. 

- Cine-i acolo? 

- Căpitanul Rerek. 

— Nu vreau să te văd aici! 

-Am fost în pericol, dar am scăpat... Trebuie să vă vorbesc. 

Raia întredeschise ușa. 

Negustorul abia avu timp să zărească fața marinarului. 
Împins din spate, acesta din urmă îl răsturnă pe Raia care 
căzu de-a berbeleacul, în timp ce Serramanna și Setau 
năvăliră în depozit. 

Uriașul sard se adresă căpitanului Rerek. 

- Cum îl cheamă pe acest om? îl întrebă el, arătându-l 
pe Raia. 

— Ameni, răspunse marinarul. 

Cu mâinile prinse în cătușe de lemn și gleznele legate 
cu o frânghie, Rerek era imobilizat. Profitând de obscuritatea 
care domnea în fundul depozitului, Raia se furişă ca o reptilă 
și se căţără pe scara care ducea pe acoperiș. Cu puţin noroc, 
ar scăpa de urmăritori. 

Stând pe unul din colțurile acoperișului, o nubiană drăguță 
îl fixa cu o privire severă. 

— Nu merge mai departe. 

Raia scoase un pumnal din buzunarul drept al tunicii. 

- Îndepărtează-te sau te omor! 

În momentul în care se aruncă, cu braţul ridicat pentru a 
lovi, o viperă marmorată îl mușcă de călcâiul drept. Durerea 
fu atât de intensă încât Raia dădu drumul armei, se lovi de 
margine, își pierdu echilibrul și căzu în gol. 

Când Serramanna se aplecă asupra negustorului sirian, 
se strâmbă cu ciudă. În cădere, Raia își rupsese gâtul. 

Epuizată, satisfăcută, cu trupul îmbătat de virilitatea 
amantului său, doamna Tanit se întinse peste torsul puternic 
al lui Uri-Teșub. 

- Mai vreau, te implor! 

Hititul ar fi cedat bucuros, dar un zgomot de pași îl alertă. 
Se ridică și trase din teacă o sabie scurtă. 

Cineva bătea la ușa camerei. 

- Cine-i acolo? 

— Intendentul. 

— Parcă interzisesem să fim deranjaţi! ţipă ca turbată 
doamna Tanit. 

- Un prieten al soțului dumneavoastră... Pretinde că e 
foarte urgent. 

Feniciana îl apucă pe Uri-Teșub de încheietura mâinii. 

— Poate că e o capcană. 

— Am cu ce să mă apăr. 

Uri-Teșub chemă un hitit care făcea de gardă în grădina 
vilei. Mândru că era în serviciul ex-generalului șef, el dădu 
raportul cu voce șoptită și dispăru. 

Când amantul său se întoarse în cameră, doamna Tanit, 
goală, îi sări de gât și îl acoperi cu sărutări. Simţindu-l 
preocupat, ea se îndepărtă de el și îi dădu să bea o cupă de 
vin fiert. 

— Ce se întâmplă? 

— Prietenul nostru Raia e mort. 

— Un accident? 

— A căzut de pe un acoperiș, încercând să scape de 
Serramanna. 

Feniciana păli. 

— Sardul ăsta blestemat! Dar... o să ajungă până la tine! 

- Posibil. 

— Trebuie să fugi, să fugi imediat! 

— În nici un caz. Serramanna pândește cea mai mică 
greșeală. Dacă Raia n-a avut timp să vorbească, sunt la 
adăpost. Dispariţia acestui negustor sirian este mai degrabă 
o veste bună... Începea să-și piardă sângele rece. Acum, nu 
mai am nevoie de el, pentru că sunt în contact direct cu 
libienii. 

- Și dacă... ne-am mulțumi cu fericirea noastră? 

Cu violenţă, Uri-Teșub îi frământă sânii doamnei Tanit. 

- Mulţumește-te să fii o soţie docilă și tăcută și te voi 
face fericită. 

Când el o devoră ca pe o delicatesă, ea leșină de plăcere. 


Vânătorii îi prezentară pieile de animale lui Teșon. 
Libianul alegea el însuși materia primă. N-avea încredere 
decât în propria lui judecată și se arăta de o severitate 
extremă, refuzând trei sferturi din mărfurile propuse. De 
dimineaţă, îi bruftuluise pe doi vânători care îi propuseseră 
piei de proastă calitate. 

Deodată, îi fu aruncată la picioare o tunică din fâșii colorate. 

— O recunoști? întrebă Serramanna. 

— Apucat de dureri de burtă, libianul își puse mâinile pe 
pântecele rotund. 

— Este... este o haină obișnuită. 

— Examineaz-o cu atenţie. 

— Vă asigur... Nu văd nimic altceva... 

- O să te-ajut, Teșon, pentru că îmi ești simpatic. Această 
tunică aparţinea unui negustor sirian, Raia, un personaj 
tulbure care n-avea conștiința împăcată și a murit stupid, 
încercând să fugă. Trecutul lui de spion a ieșit în mod brutal 
la iveală, s-ar putea spune. Eu însă am o certitudine: că voi 
doi trebuie să fi fost prieteni sau, mai degrabă, complici. 

— Eu nu-l frecventam pe acest... 

— Nu mă întrerupe, Teșon. Nu am dovezi, dar nu mă 
îndoiesc că defunctul Raia, tu și Uri-Teșub aţi încheiat un 
pact împotriva lui Ramses. Moartea sirianului este un 
avertisment: dacă ceilalţi aliaţi ai tăi mai încearcă să-i facă 
rău lui Ramses, vor sfârși ca Raia. Și acum, mi-ar plăcea să 
primesc ceea ce mi se cuvine. 

— O să vă trimit acasă un scut din piele și sandale de lux. 

— Un început satisfăcător... Ai să-mi dai ceva nume? 

- Printre libieni, totul e calm, stăpâne Serramanna! Ei 
recunosc autoritatea lui Ramses. 

— Să continue tot așa. Pe curând, Teșon. 

Abia se îndepărtase calul lui Serramanna, că libianul, 
ținându-se cu mâinile de burtă, se grăbea spre closet. 


Împăratul Hattușil era în dezacord cu soţia sa Putuhepa. 
De obicei, împărăteasa aprecia perspicacitatea soțului ei și 
justețea părerilor lui, dar, de data asta, se certaseră violent. 

- Trebuie să-l prevenim pe Ramses în legătură cu plecarea 
fiicei noastre, insistă Putuhepa. 

— Nu, o contrazise împăratul, e mai bine să profităm de 
situaţie pentru a ști dacă facțiunile militare au capacitatea 
să acţioneze împotriva noastră. 

— Împotriva noastră... Vrei să spui împotriva fiicei tale și 
a escortei ei! Îţi dai seama că ai de gând să-ţi folosești propriul 
copil drept momeală? 

-~ Nu va risca nimic, Putuhepa. În caz de agresiune, cei 
mai buni soldaţi hitiţi o vor proteja și-i vor nimici pe rebeli. 
În acest fel, vom da o dublă lovitură: vom elimina rămășițele 
opoziţiei militare la politica noastră și vom pecetlui pacea 
cu Ramses. 

- Fiica mea nu trebuie să-și asume nici un risc. 

— Decizia mea este luată: va pleca mâine. Numai când 
va ajunge la frontiera zonei de influenţă egipteană, după ce 
va fi traversat Hatti, îl vom avertiza pe Ramses de venirea 
viitoarei sale soții. 


Cât de fragilă părea tânăra prinţesă în mijlocul soldaţilor 
hitiţi care aveau platoșe grele și căști amenințătoare! Echipat 
cu arme noi, dotat cu cai tineri și sănătoși, detașamentul de 
elită însărcinat cu escortarea părea invincibil. Împăratul 
Hattușil știa că fiica sa era în primejdie, dar ocazia era prea 
bună. Un șef de stat nu trebuia să-și privilegieze puterea, 
uneori chiar în detrimentul propriei familii? 

În mai multe care, dota prințesei și ofrandele pentru 
Ramses cel Mare: aur, argint, bronz, țesături, bijuterii. Și un 
cadou care o să-i placă în mod deosebit faraonului: zece 
cai magnifici de care va avea grijă el însuși și care vor avea 
onoarea să tragă, pe rând, la carul său. 

Cerul era senin, căldura anormală. Pe sub mantalele de 
iarnă, soldaţii se sufocau și transpirau. Februarie semăna brusc 
cu o lună de vară. Această anomalie nu putea să dureze. În 
câteva ore, fără nici o îndoială, ploaia va cădea și va umple 
cisternele. 

Prinţesa îngenunche în faţa tatălui ei care o mirui cu ulei 
de logodnă. 

— Ramses va celebra el însuși miruirea căsătoriei, spuse 
el. Drum bun, viitoare regină a Egiptului. 

Convoiul se puse în mișcare. După careta în care stătea 
tânăra, un alt vehicul de aceeași mărime, la fel de confortabil. 

În spate, așezată pe un tron din lemn ușor, împărăteasa 
Putuhepa. 

- Plec cu fiica mea, îi spuse ea împăratului, trecând prin 
faţa lui, și o voi însoţi până la frontieră. 


Munţi ostili, drumuri anevoioase, trecători neliniștitoare, 
păduri dese unde se putea ascunde agresorul... Împărătesei 
Putuhepa îi era frică de propria sa ţară. Desigur, soldații 
rămâneau în gardă și numărul lor ar fi trebuit să descurajeze 
orice agresor. Dar Hatti fusese mult timp teatrul luptelor in- 
testine și sângeroase. Uri-Teșub în persoană sau unul dintre 
emulii săi, n-ar încerca să suprime prinţesa, care era simbol 
al păcii? 

Faptul cel mai penibil era absenţa iernii. Pregătit pentru 
acest anotimp, organismul trebuia să suporte soarele arzător 
și uscăciunea. O oboseală neobișnuită se acumula, făcând 
călătoria insuportabilă. Putuhepa băgă de seamă că vigilența 
escortei se micșora și că forțele ofiţerilor scădeau. Vor fi ei 
în stare să facă faţă unui atac masiv? 

Prințesa rămânea imperturbabilă, ca și când încercarea 
n-avea nici o influenţă asupra ei. Semeaţă, ea lumina drumul 
cu voinţa sălbatică de a-și atinge scopul. 

Când pinii foșneau, când susurul vreunui torent de apă 
semăna cu mersul oamenilor înarmaţi, Putuhepa tresărea. 
Unde se ascundeau oare răzvrătiţii? Ce strategie adoptaseră? 
Împărăteasa din Hatti se trezea adesea noaptea, pândind 
cel mai mic zgomot suspect, și își petrecea ziua scrutând 
pădurile, pantele abrupte și malurile râurilor. 

Prinţesa și mama ei nu își vorbeau. Închisă în tăcerea ei, 
fiica Putuhepei refuza orice contact cu vechea ei existenţă. 
Pentru ea, Hatti era mort și viitorul se numea Ramses. 

Suferind de căldură, însetat, epuizat, convoiul trecu de 
Kadesh și ajunse la postul de frontieră din Aya, în Siria de 

Sud. Acolo, se ridica o fortăreață egipteană, la marginea 
teritoriului controlat de Faraon. 

Arcașii luară poziţia de tragere la creneluri, poarta mare 
se închise. Garnizoana credea că e vorba de un asalt. Prinţesa 
coborî din careta ei și încălecă pe unul din caii destinați lui 
Ramses. Sub privirile stupefiate ale mamei sale și a șefului 
detașamentului hitit, ea galopă spre orașul fortificat și se 
opri la poalele meterezelor. Nici un arcaș egiptean n-avusese 
curajul să tragă. 

- Sunt fata împăratului din Hatti și viitoarea regină a 
Egiptului, declară ea. Ramses cel Mare mă așteaptă pentru 
a celebra căsătoria noastră. Primiţi-mă cum se cuvine, dacă 
nu, furia Faraonului o să vă ardă precum focul. 

Comandantul fortăreței se arătă. 

— Aveţi o armată în spate! 

— Nu e o armată, este escorta mea. 

— Acești războinici hitiţi sunt ameninţători. 

- Vă înșelaţi, comandante, v-am spus adevărul. 

- N-am primit nici un ordin din capitală. 

- Anunţaţi-l imediat pe Ramses de prezenţa mea. 

Răsuflarea îi era grea, ochii înroșiţi, pieptul sufocat; 
Ameni răcise. Nopțile de februarie erau glaciale și palidul 
soare din timpul zilei nu reușea să încălzească atmosfera. 
Ameni comandase totuși o mare cantitate de lemne pentru 
încălzire, dar livrarea lor întârzia. Foarte prost dispus, el se 
pregătea să-și verse năduful pe unul din subordonații săi când 
un curier al armatei depuse pe biroul său un mesaj provenind 
de la fortăreaţa Aya, din Siria de Sud. 

În ciuda unei serii de strănuturi, Ameni descifră textul 
codat, își aruncă o manta de lână peste roba de in gros, își 
înfășură gâtul cu un fular și, în pofida plămânilor săi aprinși, 
alergă până la biroul lui Ramses. 

— Maiestate... O veste incredibilă! Fiica lui Hattușil a 
ajuns la Aya. Comandantul fortăreței așteaptă instrucţiunile 
voastre. 

La această oră târzie, regele lucra la lumina lămpilor cu 
ulei al căror fitil nu producea nici un fel de fum. Puse pe 
lampadare înalte din lemn de sicomor, ele distribuiau o 
lumină blândă și bine repartizată. 

— Este cu siguranţă o eroare, estimă Ramses, Hattușil m-ar 
fi prevenit în legătură cu plecarea fiicei lui. 

- Comandantul fortăreței se află în faţa unei armate hitite 
Care se prezintă ca... un convoi nupţial! 

Regele făcu câţiva pași prin vastul său birou încălzit de 
brasero*. 

— Un șiretlic, Ameni, un șiretlic al împăratului pentru a 
verifica întinderea puterii sale chiar în interiorul ţării. 
Convoiul ar fi putut fi atacat de militari nesupuși. 

— Ca momeală... Propria sa fiică! 

~ Acum, Hattușil trebuie să fie liniștit. Merenptah să plece 
imediat în Siria cu corpul expediționar prevăzut pentru a o 
proteja pe prinţesă. Ordonă comandantului fortăreței din Aya 
să-și deschidă porţile și să-i primească pe hitiţi. 

— Și dacă... 

— Îmi asum riscul. 


La fel de miraţi și unii și alții, hitiţii și egiptenii frater- 
nizară, sărbătoriră, băură și mâncară împreună ca niște vechi 
tovarăși de arme. Putuhepa putea să se întoarcă liniștită spre 
Hattușaș, în timp ce fiica sa, însoțită de demnitari și de câţiva 
soldaţi hitiţi, își va continua drumul spre Pi-Ramses, sub 
protecția lui Merenptah. 

Mâine, va avea loc despărțirea definitivă. Cu ochii aburiţi 
de lacrimi, împărăteasa își privi fiica, frumoasă și cuceritoare. 
~ Nu te încearcă nici un regret? o întrebă Putuhepa. 

— N-am fost niciodată mai bucuroasă. 

— Nu ne vom mai vedea. 

- Asta e legea vieţii. Fiecare cu destinul său... lar al 
meu este fabulos! 

- Să fii fericită, copilul meu. 

— Sunt deja! 

Rănită, Putuhepa nici măcar nu-și îmbrăţișă fiica. Ul- 
tima legătură cu ea tocmai se rupea. 


* brasero — vase metalice cu găuri în care se punea jăratic, folosite 
pentru încălzit (n.trad.) 

— Este cu totul anormal, constată comandantul fortăreței 
din Aya, un militar de carieră cu faţa pătrată și vocea aspră. 
În acest anotimp, munții ar trebui să fie acoperiţi de zăpadă 
și ar trebui să plouă în fiecare zi. Dacă această caniculă 
continuă, n-o să mai avem apă pentru cisterne. 

- Am înaintat în marș forțat, își aminti Merenptah, și am 
mai mulţi bolnavi. Pe drum, majoritatea izvoarelor și a 
puţurilor sunt secate. Mă tem c-o antrenez pe prinţesă într-o 
aventură destul de periculoasă. 

-Cu totul anormal, repetă comandantul, doar o divinitate 
poate provoca această perturbare. 

Merenptah se temea că va auzi această părere. 

— Mă tem că n-aveţi dreptate. Aveţi o statuie protectoare 
în această fortăreață? 

- Da, dar ea nu îndepărtează decât spiritele rele de prin 
împrejurimi, n-are destulă putere ca să modifice vremea. Ar 
trebui implorată o divinitate a cărei energie să fie compara- 
bilă cu cea a cerului. 

- Aveţi suficiente rezerve de apă pentru călătoria noastră 
de întoarcere? 

— Nu, fir-ar să fie! Va trebui să rămâneți aici și să așteptați 
ploaia. 

— Dacă această vară falsă durează, nu va fi apă destulă 
pentru egipteni și hitiți. 

— Suntem în timpul iernii, această uscăciune ar trebui să 
ia sfârșit în curând. 

— Ai remarcat și dumneata, comandante: nu este naturală. 
Să plec, e riscant, dar nici dacă rămân, nu e mai bine. 

Fruntea ofițerului se încreți. 

— Dar... ce aveţi de gând să faceţi? 

— Să-l informez pe Ramses. Numai el va ști ce să facă. 


Kha derulă pe biroul lui Ramses trei papirusuri lungi pe 
care le descoperise în arhivele Casei Vieţii de la Heliopolis. 

- Textele sunt formale, Maiestate; un singur zeu domnește 
peste climatul Asiei: Seth. Dar nici un colegiu de magicieni 
nu este calificat pentru a intra direct în contact cu el. Ție și 
numai ţie îţi e dat să vorbești cu Seth ca să repună anotim- 
purile la locul lor. Totuși... 

- Vorbește, fiule. 

— Totuși, mă opun acestui demers. Puterea lui Seth este 
periculoasă și de necontrolat. 

- Te-ai teme de slăbiciunea mea? 

- Tu ești fiul lui Seti, dar să modifici climatul presupune 
să mânuiești fulgerul, trăsnetul și furtuna... Or, Seth este 
imprevizibil. Și Egiptul are nevoie de tine. Să trimitem în 
Siria mai multe statui divine și un convoi de aprovizionare. 

— Crezi tu că Seth le va lăsa să treacă? 

Kha plecă capul. 

— Nu, Maiestate. 

- Deci, n-am de ales. Ori accept lupta pe care mi-o 
propune, ori Merenptah, prinţesa hitită și toţi tovarășii lor 
vor muri de sete. 

Fiul mai mare al lui Ramses nu mai avea nici un argu- 
ment împotriva tatălui său. 

- Dacă nu mă întorc de la templul lui Seth, îi spuse 
Faraonul lui Kha, fii succesorul meu și dăruiește-ţi viaţa 
Egiptului. 


Prinţesa hitită, găzduită în apartamentul comandantului 
fortăreței, ceru să vorbească cu Merenptah. Acestuia i se 
păru agitată și autoritară, dar se comportă cu considerația 
cuvenită unei mari doamne. 

— De ce nu plecăm imediat spre Egipt? 

— Pentru că este imposibil, prințesă. 

— Vremea este magnifică. 

— Este secetă în anotimpul ploilor și nu avem apă. 

— N-o să prindem totuși rădăcini în această fortăreață 
oribilă! 

— Cerul ne este potrivnic, o voinţă divină ne ţintuiește 
pe loc. 

— Magicienii voştri sunt neputincioşi? 

— Am apelat la cel mai mare dintre ei: Ramses în persoană. 

Prinţesa surâse. 

— Eşti un om inteligent, Merenptah, o să-i vorbesc soțului 
meu despre tine. 

— Să sperăm, prinţesă, că cerul aude rugile noastre. 

— Să nu te îndoiești de asta! N-am venit aici ca să mor de 
sete. Cerul și pământul nu sunt ele în pumnul Faraonului? 


Nici Setau, nici Ameni nu reușiseră să schimbe decizia 
suveranului. În timpul cinei, Ramses mâncase o bucată de 
carne tăiată din coapsa unui bou, animal încarnând puterea 
sethiană, și bău vin puternic din oaze care se afla sub protecţia 
aceluiași zeu. Apoi, după ce-și purifică gura cu sare, consi- 
derată exsudaţie a lui Seth, purtător al acestui foc terestru 
indispensabil conservării alimentelor, el se reculese în fața 
statuii tatălui său, care îndrăznise, prin numele lui, să se 
proclame reprezentantul terestru al stăpânului furtunii. 

Fără ajutorul lui Seti, Ramses n-avea nici o șansă să-l 
convingă pe Seth. O singură greșeală, un gest ritual neclar, 
un gând rătăcit și trăsnetul ar lovi. Faţă în față cu puterea în 
stare brută, o singură armă: rectitudinea. Acest spirit de 
dreptate pe care Seti i-l transmisese lui Ramses iniţiindu-l în 
funcţia de Faraon. 

La miezul nopții, regele intră în templul lui Seth, construit 
la Avaris, capitala urâtă de invadatorii hyksoși. Un loc 
consacrat tăcerii și solitudinii, un loc unde doar Faraonul 
putea pătrunde fără teama de a fi ucis. 

Faţă în faţă cu zeul Seth, el trebuia să învingă frica, apoi 
să arunce o privire de foc asupra lumii, să o cunoască în 

violența și frământările ei și să devină forța originară, în 
inima cosmosului, acolo unde nu pătrundea inteligența 
umană. 

Ramses depuse pe altar o cupă de vin și o antilopă-suliță 
în miniatură, făcută din lemn de acacia. Capabilă să reziste 
căldurilor extreme ale deșertului și să supravieţuiască în acest 
mediu ostil, antilopa-suliţă era stăpânită de flacăra lui Seth. 

- Cerul este în mâinile tale, spuse regele către zeu, 
pământul sub picioarele tale. Ce poruncești, se va produce. 
Ai provocat căldură și secetă, dă-ne ploaia iernii. 

Statuia lui Seth nu reacționă în nici un fel, ochii ei ră- 
maseră reci. 

— Sunt eu, Ramses, fiul lui Seti, cel care îți vorbește. 
Nici un zeu n-are dreptul să perturbe ordinea lumii și cursul 
anotimpurilor, orice divinitate trebuie să se supună Regulii. 
Și tu, la fel. 

Ochii statuii se înroșiră. O căldură bruscă invadă 
sanctuarul. 

- Nu-ţi dirija puterea împotriva Faraonului, în el sunt 
reuniți Horus și Seth. Tu ești în mine și eu îţi folosesc forţa 
pentru a mă lupta cu tenebrele și pentru a respinge dezor- 
dinea. Ascultă-mă, Seth, fă să plouă peste ţinuturile din Nord! 

Cerul se brăzdă de fulgere și tunetul se dezlănţui deasupra 
Pi-Ramsesului. 

O noapte de luptă începea. 


33 


Prinţesa îl înfruntă pe Merenptah. 

— Această așteptare este insuportabilă! Duceţi-mă imediat 
în Egipt! 

— Am ordin să vă asigur securitatea. Atâta timp cât va 
mai dura această secetă anormală, ar fi imprudent să pornim 
la drum. 

— De ce nu intervine Faraonul? 

O picătură de apă căzu pe umărul stâng al prinţesei, o a 
doua se strivi pe mâna ei dreaptă. Ea și Merenptah ridicară 
în același timp ochii spre cerul care se întunecase și se 
încărca de nori negri. Un fulger străpunse norii groși, urmat 
de o lovitură de trăsnet, și o ploaie puternică se declanșă. În 
câteva minute, temperatura scăzu. 

Conform legii anotimpurilor, iarna rece și ploioasă vâna 
vara și seceta. 

~ lată răspunsul lui Ramses, spuse Merenptah. 

Prințesa hitită își lăsă capul pe spate, deschise gura și 
bău cu lăcomie apa căzută din cer. 

- Să plecăm, să plecăm repede! 


Ameni se învârtea ca un leu în cușcă în faţa ușii de la 
Camera regelui. Așezat, cu braţele încrucișate, încruntat, 
Setau privea fix în faţa lui. Kha citea un papirus magic ale 

cărui formule magice le psalmodia în gând. Pentru a zecea 
oară cel puţin, Serramanna își curăța sabia sa scurtă cu un 
şifon îmbibat cu ulei de in. 

— La ce oră a ieșit Faraonul din templul lui Seth? întrebă 
sardul. 

-În zori, răspunse Ameni. 

— A vorbit cu cineva? 

— Nu, n-a pronunţat nici măcar un singur cuvânt, declară 
Kha. S-a închis în camera lui, am chemat medicul-șef al 
regatului și a acceptat să-l primească. 

-ÎI examinează de cel puţin o oră! protestă Setau. 

- Vizibile sau nu, arsurile lui Seth sunt de temut, preciză 
marele preot. Să avem încredere în știința lui Neferet. 

— l-am dat mai multe remedii pentru sănătatea inimii, își 
aminti Setau. 

În fine, ușa se deschise. 

Cei patru bărbaţi o înconjurară pe Neferet. 

— Ramses este în afara pericolului, afirmă medicul-șef al 
regatului. O zi de repaus și regele își va relua cursul normal 
al activităţii. Îmbrăcaţi-vă bine: vremea o să devină răcoroasă 
și umedă. 

Ploaia începea să cadă peste Pi-Ramses. 


Uniţi ca fraţii sub comanda lui Merenptah, egipteni și 
hitiţi traversară Canaanul, o luară pe drumul de coastă străjuit 
de Sinai și intrară în Deltă. La fiecare oprire, în forturi era 
sărbătoare. În timpul călătoriei, mai mulţi soldaţi își 
schimbară armele pe trompete, fluiere și tamburine. 

Prinţesa hitită devora din ochi peisajele înverzite, se 
minuna în faţa plantațiilor de palmieri, a câmpurilor fertile, 
a canalelor de irigație, a pădurilor de papirus. Lumea pe 
care o descoperea nu semăna deloc cu aridul platou anatolian 
al tinereţii ei. 

Când cortegiul ajunse să fie văzut din Pi-Ramses, străzile 
erau negre de lume. Nimeni n-ar fi putut spune cum se dusese 
vestea, dar fiecare știa că fiica împăratului din Hatti avea 
să-și facă în curând intrarea în capitala lui Ramses cel Mare. 
Bogații se amestecau cu cei săraci, notabilii erau vecini cu 
muncitorii, bucuria umplea inimile. 

- Extraordinar, comentă Uri-Teșub, aflat în primul rând de 
spectatori, alături de soţia sa. Acest faraon a reușit imposibilul. 

-A făcut să plouă după ce l-a înfruntat pe zeul Seth, spuse 
doamna Tanit, fermecată și ea. Puterile lui sunt infinite. 

- Ramses este apa și aerul poporului său, adăugă un 
cioplitor în piatră; iubirea lui este ca pâinea pe care o 
mâncăm și ca hainele cu care ne îmbrăcăm. El este tatăl și 
mama ţării întregi! 

- Privirea lui sondează spiritele și cercetează sufletele, 
supralicită o preoteasă a zeiţei Hathor. 

Uri-Teșub se simţea învins. Cum să lupte împotriva unui 
faraon stăpânit de o putere supranaturală? Ramses poruncea 
elementelor naturii, modifica vremea, chiar și în Asia, 
domnea peste o cohortă de genii capabile să învingă orice 
armată! Și după cum spunea hititul, nimic nu putuse să 
împiedice buna desfășurare a călătoriei fiicei împăratului. 
Orice atac împotriva convoiului ar fi fost sortit eșecului. 

Fostul general șef al războinicilor din Anatolia își veni 
însă în fire. N-o să se lase și el copleșit de magia lui Ramses! 
Scopul său, unicul său scop era să-l ucidă pe acest om care 
îi ruinase cariera și redusese mândrul Hatti la un stat vasal. 
Oricare i-ar fi puterile, acest faraon nu era un zeu, ci un om, 
cu slăbiciuni și lipsuri. Îmbătat de victoriile și popularitatea 
sa, Ramses va sfârși prin a-și pierde luciditatea. Timpul va 
acţiona împotriva lui. 

Și în plus urma să se căsătorească cu o prinţesă hitită! În 
venele ei curgea sângele unei naţiuni de neîmblânzit și avidă 

de răzbunare. Crezând că pecetiuiește pacea prin această 
unire, poate că Ramses se înșela grav. 

- lat-o! strigă doamna Tanit, aclamaţia fiind reluată de 
mii de piepturi entuziaste. 

În interiorul caretei sale, prințesa se termina de machiat. 
Ea își vopsi pleoapele cu fard verde, pe bază de silicat de 
cupru hidratat, și trasă o linie neagră în jurul ochilor, aplicând 
cu un beţigaș un fard compus din sulfură de plumb, argint și 
cărbune vegetal. Își contemplă opera într-o oglindă și fu 
satisfăcută. Nu îi tremurase mâna. 

Ajutată de Merenptah, tânăra hitită coborî din caretă. 

Frumuseţea ei lăsă mulțimea cu gura căscată. Îmbrăcată 
cu o rochie lungă verde care îi punea în valoare tenul de 
sidef, prinţesa avea alura unei regine. 

Deodată, toate capetele se întoarseră spre strada princi- 
pală a orașului de unde se auzea un zgomot caracteristic de 
galop de cai și roți de car. 

Ramses cel Mare venea la întâlnirea cu viitoarea lui soție. 

Cei doi cai, tineri și impetuoși, erau descendenţii perechii 
care, alături de leul său, Voinicul, fuseseră singurii aliaţi ai 
Faraonului la Kadesh, când soldaţii săi îl abandonaseră în 
faţa iureșului hitit. Cei doi cai de luptă erau împodobiţi cu 
panaș de pene roșii çu vârful albastru. Pe spate, aveau o 
cuvertură de bumbad vopsită în roșu, albastru și verde. 
Hăţurile era agățate la dentura monarhului care ţinea în mâna 
dreaptă sceptrul de iluminare. 

Placat cu aur, carul înainta ușor, fără poticneli. Ramses 
își îndemna caii calm, fără să fie nevoie să ridice tonul. 
Purtând pe cap coroana albastră, care amintea originea 
celestă a monarhiei faraonice, suveranul părea în întregime 
îmbrăcat în aur. 

Da, era soarele care își urma drumul, luminând oamenii 
cu razele lui. Când carul se opri, la câţiva metri de prinţesa 

hitită, norii cenușii se risipiră și soarele domni ca stăpân 
absolut pe cerul devenit senin. Ramses, Fiul Luminii, nu era 
el autorul acestui nou miracol? 

Tânăra femeie rămase cu ochii plecaţi. Regele constată 
că preferase simplitatea. Un discret colier din argint, brățări 
subțiri din același metal, o rochie simplă... Absența artificiilor 
îi puneau în valoare corpul superb. 

Kha se apropie de Ramses și îi întinse un vas din faianţă 
albastră. 

Ramses unse fruntea prinţesei cu uleiul fin. 

— Aceasta este ungerea căsătoriei, declară faraonul. Ea 
face din tine marea, soție regală a stăpânului celor Două 
Țări. Fie ca forțele rele să se îndepărteze de tine. În această 
zi, tu te naști din nou, după regula lui Maat, și îţi iei numele 
de „Cea care-l vede pe Horus și perfecțiunea luminii di- 
vine”*. Privește-mă, Mat-Hor, soţia mea. 

Ramses întinse braţul spre tânăra femeie care, foarte încet, 
își puse palmele în cele ale Faraonului. Ea, care nu cunoscuse 
niciodată frica, era terorizată. După ce visase atât la acest 
moment în timpul căruia avea de gând să-și etaleze farmecul, 
acum se temea să nu leșine ca o fetiță speriată. Ramses 
degaja un asemenea magnetism încât ea avu impresia că 
atinge mâna unui zeu și că alunecă într-o altă lume în care 
nu avea nici un punct de reper. Să-l seducă... Tânăra femeie 
realiza acum vanitatea intenţiilor ei, dar era prea târziu 
pentru a da înapoi, deși ar fi vrut să fugă și să se întoarcă în 
Hatti, departe, foarte departe de Ramses. 

Cu mâinile prizoniere în cele ale regelui, ea îndrăzni să 
ridice ochii și să îl privească. 

La cincizeci și șase de ani, Ramses era un bărbat mag- 
nific, de o prestanţă inegalabilă. Cu fruntea lată, destinsă, 


* În egipteană, Mat-hor-neferou-Râ, pe care l-am prescurtat 
Mat-Hor (n. a.). 

cu arcadele ieșind în evidenţă, cu sprâncenele stufoase și 
ochii pătrunzători, cu pomeţii proeminenţi, cu nasul lung, 
subţire și coroiat, cu urechile rotunde, tivite fin, cu bustul 
amplu, el era combinaţia de vis dintre forţă și fineţe. 

Mat-Hor, hitita devenită egipteană, se îndrăgosti imediat, 
cu violenţa femeilor din neamul ei. 

Ramses o invită să urce în carul lui. 

- În acest al treizeci și patrulea an al domniei mele, 
pacea cu Hatti este pentru totdeauna proclamată, declară 
faraonul cu o voce puternică care urcă până la cer. Stele 
consacrate acestei căsătorii vor fi depuse la Karnak, Pi- 
Ramses, Elephantine, Abu-Simbel și în toate sanctuarele 
Nubiei. Vor fi celebrate serbări în toate orașele și în toate 
satele şi se va bea vin oferit de palat. Începând de astăzi, 
frontierele între Egipt și Hatti sunt deschise. Oamenii și 
bunurile să circule liber în acest spaţiu-imens din care războiul 
și ura vor fi absente. 

Un strigăt formidabil salută declaraţia lui Ramses. 

Cuprins, fără să vrea, de emoție, Uri-Teșub se bucură 
alături de ceilalți. 


34 


De la extremitatea superioară a catargului dublu și până 
la bordaj, pânza de in dreptunghiulară era umflată de vântul 
din nord și vaporul regal urca, cu viteză, în susul apei, spre 
Theba. La proră, căpitanul sonda adesea Nilul cu ajutorul 
unei prăjini. El cunoștea atât de bine curentul și amplasarea 
bancurilor de nisip încât nici o manevră greșită nu risca să 
compromită călătoria lui Ramses și a lui Mat-Hor. Faraonul 
înălțase el-însuși pânza, în timp ce tânăra lui soţie se odihnea 
într-o cabină împodobită cu flori iar bucătarul jumulea o 
rață pe care avea s-o gătească pentru cină. Trei cârmaci 
mențineau cârma prevăzută cu doi ochi magici care indicau 
direcţia bună, un matelot scotea apă din fluviu, ținându-se 
de balustradă cu o mână, un marinar sprinten ca o maimuţă 
se căţăra în vârful catargului ca să vadă în depărtare și să-l 
prevină pe căpitan de eventuala apariţie a vreunei turme de 
hipopotami. 

Echipajul savurase un vin excepţional din marea podgorie 
de la Pi-Ramses, datând din anul 22 al domniei, an 
memorabil în cursul căruia fusese semnat tratatul de pace 
cu Hatti. Nemaipomenit de bun, vinul fusese păstrat în 
ulcioare de pământ ars, bej roze, de formă conică, cu gura 
dreaptă, astupată cu un dop făcut din argilă și paie. Pe 
flancuri, flori de lotus și o reprezentare a lui Bes, stăpânul 

iniţierii în marile mistere, personaj bondoc, cu tors gros și 
picioare scurte, scoțând o limbă roșie pentru a exprima 
atotputernicia Verbului. 

Când Ramses, înviorat de aerul fluviului, se întoarse în 
cabina centrală, Mat-Hor se sculase. Parfumată cu iasomie, 
cu sânii goi, îmbrăcată cu o fustă foarte scurtă, ea era seducţia 
însăși. 

— Faraonul este stăpânul strălucirii, spuse ea cu o voce 
blândă, steaua căzătoare lăsând în urmă-i dâre de foc, taurul 
de neîmblânzit cu coarne ascuţite, crocodilul din mijlocul 
apelor de care nu te poţi apropia, șoimul care-și prinde prada, 
câinele divin pe care nimeni nu-l poate învinge, furtuna care 
izbucnește, flacăra care străpunge tenebrele. 

- Cunoști bine textele noastre tradiționale, Mat-Hor. 

- Literatura egipteană este una din disciplinele pe care 
le-am studiat. Mă pasionează tot ce s-a scris despre Faraon. 
Nu este el omul cel mai puternic din lume? 

— Trebuie să știi atunci că Faraonul detestă lingușirea. 

— Sunt sinceră. Nu există fericire mai mare decât această 
clipă. Visam la Maiestatea Ta, Ramses, încă de când vă 
luptaţi cu tatăl meu. Eram convinsă că numai soarele 
Egiptului o să-mi dea viaţă. Astăzi, știu că aveam dreptate. 

Tânăra femeie se ghemui la piciorul drept al lui Ramses 
pe care-l îmbrăţișă cu tandreţe. 

— Îmi este interzis să-l iubesc pe stăpânul celor Două Țări? 

lubirea unei femei... Ramses nu se mai gândea la asta 
de mult timp. Nefertari fusese iubirea, frumoasa Iset pasiunea 
iar acele fericiri ţineau de trecut. Această tânără hitită trezea 
în el dorinţa pe care o credea stinsă. Savant parfumată, 
oferindu-se fără a-i cădea în braţe, ea știa să se facă atrăgă- 
toare fără a-și pierde noblețea. Ramses fu cucerit de frumu- 
seţea ei sălbatică și de farmecul ochilor ei negri, migdalați. 

— Ești foarte tânără, Mat-Hor. 

— Sunt femeie, Maiestate, și vă sunt soţie. Nu e de datoria 
mea să vă cuceresc? 

- Vino la proră și descoperă ţara Egiptului; soțul ei sunt. 

Regele acoperi cu o capă umerii lui Mat-Hor și o conduse 
în partea din față a vaporului. El îi spuse numele provinciilor, 
ale orașelor și satelor, îi descrise bogăţia lor, îi vorbi despre 
sistemele de irigație, despre obiceiuri și sărbători. 

Și ajunseră la Theba. 

Pe malul de răsărit, ochii uimiţi ai lui Mat-Hor contem- 
plară imensul templu de la Karnak și sanctuarul ka-ului zeilor, 
luminosul Luxor. Pe malul de apus, dominat de Culmea în 
care sălășluia zeiţa liniștii, hitita rămase mută de admiraţie 
în faţa Ramesseumului, templul pentru veșnicie al lui 
Ramses, și al colosului din piatră întruchipând ka-ul regelui, 
asimilat unei puteri divine. 

Mat-Hor constată că unul din numele Faraonului, „cel 
care seamănă cu albina”, era pe deplin justificat, căci Egiptul 
era un stup unde lenea n-avea ce căuta. Fiecare avea ceva 
de făcut, respectându-se o ierarhie a îndatoririlor. Chiar și în 
templu, activitatea era neîncetată: în apropierea sanctuarului, 
se lucra la războaiele de ţesut în timp ce în interior cei 
iniţiaţi celebrau riturile. În timpul nopții, observatorii cerului 
făceau calcule astronomice. 

Ramses nu-i acordă noii lui soții regale nici un răgaz 
pentru a se adapta. Instalată în palatul din Ramesseum, fu 
nevoită să se supună exigenţelor sarcinii ei și să înveţe 
meseria de regină. Și ea știa că supunerea era indispensabilă 
pentru a-l cuceri pe Ramses. 


Carul regal se opri în faţa intrării în satul Deir-el-Medineh, 
păzit de poliţie și armată. Îl urma un convoi care aducea 
pentru artizanii însărcinaţi cu săparea și decorarea 
mormintelor din Valea Regilor și din cea a Reginelor 

proviziile obișnuite: pâini, saci de fasole, legume proaspete, 
pește de cea mai bună calitate, carne uscată și marinată. 
Administraţia furniza, de asemenea, sandale, ţesături și 
unguente. 

Mat-Hor se sprijini de braţul lui Ramses pentru a cobori 
din car. 

— Ce-o să facem aici? 

— Pentru tine, ceea ce este esenţial. 

În aclamaţiile artizanilor și ale familiilor lor, cuplul re- 
gal se îndreptă spre casa albă, cu două etaje, a șefului 
comunităţii, un om trecut de cincizeci de ani al cărui talent 
de sculptor atrăgea admiraţia tuturor. 

— Cum să-i mulțumim Maiestăţii Voastre pentru daruri? 

— Cunosc valoarea mâinii tale și știu că tu și fraţii tăi nu 
ţineţi seama de oboseală. Sunt protectorul vostru și vă voi 
îmbogăţi comunitatea pentru ca operele ei să fie nemuritoare. 

- Ordonaţi, Maiestate, și noi o să facem. 

- Vino cu mine, îţi voi arăta unde vor fi amplasate cele 
două șantiere care vor fi deschise imediat. 

După ce carul regal porni pe drumul care ducea spre 
Valea Regilor, Mat-Hor fu cuprinsă de neliniște. Priveliștea 
falezelor inundate de soare de unde viaţa părea absentă, îi 
strânse inima. Smulsă din luxul și confortul palatului, ea 
suferea șocul pietrei și al deșertului. 

La intrarea în Valea Regilor, care era păzită zi și noapte, 
vreo șaizeci de demnitari, de vârste diferite, îl așteptau pe 
Ramses. Rași în cap, cu pieptul acoperit de coliere mari, 
îmbrăcaţi cu niște fuste lungi și plisate, ei ţineau în mână 
câte o lance din lemn de sicomor care avea în vârf o pană 
de struț. 

~- Aceștia sunt „fiii regali”, explică Ramses. 

Demnitarii ridicară lăncile, dând onorul, apoi îl urmară 
pe monarh în procesiune. 


RAMSES — LA UMBRA ARBORELUI DE ACACIA 211 


Ramses se opri nu departe de intrarea în propriul său 
mormânt. 

- Aici, ordonă el șefului comunităţii din Deir-el-Medineh, 
vei săpa un mormânt imens*, cu săli cu coloane și tot atâtea 
camere funerare câţi „fii regali”. Alături de Osiris, îi voi 
proteja pentru totdeauna. 

Ramses îi dădu maistrului planul pe care el însuși îl făcuse 
pe un papirus. 

- lată aici lăcașul pentru eternitate al marii soţii regale 
Mat-Hor. Vei săpa acest mormânt în Valea Reginelor, în 
apropierea celui al frumoasei Iset și departe de cel al lui 
Nefertari. 

Tânăra hitită păli. 

— Mormântul meu, dar... 

— Asta este tradiţia noastră, preciză Ramses. Din momen- 
tul în care o fiinţă are îndatoriri înalte, trebuie să se gândească 
la lumea de dincolo. Moartea este cea mai bună sfătuitoare, 
căci ea situează acţiunile noastre la locul cuvenit și ne 
permite să distingem între ceea ce este esențial și ceea ce e 
mai puţin important. 

— Dar eu nu vreau să mă înec în gânduri triste! 

— Tu nu mai ești o femeie obișnuită, Mat-Hor, nu mai ești 
o prinţesă hitită preocupată doar de propria ei plăcere, tu 
ești regina Egiptului. Deci, singurul lucru care contează este 
datoria ta. Pentru a o înţelege, trebuie să-ţi întâlnești propria 
moarte. 

- Refuz să fac asta! 

Privirea lui Ramses o făcu imediat pe Mat-Hor să regrete 
că a pronunţat aceste cuvinte. Hitita căzu în genunchi. 


* Acest mormânt din Valea Regilor, numerotat cu 5, a fost descoperit 
în 1820 de James Burton. Cercetările au fost de curând reluate de o 
echipă americană, uimită de amploarea monumentului. Este vorba 
de cel mai mare mormânt egiptean care se cunoaște. 

— lertaţi-mă, Maiestate. 

- Ridică-te, Mat-Hor. Nu ești servitoarea mea, ci a lui 
Maat, regula universului care a creat Egiptul și care îi va 
supravieţui. Acum, să mergem către destinul tău. 

Mândră, în ciuda fricii care o stăpânea, reușind să-și 
înfrâneze neliniștea, tânăra hitită descoperi Valea Reginelor 
care, în pofida caracterului ei deșertic, i se păru mai puţin 
austeră decât cea a Regilor. Cum locul nu era închis între 
faleze înalte ci deschis către lumea celor vii pe care o simţea 
foarte aproape, Mat-Hor fu preocupată de puritatea cerului 
și își aminti de frumuseţea peisajelor din adevărata vale, 
cea a Nilului, unde avea de gând să trăiască nenumărate 
ore de bucurie și de plăcere. 

Ramses se gândea la Nefertari care se odihnea acolo, în 
sala de aur a unui magnific lăcaș de eternitate, reînviind în 
fiecare clipă sub forma unui phoenix, a unei raze de lumină 
sau a unei adieri de vânt care se ridica până în înaltul lumii. 
Nefertari care plutea într-o barcă, pe fluviul celest, în inima 
luminii. 

Mat-Hor rămase tăcută, neîndrăznind să întrerupă 
meditaţia regelui. În ciuda gravităţii locului și a momentului, 
ea fu tulburată până în adâncul fiinţei de prestanţa și de 
puterea ei. Indiferent de probele pe care le va avea de trecut, 
hitita își va atinge scopul: îl va seduce pe Ramses. 


A Aud 

Serramanna ajunsese la capătul răbdării. Pentru că șire- 
tenia și blândețea nu dădeau nici un rezultat, gigantul sard se 
hotărâse să revină la o metodă mai directă. După ce gustase 
o coastă de vită cu năut, el plecă călare la atelierul lui Teșon. 

De data asta, libianul va spune tot ce știe și, mai ales, 
numele asasinului lui Acha. 

Când puse piciorul pe pământ, Serramanna fu surprins de 
adunătura de oameni din faţa atelierului tăbăcarului. Femei, 
copii, bătrâni, muncitori trăncăneau vrute și nevrute. 

— Daţi-vă la o parte, ordonă sardul, și lăsaţi-mă să trec. 

Uriașul nu trebui să repete ordinul. Se lăsă tăcerea. 

Înăuntru, mirosul era îngrozitor. Serramanna, care se 
obișnuise să se parfumeze în stil egiptean, ezită să intre. 
Dar priveliștea echipei de tăbăcari, înghesuiți în apropierea 
pieilor sărate de antilopă, îl făcu să se aventureze în acel 
loc dezgustător. El dădu la o parte șirurile de păstăi de aca- 
cia, bogate în acid tanic, merse pe un pod de pământ galben 
și își puse enormele lui mâini pe umerii a doi ucenici. 

— Ce se întâmplă? 

Ucenicii se dădură la o parte. Serramanna văzu cadavrul 
lui Teșon, cu capul băgat într-un bazin plin cu urină și bălegar. 

— Un accident, un teribil accident, explică șeful atelie- 
rului, un libian bondoc. 

— Cum s-a întâmplat? 

- Nimeni nu știe nimic... Patronul trebuia să vină să lucreze 
dis-de-dimineaţă și noi l-am găsit așa, când am ajuns. 

— Nici un martor? 

— Nici unul. 

— Asta mă miră... Teșon era un tehnician experimentat. 
Nu genul care să moară atât de prostește. Nu, e o crimă și 
cineva dintre voi știe ceva. 

— Vă înșelaţi, protestă moale șeful atelierului. 

— O să verific chiar eu acest lucru, promise Serramanna 
ameninţător. Se impune un interogatoriu serios. 

Cel mai tânăr ucenic se fofilă ca un ţipar și ieși din ate- 
lier, luând-o la sănătoasa. Viaţa bună nu-i înmuiase însă 
reflexele sardului care se repezi în urmărirea lui. 

Străduţele cartierului muncitoresc n-aveau secrete pentru 
tânăr, dar forţa fizică a șefului gărzii personale a lui Ramses 
nu-i permise să-și piardă urma. Când ucenicul încercă să escala- 
deze un zid, mâna grea a lui Serramanna îl apucă de haine. 

Aruncat în aer, fugarul urlă și căzu greu pe pământ. 

— Șalele mele... Mi-am rupt șalele! 

- O să le îngrijești după ce-o să-mi spui adevărul. Nu 
pierde timpul, pramatie, altfel o să-ţi rup și mâinile. 

Terorizat, ucenicul începu să vorbească sacadat. 

- Un libian l-a ucis pe patronul meu... Un bărbat cu ochi 
negri, cu faţă pătrată și păr ondulat... L-a făcut pe Teșon 
trădător... Patronul a protestat, a jurat că nu v-a spus nimic... 
Dar celălalt nu l-a crezut... L-a sugrumat și l-a băgat cu 
capul în bazinul cu bălegar... Apoi s-a întors spre noi și ne-a 
ameninţat: „Numele meu e Malfi și sunt stăpânul Libiei, o 
să vă ucid dacă spuneţi ceva poliţiei...” Și acum, că v-am 
povestit tot, sunt mort! 

- Nu vorbi prostii, băiete, n-o să mai pui piciorul în ate- 
lier, vei lucra ca intendent la palat. 

— Nu... nu mă trimiteţi la închisoare? 

— Îmi plac puștii curajoși. Hai, ridică-te! 

Mergând șontâc-șontâc, ucenicul reuși să-l urmeze pe 
uriaș care părea foarte contrariat. În ciuda a ceea ce sperase, 
așadar, nu Uri-Teșub îl omorâse pe Teșon. 

Uri-Teșub, hititul trădător, asociat cu Malfi, un libian ucigaș, 
dușman din naștere al Egiptului... Da, iată ce se uneltea în 
umbră! Dar trebuia să-l convingă și pe Ramses de asta. 


Setau spăla bolurile de aramă, ploștile și filtrele de diferite 
mărimi în timp ce Lotus curăța etajerele laboratorului. Apoi 
specialistul în venin de șarpe își scoase pielea de antilopă, 
o înmuie în apă și o stoarse pentru a extrage soluţiile 
medicinale de care era saturată. Îi revenea lui Lotus sarcina 
de a transforma din nou tunica în veritabilă farmacie 
ambulantă graţie comorilor pe care le ofereau cobra neagră, 
vipera șuierătoare, vipera cu coarne și semenele lor. Frumoasa 
nubiană se aplecă asupra lichidului brun și vâscos. Diluat, 
va fi un remediu eficace împotriva tulburărilor circulaţiei 
sanguine și a slăbiciunii inimii. 

Când Ramses intră în laborator, Lotus se înclină, dar Setau 
își văzu de treaba lui. 

- Eşti prost dispus, constată regele. 

— Exact. 

- Dezaprobi căsătoria mea cu această prinţesă hitită? 

— Întocmai. 

— Din ce motiv? 

— O să-ţi poarte ghinion. 

— Nu ești prea exagerat, Setau? 

— Lotus și cu mine cunoaștem bine șerpii. Ca să descoperi 
viaţa în veninul lor, trebuie să fii un specialist. Și această 
viperă hitită este în stare să atace așa cum nici cel mai bun 
specialist n-ar ști să prevadă. 

— Oare nu mulțumită ție sunt eu imun la reptile? 

Setau mormăi. Într-adevăr, încă din adolescență, timp 
de mulți ani, el îi dăduse lui Ramses să ia o poțiune ce 
conținea doze infime de venin, pentru a supraviețui oricărui 
tip de mușcătură. 

— Ești prea încrezător în puterea ta, Maiestate... Lotus 
crede că ești aproape nemuritor, dar eu sunt convins că 
această hitită va încerca să-ţi facă rău. 

— Se aude că este foarte îndrăgostită, susură nubiana. 

- Și atunci! exclamă îmblânzitorul de șerpi. Când 
dragostea se transformă în ură, este o armă terifiantă. Această 
femeie va încerca să-i răzbune pe ai săi, este evident! N-are 
ea un câmp de bătaie nesperat, palatul regal? Bineînţeles, 
Ramses nu mă va asculta. 

Faraonul se întoarse spre Lotus. 

— Ce părere ai? 

— Mat-Hor este frumoasă, inteligentă, șireată, ambițioasă 
și... hitită. 

— Nu voi uita asta, promise Ramses. 


Regele citi cu atenție raportul pe care i-l dăduse Ameni. 
Cu faţa palidă, cu părul din ce în ce mai rar, secretarul 
particular al monarhului notase cu o mână sigură și precisă 
declaraţiile inflamate ale lui Serramanna. 

- Uri-Teșub, asasinul lui Acha și Malfi libianul, com- 
plicele lui... Dar n-avem nici o dovadă. 

— Nici un tribunal n-o să-i condamne, recunoscu Ameni. 

— Acest Malfi... Ai auzit vorbindu-se despre el? 

— Am consultat arhivele Ministerului Afacerilor externe, 
însemnările lui Acha și i-am interogat pe specialiștii din Libia. 
Malfi este șeful unui trib războinic, foarte răzbunător la adresa 
noastră. 

- Simplă bandă de nebuni sau pericol real? 


RAMSES — LA UMBRA ARBORELUI DE ACACIA 217 


Ameni se gândi un moment. 

- Mi-ar plăcea să-ți dau un răspuns liniștitor, dar circulă 
zvonul că Malfi ar fi reușit să federalizeze mai multe clanuri 
care, până acum, s-ar fi sfâșiat între ele. 

— Zvon sau certitudine? 

— Poliţia deșertului n-a reușit să repereze locul în care 
și-a amplasat tabăra. 

- Și totuși, acest Malfi a intrat în Egipt, l-a asasinat pe 
unul din compatrioţii săi în propriul lui atelier și a plecat 
înapoi fără să fie pedepsit! 

Ameni se temea de furia lui Ramses, cu atât mai violentă 
cu cât era rară. 

— Nu știam cât este de periculos, preciză scribul. 

— Dacă nu mai știm să recunoaștem răul, cum vom guverna 
țara? 

Ramses se ridică și merse până la fereastra mare din biroul 
său, de la care contempla soarele, direct în faţă, fără a-și 
arde ochii. Soarele, astrul lui protector, îi dădea în fiecare 
zi energia de a-și asuma sarcina, oricare ar fi fost dificultăţile. 

- Malfi nu trebuie neglijat, declară regele. 

— Libienii nu sunt în stare să ne atace! 

— O mână de demoni poate semăna nenorocire, Ameni; 
acest libian trăiește în deșert, adună forțe distrugătoare și 
visează să le folosească împotriva noastră. Nu va fi vorba 
de un război ca acela dus împotriva hitiţilor, ci de o altfel 
de înfruntare, mai vicleană, dar nu mai puţin violentă. Simt 
ura lui Malfi. Crește, se apropie. 

Altădată, Nefertari era cea care își folosea talentul de 
prezicătoare pentru a orienta acţiunea regelui. De când 
strălucea pe cer, printre stele, Ramses avea sentimentul că 
spiritul ei trăia în el și că ea continua să-l ghideze. 

— Serramanna va face o anchetă amănunţită, spuse 
Ameni. 

— Mai ai și alte griji, prietene? 

— Cam vreo sută de probleme, ca în fiecare zi, și toate 
foarte urgente. 

— Inutil să-ţi cer să te odihnești un pic, presupun. 

- În ziua în care nu voi mai avea nici o problemă de 
rezolvat, mă voi odihni. 

Cu cenușă și natron, amestec de carbonat și bicabornat de 
sodiu, cea mai abilă dintre maseuzele palatului freca pielea 
lui Mat-Hor pentru a o curăța de impurități. Apoi o săpuni pe 
tânăra hitită cu un săpun pe bază de scoarță și fruct de balanit, 
arbore bogat în saponină, și o rugă să se întindă pe dalele 
calde înainte de a o frecționa. Pomada înmiresmată ușura 
durerile, elimina tensiunile și parfuma corpul. 

Mat-Hor era în paradis. Niciodată, la curtea tatălui său, 
nu se ocupase cineva de ea cu atâta grijă și abilitate. 
Macheuzele, manichiuristele și pedichiuristele își practicau 
arta la perfecție și noua regină a Egiptului se simțea mai 
frumoasă din zi în zi. Nu era asta o condiţie indispensabilă 
pentru a-i cuceri inima lui Ramses? Strălucind de tinereţe și 
fericire, Mat-Hor se simţea irezistibilă. 

— Și acum, decise maseuza, pomada antirid. 

Hitita se revoltă. 

— La vârsta mea? Eşti nebună! 

- La vârsta asta trebuie să începeţi să luptaţi împotriva 
îmbătrânirii și nu când este prea târziu. 

— Dar... 

— Aveţi încredere, Maiestate, pentru mine, frumusețea 
unei regine a Egiptului este o afacere de Stat. 

învinsă, Mat-Hor își abandonă faţa în mâinile maseuzei 
care îi aplică o pomadă costisitoare făcută din miere, natron 
roșu, pudră de alabastru, seminţe de schinduf și lapte de 
măgăriţă. 

Senzaţiei de răcoare îi urmă una de căldură plăcută, care 
alunga urâţenia și bătrâneţea. 

Mat-Hor mergea la banchete și recepții, era invitată acasă 
la nobili și bogaţi, vizita haremurile unde învăţa arta țesu- 
tului, a muzicii și a poeziei și se iniţia în fiecare zi cu volup- 
tate în modul de viaţă egiptean. 

Totul era și mai frumos decât în visele ei! Nu se mai 
gândea la Hattușaș, trista și mohorâta capitală a copilăriei 
ei, dedicată afirmării pe plan militar. Aici, la Pi-Ramses, nu 
existau ziduri înalte, ci grădini, bazine cu apă și locuinţe 
împodobite cu ţigle vopsite care făceau din capitala lui 
Ramses cetatea turcoazei și unde bucuria de a trăi se ames- 
teca cu cântecul păsărilor. 

Prinţesa hitită visase la Egipt și acum Egiptul îi aparţinea! 
Ea era regina lui, respectată de toți. 

Dar oare domnea cu adevărat? Știa că Nefertari lucrase 
zilnic alături de Ramses, luase cu adevărat parte la condu- 
cerea afacerilor statului și chiar fusese principalul făuritor al 
tratatului de pace încheiat cu hitiții. 

Pe când ea, Mat-Hor, își pierdea timpul în lux și plăceri, 
dar îl vedea atât de puţin pe Ramses! Desigur, când făceau 
dragoste, el era plin de dorinţă și tandreţe, dar rămânea 
îndepărtat și ea nu exercita nici o putere asupra regelui. Și 
nu învățase nimic din secretele guvernării. 

Acest eșec nu era decât provizoriu. Dacă Mat-Hor l-ar 
seduce pe Ramses, l-ar domina. Inteligența, frumusețea și 
viclenia erau cele trei arme ale ei. Bătălia va fi lungă și 
dificilă, căci adversarul era de talie. Totuși, tânăra hitită nu 
se îndoia de succesul ei. Ceea ce-și dorise cu ardoare, 

obținuse întotdeauna. Și ce voia ea astăzi era să devină o 
regină atât de prestigioasă încât să șteargă până și amintirea 
lui Nefertari. 

— Maiestate, murmură camerista, cred că... cred că 
faraonul se află în grădină. 

— Du-te și vezi și, dacă este într-adevăr el, vino imediat 
și spune-mi! 

De ce n-o prevenise Ramses în legătură cu prezenţa lui? 
La ora aia, spre sfârșitul dimineţii, monarhul n-avea obiceiul 
să-și acorde nici un moment de răgaz. Ce eveniment insolit 
justifica această excepţie? 

Camerista se întoarse înnebunită. 

— E chiar Faraonul, Maiestate. 

— ŞI... e singur? 

— Da, singur. 

- Dă-mi rochia cea mai lejeră și mai simplă. 

- N-o vreţi pe cea din in fin, cu broderii roșii și... 

— Grăbește-te. 

— Ce bijuterii doriţi? 

— Fără bijuterii. 

— Și... peruca? 

— Fără perucă. Ai de gând să te grăbești? 


Ramses se așezase ca un scrib la poalele unui sicomor 
cu coroana mare și frunzișul strălucitor, încărcat de fructe 
verzi și roșii. Regele purta o perizoma tradiţională așa cum 
purtau faraonii Vechiului Imperiu, în epoca în care se 
construiau piramide. La încheieturi, două brățări de aur. 

Hitita îl observă. 

Fără nici o îndoială, vorbea cu cineva. 

Ea se apropie, cu picioarele goale. O adiere de vânt făcu 
să tremure frunzele sicomorului al căror cânt te ungea pe 
suflet precum mierea. Stupefiată, tânăra femeie descoperi 

interlocutorul monarhului: câinele său, Străjerul, care stătea 
tolănit pe spate! 

— Maiestate... 

— Vino, Mat-Hor. 

— Știaţi că sunt aici? 

— Parfumul tău te trădează. 

Ea se așeză lângă Ramses. Străjerul se întoarse într-o parte 
și luă poziţia sfinxului. 

- Vorbeaţi cu... vorbeaţi cu acest animal? 

- Toate animalele vorbesc. Când ne sunt apropiate, cum 
era leul meu și cum este acest câine, moștenitor al unei 
dinastii a Străjerilor, ei au chiar multe să ne spună, dacă 
știm să le ascultăm. 

— Dar... ce vă povestește? 

— Îmi vorbește despre fidelitate, încredere și dreptate și 
îmi descrie frumoasele drumuri de dincolo pe care mă va 
conduce. 

Mat-Hor se strâmbă. 

— Moartea... De ce să vorbim despre această oroare? 

- Numai oamenii comit orori. Moartea este o simplă lege 
fizică și lumea de dincolo de moarte poate deveni plenitu- 
dine, dacă existenţa noastră a fost dreaptă și în conformitate 
cu regula lui Maat. 

Mat-Hor se apropie și mai mult de Ramses și îl privi cu 
superbii ei ochi migdalaţi. 

— Nu ţi-e teamă că-ţi murdărești rochia? 

- Nu sunt încă îmbrăcată, Maiestate. 

— O haină austeră, nici o bijuterie, nici perucă... De ce 
atâta simplitate? 

— Maiestatea Voastră mi-o reproșează? 

— Tu ai un rang de purtat, Mat-Hor, și nu poți să te porţi 
ca oricare altă femeie. 

Hitita se revoltă. 

— Am făcut-o vreodată? Sunt fiica unui împărat și, acum, 
soţia faraonului Egiptului! Existenţa mea a fost supusă 
exigenţelor etichetei și puterii. 

— Etichetei, asta e sigur, dar de ce vorbești despre putere? 
Tu n-aveai nici o responsabilitate la curtea tatălui tău. 

Mat-Hor se simţi prinsă în capcană. 

— Eram prea tânără... și Hatti este un stat militar în care 
femeile sunt considerate fiinţe inferioare. Aici, totul este 
diferit! Regina Egiptului n-are ea datoria să-și servească ţara? 

Tânăra își răsfiră părul și pletele ei atinseră genunchii lui 
Ramses. 

- Te simţi tu într-adevăr egipteană, Mat-Hor? 

— Nu mai vreau să aud vorbindu-se de Hatti! 

- Ţi-ai renega tatăl și mama? 

- Nu, bineînţeles că nu... Dar ei sunt atât de departe! 

- Treci printr-o încercare grea. 

= încercare? Nici vorbă, e tot ce mi-am dorit întotdeauna! 
Nu mai vreau să aud vorbindu-se de trecut. 

— Cum să pregătești ziua de mâine dacă n-ai pătruns 
secretele celei de ieri? Ești tânără, Mat-Hor, și te zbaţi cău- 
tându-ți echilibrul. Nu-ţi va fi ușor să-l găsești. 

- Viitorul meu este în întregime conturat: sunt regina 
Egiptului! 

— Să domnești este o funcţie care se învaţă zi de zi, nu 
este niciodată dobândită. 

Hitita păru înciudată: 

— Nu... nu înţeleg. 

— Tu ești emblema vie a păcii dintre Egipt și Hatti, declară 
Ramses. Mulţi morţi au jalonat drumul până la sfârșitul 
acestui lung conflict. Mulțumită ţie, Mat-Hor, bucuria a 
înlocuit suferinţa. 

— Nu sunt... decât un simbol? 

— Vei avea nevoie de mulţi ani pentru a pătrunde secretele 
Egiptului. Învață să o slujești pe Maat, zeiţa Adevărului și a 
Dreptăţii și existenţa ta va fi luminoasă. 

Hitita se ridică și îl privi în faţă pe stăpânul celor Două Țări. 

— Vreau să domnesc alături de Maiestatea Ta, Ramses. 

- Nu ești decât o copilă, Mat-Hor. Mai întâi renunţă la 
capriciile tale, poartă-ţi rangul și lasă timpul să-și desăvâr- 
șească opera. Acum, lasă-mă singur. Străjerul are multe 
să-mi împărtășească. 

Vexată, hitita se întoarse în fugă în apartamentele ei. 
Ramses n-avea s-o vadă cum plânge de furie. 

În lunile care au urmat acestei întrevederi cu Ramses, 
Mat-Hor fu orbitoare. Împodobită cu rochii somptuoase, ea 
strălucea de frumuseţe și farmec la seratele thebane, jucân- 
du-și perfect rolul de regină dedicată mondenităţilor. Urmând 
sfaturile regelui, ea se familiariză cu obiceiurile de la curte 
și aprofundă cunoașterea culturii vechiului Egipt, a cărei 
profunzime o fascina. 

Mat-Hor nu întâmpină nici un fel de ostilitate, dar nu reuși 
să-i câștige simpatia lui Ameni, despre care toți spuneau că 
este cel mai apropiat prieten al monarhului. Cât despre Setau, 
celălalt confident, acesta se întorsese în Nubia în compania 
lui Lotus, pentru a recolta veninul scumpelor sale reptile și 
pentru a-și pune în aplicare ideile legate de dezvoltarea regiunii. 

Tânăra hitită avea totul, dar nu poseda nimic. Atât de aproape 
de ea, puterea îi scăpa și amărăciunea începea să-i cuprindă 
sufletul. Căuta zadarnic modalitatea de a-l cuceri pe Ramses 
și, pentru prima dată, se îndoia de ea-însăși. Dar nu i-ar fi dat 
regelui ocazia să observe asta. Așa că își căuta consolarea în 
petreceri și serbări a căror regină incontestabilă era. 

În acea seară de toamnă, Mat-Hor se simţi obosită. Le 
dădu liber slujitorilor și se întinse pe pat, cu ochii deschiși, 
pentru a putea visa la Ramses, acest om atotputernic și de 
nepătruns. 

O adiere de vânt ridică pânza de in pusă în fereastră. 
Cel puțin așa crezu ea un moment, până când apăru un 
bărbat cu părul lung, cu trupul impozant. 

Mat-Hor se ridică și își încrucișă braţele peste piept. 

— Cine sunteţi? 

— Un compatriot. 

Lumina lunii îi permise reginei să distingă mai bine 
trăsăturile neașteptatului vizitator. 

— Uri-Teșub! 

— Îţi amintești de mine, fetiţo? 

— Ai îndrăznit să pătrunzi în camera mea! 

- N-a fost ușor, te pândesc de câteva ore. Cum diavolul 
ăsta de Serramanna nu încetează să mă supravegheze, am 
așteptat mult timp înainte de a mă apropia de tine. 

— Uri-Teșub... L-ai ucis pe împăratul Muwattalis și ai 
încercat să-i suprimi pe tatăl și pe mama mea! 

— Toate astea au fost demult... Astăzi, noi suntem doi 
hitiţi exilați în Egipt. 

— Uliţi cine sunt? 

- O femeie frumoasă condamnată să se amăgească cu o 
lume artificială. 

- Sunt regina lui Ramses și regina acestei ţări! 

Uri-Teșub se așeză pe marginea patului. 

— Nu mai visa, fetiţo! 

— Chem paza! 

— Ei bine, cheam-o. 

Uri-Teșub și Mat-Hor se înfruntară din priviri. Tânăra se 
ridică și luă o cupă de apă rece. 

- Nu ești decât un monstru și o brută! De ce-ar trebui să 
te-ascult pe tine, un general trădător? 

— Pentru că aparţinem aceluiași popor care va fi întot- 
deauna dușmanul acestui Egipt blestemat! 

- Încetează să mai baţi câmpii: tratatul de pace este semnat. 

— Încetează să te mai îmbeţi cu iluzii, Mat-Hor. Pentru 
Ramses, tu nu ești decât o străină care va fi în curând închisă 
într-un harem. 

— Te înșeli! 

- Ţi-a acordat el măcar o fărâmă de putere? 

Tânăra nu zise nimic. 

- În ochii lui Ramses, tu nu exiști. Nu ești decât o hitită 
și o ostatecă a acestei păci pe care faraonul o va rupe pentru 
a strivi un dușman dezarmat. Ramses este viclean și crud, i-a 
întins lui Hattușil o capcană subtilă și el a căzut în ea. Și tu, 
tu ai fost sacrificată de propriul tău tată! Distrează-te, 
Mat-Hor, bucură-te de viaţă, căci tinereţea trece repede, 
mult mai repede decât îţi imaginezi. 

Regina îi întoarse spatele lui Uri-Teșub. 

— Ai terminat? 

- Gândește-te la ceea ce ţi-am spus și vei constata 
veridicitatea propunerilor mele. Dacă dorești să mă mai vezi, 
dă-mi de știre fără să-l alertezi pe Serramanna. 

— Ce motiv aș avea să te revăd? 

— Îţi iubești ţara la fel de mult ca mine. Și nu accepți nici 
înfrângerea, nici umilirea. 

Mat-Hor ezită mult timp înainte de a se întoarce. 

O adiere ușoară ridică perdeaua de in, Uri-Teșub dispăruse. 
Era doar un demon al nopţii sau tocmai o trezise la realitate? 


Cei șase bărbaţi cântau cât îi ţinea gura, mișcându-și în 
cadență picioarele într-o cuvă mare, plină cu struguri. Veseli 
nevoie mare, călcau ciorchinii copţi din care avea să iasă 
un vin excelent. Pe jumătate beţi, din cauza vaporilor care 
se ridicau din cuvă, ei se țineau mai mult sau mai puţin 
ezitanţi de ramurile butucului. Cel mai entuziasmat era 
Serramanna care le impunea ritmul tovarășilor săi. 

— Vă caută cineva, îi spuse un podgorean. 

— Continuaţi, le ordonă Serramanna oamenilor săi, și nu 
vă înmuiați! 

Bărbatul era un gradat aparținând poliției deșertului. Cu 
faţa pătrată, ridată, el nu se despărţea niciodată de arcul, 
săgețile și sabia lui scurtă. 

— M-am prezentat la raport, îi spuse el lui Serramanna. 
Patrulele noastre străbat, de mai multe luni, în lung și-n lat, 
deșertul Libiei în căutarea lui Malfi și a răzvrătiţilor a căror 
căpetenie este. 

— l-aţi localizat în sfârșit? 

— Din păcate, nu. Acest deșert este imens și noi nu con- 
trolăm decât zona din apropierea Egiptului. Este riscant să 
ne aventurăm mai departe. Beduinii ne spionează și îl previn 
pe Malfi de apropierea noastră. Pentru noi, el este ca o umbră 
insesizabilă. 

Serramanna fu decepţionat și contrariat. Competența poli- 
țiștilor din deșert era indiscutabilă. Eșecul lor dovedea că 
Malfi era un adversar redutabil. 

- E sigur că Malfi a unit mai multe triburi? 

— Nu sunt convins de asta, răspunse gradatul. Poate nu e 
decât un zvon, ca atâtea altele. 

- Malfi s-a lăudat că deține o dagă de fier? 

- N-am auzit nimic de asta. 

- Lasă acolo dispozitivul de alertă. La cel mai mic inci- 
dent, avertizează palatul. 

— Cum doriţi... dar de ce ne temem atât de mult de libieni? 

— Suntem siguri că Malfi va încerca să ne facă rău într-un 
fel sau altul. Și e suspectat de crimă. 


Ameni nu arunca nici un document. De-a lungul anilor, 
biroul lui din Pi-Ramses se umpluse de arhive, sub formă de 
papirusuri sau tăblițe de lemn. Trei încăperi anexe 
adăposteau vechile dosare. În mai multe rânduri, subordonații 

lui îi recomandaseră să se debaraseze de textele fără 
importanţă, dar Ameni voia să păstreze maximum de infor- 
maţii, ca să nu fie constrâns să apeleze la diverse admi- 
nistraţii a căror lentoare îl exaspera. 

Scribul lucra repede. Din punctul său de vedere, orice 
problemă a cărei soluţie trena avea tendinţa de a se agrava. 
Și de cele mai multe ori era mai bine să nu conteze decât 
pe el însuși fără să se mai gândească la nenumăratele relaţii 
gata să se destrame imediat ce greul părea de nedepășit. 

Satisfăcut de o enormă farfurie de carne fiartă care n-avea 
să-l îngrașe mai mult ca alte mese, Ameni lucra la lumina 
lămpilor cu ulei când Serramanna intră în biroul lui. 

— Mereu citeşti... 

- Trebuie să se ocupe cineva și de mărunțișuri în ţara asta. 

— O să-ţi prăpădești sănătatea, Ameni. 

- Mi-am prăpădit-o demult. 

- Pot să m-așez? 

- Cu condiţia să nu deranjezi nimic. 

Uriașul sard rămase în picioare. 

- Nimic nou în legătură cu Malfi, se plânse el. Se ascunde 
în deșertul Libiei. 

— Și Uri-Teșub? 

— Trăiește pe picior mare cu bogata feniciană. Dacă nu 
l-aș cunoaște, precum își cunoaște un vânător vânatul, aș 
jura că a devenit un respectabil bogătan fără alte ambiţii 
decât fericirea conjugală și mâncarea aleasă. 

- Dece nu, în fond? Alţi străini au fost seduși de o existenţă 
liniștită. 

— Sigur... 

Tonul sardului îl intrigă pe Ameni. 

- Ce insinuezi? 

-— Tu ești un excelent scrib, dar timpul trece și nu mai ești 
tânăr. 


— E 

Ameni lăsă pensula și își încrucișă brațele. 

— Am cunoscut o femeie fermecătoare și foarte timidă, 
mărturisi sardul. Cu toate astea, nu îmi place. În schimb, tu 
ar trebui s-o apreciezi... 

— Vrei să... mă însori? 

— În ce mă privește, eu simt adesea nevoia de schimbare... 
Dar tu, tu i-ai fi credincios unei bune soții. 

Ameni se înfurie. 

— Viaţa mea înseamnă acest birou și gestiunea afacerilor 
publice! Îţi imaginezi o femeie aici? Ar aranja totul după 
capul ei și ar semăna dezordinea și haosul! 

— M-am gândit... 

— Nu te mai gândi și încearcă mai degrabă să-l identifici 
pe asasinul lui Acha. 

Templul pentru veșnicie al lui Ramses, de pe malul de 
vest al Thebei, se întindea pe o suprafaţă de cinci hectare. 
Conform dorințelor faraonului, pilonii păreau că se înalță 
până la cer, copacii umbreau bazinele cu apă curată, ușile 
erau din bronz aurit, dalele din argint și statui animate de 
prezența ka-ului erau amplasate în curţile templului. În jurul 
sanctuarului, o bibliotecă și antrepozite iar în inima edifi- 
ciului, capelele dedicate lui Seti, tatăl lui Ramses, Tuyei, 
mama lui, și lui Nefertari, marea lui soţie regală. 

Stăpânul Celor Două Țări mergea frecvent pe acest 
domeniu magic care aparţinea divinităţilor. Aici, el venera 
memoria acestor fiinţe scumpe, care vor trăi pentru totdeauna 
în el. Dar de data asta, vizita avea un caracter excepțional. 

Meritamon, fiica lui Ramses și a lui Nefertari, trebuia să 
îndeplinească un ritual care să-l imortalizeze pe faraonul 
domnitor. 

Când o văzu, Ramses fu din nou frapat de asemănarea 
cu mama ei. În rochia ei mulată, ornată cu două rozete în 
dreptul pieptului, Meritamon o întruchipa pe Seșat, zeiţa 
Scrierii. Faţa ei fină, încadrată de cercei în formă de disc, 
era fragilă și luminoasă. 

Regele o îmbrăţișă. 

— Cum o duci, scumpa mea fiică? 

— Mulțumită ție, pot să meditez în acest templu și să 
cânt pentru zei. În fiecare clipă simt prezența mamei mele. 

- La cererea ta am venit la Theba. Ce mister vrei să-mi 
dezvălui, tu care ești singura regină a Egiptului recunoscută 
de temple? 

Meritamon se înclină în faţa suveranului. 

— Maiestatea Sa să binevoiască să mă urmeze. 

Zeița pe care o încarna îl conduse pe Ramses până la o 
capelă unde îl aștepta un preot purtând masca de ibis a zeului 
Thot. Sub privirea lui Ramses, Thot și Seșat inscripționară 
cele cinci nume ale regelui pe frunzele unui copac mare 
gravat în relief în piatră. 

- Astfel, spuse Meritamon, analele tale sunt scrise de 
milioane de ori, așa încât ele vor dăinui pentru totdeauna. 

Ramses fu cuprins de o ciudată emoție. Nu era decât un 
om căruia destinul îi încredinţase o sarcină grea, dar cuplul 
divin evoca o altă realitate, cea a Faraonului, al cărui suflet 
trecea din rege în rege, de la începuturile dinastiilor. 

Cei doi care celebrară ritul se retraseră, lăsându-l pe 
Ramses să contemple copacul de milioane de ani în care 
tocmai își înscrisese nemurirea. 


Meritamon se întorcea pe domeniul muzicienilor 
templului când o femeie blondă, somptuos îmbrăcată, îi bară 
drumul. 

— Eu sunt Mat-Hor, spuse ea cu agresivitate. Nu ne-am 
întâlnit niciodată, dar trebuia să-ţi vorbesc. 

— Eşti soţia oficială a tatălui meu, n-avem nimic să ne 
spunem. 

- Dar tu ești adevărata regină a Egiptului! 

— Rolul meu este strict teologic. 

- Altfel spus, esenţial! 

— Interpretezi faptele după bunul tău plac, Mat-Hor. 
Pentru mine, nu va fi niciodată o altă mare soție regală în 
afară de Nefertari. 

— Ea este moartă și eu sunt vie! Din moment ce refuzi să 
domnești, de ce mă împiedici pe mine s-o fac? 

Meritamon surâse. 

— Ai o imaginaţie bogată. Eu trăiesc aici retrasă și nu mă 
interesează treburile lumești. 

— Dar ești prezentă în timpul riturilor de stat, în calitate 
de regină a Egiptului! 

— Asta este voinţa faraonului. O contești? 

- Vorbește-i, convinge.-l să-mi dea locul care mi se cuvine. 
Influenţa ta va fi determinantă. 

— Ce vrei, de fapt, Mat-Hor? 

— Vreau dreptul de a domni, căsătoria mă autorizează să 
fac asta. 

- Egiptul nu se cucerește prin forţă, ci prin iubire. Pe 
acest pământ, dacă neglijezi legea lui Maat uitând îndatoririle 
tale, vei avea deziluzii penibile. 

— Nu mă interesează discursurile tale, Meritamon; eu îţi 
cer ajutorul. Eu nu renunţ la această lume. 

— Ai mai mult curaj ca mine, îți doresc noroc, Mat-Hor. 


Ramses medită îndelung în imensa sală cu coloane a 
templului din Karnak pe care tatăl său Seti o începuse și pe 
care, el, în calitatea sa de fiu și succesor, o terminase. Pătrun- 
zând prin ferestrele de piatră a claustra, soarele lumina, rând 
pe rând, scenele sculptate și pictate în care se vedea faraonul 
aducând ofrande divinităţilor pentru ca ele să rămână pe 
pământ. 

Amon, marele suflet al Egiptului care dădea suflu oricărei 
nări, rămânea ascuns, dar acționa peste tot . El se simte în 
vânt, spunea un imn, dar nu se vede. Noaptea este plină de 

prezența lui. Ceea ce este sus și ceea ce este jos este realizat 
de el. A încerca să-l cunoști pe Amon, știind că el va scăpa 
mereu inteligenţei umane, nu însemna, cum o afirma Cartea 
ieșirii la lumină, să îndepărtezi răul și tenebrele, să pătrunzi 
viitorul și să organizezi ţara astfel încât să fie asemănătoare 
cerului? 

Bărbatul care înainta spre Ramses avea o faţă pătrată și 
dură pe care vârsta nu o îmblânzise. Fost controlor al grajdu- 
rilor regale, el intrase în serviciul lui Amon de la Karnak și 
sărise treptele ierarhiei pentru a deveni al doilea profet al 
zeului. Ras în cap, îmbrăcat cu o robă de in imaculată, 
Bakhen se opri la câțiva pași de monarh. 

— Mare este bucuria de a vă revedea, Maiestate. 

— Mulțumită ţie, Karnak și Luxor sunt demne de divinităţile 
care le locuiesc. Ce face Nebu? 

— Marele preot nu mai iese din căsuţa lui, de lângă lacul 
sfânt, nu mai are vârsta potrivită, dar continuă să dea ordine. 

Ramses aprecia fidelitatea lui Bakhen. Era una din acele 
ființe excepţionale, lipsite de ambiţie și al căror rol princi- 
pal era să acţioneze drept. Cel mai mare domeniu sacru al 
Egiptului era pe mâini bune. 

Totuși Bakhen părea mai puţin calm decât de obicei. 

- Probleme grave? întrebă Ramses. 

-Tocmai am primit plângeri din partea unor mici sanctuare 
ale regiunii thebane. În curând nu vor mai avea tămâie și 
smirnă, indispensabile în timpul practicilor cotidiene ale 
riturilor. Pentru moment, rezervele de la Karnak vor fi sufi- 
ciente pentru a le veni în ajutor, dar și stocurile mele vor fi 
epuizate în două sau trei luni. 

— Templele nu trebuiau să fie aprovizionate la începutul 
iernii? 

— Desigur, Maiestate, dar ce cantitate vom primi? Ultimele 
recolte au fost atât de slabe încât riscăm să rămânem fără 

aceste substanţe esenţiale. Dacă ritualul nu mai este celebrat 
în mod satisfăcător, ce se va întâmpla cu armonia ţării? 


Chiar la întoarcerea lui Ramses în capitală, Ameni se 
prezentă în biroul său cu braţele încărcate de papirusuri admi- 
nistrative. Toţi se întrebau cum un scrib atât de firav avea 
energia necesară pentru a căra atâta greutate. 

— Maiestate, trebuie să interveniţi cât se poate de repede! 
Taxa pe vapoarele de mărfuri este excesivă și... 

Ameni se întrerupse. Faţa gravă a lui Ramses îl făcu să 
se răzgândească și să nu-l mai deranjeze cu amănunte. 

— Care este situaţia rezervelor noastre de oliban, tămâie 
și smirnă? 

- Nu pot să-ţi spun pe loc, trebuie să verific... Dar nu e 
nimic alarmant. 

— Cum poți fi atât de sigur? 

— Pentru că am instituit un sistem de control. Dacă 
stocurile ar fi scăzut în mod semnificativ, aș fi știut. 

— În regiunea thebană, în curând va fi penurie. 

— Să folosim rezervele antrepozitelor din Pi-Ramses și să 
sperăm că viitoarele recolte vor fi bogate. 

- Lasă sarcinile mai puţin importante în grija altora și 
ocupă-te imediat de această problemă. 


Ameni îi convocă în biroul său pe directorul rezervelor 
Dublei Case Albe, pe șeful Trezoreriei și pe superiorul Casei 
Pinului, însărcinat cu verificarea livrărilor de mărfuri de 
provenienţă străină. Cei trei notabili atinseseră liniștiți vârsta 
de cincizeci de ani. 

- Am fost obligat să plec de la o reuniune importantă, se 
plânse șeful Trezoreriei, și sper că nu ne-ți deranjat degeaba. 

— Sunteţi toți trei responsabili cu rezervele de oliban, 
tămâie și smirnă, le aminti Ameni. Întrucât nici unul dintre 
voi nu m-a alertat, presupun că situația nu e îngrijorătoare. 

— Eu nu mai am aproape deloc oliban, mărturisi directorul 
rezervelor Dublei Case Albe, dar cu siguranţă că nu e și 
cazul colegilor mei. 

- Eu nu mai am decât un stoc mic, preciză șeful Trezo- 
reriei, dar cota de alertă nefiind încă atinsă, n-am considerat 
necesar să fac un raport scris către colegii mei. 

— Situaţia mea este identică, spuse directorul Casei 
Pinului. Dacă stocurile mele ar fi continuat să scadă în 
următoarele luni, n-aș fi ezitat să iau măsuri. 

Ameni era consternat. 

Cei trei înalţi funcţionari sacrificaseră spiritul legii în 
favoarea literei și, ca de obicei, nu comunicaseră între ei. 

- Vreau situația exactă a stocurilor voastre. 

Ameni calculă rapid: până la primăvara viitoare, n-ar 
mai rămâne nici un grăunte de tămâie în Egipt, iar smirna și 
olibanul ar dispărea și ele din laboratoare și din temple. 

Și în întreaga fară, va lua naștere și se va amplifica un 
sentiment de revoltă împotriva lipsei de prevedere a lui Ramses. 

Mereu la fel de frumoasă ca o auroră de primăvară, 
medicul-șef Neferet termină de pregătit un amestec compus 
din rășină de arbore de fistic, miere, bucățele de aramă și 
un pic de smirnă, destinat să îngrijească un dinte al ilustrului 
său pacient. 

- Nici un abces, îi explică ea lui Ramses, dar aveți 
pingiile fragile și o tendinţă tot mai pronunţată spre artrită. 
Maiestatea Voastră să nu uite de clătirea gurii și de decoc- 
turile cu scoarță de salcie. 

— Am pus să se planteze mii de sălcii de-a lungul fluviului 
și pe marginea bazinelor de apă. Veţi dispune în curând de 
o mare cantitate de produse antiinflamatoare. 

— Mulţumesc, Maiestate. Vă mai prescriu și o cocă de 
mestecat pe bază de împărăteasă, ienupăr, fructe de sicomor 
şi tămâie. Pentru că am adus vorba de tămâie și smirnă a 
căror acţiune asupra durerii este remarcabilă, ţin să vă 
informez că aceste produse ne vor lipsi în curând. 

— Știu, Neferet, știu... 

— Când vor fi livrate medicilor și chirurgilor? 

— Cât de repede posibil. 

Observând încurcătura monarhului, Neferet nu-i mai puse 
intrebările care-i stăteau pe buze. Problema trebuia să fie 

gravă, dar ea avea încredere în Ramses că va scoate țara 
din acest impas. 


Ramses meditase îndelung în fața statuii tatălui său Seti, 
a cărui față din piatră era intens animată, grație talentului 
sculptorului. În austerul birou cu pereți albi, prezența lui 
Seti lega gândirea faraonului care domnea cu cea a prede- 
cesorului său. Când trebuia să ia decizii de care depindea 
viitorul regatului, Ramses nu uita niciodată să consulte 
sufletul monarhului care-l iniţiase în funcţie, cu preţul unei 
educaţii riguroase pe care puţine fiinţe ar fi tolerat-o. 

Seti avusese dreptate. Dacă Ramses suporta greutatea 
unei lungi domnii, asta se datora acestei formaţii exigente 
pe care i-o datora. O dată cu maturitatea, focul care-l 
animase scăzuse în intensitate, dar pasiunea tinereţii se 
metamorfozase într-o dorinţă ardentă de a-și conduce ţara și 
poporul așa cum o făcuseră strămoșii săi. 

Când privirea lui Ramses căzu pe marea hartă a Orientului 
Apropiat pe care o consulta adesea, faraonul se gândi la 
Moise, prietenul său din copilărie. Și în el ardea un foc, 
adevăratul său ghid prin deșert, în căutarea Pământului 
Făgăduit. 

În mai multe rânduri, în ciuda părerii consilierilor militari, 
faraonul refuzase să intervină împotriva lui Moise și a evreilor. 
Nu trebuiau ei să-și urmeze destinul până la capăt? 

Ramses îi chemă pe Ameni și pe Serramanna. 

— Am luat mai multe decizii. Una dintre ele va fi pe 
placul tău, Serramanna. 

Ascultându-l pe rege, uriașul sard simţi o puternică 
bucurie. 


Tanit, apetisanta feniciană, nu se mai sătura de trupul lui 
Uri-Teșub. Deși hititul o trata cu brutalitate, ea îi accepta 

toate toanele. Datorită lui, ea descoperea în fiecare zi 
plăcerile uniunii carnale și trăia o nouă tinerețe. Uri-Teșub 
devenise zeul ei. 

După ce o sărută sălbatic, hititul se ridică și, în toată 
splendoarea nudităţii lui, se îndepărtă ca un animal. 

— Eşti o iapă superbă, Tanit! Din când în când o să mă 
faci aproape să-mi uit ţara. 

Tanit părăsi la rândul ei patul și lăsându-se pe vine, 
îmbrăţișă pulpele amantului ei. 

— Suntem fericiţi, atât de fericiţi! Să nu ne mai gândim 
decât la noi și la plăcerea noastră... 

- Mâine plecăm la vila ta din Fayum. 

— Nu-mi place, dragule, prefer Pi-Ramses. 

— Cum ajungem acolo, eu voi pleca și tu, tu îi vei face 
pe toţi să creadă că suntem împreună în acel cuib al iubirii. 

Tanit se ridică și își lipi sânii mari de pieptul lui Uri-Teșub 
pe care îl îmbrăţișă cu pasiune. 

— Unde te duci și cât timp vei lipsi? 

- N-ai nevoie s-o știi. La întoarcerea mea, dacă 
Serramanna te ia la întrebări, nu trebuie să spui decât câteva 
cuvinte: nu ne-am părăsit nici o secundă. 

— Ai încredere, dragule, eu... 

Hititul o pălmui pe feniciană care scoase un strigăt de 
durere. 

— Eşti femeie și o femeie nu trebuie să se amestece în 
afacerile bărbaţilor. Fii ascultătoare și totul va merge bine. 

Uri-Teșub pleca să se întâlnească cu Malfi pentru ca să 
intercepteze convoiul de oliban, tămâie și smirnă și să 
distrugă preţioasele produse. După acest dezastru, 
popularitatea lui Ramses va fi grav afectată și tulburarea va 
pune stăpânire pe ţară, creând condiţii propice pentru un 
atac surpriză al libienilor. În Hatti, gruparea ostilă păcii cu 
Egiptul o să-l alunge pe Hattușil de pe tron și îl vor aduce 

înapoi pe Uri-Teșub, singurul șef de război capabil să învingă 
armatele Faraonului. 

O servitoare înspăimântată apăru în ușa camerei. 

— Stăpână, a venit poliţia! Un uriaș cu cască și înarmat... 

— Scapă de el, îi ordonă Tanit. 

— Nu, interveni Uri-Teșub, să vedem ce vrea de la noi 
prietenul nostru Serramanna. Să aștepte, o să venim. 

— Refuz să stau de vorbă cu acest bădăran. 

- Dimpotrivă, frumoasa mea! Uiţi că suntem cuplul cel 
mai îndrăgostit din țară? Pune-ţi o rochie care-ţi lasă sânii 
goi și parfumează-te. 


- Puțin vin, Serramanna? întrebă Uri-Teșub, strângând în 
braţe o Tanit languroasă. 

- Sunt în misiune oficială. 

— Și în ce mod ne privește pe noi? întrebă feniciana. 

- Ramses i-a acordat azil lui Uri-Teșub în vremuri dificile 
și e încântat acum de integrarea lui în societatea egipteană. 
De aceea regele vă acordă un privilegiu de care puteţi fi 
mândri. 

Tanit fu uimită. 

— Despre ce e vorba? 

- Regina întreprinde o vizită în toate haremurile din Egipt 
unde, în onoarea ei, vor fi organizate numeroase festivități. 
Am plăcerea să vă anunţ că vă numărați printre invitaţi și 
că o veţi însoţi pe tot parcursul călătoriei. 

— Este... Este minunat! exclamă feniciana. 

— Nu pari prea încântat, Uri-Teșub, remarcă sardul. 

— Bineînţeles că da... Eu, un hitit... 

- Regina Mat-Hor nu este de origine hitită? Și tu ești 
căsătorit cu o feniciană. Egiptul este foarte primitor, când îi 
sunt respectate legile. E cazul tău, așa că ești considerat un 
autentic supus al Faraonului. 


RAMSES — LA UMBRA ARBORELUI DE ACACIA 241 


— De ce ai primit tu sarcina de a ne aduce această veste? 

- Pentru că eu sunt responsabil cu securitatea oaspeţilor 
de marcă, răspunse sardul cu un zâmbet larg. Și nu te voi 
pierde din ochi nici o clipă. 


Nu erau decât o sută, dar puternic înarmaţi și perfect 
antrenați. Malfi formase un comando din care nu făceau 
parte decât cei mai buni oameni, războinici experimentați 
amestecați cu tineri luptători cu o energie inepuizabilă. 

După un ultim antrenament, în cursul căruia mai muriseră 
vreo zece incapabili, comandoul părăsise tabăra secretă din 
inima deșertului libian pentru a o lua spre Nord în direcţia 
fâșiei occidentale a deltei Egiptului. Când în barcă, când pe 
drumuri noroioase, libienii vor traversa Delta de la vest la 
est, apoi se vor bifurca spre peninsula arabică pentru a ataca 
convoiul cu substanţe preţioase. Cu Uri-Teșub și partizanii 
lui se vor întâlni înainte de frontieră și acesta le va da indicaţii 
precise care le va permite să evite patrulele egiptene și să 
scape supravegherii pândarilor. 

Prima etapă a acţiunii de cucerire va fi un triumf. Libienii 
oprimaţi își vor recăpăta speranţa și Malfi va deveni eroul 
unui popor răzbunător, dornic să-și ia revanșa. Graţie lui, 
Nilul se va transforma într-un fluviu de sânge. Dar trebuia 
mai întâi să lovească Egiptul în valorile lui esenţiale: 
celebrarea ritualurilor și a cultului destinat divinităţilor, 
expresii ale respectării regulii lui Maat. Fără tămâie și 
smirnă, preoții se vor simţi abandonaţi și îl vor acuza pe 
Ramses că a rupt pactul cu cerul. 

Cercetașul se întoarse înapoi. 

— Nu putem să mergem mai departe, îi spuse el lui Malfi. 

— Ţi-ai pierdut minţile? 

- Veniţi să vedeţi și singur, stăpâne. 

Culcat pe burtă pe o movilă de pământ moale, ascuns 
printre spini, lui Malfi nu-i veni să-și creadă ochilor. 

Armata egipteană se desfășurase pe o suprafață mare de 
teren, între mare și mlaștinile pe care le străbăteau în lung 
și-n lat bărci mici în care se aflau arcași. Turnurile din lemn 
le permiteau arcașilor să supravegheze un vast orizont. Erau 
acolo câteva mii de oameni, comandaţi de Merenptah, fiul 
mezinul lui Ramses. 

— E imposibil de trecut, estimă cercetașul, vom fi reperaţi 
și masacrați. 

Malfi nu putea să-i ducă la moarte pe cei mai buni oameni 
ai săi, viitoarele vârfuri de lance ale armatei libiene. Să 
distrugi o caravană era ușor, dar să ţii piept unui număr atât 
de mare de soldaţi egipteni era sinucidere. 

De furie, libianul apucă o tufă de spini și o strânse în pumn. 

Șeful caravanelor care se îndreptau spre Egipt era uluit. 
El, un comerciant călit, un sirian de cincizeci și opt de ani 
care străbătuse în lung și-n lat toate drumurile Orientului 
Apropiat pentru a face negoţ, nu văzuse niciodată o 
asemenea comoară. Își dăduse întâlnire cu producătorii în 
partea de nord-vest a peninsulei arabice, într-o regiune aridă 
și pustie unde temperatura diurnă era toridă și cea nocturnă 
adesea glacială, fără a mai pune la socoteală șerpii și 
scorpionii. Dar locul era ideal pentru a adăposti un antrepozit 
secret în care de trei ani, sirianul aduna bogăţiile furate 
tezaurului egiptean. 

Complicilor săi, libianul Malfi și hititul Uri-Teșub, le 
spusese cu convingere că stocurile de produse prețioase, de 
altfel foarte mici din cauza recoltelor slabe, fuseseră distruse. 
Malfi și Uri-Teșub erau războinici, nu comercianţi. Ei nu 
știau că un bun negustor nu-și sacrifică niciodată marfa. 

Cu plete negre și lipicioase întinse pe capul rotund, cu 
faţa visătoare, cu bustul mare, susținut de niște picioare scurte, 
sirianul minţea și fura încă din adolescenţă, neuitând să 
cumpere tăcerea celor care ar fi putut să-l denunțe autorităţilor. 

Prieten al unui alt sirian, Raia, spion în solda hitiţilor, 
care murise în mod brutal, șeful caravanelor strânsese, de-a 
lungul anilor, o frumușică avere ocultă. Nu era ea ridicol de 

mică în comparaţie cu incredibilul izvor de bogăţie care 
tocmai fusese depozitată în antrepozitul său? 

Înalţi de trei metri, în medie, arborii de tămâie din Arabia 
dăduseră trei recolte atât de abundente încât fusese nevoie 
să fie angajaţi de două ori mai mulţi muncitori sezonieri 
decât de obicei. Frunzele de culoare verde închis și florile 
aurii cu roșu în mijloc nu erau decât ornamente alături de 
superba coajă maronie. Când o răzuiai, izvorau picături de 
rășină care adunate și transformate de specialiști în cocoloașe 
tari, răspândeau în timpul arderii un parfum minunat. 

Și ce să mai spui de cantitatea incredibilă de oliban! 
Rășina lui alburie, lăptoasă și parfumată cursese cu o gene- 
rozitate demnă de vârsta de aur. Micile lacrimi în formă de 
pară, albe, gri sau galbene, îl făcuseră pe șeful caravanelor 
să plângă de bucurie. El cunoștea numeroasele virtuţi ale 
acestui produs scump și căutat, antiseptic, antiinflamator și 
analgezic; ca unguent sau ca plasture, sub formă de pudră 
sau chiar ca băutură, medicii egipteni îl foloseau pentru a 
lupta împotriva tumorilor, ulcerelor, abceselor, bolilor de 
ochi și otitelor. Olibanul stopa hemoragiile și grăbea cicatri- 
zarea rănilor. Era folosit chiar ca antidot al otrăvii. Neferet, 
celebrul medic-șef al Celor Două Țări, ar plăti în aur pentru 
indispensabilul oliban. 

Și rășina verde de palbanum, și rășina închisă la culoare 
de labdanum, și uleiul gros și rășinos al arborelui de balsam, 
și smirna... Sirianul era în pragul extazului. Ce comerciant 
ar fi crezut că poate avea într-o bună zi o asemenea avere? 

Sirianul nu uitase să pregătească o momeală pentru aliaţii 
săi, trimițând o caravană pe drumul unde îl așteptau 
Uri-Teșub și Malfi. Nu greșise oare încredințându-i doar o 
încărcătură modestă? Din păcate, vestea se răspândea deja: 
se vorbea de o recoltă excepţională și aceste zvonuri riscau 
să ajungă prea repede la urechile hititului și ale libianului. 

Cum să câștige timp? În două zile, sirianul îi va primi pe 
negustorii greci, ciprioţi și libanezi cărora le va vinde 
conţinutul antrepozitului înainte de a fugi în Creta unde va 
duce o viaţă fericită. Două zile interminabile, în cursul 
cărora se temea să nu-i vadă venind pe aliaţii săi de temut. 

— Un hitit dorește să vă vorbească, îl anunţă unul dintre 
servitori. 

Sirianului i se uscă gura și ochii îi ardeau. Catastrofă! 
Neîncrezător, Uri-Teșub venea să-i ceară socoteală. Și dacă 
îl obliga să deschidă antrepozitul... Trebuia să fugă sau să 
încerce să-l convingă pe ex-generalul șef al armatei hitite? 

Înspăimântat, sirianul fu incapabil să ia o decizie. 

Omul care veni spre el nu era Uri-Teșub. 

— Tu... tu ești hitit? 

- Da, sunt. 

- Și ești un prieten de-al... 

— Fără nume. Da, sunt un prieten al generalului, singurul 
om capabil să salveze Hatti de la dezonoare. 

- Bine, bine... Zeii fie de partea lui! Când îl voi revedea? 

— Va trebui să ai răbdare. 

— Doar nu i s-a întâmplat ceva? 

— Nu, liniștește-te. Dar este reținut în Egipt de ceremonii 
oficiale și contează pe tine să respecţi întocmai termenii 
contractului vostru. 

- Să n-aibă nici o grijă! Contractul a fost pus în aplicare, 
totul s-a derulat așa cum a vrut. 

- Deci pot să-l liniștesc pe general. 

- Să-și vadă de petreceri: dorinţele lui au fost împlinite! 
Când voi sosi în Egipt, îl voi contacta. 

Imediat după plecarea hititului, patronul caravanelor 
dădu pe gât, fără să respire, trei cupe de lichior tare. Avea 
mai mult noroc decât sperase! Uri-Teșub reținut în Egipt... 
Cu siguranţă exista un zeu al hoților! 

Mai rămânea Malfi, un nebun periculos, animat uneori 
de licăriri de luciditate. De obicei, vederea sângelui era 
suficientă ca să-l îmbete. Omorând câțiva negustori, probabil 
că simţise o plăcere la fel de mare ca cea provocată de o 
femeie și uitase să examineze de aproape mărfurile. Dar 
dacă se arătase bănuitor, atunci îl va căuta pe șeful carava- 
nelor cu furia unui dement. 

Sirianul avea multe calităţi, dar nu și curaj. Să-l înfrunte 
pe Malfi era peste puterile sale. 

În depărtare, un nor de praf. 

Comerciantul nu aștepta pe nimeni... Nu putea fi vorba 
decât de libian și de comandoul său de ucigași. 

Copleșit, sirianul căzu lat pe o rogojină; norocul i se 
schimba. Malfi o să-i taie beregata cu delectare și o să-l 
lase să moară. 

Norul de praf se deplasa încet. Cai? Nu, ar fi înaintat mai 
repede. Măgari... Da, erau măgari. O caravană, deci! Dar 
de unde venea? 

Încurajat, dar intrigat, negustorul se ridică și nu mai pierdu 
din vedere cortegiul de patrupede greu încărcate care avansau 
în ritmul lor cu pași foarte siguri. Și recunoscu însoțitorii 
caravanei: cei pe care îi trimisese la moarte pe drumul unde 
îi aștepta Malfi! 

Nu era cumva victima unui miraj? Nu, iată-l pe șeful 
convoiului, un compatriot mai în vârstă decât el. 

- A fost în regulă călătoria, prietene? 

- Nici o problemă. 

Patronul caravanelor abia își ascunse stupefacţia. 

- Nici cel mai mic incident? 

- Nici cel mai mic. Dar nu prea am avut timp să bem, să 
mâncăm, să ne spălăm și să dormim. Te ocupi tu de 
încărcătură? 

- Bineînţeles, bineînţeles... Du-te să te odihnești. 

Caravana teafără și nevătămată, încărcătura intactă... 
O singură explicaţie posibilă: Malfi și libienii fuseseră opriţi. 
Poate că nebunul ăla obsedat de război fusese ucis de poliţia 
deșertului. 

Noroc și bogăţie... Viaţa îl copleșea pe sirian cu toate 
fericirile. Ce bine făcuse că își asumase riscul! 

Puțin ameţit, alergă până la antrepozitul a cărui cheie o 
avea doar el. 

Zăvorul de lemn era rupt. 

Livid, patronul caravanelor împinse ușa. În fața lui, lângă 
un morman de bogății, un om ras în cap, îmbrăcat în piele 
de panteră. 

- Cine... cine sunteţi? 

— Kha, mare preot la Memphis și fiul mai mare al lui 
Ramses. Am venit să caut ceea ce aparţine Egiptului. 

Sirianul își încleștă mâna pe dagă. 

— Fără gesturi stupide... Faraonul te vede. 

Hoţul se întoarse. Peste tot, ivindu-se din spatele ridică- 
turilor de nisip, arcași egipteni. Și, în lumina soarelui, Ramses 
cel Mare, purtând coroana albastră, în picioare în carul său. 

Patronul caravanelor căzu în genunchi. 

— lertare... Nu sunt vinovat... Am fost obligat... 

- Vei fi judecat, spuse Kha. 

Numai la gândul de a apărea în faţa unui tribunal care să 
pronunţe pedeapsa supremă, sirianul își ieși din minţi. Cu 
daga ridicată, el se năpusti asupra unui arcaș care se apropia 
de el ca să-i pună cătușe de lemn și i-o înfipse în braţ. 

Considerând că tovarășul lor este în pericol de moarte, 
trei alţi arcași nu ezitară să tragă. Cu trupul străpuns de 
săgeți, hoțul se prăbuși. 

În ciuda părerii defavorabile a lui Ameni, Ramses ţinu să 
treacă el însuși în fruntea expediției. Mulțumită informaţiilor 
furnizate de poliția deșertului și a utilizării baghetei lui 

radiestezice, regele localiză punctul de sosire clandestin al 
caravanelor deturnate. Și în același timp observase și o altă 
anomalie pe care voia s-o verifice. 

Carul faraonului se avântă în deșert, urmat de o cohortă 
de vehicule militare. Cei doi cai ai lui Ramses erau atât de 
rapizi că se distanţară de restul escortei. 

Până la orizont nu era decât nisip, pietre și dune. 

~ De ce regele se pierde prin aceste singurătăți? îl întrebă 
un locotenent pe arcașul cu care forma echipajul carului. 

~ Eu am participat la bătălia de la Kadesh. Ramses nu 
acţionează niciodată la întâmplare. Este călăuzit de o forță 
divină. 

Monarhul trecu peste o dună și se opri. 

Cât vedeai cu ochii, arbori minunaţi cu scoarța galbenă 
și gri, cu lemnul alb și moale. O extraordinară plantație de 
oliban avea să-i ofere Egiptului preţioasa rășină ani buni 
de-acum înainte. 

Nervii lui Uri-Teșub erau puși la grea încercare. Nici fru- 
museţea grădinilor, nici calitatea bucatelor, nici farmecul 
concertelor nu-l puteau face să uite prezența obsedantă a 
lui Serramanna și insuportabilul său rânjet. Tanit, dimpotrivă, 
aprecia această vizită a haremurilor în compania unei regine 
fermecătoare care îi seducea până și pe administratorii cei 
mai ursuzi. Mat-Hor părea încântată de lingușirile curtenilor 
dornici să-i intre în graţii. 

- Excelentă veste, îl anunţă Serramanna: Ramses tocmai 
a săvârșit un nou miracol. Faraonul a descoperit o enormă 
plantație de oliban și caravanele au ajuns tefere și nevătă- 
mate la Pi-Ramses. 

Hititul strânse pumnii. De ce Malfi nu intervenise? Dacă 
libianul fusese arestat sau ucis, Uri-Teșub nu mai avea nici 
o șansă să semene tulburare în Egipt. 

În timp ce Tanit discuta cu câteva femei de afaceri invi- 
tate de regină la haremul din Mer-Ur, chiar acela al cărui 
administrator fusese Moise, Uri-Teșub se așeză la o parte, pe 
un zid jos de pietre uscate, pe malul unui lac de agrement. 

— La ce te gândești, scumpe compatriot? 

Ex-generalul șef al armatei hitite ridică ochii pentru a 
contempla o Mat-Hor nespus de frumoasă. 

— Sunt trist. 

— Care este cauza acestei tristeți? 

— Tu, Mat-Hor. 

— Eu? Te înșeli! 

— Încă n-ai înțeles strategia lui Ramses? 

— Arată-mi-o tu, Uri-Teșub. 

— Trăiești ultimele tale clipe de vis. Ramses este plecat 
într-o expediţie militară pentru a-și aservi și mai mult 
populaţiile din colonii; trebuie să fii orb ca să nu vezi că se 
pregătește să atace Hatti? Înainte de a lansa ofensiva, se va 
debarasa de două personaje supărătoare: tu și eu. Eu voi fi 
țintuit la reședința mea sub supravegherea poliţiei și voi fi 
probabil victima unui accident. Tu vei fi închisă într-unul 
din aceste haremuri pe care le vizitezi cu atâta plăcere. 

- Haremurile nu sunt închisori! 

— Ți se va încredința o sarcină onorifică și fictivă și nu-l 
vei mai vedea niciodată pe rege. Căci regele nu se gândește 
decât la război. 

- Cum poți să fii atât de sigur de asta? 

— Am rețeaua mea de prieteni, Mat-Hor, care îmi furni- 
zează adevăratele informaţii, cele la care tu n-ai acces. 

Regina păru tulburată. 

— Ce propui? 

- Regele este un gurmand. Îi place în mod deosebit o 
reţetă creată de el, „deliciul lui Ramses”, o marinată cu 
usturoi dulce, ceapă, vin roșu de oază, carne de vită și file 
de biban de Nil. Este o slăbiciune pe care o hitită ar trebui 
să știe s-o exploateze. 

— Îndrăznești să-mi propui să...? 

- N-o face pe ingenua! La Hattușaș, ai învăţat să umbli 
cu otrava. 

— Ești un monstru! 

— Dacă nu-l suprimi pe Ramses, te va distruge. 

- Să nu-mi mai vorbești niciodată, Uri-Teșub. 

Hititul juca tare. Dacă nu reușise să-i strecoare îndoiala 
și îngrijorarea în suflet, Mat-Hor îl va denunța lui Serramanna. 
In caz contrar, el va fi realizat o bună parte din drum. 


Kha era neliniștit. 

Totuși, programul de restaurare pe care îl concepuse 
pentru Saqqara se materializa deja în rezultate remarcabile. 
Piramida în trepte a lui Djeser, cea a lui Unas în interiorul 
căreia fuseseră înscrise primele Texte ale piramidelor care 
dezvăluiau modalităţile de resuscitare ale sufletului regal, 
monumentele lui Pepi | beneficiaseră de îngrijirile sale 
atente. 

Și marele preot din Memphis nu se oprise aici: el ceruse, 
de asementa, echipelor de artizani și cioplitori în piatră să 
panseze rănile piramidelor și ale templelor faraonilor din a 
cincea dinastie, pe situl de la Abusir, în nordul Saqgarei. 
Chiar și la Memphis, Kha mărise templul lui Ptah care 
adăpostea de acum înainte o capelă în memoria lui Seti și 
va fi completat, într-un viitor apropiat, printr-un sanctuar 
dedicat gloriei lui Ramses. 

Când se simţea foarte obosit, Kha se ducea în locul unde 
fuseseră săpate mormintele regilor primei dinastii, la 
marginea platoului deșertic al Saqqarei, care domina livezile 
de palmieri și terenurile cultivate. Sepultura regelui Djet, 
evidenţiată de trei sute de capete de taur din pământ ars, 
dispuse în relief pe margini și înzestrate cu coarne adevărate, 
îi transmitea energia necesară pentru a consolida legăturile 
dintre prezent și trecut. 

Kha nu descoperise cartea lui Thot și uneori se împăca cu 
ideea eșecului. Acest lucru nu se datorase lipsei lui de vigilenţă 
și neglijenţei faţă de cultul taurului? Marele preot promitea 
să-și îndrepte greșelile, dar trebuia mai întâi să ducă la bun 
sfârșit programul de restaurare. Dar va reuși? Pentru a treia 

oară de la începutul anului, Kha conduse un car până la 
piramida lui Mykerinos pe care, după ce se va termina 
restaurarea, voia să graveze o inscripţie comemorativă. 

Și pentru a treia oară, șantierul era gol, cu excepția unui 
bătrân cioplitor în piatră care mânca pâine frecată cu usturoi. 

~ Unde-ţi sunt colegii? 

— S-au întors acasă. 

- Din nou fantoma! 

- Da, fantoma a reapărut. Au văzut-o mai mulți. inea șerpi 
în mâini și ameninţa că omoară pe oricine s-ar apropia. Atâta 
vreme cât acest spectru nu va fi vânat, nimeni nu va accepta 
să lucreze aici, nici măcar în schimbul unui salariu mare. 

Acesta era dezastrul de care se temea Kha: să se afle în 
imposibilitatea de a repara monumentele de pe platoul 
Gizeh. Și această fantomă făcea să cadă pietrele și provoca 
accidente. Toţi știau că era vorba despre un suflet neliniștit, 
întors pe pământ pentru a semăna nenorocire printre cei vii. 
În ciuda înţelepciunii sale, Kha nu reușise să-l împiedice să 
facă rău. 

Când văzu apropiindu-se carul lui Ramses căruia îi ceruse 
ajutorul, Kha își recăpătă speranța. Dar dacă regele eșua, 
trebuia să declare o parte a platoului Gizeh zonă interzisă și 
să se resemneze să vadă operele de artă degradându-se. 

— Situaţia se înrăutățește, Maiestate. Nimeni nu mai vrea 
să mai lucreze aici. 

— Ai spus rugăminţile obișnuite? 

— N-au avut efect. 

Ramses contemplă piramida lui Mykerinos, cu fundaţiile 
ei solide din granit. În fiecare an, faraonul venea la Gizeh 
pentru a căpăta din energia constructorilor care întruchipaseră 
în piatră razele luminii unind pământul cu cerul. 

~- Ştii unde se ascunde fantoma? 

— Nici un artizan n-a îndrăznit s-o urmeze. 

Regele îl zări pe bătrânul cioplitor în piatră care con- 
tinua să mănânce și se apropie de el. Surprins, acesta din 
urmă lăsă să-i cadă bucata de pâine și îngenunche, cu mâinile 
întinse în faţă, cu fruntea în pământ. 

- De ce n-ai fugit și tu cu ceilalți? 

— Eu nu... nu știu, Maiestate! 

— Cunoști locul unde se ascunde fantoma, nu-i așa? 

Să-l minţi pe rege, însemna să te condamni pentru 
eternitate. 

— Condu-ne. 

Tremurând, bătrânul îl conduse pe rege pe potecile dintre 
mormintele unde se odihneau fidelii servitori ai lui Mykerinos 
care, în lumea de dincolo, continuau să formeze curtea 
regală. Vechi de mai bine de o mie de ani, cu siguranţă, ei 
aveau nevoie să fie refăcuţi, după cum nu întârzie să remarce 
ochiul exersat al lui Kha. 

Cioplitorul în piatră intră într-o curticică al cărei pământ 
era acoperit cu rămășițe de calcar. Într-un colț, o stivă de 
blocuri mici de piatră. 

- Aici este, dar nu mergeţi mai departe. 

-— Cine este această fantomă? întrebă Kha. 

- Un sculptor a cărui memorie n-a fost onorată cum se 
cuvine și care se răzbună, agresându-și colegii. 

După inscripţiile hieroglifice, defunctul condusese o 
echipă de constructori în epoca lui Mykerinos. 

— Să ridicăm aceste blocuri, ordonă Ramses. 

— Maiestate... 

— Pune mâna. 

Apăru gura pătrată a unui puț. Kha aruncă în el o piatră a 
cărei cădere păru interminabilă. 

- Peste cincisprezece metri, conchise cioplitorul în piatră, 
când auzi zgomotul impactului pietrei cu fundul puţului. 
Nu vă aventuraţi în această gaură. 

O coardă cu noduri atârna de-a lungul peretelui. 

- Trebuie, totuși, să coborâm acolo, estimă Ramses. 

— În acest caz, îmi asum eu riscul, hotărî artizanul. 

— Dacă întâlnești spectrul, obiectă Kha, vei ști să pronunţi 
formulele care să-l împiedice să facă rău? 

Bătrânul lăsă capul în jos. 

În calitate de mare preot al lui Ptah, spuse fiul mai mare 
al lui Ramses, îmi revine mie obligaţia de a îndeplini această 
sarcină. Nu-mi interzice acest lucru, tată. 

Kha se angajă într-o coborâre care i se păru interminabilă. 
Fundul puţului nu era întunecat: pereţii de calcar emanau o 
lumină ciudată. Marele preot puse în sfârșit piciorul pe solul 
denivelat și merse pe un culoar îngust care ducea la o ușă 
falsă pe care erau reprezentat defunctul, înconjurat de 
coloane de hieroglife. 

Atunci Kha înţelese. 

O fisură mare traversa piatra gravată în toată înălțimea 
ei și-l desfigurau pe beneficiarul textelor de înviere. Neputând 
să se încarneze într-o imagine vie, spiritul ei se transformase 
într-o fantomă agresivă, care le reproșa oamenilor că-i 
disprețuiseră memoria. 

Când Kha urcă afară din puț, el era sfârșit de oboseală, 
dar radios. În momentul în care falsa poartă va fi restaurată 
și faţa defunctului sculptată din nou cu dragoste, sortilegiul 
va dispărea. 

De la întoarcerea lui la Pi-Ramses, Uri-Teșub nu se mai 
liniștea. Supravegheat fără încetare de Serramanna în timpul 
unei călătorii interminabile, redus la inactivitate, privat de 
informaţii, el avea chef să masacreze întreg Egiptul, înce- 
pând cu Ramses. Mai trebuia să suporte și asalturile amoroase 
ale siropoasei Tanit care avea nevoie de raţia ei cotidiană 
de plăcere. 

Ea apăru din nou, pe jumătate goală, într-un nor de 
parfum... 

— Dragule... hitiţii! 

- Ce-i cu hitiţii? 

— Sute... sute de hitiţi au invadat centrul din Pi-Ramses! 

Uri-Teșub o apucă pe feniciană de umeri. 

— Eşti nebună? 

- De la servitorii mei știu! 

- Hitiţii au atacat, au lovit în inima regatului lui Ramses... 
E fabulos, Tanit! 

Uri-Teșub îi dădu drumul soţiei și se îmbrăcă cu o tunică 
veche, scurtă, cu dungi negre și roșii. Exaltat, ca în vremurile 
lui bune, el sări în spatele unui cal, gata să se arunce în 
bătălie. 

Hattușil fusese răsturnat, partizanii războiului până la 
capăt triumfaseră, liniile de apărare egiptene fuseseră 

străpunse în timpul unui atac surpriză și destinul Orientului 
Apropiat se schimba! 

Pe marea alee care ducea de la templul zeului Ptah spre 
palat, o mulţime în dezordine sărbătorea. 

Nu se vedea nici un soldat, nici cea mai mică urmă de 
luptă. 

Uluit, Uri-Teșub se adresă unui poliţist blajin care lua 
parte la bucuria generală. 

- Se pare că hitiţii au invadat Pi-Ramses! 

— Este adevărat. 

— Dar... unde sunt? 

— La palat. 

— L-au ucis pe Ramses? 

- Ce spuneţi?... Ăștia sunt primii hitiţi care vin să viziteze 
Egiptul și i-au adus cadouri suveranului nostru. 

Turiști... Uluit, Uri-Teșub se strecură prin mulțime și se 
prezentă la poarta cea mare a palatului. 

- Pe tine te mai așteptau! clamă vocea tunătoare a lui 
Serramanna. Vrei să asiști la ceremonie? 

Năuc, hititul se lăsă introdus de sard în sala de audienţă 
unde se aflau curtenii. 

În primul rând, delegaţii vizitatorilor, cu braţele încărcate 
de cadouri. Când Ramses apăru, vorbăria încetă. Unul câte 
unul, hitiţii îi prezentară faraonului lapislazuli, turcoaze, 
aramă, fier, smaralde, ametist, cornalină și jad. 

Regele își opri privirea pe câteva superbe turcoaze. Ele 
nu puteau proveni decât din Sinai unde, în vremea tinereții, 
Ramses mersese împreună cu Moise. Îi era imposibil să uite 
muntele roșu și galben, stâncile lui periculoase și râpele 
nebănuite. 

- Tu care mi-aduci aceste minunăţii, i-ai întâlnit în drumul 
tău pe Moise și poporul evreu? 

— Nu, Maiestate. 

— Ai auzit vorbindu-se de exodul lor? 

- Toţi se tem de ei, fiindcă le place să se lupte, dar 
Moise susţine că ei vor ajunge în ţara lor. 

Se pare că prietenul din copilărie al lui Ramses continua 
să-și urmeze visul. Gândindu-se la anii aceia îndepărtați când 
li se hotărâse destinele, monarhul nu acorda decât o atenţie 
distrată acumulării cadourilor. 

Șeful delegaţiei fu ultimul care se înclină în faţa lui 
Ramses. 

— Suntem liberi să mergem prin tot Egiptul, Maiestate? 

— Asta este consecinţa păcii. 

— Vom putea să ne onorăm zeii în capitala voastră? 

— În partea de răsărit a orașului se ridică templul zeiţei 
siriene Astarte, însoţitoarea zeului Seth și protectoarea 
carului și a cailor mei. Ei i-am cerut să vegheze asupra 
securității portului Memphis. Zeul Furtunii și zeiţa Soarelui 
pe care îi venerați la Hattușaș sunt bineveniţi și la Pi-Ramses. 

Când delegaţia hitită părăsi sala de audienţă, Uri-Teșub 
îl abordă pe unul din compatrioții săi. 

— Mă recunosti? 

— Nu. 

— Sunt Uri-Teșub, fiul împăratului Muwattalis! 

- Muwattalis a murit, Hattușil e cel care domnește acum. 

— Această vizită... este un șiretlic, nu-i așa? 

— Ce șiretlic? Noi am venit să vizităm Egiptul și mulți 
alţi hitiţi ne vor urma exemplul. Războiul s-a sfârșit, s-a sfârșit 
cu adevărat. 

Minute în șir, Uri-Teșub rămase nemișcat în mijlocul marii 
alei din Pi-Ramses. 


Directorul Trezoreriei care îl însoțea pe Ameni îndrăzni 
în cele din urmă să se prezinte în faţa lui Ramses. Până 
atunci, el preferase să-și ţină gura, sperând că scandalul nu 

va izbucni și că rațiunea va învinge. Dar sosirea vizitatorilor 
hitiți sau mai exact aducerea cadourilor, provocase asemenea 
excese încât înaltul funcţionar nu mai avea dreptul să tacă. 

Să-l înfrunte pe Ramses fiind mai presus de forţele sale, 
directorul Trezoreriei i se adresase lui Ameni care îl ascultase 
fără să scoată nici un cuvânt. O dată explicaţiile terminate, 
secretarul particular al monarhului îi ceruse imediat audienţă 
acestuia, ordonându-i demnitarului să repete acuzaţiile 
cuvânt cu cuvânt, fără să omită nici cel mai mic detaliu. 

- Tu n-ai nimic de adăugat, Ameni? 

— Mai folosește la ceva, Maiestate? 

- Erai la curent cu tot? 

— Vigilenţa mea a fost prinsă pe picior greșit, recunosc, 
dar vă avertizasem totuși. 

— Consideraţi și unul și celălalt că această problemă este 
rezolvată. 

Ușurat, directorul Trezoreriei evită privirea severă a 
regelui. Din fericire, acesta nu formulase nici o acuzaţie 
împotriva lui. Cât despre Ameni, el conta pe Ramses să 
restabilească regula lui Maat în inima propriului său palat. 


— În sfârșit, Maiestate! exclamă Mat-Hor, căzusem pradă 
disperării din dorinţa de a vă revedea. De ce n-am fost alături 
de Domnia Voastră când i-aţi primit pe compatrioții mei? Ar 
fi fost încântați să mă admire. 

Superbă în rochia ei roșie împodobită cu rozete din argint, 
Mat-Hor făcea piruete în mijlocul unui balet al servitoarelor. 
Ca în fiecare zi, ele vânau și cel mai mic grăunte de praf, 
aduceau noi bijuterii și haine somptuoase și schimbau sutele 
de flori care înmiresmau apartamentele reginei. 

- Dă liber personalului tău, ordonă Ramses. 

Regina se împotrivi. 

— Dar... nu mă plâng de el. 

Nu un bărbat îndrăgostit avea Mat-Hor în faţa ei, ci pe 
Faraonul Egiptului. Trebuie că avea privirea aia când 
contraatacase, la Kadesh, năpustindu-se, singur, asupra miilor 
de hitiţi. 

- Plecaţi toate, ţipă regina, căraţi-vă! 

Neobișnuite să fie tratate astfel, servitoarele se retraseră 
fără grabă, abandonând pe pavaj obiectele pe care le aveau 
în mâini. 

Mat-Hor încercă să zâmbească. 

— Ce se întâmplă, Maiestate? 

— Crezi că purtarea ta este aceea a unei regine a 
Egiptului? 

— Îmi port rangul, așa cum aţi cerut! 

- Dimpotrivă, Mat-Hor, te comporţi ca un tiran ce are 
capricii inacceptabile. 

— Ce mi se reproșează? 

-ÎI silești pe directorul Trezoreriei să scoată din rezervele 
lui bogății care aparțin templelor și ieri ai îndrăznit să dai 
un decret ca să-ţi însușești metalele prețioase oferite statului 
de compatrioţii tăi. 

Tânăra femeie se revoltă. 

— Eu sunt regina, totul îmi aparţine! 

— Te înșeli amarnic. Egiptul nu este guvernat prin lăcomie 
și egoism, ci prin legea lui Maat. Acest pământ este 
proprietatea zeilor. Ei îl transmit faraonului a cărui datorie 
este de a-l menţine în sănătate, prosperitate și fericire. Ceea 
ce ar fi trebuit să arăţi în toate împrejurările, Mat-Hor, era 
spiritul de dreptate. Când un șef nu mai este un model, țara 
întreagă se îndreaptă spre decadenţă și ruină. Acţionând 
astfel, tu atentezi la autoritatea Faraonului și la binele 
poporului său. 

Ramses nu ridicase vocea, dar cuvintele lui erau mai 
ascuţite decât tăișul unei săbii. 

— Eu... eu nu credeam că... 

- O regină a Egiptului nu trebuie să creadă, ci să 
acţioneze. Și tu acţionezi rău, Mat-Hor. Am anulat decretul 
tău nedrept și am dat dispoziţii pentru a te împiedica să faci 
rău. De acum înainte vei sta în haremul Mer-Ur și nu vei 
veni la curte decât la ordinul meu. Nu vei duce lipsă de 
nimic, dar orice exces va fi de acum înainte înlăturat. 

— Ramses... nu poți să-mi refuzi iubirea! 

— Țara Egiptului este soția mea, Mat-Hor, și tu ești 
incapabilă să înţelegi acest lucru. 

Viceregele Nubiei nu mai suporta prezenţa și activitatea 
lui Setau, prietenul din copilărie al lui Ramses. Sfătuit în 
mod eficace de soția sa, Lotus, o vrăjitoare nubiană, Setau 
se implicase atât de mult în dezvoltarea economică a pro- 
vinciei Marelui Sud încât reușise să pună toate triburile la 
muncă fără să provoace conflicte între ele! O ispravă pe 
care viceregele o credea de nerealizat. 

În plus, Setau era iubit de cioplitorii în piatră și acoperise 
regiunea de temple și capele întru gloria faraonului și a zeilor 
săi protectori. Și tot Setau era cel care veghea la buna 
organizare a muncilor agricole, stabilea cadastrul și 
reintroducea impozitele! 

Viceregele trebuia să vadă realitatea în faţă: acest 
îmblânzitor de șerpi, pe care înaltul funcţionar îl considerase 
un ciudat fără viitor, se dovedea a fi un administrator riguros. 
Dacă Setau continua să obțină rezultate la fel de remar- 
cabile, poziţia viceregelui va deveni foarte inconfortabilă. 
Acuzat de incapacitate și lene, el și-ar pierde postul. 

Să negociezi cu Setau era imposibil. Încăpăţânat, 
refuzând să-și ia liber și să-și reducă programul de lucru, 
prietenul din copilărie al lui Ramses refuza orice compromis. 
Viceregele nu încercase nici măcar să-l corupă. În ciuda 

rangului lor, Setau și Lotus trăiau simplu, aveau relații cu 
indigenii și nu manifestau nici un gust pentru lux. 

Nu mai rămânea decât o soluţie: un accident mortal 
organizat cu suficientă grijă pentru ca nici o îndoială să nu 
planeze asupra cauzelor decesului lui Setau. De aceea 
viceregele convocase la Abu Simbel un mercenar nubian 
recent ieșit din închisoare. Bărbatul avea un trecut încărcat 
și era lipsit de orice conștiință morală. O sumă frumușică 
l-ar convinge să acţioneze fără întârziere. 


Noaptea era întunecată. Reprezentând faţada marelui 
templu, cei patru coloși șezând ce încarnau ka-ul lui Ramses 
priveau în depărtare, scrutând timpuri și spaţii pe care ochii 
oamenilor nu puteau să le vadă. 

Nubianul aștepta acolo. Avea fruntea îngustă, pomeții 
proeminenţi, buzele groase și era înarmat cu o suliță. 

— Eu sunt viceregele. 

- Te cunosc. Te-am văzut în fortăreața în care eram închis. 

— Am nevoie de serviciile tale. 

— Eu vânez pentru satul meu... Acum, sunt un om liniștit. 

— Minţi. Eşti acuzat de furt, există dovezi împotriva ta. 

Furios, nubianul își înfipse sulița în pământ. 

— Cine m-acuză? 

— Dacă nu colaborezi cu mine, te vei întoarce în închi- 
soare și nu vei mai ieși de acolo. Dacă te supui, vei fi bogat. 

— Ce vreţi de la mine? 

— Cineva îmi stă în drum. Vreau să mă scapi de el. 

- Un nubian? 

-— Nu, un egiptean. 

— Atunci va trebui să mă plătești scump. 

— Nu ești în situaţia de a negocia, spuse sec viceregele. 

— Pe cine trebuie să elimin? 

— Pe Setau. 

Nubianul își luă sulița și o agită în aer, spre cer. 

— Asta te costă o avere! 

- Vei fi plătit gras, cu condiţia ca moartea lui Setau să 
pară un accident. 

— Se înţelege. 

Ca beat, viceregele se clătină și căzu în fund. Nubianul 
nici n-apucă să pufnească în râs, că fu și el victima aceleiași 
păţanii. 

Cei doi încercară să se ridice, dar, pierzându-și echilibrul, 
căzură din nou. 

— Solul tremură, exclamă nubianul, zeul Pământului este 
furios. 

Colina scoase un bubuit, coloșii se mișcară. Înspăimântaţi, 
viceregele și complicele său văzură cum se desprinde capul 
gigant al unuia dintre ei. 

Faţa lui Ramses se precipită spre criminali și îi strivi sub 
greutatea ei. 


Doamna Tanit era disperată. De mai bine de o săptă- 
mână, Uri-Teșub nu mai făcuse dragoste cu ea. El pleca 
foarte devreme dimineaţa, galopa la ţară toată ziua, se 
întorcea sfârșit de oboseală, mânca cât patru și adormea 
fără să scoată un cuvânt. 

Tanit nu reușise să-l interogheze decât o singură dată, 
când o lovise cu violenţă, fiind pe punctul de a o omori. 
Feniciana nu-și găsea consolarea decât alături de pisicuţa 
ei tigrată și nu mai avea chef nici măcar să-și administreze 
patrimoniul. 

O nouă zi se termina, insipidă și lâncedă. Felina torcea 
pe genunchii lui Tanit. 

Tropăitul unui cal... Uri-Teșub se întorcea! 

Hititul își făcu apariţia, înflăcărat. 

— Vino, frumoasa mea! 

Tanit se aruncă în braţele amantului ei care îi smulse 
rochia și o răsturnă peste perne. 

- Dragul meu... Te regăsesc! 

Furia pătimașă a amantului său o umplu de bucurie. 
Uri-Teșub o devoră. 

- Ce grijă te macină? 

— Mă credeam abandonat... Dar Malfi este în viaţă și 
continuă să unească triburile libiene! Unul dintre emisarii 
lui m-a contactat pentru a-mi spune să-mi păstrez încrederea. 
Lupta continuă, Tanit, Ramses nu este invulnerabil. 

- lartă-mă că ţi-o repet, dragule... dar acest Malfi mă 
înfricoșează. 

— Hitiţii se complac în lașitatea lor. Numai libienii îi vor 
face să iasă din amorţeală și Malfi este omul potrivit în 
situaţia de faţă. Nu avem altă alternativă decât violenţa și 
lupta până la capăt... Și contează pe mine pentru a câștiga! 


Tanit dormea, sătulă de plăcere. Așezat pe un scaun de 
culoarea paiului, în grădină, Uri-Teșub, cu mintea plină de 
vise sângeroase, contempla luna care se înălța pe cer și îi 
cerea ajutorul. 

— Eu voi fi mai eficace decât acest astru, murmură în 
spatele lui o voce feminină. 

Hititul se întoarse. 

- Tu, Mat-Hor... Îți asumi astfel de riscuri! 

— Regina mai are încă dreptul de a merge unde vrea. 

— Pari dezamăgită... Ramses te va repudia? 

— Nu, bineînţeles că nu! 

— Atunci de ce ești aici, în mare secret? 

Frumoasa hitită ridică privirea spre cerul înstelat. 

— Aveai dreptate, Uri-Teșub. Sunt o hitită și așa voi 
rămâne... Niciodată Ramses nu mă va recunoaște ca marea 
lui soţie regală. Niciodată nu voi fi egala lui Nefertari. 

Mat-Hor nu-și putu reţine câteva suspine. Uri-Teșub vru 
s-o îmbrăţișeze, dar ea se feri. 

— Sunt stupidă... De ce să plâng pentru un eșec? Asta 
este atitudinea celor slabi! O prinţesă hitită n-are dreptul să 
se înduioșeze de destinul ei. 

- Tu și eu suntem născuţi pentru a învinge. 

- Ramses m-a umilit, mărturisi Mat-Hor, m-a tratat ca pe 
o servitoare! Îl iubeam, eram gata să devin o mare regină, 
am făcut ce-a vrut, dar el m-a călcat în picioare cu dispreţ. 

— Eşti hotărâtă să te răzbuni? 

— Nu știu... Nu mai știu. 

- Rămâi lucidă, Mat-Hor! Să accepţi umilirea fără să 
reacţionezi ar fi o lașitate nedemnă de tine. Și dacă ești 
aici, e pentru că ai luat o decizie. 

~ Taci, Uri-Teșub! 

— Nu, n-am să tac! Hatti nu este învins, încă mai poate 
să-și ridice capul. Am aliaţi puternici, Mat-Hor, și cu toţii 
avem un dușman comun: Ramses. 

— Ramses este soțul meu. 

- Nu, e un tiran care te disprețuiește și care a uitat deja 
de existenţa ta! Acţionează, Mat-Hor, acţionează așa cum 
ţi-am propus. Otrava e la dispoziţia ta. 

Să ucidă visul ei... Putea Mat-Hor să distrugă viitorul pe 
care și-l dorea atât, să pună capăt zilelor omului pentru care 
încercase o pasiune nebună, faraonul Egiptului? 

— Hotărăște-te, ordonă Uri-Teşub. 

Regina fugi în noapte. 

Cu zâmbetul pe buze, războinicul hitit urcă pe terasa 
vilei pentru a fi mai aproape de lună și pentru a-i mulțumi. 

— Cine-i în urma mea? 

— Sunt eu, Tanit. 

Hititul o apucă pe feniciană de gât. 

— Ne spionai? 

— Nu, eu... 

— Ai auzit totul, nu-i așa? 

— Da, dar o să tac, ţi-o jur! 

- Bineînţeles, drăguţo, n-ai să comiţi o eroare fatală. 
Priveşte, frumoaso, privește! 

Din tunică, Uri-Teșub scoase o dagă de fier pe care o 
ridică înspre astrul nocturn. 

- Priveşte bine această armă. Ea l-a ucis pe Acha, 
prietenul lui Ramses. Și tot ea îl va ucide pe faraon și îţi va 
străpunge gâtul, dacă mă vei trăda. 

Pentru a-și sărbători aniversarea, Ramses îi invitase la 
masă pe cei doi fii, Kha și Merenptah, ca și pe Ameni, cel 
mai fidel dintre toți, care avusese ideea de a-i cere bucăta- 
rului palatului să pregătească, pentru această ocazie, un 
„deliciu al lui Ramses”, servit cu un renumit vin din anul 
trei al domniei lui Seti. 

Din fericire pentru viitorul Egiptului, nu exista nici o 
disensiune între Kha și Merenptah. Fiul cel mare, teolog și 
ritualist, își continua căutarea cunoașterii, studiind vechile 
texte și monumente ale trecutului. Mezinul își exersa funcţia 
de general șef și veghea la securitatea regatului. Nici un alt 
„fiu regal” nu dădea dovadă de maturitatea, exigența și 
responsabilitatea lor în ceea ce privește statul. Când va consi- 
dera că va sosi momentul, Ramses își va desemna succesorul 
cu inima împăcată. 

Dar cine s-ar fi gândit să-i succeadă lui Ramses cel Mare 
care la strălucita vârstă de șaizeci de ani atrăgea privirile 
frumoaselor de la palat? Încă de mult, faima monarhului 
depășise frontierele Egiptului iar legenda sa era pe buzele 
povestitorilor din sudul Nubiei și până în insula Creta. Nu 
era el suveranul cel mai puternic din lume, Fiul luminii și 
neobositul constructor? Niciodată zeii nu făcuseră atâtea 
daruri unei ființe omenești. 

— Să bem întru gloria lui Ramses, propuse Ameni. 

— Nu, obiectă monarhul, s-o sărbătorim mai degrabă pe 
mama noastră, țara Egiptului, acest pământ care este oglinda 
cerului. 

Cei patru bărbaţi își împărtășiră dragostea pentru o civi- 
lizaţie și o ţară care le ofereau atâtea minunăţii și cărora le 
dedicau existenţa lor. 

— De ce Meritamon nu este și ea alături de noi? 
întrebă Kha. 

- În acest moment, cântă pentru zei. Este dorința ei și o 
respect. 

- N-ai poftit-o nici pe Mat-Hor, remarcă Merenptah. 

— Ea stă de acum înainte în haremul de la Mer-Ur. 

- Totuși, se miră Ameni, m-am întâlnit cu ea în bucătăria 
palatului. 

— Ar fi trebuit să părăsească deja palatul. Începând de 
mâine, Ameni, să ai grijă ca decizia mea să fie respectată. 
Merenptah, ai informaţii referitoare la Libia? 

- Nimic nou, Maiestate, se pare că Malfi e un nebun și 
că visul lui de cucerire nu e decât în creierul lui bolnav. 

— Fantoma de la Gizeh a dispărut, anunţă Kha, cioplitorii 
în piatră lucrează acum nestingheriţi. 

Intendentul palatului îi aduse regelui o misivă. Purtând 
sigiliul lui Setau, ea avea menţiunea „urgent. 

Ramses rupse sigiliul, desfăcu papirusul, citi repede 
mesajul prietenului său și se ridică de la masă. 

— Plec imediat la Abu Simbel. Terminaţi cina fără mine. 

Nici Kha, nici Merenptah, nici Ameni nu mai avură chef 
să savureze marinata. Pentru o clipă, bucătarul fu tentat să 
guste, el și ajutoarele lui. Dar era vorba de cina regală. Să 
se atingă de ea ar fi fost o insultă și o hoţie în același timp. 
Dezolat, bucătarul aruncă cina de sărbătoare în care 
Mat-Hor pusese otrava procurată de Uri-Teșub. 

Încă o dată, Nubia îl vrăjea pe Ramses. Puritatea aerului, 
albastrul absolut al cerului, verdele încântător al palmierilor 
și al bordurii de iarbă cultivată care se hrănea cu apele Nilului 
pentru a lupta împotriva deșertului, zborul pelicanilor, cocorii 
încoronați, flamingo roz și ibișii, mirosul mimozelor, magia 
de ocru a colinelor permiteau sufletului să comunice cu 
forţele ascunse ale naturii. 

Ramses nu părăsea prora vaporului rapid care îl ducea 
spre Abu-Simbel. Își redusese escorta la minimum și 
desemnase el însuși un echipaj neobosit, format din marinari 
de elită, obișnuiți cu riscurile navigaţiei pe Nil. 

Nu departe de destinaţie, în timp ce monarhul se odihnea 
în cabina lui, așezat pe un pat pliant ale cărui picioare erau 
în formă de capete de rață încrustate cu fildeș, vaporul încetini. 

Ramses îl luă la întrebări pe căpitan. 

— Ce se întâmplă? 

- Pe mal e o armată de crocodili, lungi de cel puţin 
șapte metri! Și în apă, hipopotami. Deocamdată nu ne putem 
continua drumul. Chiar o sfătuiesc pe Maiestatea Voastră să 
debarce. Animalele par nervoase, ar putea să se ia de noi. 

- Înaintează fără teamă, căpitane. 

— Maiestate, vă asigur... 

— Nubia este pământul miracolelor. 

Cu răsuflarea înăbușită, marinarii reluară manevrele. 
Hipopotamii se agitară. Pe mal, un enorm crocodil își scutură 
coada, înaintă câţiva metri ca un fulger și rămase din nou 
nemișcat. 

Ramses simţise prezenţa aliatului său chiar înainte de a-l 
vedea. Dând la o parte cu trompa ramurile joase ale unui 
acacia, un elefant uriaș scoase un muget care făcu sute de 
păsări să-și ia zborul și-i înmărmuri pe marinari. 

Unii crocodili se refugiară într-o zonă cu iarbă. Alţii se 
aruncară asupra hipopotamilor care se apărau cu putere. 
Lupta fu scurtă și violentă, apoi Nilul își regăsi liniștea. 

Elefantul scoase un al doilea muget pentru Ramses care 
îi făcu semn cu mâna. În urmă cu mulţi ani, fiul lui Seti 
salvase un elefant rănit. Devenit adult, animalul cu urechi 
mari și colţi grei intervenea în favoarea regelui de câte ori 
acesta avea nevoie de el. 

- N-ar trebui să capturăm acest monstru și să-l ducem în 
Egipt? sugeră căpitanul. 

- Venerează libertatea și ferește-te s-o împiedici. 


Două coline proeminente, un golf, nisip aurit, o vâlcea 
separând cele două coline de munte, arbori de acacia al 
căror parfum îmbălsăma aerul ușor, frumuseţea încântătoare 
a gresiei nubiene... Priveliștea așezării Abu Simbel îi strânse 
inima lui Ramses. Acolo, el crease două temple care 
întruchipau uniunea cuplului regal pe care el îl forma pentru 
totdeauna cu Nefertari. 

Aşa cum se temea regele, scrisoarea lui Setau nu conţinea 
nici o exagerare: așezarea fusese victima unui cutremur de 
pământ. Faţa și torsul unuia dintre cei patru coloși șezând se 
spărseseră. 

Setau și Lotus îl primiră pe monarh. 

— Răniţi? întrebă Ramses. 

- Doi morţi: viceregele Nubiei și un recidivist. 

— Ce făceau împreună? 

— Nu știu. 

— Stricăciuni, în interiorul templului? 

— Constată tu însuţi. 

Ramses pătrunse în sanctuar. Cioplitorii în piatră erau 
deja la lucru. Ei proptiseră pilonii stricaţi ai marii săli și îi 
redresaseră pe cei care amenințau să se prăbușească. 

— Edificiul dedicat lui Nefertari a suferit și el? 

— Nu, Maiestate. 

~ Zeii fie lăudați, Setau. 

— Lucrările vor fi prompt făcute și orice urmă a dezastrului 
va fi ștearsă. Pentru colos, acest lucru va fi mai greu. Am să-ţi 
supun atenţiei mai multe planuri. 

— Nu încerca să-l repari. 

- N-o să lași faţada în starea asta, nu? 

- Acest cutremur de pământ este un mesaj de la zeul 
Pământului. Întrucât el a remodelat această fațadă, să nu 
fim împotriva voinţei sale. 


Decizia faraonului îl șocase pe Setau, dar Ramses se 
arătase inflexibil. Numai trei coloși vor perpetua prezenţa 
ka-ului regal. Mutilat, cel de-al patrulea va rămâne mărturie 
a uzurii și imperfecţiunii inerente oricărei opere omenești. 
Sfărâmarea gigantului de piatră, departe de a dăuna măreției 
ansamblului, făcea să iasă în evidenţă forța celor trei cama- 
razi ai săi. 

Regele, Setau și Lotus cinară la umbra unui palmier. 
Îmblânzitorul de șerpi nu-i ceruse monarhului să se ungă cu 
assa foetida, rășină de ferulă* de Persia, al cărei miros îngro- 
zitor punea reptilele pe fugă, dar îi oferise fructele roșii ale 
unui arbust** care conţineau un antidot împotriva veninului. 

— Ai mărit cantitatea de ofrande divine, îi spuse Ramses 
lui Setau, ai strâns produsul recoltelor în grânarele regale, ai 
restabilit pacea în această provincie turbulentă, ai construit 
sanctuare în toată Nubia și ai preferat întotdeauna adevărul 
în locul minciunii. Ce-ai zice să devii, aici, reprezentantul 
justiţiei lui Maat? 


* ferula assa foetida — plantă aromatizantă, înaltă de 2-3 metri, ca un 
mărar uriaș. Ferula comună are flori galbene, cea persiană -— flori 
albe. Din rădăcina ei se extrage o rășină cu un miros puternic, 
asemănător usturoiului. Romanii o foloseau pe post de condiment 
pentru carnea friptă, așa cum este folosită, de altfel, și astăzi. (n.trad.) 
** caparris decidua (n. a.) 

— Dar... acesta este privilegiul viceregelui! 

— N-am uitat asta, prietene. Nu ești tu noul vicerege al 
Nubiei numit printr-un decret datând din anul treizeci și opt 
al domniei mele? 

Setau își căuta cuvintele pentru a protesta, dar Ramses 
nu-i lăsă destul timp. 

— Să refuzi îţi este imposibil. Și pentru tine acest cutremur 
de pământ este un semn. Existenţa ta capătă astăzi o altă 
dimensiune. Tu știi cât de mult iubesc acest ținut. Ai grijă 
mare de el, Setau. 

Îmblânzitorul de șerpi se îndepărtă în noaptea parfumată. 
Avea nevoie să fie singur pentru a se obișnui cu decizia 
care făcea din el unul dintre primele personaje ale statului. 

- Îmi daţi voie, Maiestate, să vă pun o întrebare insolentă? 
întrebă Lotus. 

- Nu e o seară de excepţie? 

- De ce aţi așteptat atât de mult până să-l numiţi pe 
Setau vicerege al Nubiei? 

- Trebuia să înveţe să administreze Nubia fără să se 
gândească la asta. Acum el își trăiește vocaţia și răspunde 
unei chemări care l-a cuprins încetul cu încetul. Nimeni 
n-a reușit să-l corupă nici să-l înjosească, pentru că voința 
de a servi această provincie îi animă fiecare gest. Și îi trebuia 
timp pentru a deveni conștient de acest lucru. 

Ramses intră singur în marele templu de la Abu-Simbel 
pentru a celebra ritul zorilor. Monarhul urmă drumul luminii 
care ducea la naos, cuprinzând mai întâi statuile șezând ale 
lui Amon, apoi cele ale ka-lui regal și ale lui Ra. Faraonul, 
și nu omul însărcinat să îndeplinească această funcţie pe 
pământ, era asociat cu zeul ascuns și cu lumina divină, cu 
cei doi mari zei creatori care, reuniți sub numele Amon-Ra, 
formau o ființă desăvârșită. 

A patra statuie, cea a zeului Ptah, rămânea în penumbră. 
Ca fiu al lui Ptah, Ramses era făuritorul regatului și al 
poporului său; el era, de asemenea, cel care transmitea 
Verbul graţie căruia toate lucrurile deveneau reale. Regele 
se gândi la fiul său Kha, mare preot al lui Ptah, care alesese 
să urmeze calea acestui mister. 

Când monarhul ieși din marele templu, o lumină blândă 
scălda esplanada presărată cu arbori și făcea să vibreze 
culoarea caldă a gresiei nubiene al cărei aur mineral evoca 
carnea zeilor. Ramses se îndrepta spre templul dedicat lui 
Nefertari, cea pentru care răsărea soarele. 

Și acest soare, tată hrănitor al Egiptului, va răsări până la 
sfârșitul timpurilor pentru marea soție regală care luminase 
Cele Două Țări cu frumusețea și înţelepciunea ei. 

Regina, imortalizată de sculptori și pictori, îi provocă lui 
Ramses dorinţa de a trece în lumea de dincolo și de a o 
întâlni în sfârșit. El o implora să-l ia de mână, să țâșnească 
din aceste ziduri în care trăia, pururea tânără și frumoasă, în 
compania fraţilor ei, zeii, și a surorilor ei, zeițele, ea care 
făcea lumea să înverzească și Nilul să scânteieze. Dar, 
plutind în barca soarelui, Nefertari se mulțumi să-i zâm- 
bească lui Ramses. Sarcina regelui nu era terminată. Un 
faraon, oricare sunt suferinţele lui omenești, se supunea 
puterilor celeste și poporului său. Stea nepieritoare, Nefertari 
cea cu faţa blândă și cu vorba înţeleaptă va continua să 
ghideze pașii lui Ramses pentru ca țara să rămână pe drumul 
lui Maat, până când aceasta din urmă îi va acorda odihna. 

Ziua era pe sfârșite când magia lui Nefertari îl făcu pe 
rege să-și reîntoarcă faţa spre lumea exterioară, spre această 
lume în care n-avea dreptul să fie slab. 

Pe esplanadă, sute de nubieni în costume de gală. Purtând 
peruci roșcate, cercei din aur, robe albe, lungi până la glezne, 
și eșarfe cu motive florale, șefii de trib și demnitarii lor aveau 
braţele încărcate cu cadouri: piei de panteră, inele de aur, 
fildeș, lemn de abanos, pene și ouă de struţ, saci plini de 
pietre preţioase, evantaie. 

Alături de Setau, decanul adunării înaintă spre Ramses. 

— Omagiu Fiului luminii. 

- Omagiu fiilor Nubiei care au ales pacea, spuse Ramses. 
Fie ca aceste două temple de la Abu-Simbel, atât de scumpe 
sufletului meu, să fie simbolul uniunii voastre cu Egiptul. 

- Maiestate, întreaga Nubie știe deja că l-aţi numit pe 
Setau vicerege. 

O liniștea grea se lăsă peste adunare. Dacă șefii de trib 
dezaprobau această decizie, dezordinea va renaște. Dar Ramses 
n-ar tăgădui alegerea lui Setau. El știa că prietenul lui era născut 
pentru a administra acest loc și că îl va face fericit. 

Decanul se întoarse spre Setau, care era îmbrăcat cu tu- 
nica lui din piele de antilopă. 

- Îi mulțumim lui Ramses cel Mare că a ales omul care 
știe să salveze vieţi, să vorbească cu inima lui și să o cuce- 
rească pe a noastră. 

Emoţionat până la lacrimi, Setau se înclină în faţa lui 
Ramses. 

Și ceea ce văzu îl îngrozi: o viperă cu corn se apropia de 
piciorul regelui, unduindu-se pe sub nisip. 

Setau vru să strige și să îl alerteze pe monarh, dar fu salutat 
și luat pe sus de nubieni, într-o mare de aclamații, iar avertis- 
mentele lui se înecară în vacarmul bucuriei generale. 

Când vipera se ridică să lovească, un ibis alb coborât din 
văzduh își înfipse ciocul în capul reptilei după care își reluă 
zborul, luându-și prada cu el. 

Cei care văzuseră scena nu mai aveau nici o îndoială: 
cel care salvase viața monarhului era zeul Thot, sub forma 
unui ibis. Și fiindcă Thot se manifestase astfel, însemna că 
modalitatea de a guverna a lui Setau va fi dreaptă și 
înţeleaptă. 

Smulgându-se din mulţimea partizanilor săi, acesta putu 
în sfârșit să se apropie de rege. 

— S-ar zice că această viperă... 

— De ce te temeai, Setau, din moment ce m-ai făcut 
imun? Trebuie să am încredere în tine, prietene. 


De două ori mai rău, dacă nu de trei sau de zece! Da, 
era mai rău decât își imaginase Setau. De la numirea lui, 
era copleșit de muncă și trebuia să primească în audienţă o 
mie și unu de solicitanţi ale căror cereri erau unele mai 
urgente decât altele. În câteva zile își dădu seama că 
oamenii nu aveau pic de pudoare când era vorba să-și apere 
propriile interese, fie și în detrimentul intereselor altora. 

În ciuda dorinței lui de a se supune regelui și de a-și 
îndeplini misiunea care i-a fost încredinţată, Setau avu 
tentaţia de a renunţa. Să captureze reptile periculoase era 
mai ușor decât să rezolve conflictele dintre facţiuni rivale. 

Dar noul vicerege al Nubiei beneficie de două ajutoare 
nesperate. Primul fu acela al lui Lotus a cărui metamorfoză 
îl surprinse. Ea, îndrăgostita cu iniţiative delicioase, liana 
nubiană care știa să descopere plăcerea încântătoare în 
trupul amantului său, vrăjitoarea capabilă să vorbească limba 
șerpilor, îl asista cu răceala unei femei obișnuită să conducă. 
Frumuseţea ei, intactă, în ciuda anilor, fu un avantaj preţios 
în timpul discuţiilor cu demnitarii triburilor care, dând uitării 
certurile dintre ei și unele din cererile lor, contemplau 
formele încântătoare ale soției viceregelui. Pe scurt, ea 
vrăjea alte reptile. 

Al doilea aliat fu și mai surprinzător: Ramses însuși. 
Prezenţa monarhului, în timpul primelor discuţii ale lui Setau 
cu ofiţerii superiori ai fortăreţelor egiptene, fu determinantă. 
În ciuda minţii lor mai degrabă înguste, gradaţii înțeleseră 
că Setau nu era o fantoșă și că avea sprijinul regelui. Ramses 
nu scoase nici un cuvânt, lăsându-și prietenul să vorbească 
și să-și dovedească valoarea. 

După ceremonia de instalare a viceregelui în fortăreaţa 
Buhen, Setau și Ramses se plimbară pe metereze. 

— N-am știut niciodată să mulțumesc, mărturisi Setau, 
dar... 

— Nimeni n-ar fi putut să te împiedice să te impui. Eu 
te-am ajutat să câștigi puţin timp, nimic mai mult. 

— Mi-ai dat din magia ta, Ramses, și această forţă este de 
neînlocuit. 

— Dragostea de ţară ţi-a călăuzit existența și ai acceptat 
realitatea pentru că ești un războinic autentic, înflăcărat și 
sincer precum acest pământ. 

— Un războinic căruia tu îi ceri să consolideze pacea! 

— Nu este ea hrana cea mai suavă? 

— O să pleci în curând, nu-i așa? 

— Eşti vicerege, soția ta este remarcabilă, de voi depinde 
ca Nubia să prospere. 

— O să mai vii pe aici, Maiestate?. 

-- Nu știu. 

- Totuși, și tu iubești această ţară. 

- Dacă aș trăi aici, m-aș așeza sub un palmier, pe malul 
Nilului, în faţa deșertului și aș contempla drumul soarelui, 
visând la Nefertari fără să mă mai gândesc la treburile 
Statului. 

— Astăzi, abia astăzi, încep să resimt puţin din greutatea 
care apasă pe umerii tăi. 

— Pentru că nu-ţi mai aparţii, Setau. 

— Eu nu am puterea ta, Maiestate. Această sarcină nu va 
fi prea grea pentru mine? 

— Mulțumită șerpilor, tu ai învins frica. Graţie Nubiei, 
vei ști ce înseamnă puterea fără a fi sclavul ei. 


Serramanna boxa, lovind un manechin de cârpă, trăgea cu 
arcul, alerga și înota. Acest exces de exerciţii fizice nu-i epuiza 
totuși trupul plin de ură împotriva lui Uri-Teșub. Contrar 
speranțelor lui, hititul nici nu-și pierduse sângele rece, nici nu 
comisese greșeala care i-ar fi permis sardului să-l aresteze. Și 
cuplarea lui grotescă cu Tanit lua forma unui mariaj respectabil 
cu care familiile de vază din Pi-Ramses se obișnuiau. 

În timp ce șeful gărzii personale al lui Ramses îi dădea 
liber unei superbe dansatoare nubiene a cărei veselă 
senzualitate îl calmase un pic, unul dintre subordonații săi 
intră fără să bată la ușă. 

— Ai mâncat, băiete? 

— Păi... 

- Biban de Nil, rinichi în sos, porumbel umplut, legume 
proaspete... Îți convine? 

— Chiar prea mult, șefu'. 

— Când mi-e foame, am urechile înfundate. Să mâncăm, 
o să vorbim după aia. 

O dată masa terminată, Serramanna se întinse pe perne. 

- Ce te aduce, băiete? 

— Așa cum mi-aţi cerut, șefu', am instalat discret paza în 
faţa vilei doamnei Tanit, în timpul absenței ei. Un bărbat cu 
părul ondulat și cu o robă multicoloră s-a prezentat de trei 
ori în faţa portarului. 

— L-ai urmărit? 

— Nu astea erau instrucţiunile voastre, șefu'. 

— Deci, nu-ţi pot reproșa nimic. 

— Exact... A treia oară, l-am filat și mă întrebam dacă n-am 
comis o prostie. 

Serramanna se ridică și cu mâna lui enormă îl bătu pe 
umăr pe mercenar. 

— Bravo, micuţule! Uneori, trebuie să știi să nu ţii seama 
de ordine. Care e rezultatul filării tale? 

— Știu unde locuiește. 

Serramanna ezitase îndelung. Trebuia să dezlănţuie o 
acţiune brutală și să-l facă pe acest suspect să vorbească sau 
era mai bine să-l consulte mai întâi pe Ameni? Altădată, n-ar fi 
tergiversat lucrurile, dar fostul pirat devenise egiptean și 
respectul justiţiei i se părea acum o valoare care permitea 
oamenilor să coabiteze fără prea multe lovituri și fără să-i insulte 
pe zei. Astfel, șeful gărzii personale a lui Ramses intră în biroul 
lui Ameni la ora când secretarul particular și purtătorul de 
sandale al monarhului lucra singur, la lumina lămpilor cu ulei. 

În timp ce citea tăblițele de lemn, Ameni devora un terci 
de bob, pâine proaspătă și prăjituri cu miere. Și miracolul 
continua: nici un aliment nu-l îngrășa. 

— Dacă mă vizitezi așa târziu, îi spuse el lui Serramanna, 
nu e semn bun. 

- Te înșeli. E posibil să am o pistă interesantă, dar 
deocamdată n-am întreprins nimic. 

Ameni fu surprins. 

— Zeul Thot te-o fi luat sub aripa protectoare a ibisului 
său pentru a-ţi insufla un pic de înţelepciune? Ai făcut bine, 
Serramanna. Vizirul nu glumește când e vorba de respectul 
datorat aproapelui. 

— E vorba de un fenician bogat, Nariș, care locuiește într-o 
vilă mare. S-a dus de mai multe ori la doamna Tanit. 


280 CHRISTIAN JAcQ 


- Vizite de politețe, ca între compatrioți. 

- Nariș nu știa că Tanit și Uri-Teșub erau plecaţi în 
călătorie oficială, în compania reginei. De când s-au întors, 
el n-a venit decât o singură dată, în timpul nopții. 

— Ai pus să fie supravegheată locuinţa lui Tanit fără 
autorizaţie? 

- Deloc, Ameni, am aceste informaţii de la un paznic 
însărcinat cu securitatea cartierului. 

- Nu numai că mă iei drept un imbecil, dar o faci și pe 
diplomatul! lată un nou Serramanna... 

Scribul se opri din mâncat. 

- Îmi tai pofta de mâncare. 

— Am comis o eroare gravă? se neliniști sardul. 

- Nu, modul în care prezinţi faptele este viclean și 
convenabil... Numele lui Nariș mă neliniștește. 

— Este un om bogat și fără îndoială influent, dar de ce să 
scape justiţiei? 

- Este mai influent decât crezi! Nariș este un comerciant 
din orașul Tyr, însărcinat să pregătească, împreună cu 
ministrul Afacerilor externe, vizita regelui în Fenicia. 

Sardul se înfierbântă: 

-~ Este o capcană! Nariș este în legătură cu Uri-Teșub. 

— Face afaceri cu compatrioata lui, doamna Tanit, ea 
însăși comerciantă bogată. Nimic nu dovedește că ar com- 
plota cu hititul. 

— Să nu fim orbi, Ameni. 

~ Mă aflu într-o situaţie dificilă. După mai multe luni 
petrecute în Nubia pentru a impune autoritatea lui Setau, 
Ramses a reluat dosarul protectoratelor noastre din Nord și 
ale partenerilor noștri comerciali. Legăturile cu Fenicia 
slăbind un pic, el a decis să le strângă printr-o călătorie 
oficială. Îl cunoști pe rege: riscul unui atentat nu-l va face 
să dea înapoi. 


RAMSES — LA UMBRA ARBORELUI DE ACACIA 281 


— Trebuie să continuăm ancheta și să dovedim că acest 
Nariș este complicele lui Uri-Teșub! 
— Credeai că o să stăm cu mâinile încrucișate? 


Apele Nilului reflectau soarele care apunea. În casele 
celor bogaţi, ca și în ale săracilor, se pregătea cina. Sufletele 
morţilor, după ce plutiseră în compania astrului zilei și se 
hrăniseră din energia lui, se întorceau în locașurile lor pentru 
eternitate ca să se regenereze printr-o altă formă de energie, 
liniștea. 

Totuși, în seara aceea, câinii însărcinaţi să păzească 
imensa necropolă vor rămâne în gardă căci așezarea primea 
doi vizitatori de marcă, Ramses cei Mare și fiul său Kha, 
pradă unei exaltări neobișnuite. 

— Cât de fericit sunt să te primesc la Saqqara, Maiestate! 

— Ai dus la bun sfârșit lucrările și ai descoperit cartea 
lui Thot? 

- Majoritatea vechilor monumente sunt restaurate, am 
ajuns la finisare. Cât despre cartea lui Thot, sunt probabil pe 
cale să o reconstitui pagină cu pagină și mi-ar plăcea să-ţi 
arăt una din ele. În timpul îndelungatului tău sejur în Nubia, 
sculptorii și artizanii zeului Ptah au lucrat fără încetare. 

Bucuria fiului său îl umplea pe Ramses de încântare: 
rareori îl văzuse atât de fericit. 

Pe întinsul domeniu al Saqqarei trona mama-piramidă al 
lui Djeser și Imhotep, prima construcţie în piatră tăiată ale 
cărei trepte formau o scară spre cer. Dar nu spre extraordi- 
narul monument își conduse Kha tatăl. El urmă un drum 
necunoscut, care șerpuia prin partea de nord-vest a piramidei. 

O capelă cu coloane supraetajate, al cărei fundament 
era ornat cu stele dedicate divinităţilor de personajele de 
vază ale statului, marca intrarea într-o încăpere subterană 
păzită de preoți înzestrați cu torţe. 

— La veşmântul de ceremonie al Faraonului, aminti Kha, 
este agățată o coadă de taur, căci el este puterea prin exce- 
lență. Și această putere este a taurului Apis care îi permite 
stăpânului Celor Două Țări să treacă peste toate obstacolele. 
El, boul Apis, duce în spate mumia lui Osiris ca să-l resusciteze 
prin cursa sa celestă. Am jurat să construiesc pentru taurii 
Apis un sanctuar pe măsura grandorii dinastiei lor; această 
operă este acum desăvârșită. 

Conduși de purtătorii de torţe, monarhul și fiul său cel 
mare pătrunseră în templul subteran al taurilor Apis. De-a 
lungul generaţiilor, sufletul zeului trecuse din animal în ani- 
mal fără ca transmiterea forţei sale supranaturale să fi fost 
întreruptă. Fiecare dintre ei se odihnea într-un enorm sarcofag 
depus într-o capelă. Mumificaţi, precum oamenii, taurii Apis 
erau înhumați cu comorile domniei lor, bijuterii, vase 
preţioase și chiar mici figurine cu cap de taur care se animau 
în chip magic în lumea de dincolo pentru a-i scuti de orice 
oboseală. Constructorii săpaseră și amenajaseră galerii 
impresionante legând între ele capele în care taurii 
mumificaţi își dormeau liniștiți somnul. 

-În fiecare zi, preciză Kha, preoţi specializaţi vor aduce 
ofrande în fiecare capelă pentru ca marele suflet al lui Apis 
să-i dea faraonului forța de care el are nevoie. Am pus de 
asemenea să se construiască un sanatoriu în care bolnavii 
vor fi ţinuţi în camere cu pereţi acoperiţi cu ipsos alb și vor 
face cure de somn. Medicul șef Neferet nu va fi încântată? 

— Opera ta este magnifică, fiule, ea va rămâne peste secole*. 

— Apis se întoarce spre tine, Maiestate. 

leșind din tenebre, un colosal taur negru înaintă încet 
spre faraon. Apis, cel care domnea acum, avea alura unui 
monarh pacifist. Ramses se gândi la momentul înspăimântător 


* În 1850, egiptologul francez Mariette a descoperit locul capelelor 
funerare ale taurilor Apis — cunoscut sub numele de Serapeum. 

când, la Abydos, tatăl său Seti îl confruntase cu un taur săl- 
batic. Atâţia ani se scurseseră de la acel episod care îi hotă- 
râse destinul Fiului luminii. 

Taurul se apropie, Ramses rămase nemișcat. 

— Vino în pace spre mine, frate. 

Ramses atinse cornul taurului care, cu limba lui aspră, 
linse mâna monarhului. 


Înalţii funcţionari ai ministerului Afacerilor externe aproba- 
seră, cu laude puternice, proiectul lui Ramses, felicitându-l pe 
faraon pentru iniţiativa lui remarcabilă și apreciată de toate 
principatele aflate sub protecţia Egiptului și a Regatului hitit. 
Nimeni nu emisese nici cea mai mică critică, nici chiar o 
sugestie. Gândirea lui Ramses cel Mare nu era ea divină? 

Când Ameni intră în biroul monarhului, observă imediat 
supărarea monarhului. 

- S-o chem pe Neferet, Maiestate? 

— Sufăr de un rău pe care nu va putea să-l trateze. 

- Lasă-mă să ghicesc: nu mai suporţi lingușeala. 

~ De aproape treizeci și nouă de ani de domnie, curteni 
fără vlagă și ipocriţi, notabili care mă tămâiază în loc să 
gândească singuri, aşa-ziși responsabili care nu există decât 
prin deciziile mele... Pot să mă bucur? 

- Trebuia să treci de șaizeci de ani, ca să-ţi dai seama 
de adevărata natură a curtenilor? Acest moment de slăbiciune 
nu ţi se potrivește, Maiestate. Și pe mine, drept cine mă iei? 
Zeii nu mi-au dat înălțimea și lărgimea vederii tale, dar eu 
îmi exprim totuși opinia. 

Ramses zâmbi. 

— Și nu aprobi călătoria mea oficială în Fenicia. 

— După Serramanna, ai putea fi victima unui atentat. 

~ Este riscul inerent oricărei deplasări în această regiune. 
Dacă magia mea este eficientă, de ce m-aș teme? 

- Cum e sigur că Maiestatea Ta nu va renunța la planul 
său, voi întări dispozitivul de securitate pe cât de mult posibil. 
Dar este într-adevăr indispensabil să mergi la Tyr? Agenţii 
noștri comerciali sunt în stare să rezolve multe din probleme. 

- Subestimezi importanţa intervenţiei mele? 

— Ai deci o intenţie ascunsă. 

- Inteligența este o virtute reconfortantă, Ameni. 

Uri-Teșub se sculă târziu și luă prânzul în grădină, la soare. 

~ Unde este soția mea? 

— Doamna Tanit are afaceri de rezolvat în oraș. 

Hititul nu prea aprecie asta. De ce feniciana nu-i spusese 
de acest demers? Când se întoarse o apostrofă. 

— De unde vii? 

- Din când în când trebuie să mă ocup și de bunurile 
mele. 

- Cu cine te-ai întâlnit? 

- Cu un compatriot bogat. 

- Numele lui? 

— Eşti gelos, dragul meu? 

Uri-Teșub o pălmui. 

- Nu te amuza sfidându-mă și răspunde-mi când te întreb. 

— M-ai lovit! 

— Numele lui! 

— Nariș. Vrea să-și dezvolte comerţul cu Egiptul și este 
chiar intermediar în viitoarea călătorie a lui Ramses în 
Fenicia. 

Uri-Teșub o sărută pe feniciană pe buze. 

— Pasionant, micuța mea prepeliţă... Uite ce trebuie să-mi 
spui imediat, fără a mă provoca în mod stupid. Când trebuie 
să-l revezi pe Nariș? 

— Am încheiat un târg și... 

— Găseşte o nouă idee ca să lucrezi cu el și află maxi- 
mum de informaţii în legătură cu această călătorie. Cu 
puterea ta de seducţie, vei reuși fără greutate. 

Tanit încercă să protesteze, dar Uri-Teșub se întinse peste 
ea. Subjugată, frumoasa feniciană se abandonă în braţele 
lui. Să lupte împotriva dorinţei amantului ei îi era imposibil. 


- Toate banchetele sunt anulate, îl anunţă Tanit pe 
Uri-Teșub, care își încredinţase mâinile unei manichiuriste. 

— Din ce motiv? 

- Taurul Apis a murit. În timpul perioadei de doliu, nici o 
festivitate nu este autorizată. 

— Ce obicei ridicol! 

— Nu și pentru egipteni. 

Tanit îi făcu semn manichiuristei să plece. 

— E chiar puterea Faraonului în joc, preciză feniciana. 
Trebuie să găsească taurul în corpul căruia se va întrupa 
Apis. Dacă nu, prestigiul lui va avea de suferit. 

- Ramses nu va avea nici o dificultate. 

— Sarcina nu este simplă, căci animalul trebuie să aibă 
anumite caracteristici. 

— Care? 

- Trebuie să întreb un preot specializat în cultul lui Apis. 

— Fă în așa fel, ca să fim invitaţi la funeralii. 


Trupul neînsufleţit al bătrânului taur Apis, mort în ţarcul 
său de la templul din Memphis, fusese depus pe patul funerar, 
în „camera pură” unde, asemenea lui Osiris, avusese parte 
de onorurile unui priveghi la care asistau Ramses și Kha. 
Fuseseră recitate pentru defunct formule de resuscitare. Apis, 
puterea magică a lui Ptah, zeul constructorilor, trebuia să 
fie tratat cu atenţia cuvenită funcţiei sale. 


—— ————————— 

O dată mumificarea terminată, Apis fusese depus pe o 
sanie solidă de lemn și transportat până la vaporul regal cu 
care traversase Nilul. Apoi se organizase o procesiune spre 
necropola de la Saqqara și spre sepultura subterană a taurilor. 

Ramses deschisese gura, ochii și urechile taurului 
resuscitat în „locuinţa de aur”. Nici Uri-Teșub, nici Tanit nu 
fuseseră admiși să fie de faţă la aceste ritualuri misterioase, 
dar ei reușiră să facă să vorbească un preot cu gura mare, 
mulțumit să-și etaleze știința. 

- Pentru a deveni un Apis, un taur trebuie să aibă părul 
negru presărat cu pete albe, un triunghi alb pe frunte, o 
semilună pe piept și alta într-o parte, și perii cozii alternativi 
negri și albi. 

- Sunt multe animale care corespund acestor criterii? 
întrebă hititul. 

- Nu, există doar un singur taur făcut așa de zei. 

— Și dacă Faraonul nu-l va găsi? 

- Își va pierde întreaga vigoare și numeroase nenorociri 
se vor abate asupra ţării. Dar Ramses nu-și va rata sarcina. 

- Cu toţii suntem convinși de asta. 

Uri-Teșub și Tanit se îndepărtară. 

— Dacă acest animal există, spuse hititul, să-l dibuim 
înaintea lui Ramses și să-l ucidem. 


Faţa lui Ameni era neliniștită și obosită. Obosită, cum ar 
fi putut fi altfel? Ramses însuși nu-l convinsese niciodată pe 
prietenul său ca, în ciuda multiplelor sale dureri, să-și înceti- 
nească ritmul de lucru. 

- Numeroase vești bune, Maiestate! De exemplu... 

— Începe cu cea proastă, Ameni. 

— Cine te-a pus la curent? 

— Tu n-ai știut niciodată să-ţi disimulezi sentimentele. 

- Cum vrei... Împăratul Hattușil ţi-a scris. 

— Diplomaţii noștri corespondează în mod regulat, ce e 
atât de anormal? 

— Ţi se adresează ţie, fratele lui, pentru că Mat-Hor s-a 
plâns de soarta pe care i-ai rezervat-o. Hattușil se miră și 
cere explicaţii. 

Privirea lui Ramses scăpără. 

— Fără îndoială că această femeie te-a calomniat ca să 
provoace mânia tatălui său și ca să reaprindă discordia dintre 
cele două popoare ale noastre. 

— Să-i răspundem cum se cuvine fratelui meu Hattușil. 

— M-am inspirat din textele redactate de Acha și ţi-am 
propus o misivă care ar trebui să-l liniștească pe împăratul 
din Hatti. 

Ameni îi arătă regelui o ciornă, o tăbliță de lemn uzată, 
ștearsă și răzuită de sute de ori. 

- Frumos stil diplomatic, aprecie Ramses, faci mereu 
progrese. 

— Pot să încredinţez redactarea definitivă unui scrib cu 
mână perfectă? 

— Nu, Ameni. 

— Dar... de ce? 

— Pentru că vreau să redactez eu însumi răspunsul. 

— lartă-mă, Maiestate, dar mă tem că... 

— Ţi-e teamă de adevăr? Mă voi mulţumi să-i explic lui 
Hattușil că fiica sa este incapabilă să-și asume funcţia de 
mare soţie regală și că ea va petrece de acum înainte zile 
liniștite într-o retragere îndestulată, în timp ce Meritamon 
va fi alături de mine la ceremoniile oficiale. 

Ameni era palid. 

— Hattușil este poate fratele tău, dar este un monarh foarte 
susceptibil... Un răspuns atât de brutal riscă să-i provoace o 
reacţie care nu va fi o nimica toată. 

— Nimeni n-ar trebui să fie ofensat de adevăr. 

— Maiestate... 
— Intoarce-te la urgenţele tale, Ameni, scrisoarea mea 
va pleca mâine spre Hatti. 


Uri-Teșub își alesese bine nevasta. Frumoasă, senzuală, 
îndrăgostită, admisă în înalta societate și bogată, foarte 
bogată. Graţie averii doamnei Tanit, hititul putuse să 
angajeze un număr considerabil de persoane care aveau 
sarcina să-l informeze în ce localităţi trăiau tauri adulţi, cu 
pielea neagră cu pete albe. Cum Ramses nu începuse încă 
nici o cercetare, Uri-Teșub spera să profite de avansul pe 
care-l avea. 

În mod oficial, feniciana voia să cumpere turme și își 
făcuse socoteala să achiziționeze reproducători sănătoși 
înainte de a se lansa în creșterea animalelor. Căutările 
începuseră în jurul Pi-Ramses-ului, apoi se extinseră în 
provinciile care se aflau între capitală și Memphis. 

- Ce face Ramses? o întrebă Uri-Teșub pe Tanit care se 
întorcea de la palat unde stătuse de vorbă cu funcţionarii 
Dublei Case Albe, însărcinaţi cu aplicarea politicii 
economice a suveranului. 

— Își petrece cea mai mare parte a timpului în compania 
lui Kha. Tatăl și fiul refac vechiul ritual de reînscăunare a 
noului Apis. 

— Acest taur blestemat a fost descoperit? 

- Faraonul și numai faraonul singur trebuie să-l identifice. 

— În acest caz, de ce nu face nimic? 

- Perioada de doliu nu s-a terminat încă. 

- Dacă am putea să depunem la intrarea în templul 
subteran cadavrul noului Apis... renumitul Ramses ar fi 
distrus! 

— Intendentul meu are un mesaj pentru tine. 

— Arată-l, repede! 

Uri-Teșub smulse un ciob de calcar din mâinile lui Tanit. 
Potrivit unui hăitaș, taurul care răspundea criteriilor cerute 
fusese reperat într-un orășel situat la nord de Memphis. 
Proprietarul lui cerea un preț exorbitant. 

— Plec imediat, anunță Uri-Teșub. 

În acea după-amiază însorită, orașul somnola. Lângă 
puțuri, sub niște palmieri, două fetițe se jucau cu păpușile. 
Nu departe, mama lor repara niște coșuri de răchită. 

Când calul lui Uri-Teșub năvăli în această lume liniștită, 
cele două fetiţe, înfricoșate, se refugiară lângă mama lor, 
ea însăși îngrozită de violenţa care emana din călăreţul cu 
părul lung. 

— Tu, femeie, spune-mi unde locuiește proprietarul unui 
taur negru, viguros. 

Mama se dădu înapoi, strângându-și copiii lângă ea. 

~ Vorbește sau vei face cunoștință cu pumnii mei! 

— La capătul de sud al satului, o fermă cu un ţarc... 

Calul zvâcni în direcţia indicată. După câteva minute 
de galop, Uri-Teșub zări țarcul. 

Un taur splendid, negru cu pete albe, rumega nemișcat. 

Hititul sări din șa și îl examină de aproape: avea toate 
semnele distinctive ale unui Apis! 

Uri-Teșub alergă spre clădirea principală a fermei unde 
lucrătorii duceau nutreţul. 

— Unde este patronul? 

— Sub pergolă*. 


* pergolă — construcţie ușoară într-o grădină, formată dintr-o rețea 
de grinzi susţinute de stâlpi pe care se întind plante agăţătoare, 
decorative. (n. trad.) 

Uri-Teșub își atingea scopul. Va plăti cât i se cere, fără 
$1 discute. 

Întins pe o rogojină, patronul deschise ochii. 

— Ai călătorit bine? 

Hititul încremeni. 

-= Tu... 

Serramanna se ridică încet, etalându-și trupul mătăhălos. 

— Te interesează creșterea animalelor, Uri-Teșub? 
Ixcelentă idee! E unul din punctele forte ale Egiptului. 

— Dar tu nu ești... 

— Proprietarul acestei ferme? Bineînţeles că da! O fru- 
moasă proprietate pe care am putut să mi-o permit datorită 
penerozităţii lui Ramses. Voi petrece aici o bătrâneţe liniș- 
tilă. Nu dorești să achiziţionezi cel mai frumos taur al meu? 

— Nu, te înșeli, eu... 

— Când Ameni și cu mine am constatat că te agitai, 
secretarul particular a! regelui a avut o idee amuzantă: să 
pictăm pe pielea acestui animal simbolurile caracteristice 
taurului Apis. Farsa asta va rămâne între noi, nu-i așa? 


Perioada de doliu avea să se termine în curând și ritualiștii 
începeau să sc inprijoreze: de ce regele nu mergea în căutarea 
noului Apis? După ce vizitase în mai multe rânduri templul 
subteran al taurilor mumificaţi și lucrase zile întregi la ritualul 
primei dinastii care le permitea taurilor Apis să fie reînviaţi, 
Ramses îl asculta pe fiul său, marele preot al lui Ptah, care 
îi vorbea de muncă neîncetată a zeului constructorilor la 
opera sa din spaţiile celeste ca și din stupi sau din pântecele 
munţilor. Verbul creator al lui Ptah se revela în inimă și se 
formula prin limbă, căci orice gândire vie trebuia să se 
încarneze într-o lorma dreaptă și frumoasă. 

Cu o săptămâni inainte de data fatidică, nici Kha însuși 
nu-și mai ascunse nelhniştea. 

— Maiestate, doluul s 

— Știu, fiule. Succesorul defunctului Apis există, nu fi îngrijorat. 

— Dacă este departe de aici, călătoria va cere timp. 

- În noaptea asta, voi dormi în templul subteran și le voi 
cere zeilor şi lui Nefertari să-mi arate drumul. 

La căderea serii, regele rămase singur cu dinastia taurilor 
Apis. El îi cunoștea pe fiecare după nume și făcu apel la 
sufletul unic care îi lega unul de celălalt. întins pe patul 
modest dintr-o celulă de preot, Ramses își încredinţă spiritul 
somnului. Nu doar simplei odihne a corpului și simţurilor, ci 
visului capabil să călătorească asemenea unei păsări 
neobosite. Ca și cum sufletul său fusese dintr-o dată înzestrat 
cu aripi, regele părăsi pământul, se ridică spre cer și călători. 

Călători prin Egiptul de Sus și prin cel de Jos, prin provincii, 
orașe și sate, prin temple mari și mici sanctuare, pe deasupra 
Nilului și a canalelor de irigaţii, pe deasupra deșertului și a 
terenurilor cultivate. 


Un vânt puternic din nord împingea înspre Abydos vaporul 
cu două pânze albe. La proră, Ramses gusta plăcerea, 
niciodată potolită, de a-și admira ţara de-a lungul apei. 

Cu autoritatea cu care fusese învestit, Kha le aduse la 
cunoștință ritualiștilor și curţii că pleacă împreună cu tatăl 
său să caute taurul Apis și să-l aducă la Saqqara. Cunoscând 
consecinţele dramatice ale unui eșec, marele preot refuza 
să-l ia în consideraţie. 

— Ajungem, îi spuse el monarhului. 

— Călătoria asta mi s-a părut atât de scurtă... Când atâta 
frumuseţe te cuprinde, timpul este abolit. 

Întregul cler de la Abydos îl întâmpină pe rege la 
debarcader. Marele preot îl salută pe Kha. 

— Maiestatea sa vine să pregătească misterele lui Osiris? 

— Nu, răspunse Kha. Ramses este convins că noua încar- 
nare a taurului Apis se află aici. 

— Dacă era așa, am fi prevenit-o pe Maiestatea Sa! Pe ce 
informaţii se bazează? 

- Numai el singur știe. 

Marele preot de la Abydos fu consternat. 

— Aţi fost tentat să-i daţi dreptate tatălui dumneavoastră? 

— Doar e Ramses. 

Toţi se așteptau ca monarhul să exploreze așezările din 
apropierea orașului. Dar el se îndreptă fără ezitare spre 
deșert, înspre mormintele faraonilor din prima dinastie. La 
Saqqara se odihneau mumiile lor, la Abydos dura veșnic 
fiinţa lor luminoasă. Sepulturile erau umbrite de tamaricși. 

Sub frunzișul lor, Ramses îl văzu. 

Un minunat taur negru al cărui bot se ridică pentru a se 
îndrepta către omul care venea spre el. 

Era chiar scena pe care faraonul o văzuse în visul dăruit 
de comunitatea taurilor Apis. 

Patrupedul nu se arătă agresiv. Ai fi jurat că regăsea un 
vechi prieten după o lungă despărțire. 

Pe fruntea taurului, un triunghi alb; pe piept și pe flanc, o 
semilună, iar perii din coada lui erau, alternativ, negri și albi. 

— Vino, Apis, te duc la locuinţa ta. 


Când vaporul regal acostă la cheiul principal al portului 
din Memphis, orașul întreg era deja în sărbătoare. Demnitarii 
din Pi-Ramses părăsiseră capitala pentru a-l admira pe noul 
Apis, a cărui forţă îi permitea faraonului să mai domnească 
încă mulţi ani. Până și Ameni efectuase deplasarea, dar nu 
cu intenţia de a participa la festivități, ci pentru că era 
purtătorul unor vești proaste. 

Aclamaţi, taurul și regele, unul lângă altul, coborâră de 
pe vapor și merseră spre templul lui Ptah unde, într-un imens 
țarc, în apropierea sanctuarului, avea să trăiască de acum 
înainte încarnarea lui Apis, înconjurat de vaci, unele mai 
încântătoare decât altele. 

În faţa ușii incintei se desfășura un ritual străvechi: o 
femeie de calitate, onorabilă, care se bucura de o excelentă 
reputaţie, ieși înaintea taurului. Ea își ridică rochia deasupra 
pântecului și își arătă sexul. Astfel, în mijlocul râsetelor 
mulțimii, preoteasa lui Hathor îl întâmpina pe cel care va 
fecunda vacile, animalele sacre ale zeiţei, și va asigura 
descendența taurilor Apis. 

În primul rând al spectatorilor, Uri-Teșub nu mai știa la 
ce să se uite. La scena asta insolită, la femeia lipsită de 
pudoare care râdea și ea în hohote, la taurul impasibil sau la 
poporul căzut în venerație în faţa lui Ramses... Acest Ramses 
care părea indestructibil! 

Oricine altcineva ar fi renunţat, dar Uri-Teșub era un hitit, 
un șef de armată iar Ramses îi furase tronul. Niciodată nu-i 
va ierta faptul de a fi redus națiunea hitită, altădată cuce- 
ritoare și victorioasă, la o adunătură de fricoși plecându-și 
capul în faţa adversarului de ieri. 

Marea poartă dublă a templului se închise la loc. În timp 
ce populaţia dansa, cânta, mânca și bea pe cheltuiala 
Faraonului, Ramses, Kha și un colegiu de ritualiști celebrară 
ritualul înscăunării noului Apis, al cărui punct culminant 
era cursa taurului purtând pe spatele lui mumia lui Osiris, 
trupul reîntregit și reînsufleţit al zeului învingător al morţii. 


— Cum e posibil să-ţi placă călătoriile în asemenea hal? 
bombăni Ameni. Și în acest timp, problemele și urgenţele 
se adună pe biroul meu! 

- Dacă te-ai deplasat, observă Ramses, n-ai făcut-o fără 
un motiv important. 

— O să mă acuzi pe deasupra și că ţi-am tulburat o perioadă 
de festivități. 

— Ți-am adresat eu vreun reproș serios? 

Purtătorul de sandale al regelui bălmăji un răspuns nedeslușit. 

— Împăratul Hattuși! a răspuns cu o rapiditate surprinză- 
toare, spuse el. E suficient să citești printre rânduri ca să-ţi 
dai seama de furia lui. El dezaprobă atitudinea ta și amenin- 
țările sunt cu greu mascate. 

Ramses păstră îndelung tăcerea. 

— Pentru că argumentele mele nu l-au convins, vom folosi 
o strategie diferită. la un papirus nou, Ameni, și cea mai 
bună pensulă. Propunerile mele vor trebui să-l surprindă pe 
fratele Hattușil. 

- Negocierile s-au încheiat, îl informă Tanit pe Uri-Teșub, 
și negustorul Nariș s-a întors la Tyr ca să-l întâmpine pe 
Ramses împreună cu primarul orașului și cu personalitățile 
locale. 

Hititul strânse mânerul dăgii de fier de care nu se 
despărțea niciodată. 

- N-ai aflat informaţiile cele mai confidenţiale? 

- ltinerariul nu este secret, iar monarhul va fi însoţit de 
fiul său Merenptah, general șef al armatei egiptene, care se 
va afla în fruntea a două regimente de elită. Orice atac 
împotriva lor ar fi sortit eșecului. 

Uri-Teșub turba de furie. Malfi nu avea încă destui oameni 
pentru a da o bătălie de o asemenea amploare. 

- Este totuși curios, adăugă feniciana, înalții funcţionari 
ai Dublei Case Albe n-au manifestat nici o exigenţă 
deosebită, ca și cum faraonul nu era deloc preocupat de 
problemele economice. Totuși există puncte de litigiu pe 
care Egiptul n-are obiceiul să le treacă sub tăcere. 

— Ce concluzie tragi din asta? 

— Ramses ascunde adevăratul scop al călătoriei sale. 

Uri-Teșub rămase perplex. 

- Ai probabil dreptate... Ei, bine, află-le. 

— Cum? 

— Du-te la palat, fă-i să vorbească pe curteni, fură 
documente... Descurcă-te, Tanit! 

— Dar, dragul meu... 

— Nu comenta. Trebuie să știu. 


Lată și sigură, poteca urma piciorul muntelui Carmel și 
cobora în pantă domoală spre mare. Marea... O priveliște 
ciudată pentru numeroși soldaţi, o incredibilă câmpie de 
apă fără limite. Veteranii îi puneau în gardă pe cei mai 
tineri: dacă să pui piciorul în spuma valurilor nu reprezenta 
nici un pericol, în schimb, nu trebuia să înoți până departe, 
pentru că vei fi tras la fund de un geniu malefic. 

Ramses mergea în fruntea armatei sale, chiar în 
spatele lui Merenptah și a cercetașilor. Fiul cel mic al regelui 
nu încetase, de-a lungul întregii călătorii, să verifice dispo- 
zitivul de securitate. Monarhul însă nu dăduse nici un semn 
de neliniște. 

— Dacă vei domni, îi spuse el lui Merenptah, nu uita să 
te duci în protectoratele noastre la intervale regulate. lar 
dacă va fi fratele tău, amintește-i tu acest lucru. Când 
Faraonul e prea departe și prea absent, revolta încearcă să 
distrugă armonia; când el este aproape, inimile se potolesc. 

În ciuda cuvintelor încurajatoare ale veteranilor, tinerii 
recruți erau neliniștiţi. O suită de valuri violente, spărgându-se 
de pintenii stâncoși care înaintau în mare, îi făcură să regrete 
malurile Nilului. 

Câmpia li se păru mai puţin respingătoare: câmpuri cul- 
tivate, livezi și plantaţii de măslini dovedeau bogăţia 
agricolă a regiunii. Dar vechea cetate a Tyr-ului era orientată 
spre larg. Un braț al mării forma un soi de șanț de netrecut, 
apărătoare împotriva atacului unei flote inamice. 

Noul Tyr fusese construit pe trei insulițe separate de canale 
puțin adânci de-a lungul cărora se aflau bazinele. 

Din înaltul turnurilor de observaţie, tyrienii îi văzură pe 
Faraon și soldaţii lui. O delegaţie condusă de Nariș ieși în 
întâmpinarea stăpânului Egiptului. Saluturile fură călduroase 
și entuziasmate, Nariș îl conduse pe Ramses pe străduțele 
cetăţii sale. Merenptah rămase cu ochii aţintiţi pe acoperișuri 
de unde, în orice clipă, putea să apară pericolul. 

Orașul Tyr era dedicat comerţului. Se vindeau aici sticlă- 
rie, vase de aur și argint, țesături colorate în purpuriu și multe 
alte mărfuri care tranzitau prin port. Înalte, cu patru sau cinci 
etaje, casele erau așezate unele lângă altele. 

Prieten apropiat al lui Nariș, primarul îi oferise lui Ramses, 
ca reședință, luxoasa lui vilă. Construită în cel mai înalt 
punct al orașului, ea domina marea. Terasa plină de flori era 
o minunăţie și proprietarul locului mersese cu rafinamentul 
până la mobilarea imensei sale locuinţe în stil egiptean, 
pentru ca faraonul să nu se simtă înstrăinat. 

— Sper că veţi fi satisfăcut, Maiestate, spuse Nariș. Vizita 
Domniei Voastre este o mare onoare. Chiar în această seară 
veţi prezida un banchet care va rămâne înscris în analele 
noastre. Putem spera că relaţiile comerciale cu Egiptul se 
vor dezvolta? 

- Nu sunt ostil acestui lucru, dar cu o condiţie. 

- Scăderea beneficiilor noastre... Bănuiam că despre 
asta-i vorba. Nu suntem împotrivă, numai să câștigăm din 
volumul schimburilor. 

- Mă gândeam la o altă condiţie. 

În ciuda aerului cald, comerciantul fenician simţi cum îi 
îngheaţă sângele în vine. În urma tratatului de pace, Egiptul 
fusese de acord ca regiunea să fie sub control hitit chiar 
dacă, în realitate, ea beneficia de o reală independenţă. Nu 
cumva o dezastruoasă dorință de putere îl împingea pe 
Ramses să pună mâna pe Fenicia, cu riscul de a încălca 
tratatul de pace și de a provoca un conflict? 

— Care sunt pretenţiile voastre, Maiestate? 

- Să mergem în port, Merenptah ne va însoţi. 

La ordinul regelui, mezinul fu nevoit să se mulțumească 
cu o escortă redusă. 

La extremitatea occidentală a portului, vreo sută de oa- 
meni de vârste și origini diverse, goi și în lanţuri. Unii dintre 
ei încercau să păstreze o aparenţă de demnitate, alţii priveau 
în gol. 

Tyrieni cu părul ondulat discutau despre preţuri, fie pe 
individ, fie pe lot. Ei sperau să obțină importante beneficii 
din vânzarea acestor sclavi sănătoși. Rivalitatea oratorică și 
financiară se anunţa dură. 

- Vreau ca acești oameni să fie eliberaţi, ceru Ramses. 

Nariș fu amuzat. 

- Valorează mult... Permiteţi orașului Tyr să vi-i facă 
cadou, Maiestate. 

— lată adevăratul motiv al călătoriei mele: nici un tyrian 
care vrea să facă comerţ cu Egiptul nu va trebui să fie 
negustor de sclavi. 

Șocat, fenicianul trebui să facă apel la tot sângele lui 
rece pentru a nu protesta cu putere. 

— Maiestate... Sclavia este o lege naturală, societăţile 
negustorești o practică dintotdeauna! 

- În Egipt nu există sclavie, spuse Ramses, fiinţele umane 
sunt turma Zeului, nici un individ n-are dreptul de a-l trata 
pe altul ca pe un obiect fără suflet sau ca pe o marfă. 

Niciodată fenicianul nu mai auzise un discurs atât de 
aberant. Dacă interlocutorul lui n-ar fi fost faraonul Egiptului, 
l-ar fi considerat nebun. 

— Prizonierii voștri de război, Maiestate, n-au fost 
transformați în sclavi? 

— În funcţie de gravitatea faptelor de care au fost acuzaţi, 
ei au fost supuși la perioade de corvoadă mai mult sau mai 


RAMSES — LA UMBRA ARBORELUI DE ACACIA 301 


puţin lungi. O dată ce și-au recâștigat libertatea, ei au făcut 
cum au crezut de cuviință. Majoritatea au rămas în Egipt, 
mulți dintre ei și-au întemeiat acolo o familie. 

- Sclavii sunt indispensabili pentru muncă! 

- Legea lui Maat cere încheierea unui contract între cel 
care ordonă lucrul și cel care îl realizează. Dacă nu, bucuria 
nu poate exista nici în opera cea mai sublimă, nici în munca 
cea mai ușoară. Și acest contract se bazează pe cuvântul 
dat de o parte și de alta. Crezi că piramidele și templele ar 
fi putut fi construite de cohorte de sclavi? 

— Maiestate, nu putem schimba obiceiuri atât de vechi... 

— Nu sunt naiv și știu că majoritatea ţărilor vor continua 
să practice sclavia. Dar tu cunoști acum pretenţiile mele. 

- Egiptul riscă să piardă piețe importante. 

- Esenţialul este că el își păstrează sufletul. Faraonul nu 
este patronul negustorilor ci reprezentantul lui Maat pe 
pământ și servitorul poporului său. 

Cuvintele lui Ramses se întipăriră în inima lui Merenptah. 
Pentru el, călătoria la Tyr va rămâne o etapă majoră din viaţă. 


Uri-Teșub era atât de enervat încât, pentru a se calma, 
tăiase cu toporul un sicomor centenar care umbrea un bazin 
de apă în care le plăcea rațelor să se zbenguie. Înspăimântat, 
grădinarul doamnei Tanit se refugiase în cabană unde își 
aranja uneltele, 

— lată-te, în sfârșit! exclamă hititul când soţia lui trecu 
pragul domeniului. 

Tanit contemplă dezolantul spectacol. 

~ Ce te-a... 

— Sunt la mine acasă și fac ce-mi place! Ce ai aflat la 
palat? 

— Lasă-mă să mă așez, sunt obosită. 

Pisoiul tigrat sări pe genunchii stăpânei lui. Ea îl mângâie 
mecanic pe frunte și el începu să toarcă. 

— Vorbește, Tanit! 

- O să fii dezamăgit: adevăratul scop al călătoriei lui 
Ramses era lupta împotriva sclaviei care nu încetează să ia 
proporţii la Tyr și în regiune. 

Uri-Teșub o pălmui violent pe Tanit. 

— Încetează să-ţi mai baţi joc de mine! 

Vrând să-și apere stăpâna, pisoiul îl zgârie pe hitit. Acesta 
îl înhăţă de gât și cu tăișul dăgii de fier îi tăie beregata. 

Stropită de sânge, îngrozită, Tanit se refugie în camera ei. 

Ameni răsufla ușurat, Serramanna era chinuit de gânduri 
sumbre. 

- Ramses s-a întors teafăr și nevătămat din Fenicia, mă 
simt mai bine, mărturisi secretarul particular al regelui. De 
ce ești atât de prost dispus, Serramanna? 

- Pentru că pista cu Nariș se termină într-o fundătură. 

-~ Ce sperai? 

- Să am dovada că acest fenician făcea afaceri suspecte 
cu doamna Tanit. Aș fi putut s-o ameninț că va fi acuzată 
dacă ea nu mi-ar fi spus adevărul în legătură cu Uri-Teșub. 

- Hititul ăsta te obsedează! Până la urmă o să te 
înnebunească. 

— Uiți că este asasinul lui Acha? 

- Ne lipsește dovada. 

- Din nefericire, ai dreptate, Ameni. 

Sardul se simţea bătrân. El, să respecte legea! Trebuia să 
se resemneze și să-și accepte eșecul: Uri-Teșub se dovedise 
destul de viclean pentru a scăpa de justiția egipteană. 

— Mă duc acasă. 

— O nouă cucerire? 

— Nici măcar, Ameni. Sunt obosit și o să mă culc. 


— Vă așteaptă o doamnă, îl anunţă intendentul pe 
Serramanna. 

- N-am chemat nici o fată! 

~ Nu e vorba de o „fată”, ci de o doamnă respectabilă. 
Am rugat-o să ia loc în sala de oaspeți. 

intrigat, Serramanna traversă camera de primire cu pași mari. 

— Tanit! 

Frumoasa feniciană se ridică și, cu ochii în lacrimi, se 
aruncă în braţele uriașului. Era necoafată și obrajii ei purtau 
urmele loviturilor. 

- Protejaţi-mă, vă implor! 

— O fac, dar de ce anume... de cine? 

- De monstrul care a făcut din mine sclava lui! 

Serramanna se abţinu să-și manifeste satisfacția. 

- Dacă doriţi să acţionez în mod oficial, trebuie să faceţi 
plângere, doamnă Tanit. 

— Uri-Teșub mi-a omorât pisica, a tăiat un sicomor din 
grădina mea și nu încetează să mă brutalizeze. 

~ Acestea sunt delicte pentru care va fi condamnat la 
plata unei amenzi, ba chiar la corvoadă. Dar nu sunt de 
ajuns pentru a-l împiedica să facă rău. 

— Oamenii dumneavoastră vor veghea asupra mea? 

— Mercenarii mei formează garda personală a regelui și 
n-ar interveni într-o afacere privată... Nu înainte ca ea să 
devină o afacere de stat. 

Oprindu-se din plâns, Tanit se îndepărtă de uriaș și îl 
privi drept în ochi. 

— Uri-Teșub vrea să-l asasineze pe Ramses. Aliatul lui 
este libianul Malfi cu care a încheiat o înțelegere în propria 
mea casă. Uri-Teșub este cel care l-a ucis pe Acha cu o 
dagă de fier de care nu se desparte niciodată. Și tot cu aceeași 
dagă vrea să-l ucidă pe rege. Acum este o afacere de stat? 


Un efectiv de o sută de oameni se desfășurară în jurul 
vilei doamnei Tanit. Arcașii se urcară unii în copacii ce dădeau 
spre grădina fenicienei, alții pe acoperișurile caselor vecine. 

Uri-Teșub era singur sau cu libienii? Va lua servitori ca 
ostateci, dacă își va da seama că este încercuit? Serramanna 
le ceruse oamenilor să se apropie în liniște deplină, știind 
că cel mai mic incident l-ar alerta pe hitit. 

Și puţin a lipsit să nu se întâmple asta. 

Escaladând zidul incintei, un mercenar nu se ţinu bine și 
căzu într-un boschet. 

Când o cucuvea ţipă, oamenii lui Serramana încremeniră. 
După câteva minute de nemișcare, sardul le ordonă să 
înainteze. 

Uri-Teșub nu mai avea nici o șansă să fugă, dar nu se va 
lăsa prins fără să lupte. Serramanna spera să-l captureze viu 
și să-l ducă în faţa tribunalului vizirului. 

În camera lui Tanit, o lumină. 

Serramanna și vreo zece mercenari se târâră pe pământul 
umed de rouă, ajunseră la dalele din jurul locuinţei și se 
năpustiră în interior. 

Servitoarea scoase un strigăt de spaimă și scăpă din mână 
lampa cu ulei din lut ars care se sparse când se lovi de pământ. 

Pentru câteva clipe, domni confuzia. Mercenarii se luptară 
cu adversari invizibili și stricară mobilele cu lovituri de sabie. 

— Liniște! urlă Serramanna. Lumină, repede! 

Se aprinseră alte lămpi. Tremurând, servitoarea era 
prizoniera a doi soldaţi care o amenințau cu săbiile. 

— Unde e Uri-Teșub? întrebă Serramanna. 

— Când a văzut că stăpâna a dispărut, a sărit pe cel mai 
bun cal și a plecat la galop. 

De ciudă, sardul făcu țăndări, cu pumnul, un vas cretan. 
Instinctul de războinic al hititului, îi dictase ce să facă; 
simțindu-se în pericol, fugise. 


Pentru Serramanna, să fie admis în austerul birou al lui 
Ramses însemna să pătrundă în inima sanctuarului cel mai 
secret al ţării. 


306 CHRISTIAN Jaco 


Erau de faţă Ameni și Merenptah. 

- Doamna Tanit s-a întors în Fenicia după ce a depus 
mărturie în faţa vizirului, spuse Serramanna. Conform spuselor 
mai multor martori, Uri-Teșub s-a îndreptat spre Libia. S-a 
întâlnit deci cu aliatul său Malfi. 

— E doar o simplă ipoteză, estimă Ameni. 

- Nu, e o certitudine! Uri-Teșub nu mai are alt refugiu și 
nu va renunța niciodată să lupte împotriva Egiptului. 

- Din nefericire, se plânse Merenptah, n-am reușit să-i 
localizăm tabăra. Acest libian se deplasează fără încetare. 
Dacă ne gândim bine la asta, eșecul nostru este liniștitor: el 
dovedește că Malfi nu reușește să-și strângă o armată 
adevărată. 

- Vigilenţa noastră să nu scadă, ordonă Ramses. Alianţa 
celor două fiinţe malefice și violente constituie un pericol 
deloc neglijabil. 

Serramanna făcu o figură gravă. 

— Maiestate, am o cerere să vă prezint. 

- Te ascult. 

- Sunt convins că ne vom lovi din nou de acest monstru 
de Uri-Teșub. Vă solicit privilegiul de a mă lupta cu el, în 
speranţa că-l voi ucide cu mâna mea. 

- Ți-l acord. 

— Mulţumesc, Maiestate. Oricare va fi viitorul, graţie 
Domniei Voastre, am avut o viaţă frumoasă. 

Sardul se retrase. 

-~ Pari contrariat, îi spuse Ramses lui Merenptah. 

- După interminabile drumuri prin regiuni mai mult sau 
mai puţin ostile, Moise și evreii se apropie de Canaan, pe 
care-l consideră Pământul Făgăduit. 

— Cât de fericit trebuie să fie Moise... 

- Nu este cazul triburilor din regiune care se tem de 
prezenţa acestui popor războinic. De aceea, solicit încă o 

dată, autorizaţia de a interveni cu armată și de a înăbuși în 
fașă acest pericol. 

— Moise va merge până la capăt și va crea o ţară în care 
cei credincioși lui vor trăi după placul lor. E bine așa, fiule, 
și nu vom interveni. Mâine vom dialoga cu acest nou stat și 
vom fi poate aliaţii lui. 

— Și dacă devine dușmanul nostru? 

- Moise nu va fi dușmanul ţării lui natale. Preocupă-te 
de libieni, Merenptah, nu de evrei. 

Fiul cel mic al lui Ramses nu insistă. Deși nu fu convins 
de argumentaţia tatălui său, se conformă datoriei sale de a 
se supune. 

— Am primit vești de la fratele tău Hattușil, anunţă Ameni. 

- Bune sau proaste? 

- Împăratul din Hatti chibzuiește. 


Chiar dacă soarele ardea, lui Hattușil îi era frig. În 
interiorul citadelei sale cu ziduri groase din piatră, nu mai 
reușea să se încălzească. Așezat lângă focul de lemne care 
trosnea într-un șemineu mare, el reciti pentru soţia lui 
Putuhepa propunerile faraonului Egiptului. 

- Tupeul lui Ramses este incredibil! îi adresez o scrisoare 
de mustrare și iată ce îndrăznește să-mi răspundă: să-i trimit 
o altă prinţesă hitită pentru a pecetlui o nouă căsătorie 
diplomatică și pentru a consolida pacea. Mai mult, îmi cere 
să mă duc eu-însumi în Egipt! 

- Minunată idee, estimă împărăteasa Putuhepa. Vizita 
ta oficială va demonstra, în mod strălucit, că pacea încheiată 
între cele două popoare ale noastre este ireversibilă. 

- Nici să nu te gândești! Eu, împăratul hitiţilor să mă arăt 
supusul Faraonului! 

— Nimeni nu-ţi cere să te umilești. Asigură-te că vom fi 
primiţi cu toate onorurile cuvenite rangului nostru. Scrisoarea 


308 CHRISTIAN JACQ 


prin care-ţi dai acordul este redactată. Nu mai trebuie decât 
să-ți pui pecetea. 

— Trebuie să chibzuim înainte și să începem tratative. 

- Timpul palavrelor a trecut. Să ne pregătim să plecăm 
în Egipt. 

— Ai trecut în fruntea diplomaţiei hitite? 

- Sora mea Nefertari și eu-însămi am făurit pacea. 
Împăratul Regatului hitit s-o consolideze. 

Putuhepa îi adresă un gând înflăcărat omului cel mai 
seducător pe care îl cunoscuse vreodată, Acha, prietenul 
din copilărie al lui Ramses, care trăia astăzi în paradisul 
celor drepți. Pentru el, această zi era una de bucurie. 

Când Mat-Hor află vestea care tulbura întreg Egiptul, 
anunţarea vizitei oficiale a părinţilor săi, ea speră că va 
reveni în graţii. Desigur, se bucura de o existenţă îndestulată 
în haremul de la Mer-Ur și gusta, fără reţineri, din 
nenumăratele plăceri ale condiţiei sale. Dar nu domnea și 
nu era decât o soţie diplomatică, privată de orice putere. 

Hitita îi scrise o lungă scrisoare lui Ameni, secretarul 
particular al monarhului. În termeni virulenţi, ea cerea să 
ocupe funcţia de mare soţie regală pentru a-i primi pe 
împăratul și împărăteasa din Hatti și poruncea să i se pună 
la dispoziţie o escortă care s-o aducă la palatul din Pi-Ramses. 

Semnat de Ramses, răspunsul fu usturător: Mat-Hor nu va 
asista la ceremonii și va rămâne la haremul din Mer-ur. 

După o violentă criză de furie, hitita chibzui: în ce fel ar 
putea să-i facă rău faraonului, dacă nu împiedicând venirea 
lui Hattușil? Obsedată de această idee, ea hotărî să se 
întâlnească cu un preot al zeului crocodil, care avea reputaţie 
de ritualist. 

— În Hatti, îi spuse ea, noi consultăm adesea ghicitori 
pentru a cunoaște viitorul. Aceștia citesc în măruntaiele 
animalelor. 

— Nu e un pic cam... greţos? 

- Aici utilizaţi alte metode? 

— Faraonul este cel care știe să vadă ziua de mâine. 

- Dar voi, preoţii, deţineţi secretul anumitor tehnici. 

— Există un corp de magicieni de stat, Maiestate, dar 
formarea lor este îndelungată și exigentă. 

— Nu interogaţi zeii? 

- În anumite circumstanţe, marele preot al lui Amon ches- 
tionează puterea creatoare, cu autorizarea regelui, și zeul 
răspunde prin intermediul oracolului său. 

-= Și fiecare respectă decizia lui, presupun. 

— Cine ar îndrăzni să se ridice împotriva voinței lui Amon? 

Simţind reticenţa preotului, Mat-Hor nu insită mai mult. 

În aceeași zi, după ce ordonase personalului să nu 
vorbească despre absenţa ei, ea plecă spre Theba. 


Moartea cu surâs blând își amintise în cele din urmă de 
vârsta venerabilului Nebu, marele preot al lui Amon, care 
se stinsese în modesta sa locuinţă din apropierea lacului 
sfânt de la Karnak cu certitudinea că a slujit bine zeul ascuns, 
principiu al vieţii, și pe faraonul Ramses, reprezentantul lui 
pe pământ. 

Bakhen, al doilea profet al lui Amon, îl anunţase imediat 
pe rege. Și acesta venise să-i aducă omagiu lui Nebu, unul 
din acei oameni integri mulțumită cărora tradiţia egipteană 
se perpetua, oricare ar fi fost atacurile forțelor răului. 

Liniştea de doliu apăsa asupra imensului templu din 
Karnak. După ce celebrase ritualul zorilor, Ramses se întâlni 
cu Bakhen lângă scarabeul uriaș, situat în partea de nord-vest 
a lacului sfânt, care simboliza renașterea soarelui după vic- 
toria asupra tenebrelor. 

- A venit timpul, Bakhen. De la îndepărtata noastră 
înfruntare, ai parcurs un drum lung fără să te gândești 
niciodată la tine-însuţi. Dacă templele din Theba sunt 
splendide, ţi-o datorează în mare parte ţie. Gestionarea ta 

este ireproșabilă și toate apreciază autoritatea ta. Da, a venit 
timpul să te numesc mare preot de Karnak și profet al lui 
Amon. 

Vocea gravă și aspră a fostului șef de grajduri tremura de 
emoție. 

— Maiestate, nu cred că... Nebu... 

- Nebu te propunea ca succesor de mult, și el știa să 
judece oamenii. Îți înmânez bastonul și inelul de aur, 
însemne ale noii tale demnități. Vei guverna acest oraș sfânt 
și vei veghea ca el să nu se abată de la funcţia lui. 

— Deja Bakhen își revenea. Ramses simţi că se agăța pe 
moment de numeroasele sarcini, fără a se gândi la prestigiul 
pe care i-l conferea un titlu atât de invidiat. 

— Inima mea nu poate rămâne mută, Maiestate. Aici, în 
Sud, anumite notabilităţi sunt șocate de decizia Domniei 
Voastre. 

- Te referi la călătoria oficială a împăratului și a împără- 
tesei din Hatti? 

— Exact. 

— Mai multe notabilităţi din Nord le împărtășesc părerea, 
dar această vizită va avea loc, căci ea va consolida pacea. 

— Numeroși călugări doresc intervenţia oracolului. Dacă 
zeul Amon vă dă acordul, orice protest va înceta. 

- Pregătește ceremonia oracolului, Bakhen. 


Sfătuită de un administrator al haremului de la Mer-Ur, 
Mat-Hor bătuse la ușa potrivită: aceea a unui bogat co- 
merciant sirian căruia nu-i scăpa nici un eveniment al vieţii 
thebane. Avea o somptuoasă proprietate pe malul estic, nu 
departe de templul de la Karnak, și o primi pe regină într-o sală 
cu două coloane, decorată cu picturi reprezentând albăstrele 
și irişi. 

- Ce onoare, Maiestate, pentru un modest negustor! 

— Această conversaţie n-a avut loc și noi nu ne-am întâlnit 
niciodată: e clar? 

Hitita îi oferi un colier de aur sirianului care se înclină 
surâzând. 

- Dacă îmi dai ajutorul de care am nevoie, voi fi foarte 
generoasă. 

— Ce doriţi? 

— Mă interesează oracolul lui Amon. 

— Zvonul este confirmat: Ramses o să-l consulte precis. 

— Pentru care motiv? 

- Îi va cere zeului să aprobe venirea în Egipt a părinților 
Domniei Voastre. 

Șansa era de partea lui Mat-Hor. Întrucât destinul făcuse 
cea mai mare parte a lucrului, ei nu-i mai rămânea decât 
să-l ducă la bun sfârșit. 

- Și dacă Amon refuză? întrebă ea. 

- Ramses va fi obligat să se supună... Și nici nu îndrăznesc 
să-mi imaginez reacţia împăratului din Hatti! Dar faraonul nu 
este el fratele zeilor? Răspunsul oracolului n-ar putea fi negativ. 

— Eu cer ca el să fie. 

-= Cum...? 

- Ți-o repet: ajută-mă și vei deveni foarte bogat. Cum îți 
răspunde zeul? 

- Preoții poartă barca lui Amon și primul profet îl întreabă 
pe zeu. Dacă barca înaintează, răspunsul lui este „da”, dacă 
ea dă înapoi, „nu”. 

- Cumpără-i pe purtătorii bărcii şi fă ca Amon să respingă 
propunerea lui Ramses. 

- Este imposibil. 

- Aranjează să fie înlocuiţi cei mai reticenţi prin oameni 
siguri, folosește poţiuni care să-i îmbolnăvească pe incorup- 
tibili... Dacă reușești, te voi acoperi cu aur. 

-= Riscurile... 

— Nu mai ai de ales, negustorule: acum ești complicele 
meu. Nu renunţa și nu mă trăda; dacă nu, voi fi nemiloasă. 

Rămas singur în faţa săculețelor cu pepite de aur și pietre 
prețioase pe care i le oferea hitita ca avans la viitoarea sa 
avere, sirianul chibzui îndelung. Unii spuneau că Mat-Hor 
nu va recâștiga niciodată încrederea regelui, alţii erau 
convinși de contrariu. lar câţiva preoţi de la Karnak, geloși 
pe ascensiunea lui Bakhen, erau gata să-i joace o festă urâtă. 

Să-i năimești pe toţi purtătorii bărcii sacre era irealizabil, 
dar era suficient să mituiască braţele cele mai robuste. Zeul 
va ezita, când înainte, când înapoi, apoi își va manifesta 
clar refuzul. 

Partida era jucată... Și bogăţia atât de tentantă! 


Theba era în fierbere. 

La sate ca și în cartierele orașului, se știa că urma să fie 
celebrată „frumoasa serbare a audienței divine” în cursul 
căreia Amon și Ramses vor demonstra, încă o dată, 
comuniunea lor. 

În curtea templului unde se desfășura ritualul, nici o 
personalitate din marele oraș din sud nu lipsea. Primarul, 
administratorii, stăpânii domeniului nu voiau cu nici un preț 
să lipsească de la acest eveniment excepțional. 

Când barca lui Amon ieși din templul acoperit pentru a 
apărea în plină lumină, toți își ţinură răsuflarea. În centrul 
bărcii din lemn aurit, naosul conţinând statuia divină, ascunsă 
privirilor omenești. Totuși ea, efigia vie, era cea care urma 
să ia decizia. 

Mergând pe podeaua de argint, purtătorii înaintau cu 
lentoare. Noul mare preot al lui Amon, Bakhen, remarcă 
mai multe figuri noi. Dar nu i se spusese de o indispoziţie 
alimentară care îi împiedicase pe unii dintre titulari să 
participe la ceremonie? 

Barca se opri în fața faraonului și Bakhen luă cuvântul. 

— Eu, servitorul zeului Amon, îl întreb în numele lui 
Ramses, Fiul luminii. Faraonul Egiptului are motiv să-l cheme 
pe acest pământ pe împăratul și împărăteasa din Hatti? 

Chiar și rândunelele se opriseră din cursa lor nebunească 
pe cerul albastru. În momentul când zeul va răspunde afir- 
mativ, piepturile se vor elibera pentru a-l aclama pe Ramses. 

Mituiţi de negustorul sirian, purtătorii cei mai robuști se 
consultară din priviri și încercară să facă un pas înapoi. 

Zadarnic. 

Ei crezură că și colegii lor, hotărâți să meargă înainte, 
vor opune o rezistență de scurtă durată; astfel că depuseră 
un efort care trebuia să fie decisiv. 

Dar o forţă ciudată îi obligă să înainteze. Orbiţi de o 
lumină care venea din naos, ei renunţară să lupte. 

Zeul Amon aprobase hotărârea fiului său Ramses, 
sărbătoarea putea începe. 

Era chiar el. 

Ușor încovoiat, cu părul grizonat, dar cu ochii la fel de 
aspri, avea, la prima vedere alura unui om mai degrabă 
obișnuit care-ţi inspira încredere. El, Hattușil, împăratul din 
Hatti, încotoșmănat într-o manta groasă de lână, luptând 
împotriva senzaţiei de frig care, iarna ca și vara, nu-l părăsea 
niciodată. 

El, șeful unei naţiuni războinice și cuceritoare, coman- 
dantul suprem al trupelor hitite la Kadesh, dar și negociatorul 
tratatului de pace. El, Hattușil, stăpânul incontestabil al unei 
țări aspre în care nimicise orice opoziţie. 

Și Hattușil tocmai punea piciorul pe pământul Egiptului, 
însoţit de două femei frumoase, soţia lui, Putuhepa, și o 
tânără prințesă hitită speriată. 

— Este imposibil, murmură împăratul hitit, de-a dreptul 
imposibil... Nu, acesta nu este Egiptul. 

Totuși, n-avea vedenii: era chiar Ramses cel Mare cel 
care se îndrepta spre vechiul său dușman pentru a-l îmbrățișa. 

- Ce mai face fratele meu Hattușil? 

— Îmbătrânesc, frate Ramses. 

Fuga lui Uri-Teșub, de acum înainte dușman al Egiptului, 
ca și al Regatului hitit, și căutat pentru crimă, înlăturase 
orice obstacol din calea vizitei oficiale a lui Hattușil. 

- Nefertari ar fi apreciat acest moment extraordinar, îi 
spuse Ramses Putuhepei, superbă în rochia ei lungă roșie și 
purtând bijuterii egiptene din aur pe care le primise în dar 
de la faraon. 

— În timpul călătoriei, n-am încetat nici o clipă să mă 
gândesc la ea, mărturisi împărăteasa; oricare ar fi durata 
domniei tale, ea va rămâne singura soție regală. 

Declaraţiile Putuhepei aplanau orice dificultate diplo- 
matică. În lumina unei veri arzătoare, Pi-Ramses era în sărbă- 
toare. Strălucind prin toate focurile, cetatea turcoazei primise 
mii de demnitari veniţi din toate orașele Egiptului pentru a 
asista la sosirea suveranilor din Hatti și la numeroasele 
ceremonii pregătite în onoarea lor. 

Frumuseţea și bogăţia capitalei uimi cuplul imperial. 
Știind că zeul Amon îi dăduse acordul lui Ramses, populaţia 
le făcu o primire entuziastă iluștrilor vizitatori. În picioare, 
lângă faraon, în carul său tras de doi cai împopoţonaţi, 
Hattușil trecea dintr-o surpriză în alta. 

- Fratele meu nu beneficiază de nici o protecţie? 

- Garda mea personală veghează, răspunse Ramses. 

— Dar acești oameni, atât de aproape de noi... Securitatea 
noastră nu este asigurată! 

— Uită-te la privirea poporului meu, Hattușil: nu conţine 
nici ură, nici agresivitate. Astăzi, ne mulțumește că am clădit 
pacea și ne împărtășim reciproc bucuria. 

- O populaţie care nu este guvernată prin teroare... Ciudat! 
Și cum a reușit Ramses să ridice o armată capabilă să reziste 
forțelor hitite? 

- Egiptenii își iubesc țara așa cum o iubesc și zeii. 

- Tu, Ramses, m-ai împiedicat să înving. Tu și nimeni 
altcineva. De câteva clipe, nici măcar nu mai regret acest 
lucru. 

Împăratul hitit își scoase mantaua de lână; nu-i mai era frig. 

- Clima îmi convine, constată el. Păcat... Mi-ar fi plăcut 
să trăiesc aici. 

Dată la palatul din Pi-Ramses, prima recepţie fu 
grandioasă. Erau atâtea platouri delicioase încât Hattușil și 
Putuhepa nu putură decât să ciugulească, în timp ce-și tot 
înmuiau buzele în cupe umplute cu un vin excepţional. 
Cântăreţe încântătoare, cu sânii goi, le fermecară urechile 
și ochii, iar împărăteasa admiră eleganța rochiilor purtate 
de nobilele doamne. 

- Mi-ar plăcea ca această serbare să-i fie dedicată lui 
Acha, sugeră Putuhepa. El și-a dat viaţa pentru pace, pentru 
această fericire de care se bucură în prezent popoarele 
noastre. 

Împăratul aprobă, dar părea contrariat. 

— Fiica noastră nu este prezentă, regretă Hattușil. 

- Nu voi reveni asupra deciziei mele, declară Ramses. 
Deși Mat-Hor a comis greșeli grave, ea va rămâne simbolul 
păcii și, în această calitate, va fi onorată așa cum merită. E 
nevoie să vă dau mai multe amănunte? 

- Inutil, frate Ramses, uneori e bine să ignori anumite 
detalii. 

Ramses evită deci să menţioneze arestarea negustorului 
sirian care-o denunțase pe Mat-Hor, crezând astfel că se 
dezvinovăţește dacă răspândește calomnii pe seama reginei. 

— Faraonul dorește să stea de vorbă cu viitoarea soție? 

— Nu va fi necesar, Hattușil. Vom celebra cu fast acest al 
doilea mariaj diplomatic și popoarele noastre ne vor fi 
recunoscătoare. Dar vremea sentimentelor și a dorințelor a 
trecut. 

— Nefertari este într-adevăr de neuitat... Și e bine așa. 
Nu cred că prinţesa pe care am ales-o, drăguță, dar prea 
puţin inteligentă, poate să poarte o conversaţie cu Ramses 
cel Mare. Ea va descoperi plăcerea de a trăi în stil egiptean 

și nu va înceta să se bucure. Cât despre Mat-Hor, căreia nu-i 
plăcea Hatti, ea va aprecia cu fiecare zi tot mai mult țara ei 
de adopţie unde își dorea atât de mult să locuiască. Cu vârsta, 
se va cuminţi. 

Hattușil tocmai pecetluise destinul celor două prințese 
hitite. În acest al patruzecilea an al domniei lui Ramses, nu 
mai exista nici un motiv de neînțelegere între Hatti și Egipt. 
De aceea, ochii căprui ai împărătesei Putuhepa se 
luminaseră, exprimând o bucurie intensă. 


Pilonii, obeliscurile, coloşii, marile curți sub cerul liber, 
colonadele, scenele de ofrande, podelele de argint îl fascinară 
pe Hattușil care se arăta, de asemenea, interesat de Casa 
Vieţii, de locașul cărţilor, de antrepozite, staule, bucătării 
și birourile în care lucrau scribii. Din întrevederile cu vizirul 
și miniștrii săi, împăratul hitit ieși foarte impresionat. Arhitec- 
tura societăţii egiptene era la fel de grandioasă precum cea 
a templelor sale. 

Ramses îl invită pe Hattușil să ardă tămâie pentru a răscoli 
mirosul divinităţilor și pentru a le atrage spre locuința pe 
care le-o construise oamenii. împărăteasa participă la ritualul 
liniştirii forţelor periculoase, condus de Kha cu rigoarea sa 
obişnuită. Urmă apoi vizitarea templelor din Pi-Ramses, mai 
ales a sanctuarelor dedicate zeilor străini. După care 
împăratul gustă fără reținere un moment de repaos în grădina 
palatului. 

— Ar fi fost regretabil ca armata hitită să distrugă un oraș 
atât de drăguţ, îi spuse el lui Ramses. Împărăteasa este încân- 
tată de sejurul ei. Fiindcă suntem pe timp de pace, fratele 
meu îmi permite să-i cer o favoare? 

Relativa pasivitate a lui Hattușil începea să-l intrige pe 
Ramses. Luptându-se să nu se lase vrăjit de Egipt, strategul 
reluă: 


RAMSES — LA UMBRA ARBORELUI DE ACACIA 319 


- Împărăteasa și cu mine suntem uimiţi de atâtea 
minunăţii, dar uneori trebuie să te gândești și la realități 
mai puţin plăcute, continuă Hattușil. Am semnat un acord 
de asistență mutuală în caz de agresiune împotriva ţărilor 
noastre și mi-ar plăcea să văd în ce stare e armata egipteană. 
Mă autorizează faraonul să vizitez cazarma principală din 
Pi-Ramses? 

Dacă faraonul răspundea „secret militar” sau îl orienta 
pe împărat spre o cazarmă secundară, Hattușil ar fi știut că 
acesta pregătea o lovitură urâtă. Era momentul adevărului 
pentru care acceptase să facă această călătorie. 

— Merenptah, fiul meu mai mic, este generalul șef al 
armatei egiptene. El îi va arăta împăratului din Hatti cazarma 
principală din Pi-Ramses. 


La sfârșitul banchetului organizat în onoarea împărătesei 
Putuhepa, Hattușil și Ramses făcură câţiva pași de-a lungul 
bazinului plin cu lotuși albaștri și albi. 

— Mă încearcă un sentiment care-mi era necunoscut până 
acum, mărturisi Hattușil: încrederea. Numai Egiptul știe să 
creeze ființe de dimensiunea ta, frate Ramses... Să reușești 
să închegi o prietenie între doi suverani, altădată gata să se 
distrugă reciproc, e un miracol. Dar noi îmbătrânim, și tu și 
eu, și trebuie să ne gândim la succesiune... Pe cine ai ales 
dintre nenumărați tăi fii regali? 

- Kha este un om de știință, înţelept, ponderat, capabil 
să liniștească spiritele în orice împrejurări și să convingă 
fără a lovi. El va ști să păstreze unitatea regatului și să-și 
chibzuiască deciziile. Merenptah este curajos, știe să co- 
mande și să administreze, este iubit de casta militarilor și 
temut de cea a înalţilor funcţionari. Și unul și celălalt sunt 
apți să domnească. 

— Altfel spus, încă mai eziţi. Destinul îţi va trimite un 
semn. Cu astfel de oameni, nu sunt neliniștit în privința 
viitorului Egiptului. Ei vor ști să-ţi continue opera. 

— Dar succesiunea ta? 

- Va fi asigurată de un mediocru ales dintre mediocri. 
Hatti decade, ca și cum pacea i-ar fi tăiat virilitatea și l-ar fi 
lipsit de orice ambiţie. Dar n-am nici un regret, fiindcă oricum 
n-avea altă alegere. Cel puţin am avut câţiva ani liniștiți în 
care i-am oferit poporului meu o fericire pe care n-a cunos- 
cut-o niciodată înainte. Din nefericire, ţara mea nu va ști să 
evolueze și va pieri. Ah... mai vreau să-ţi cer ceva. În capitala 
mea, nu obișnuiesc să merg atât de mult și mă dor picioarele. 
Am înţeles că medicul șef al regatului e foarte competent și 
că, pe deasupra, e vorba de o femeie foarte frumoasă. 

Neferet părăsi marea sală de recepții a palatului, unde 
conversa cu Putuhepa, pentru a se ocupa de degetele 
picioarelor imperiale. 

~ E o boală pe care o cunosc și pe care o pot trata, spuse 
ea după examinare. Mai întâi o să vă aplic o pomadă pe 
bază de ocru roșu, miere și cânepă. Mâine dimineaţă voi 
folosi un alt remediu pe bază de frunze de acacia și iuiuba, 
praf de malahit și interior de scoică, totul strivit și transformat 
în pudră. Această a doua pomadă o să vă dea senzaţia 
plăcută de răcoare, dar va trebui să mergeţi cu gleznele 
bandajate. 

- Dacă vă ofer o avere, Neferet, aţi accepta să veniţi cu 
mine în Hatti și să fiți medicul meu personal? 

— Știţi bine că nu, Maiestate. 

- Nu voi fi aşadar niciodată cuceritorul Egiptului, spuse 
Hattușil cu un surâs ușor. 

Coapse-Frumoase fluiera încetișor un cântec care-l slăvea 
pe Ramses, în timp ce mergea, cu măgarul său încărcat cu 
vase de lut, în direcţia frontierei de nord-vest a Deltei. Nu 
departe de coasta roasă de valurile Mediteranei, negustorul 
ambulant o luă pe cărările sinuoase pentru a ajunge într-un 
sătuc de pescari unde era sigur că o să-și vândă repede marfa. 

Coapse-Frumoase era mândru de numele pe care i-l 
dăduseră fetele care asistaseră la cursele de viteză dintre 
bărbaţi pe nisipul umed, la malul mării. De mai bine de doi 
ani, nici un concurent nu reușise să-l învingă. Și 
admiratoarele apreciau efortul atleţilor goi, folosindu-și 
energia pentru a-i seduce. Graţie coapselor lui, alergătorul 
cel mai rapid din vestul Deltei nu mai ţinea socoteala 
cuceririlor. 

Succesul său n-avea decât părţi bune, căci acestor 
domnișoare le plăceau pariurile iar Coapse-Frumoase trebuia 
să facă multe afaceri bune pentru a rămâne la înălțimea 
reputației sale de campion superb și generos. Așa că bătea 
drumurile cu înflăcărare pentru a obţine maximum de profit 
din comerţ. 

Nişte cocori trecură pe deasupra lui, anunțând nori negri 
împinși de vânt. Observând poziţia soarelui, Coapse-Frumoase 
înţelese că nu va ajunge unde voia înainte de căderea nopții. 

Era mai bine să facă haltă într-una din cabanele de trestie 
care jalonau pista. Era mai bine căci, în timp ce tenebrele 
vor cuprinde zona de coastă, creaturi periculoase vor ieși 
din vizuină și-i vor ataca pe cei imprudenţi. 

Coapse-Frumoase își descărcă măgarul, îi dădu de 
mâncare, apoi aprinse un foc folosindu-se de silex și de un 
baston special. Mâncă doi pești fripţi și bău apă proaspătă 
păstrată într-un ulcior. Apoi se întinse pe rogojină și adormi. 

În timp ce visa următoarea lui întrecere și noul său triumf, 
un zgomot neobișnuit îl trezi. Măgarul râcâia pământul cu 
copita din faţă. Între el și stăpânul lui, acesta era un semnal 
fără echivoc: pericol. 

Coapse-Frumoase se ridică, stinse focul și se ascunse în 
spatele unui boschet de spini. Îi prinse bine, căci vreo treizeci 
de oameni înarmaţi, purtând caschete și platoșe, apărură 
din întuneric. Luna plină din noaptea aceea îi permise să-l 
vadă bine pe omul care îi comanda. Mergea cu capul desco- 
perit, avea plete lungi și pieptul îi era acoperit de păr roșcat. 

- Era un spion aici și a fugit! zise Uri-Teșub înfigându-și 
lancea în rogojină. 

- Nu cred, obiectă un libian. Priveşte vasele astea din 
lut și acest măgar: e un negustor ambulant care a oprit aici 
să se odihnească. 

- Toate satele din vestul acestei zone sunt sub controlul 
nostru. Trebuie să găsim acest spion și să-l ucidem. Să ne 
desfășurăm. 


Patru ani se scurseră de la vizita împăratului Hattușil și a 
împărătesei Putuhepa. Relaţiile dintre Egipt și Hatti rămâneau 
la fel de frumoase și spectrul războiului dispăruse. Un flux 
regulat de vizitatori hitiți veneau să admire peisajele și 
cetăţile din Deltă. 

Cele două soţii hitite ale lui Ramses se înțelegeau de 
minune. Ambiţiile lui Mat-Hor se dizolvaseră sub efectul unei 
existenţe luxoase în timp ce compatrioata ei savura cu lăcomie 
cotidianul. împreună, și fără regrete, ele admiseseră că Ramses 
cel Mare, în vârstă de șaizeci și șase de ani devenise o legendă 
vie fără influenţa lor. lar faraonul, văzând că focul distrugător 
nu mai bântuia sufletul celor două regine, fusese de acord cu 
prezența lor în timpul anumitor ceremonii oficiale. 

În anul 43 al domniei sale, la cererea presantă a lui Kha, 
Ramses celebrase a cincea serbare de regenerare, în prezenţa 
zeilor și a zeiţelor care veniseră în capitală sub forma unor 
statui animate de ka. De acum înainte, faraonul ar trebui să 
recurgă în mod frecvent la acest proces ritualic pentru a 
putea suporta greutatea vârstei din ce în ce mai apăsătoare. 

Ramses mai trebuia, de asemenea, să se lase consultat 
în mod regulat de medicul-șef Neferet. Ignorând proasta 
dispoziţie a ilustrului său pacient care, uneori, suporta greu 
bătrâneţea, ea îl scutea de durerile de dinţi și frâna evoluţia 
artrozei. Datorită tratamentelor ei, vitalitatea monarhului 
rămânea intactă și el nu își încetinea ritmul de lucru. 

După ce deșteptase puterea divină în sanctuarul său și 
celebrase ritualul zorilor, Ramses se întreținea cu vizirul, 
Ameni și Merenptah. El lăsa pe seama acestui trio punerea în 
aplicare a directivele lui. După-amiaza, studia împreună cu 
Kha ritualurile importante ale statului și le dădea noi forme. 

Regele se detașa încet-încet de administrarea ţării, pe 
care o lăsa pe mâini excelente. El se ducea adesea la Theba 
pentru a o vedea pe fiica lui, Meritamon, și pentru a se 
reculege în templul său pentru veșnicie. 

În timp ce Ramses se întorcea de la Karnak unde marele 
preot Bakhen se achita, spre satisfacția generală, de sarcina 
ce-i revenea, el fu întâmpinat în portul din Pi-Ramses de 
Merenptah care era îngrijorat. 

— Un raport neliniștitor, Maiestate. 

Generalul șef al armatei egiptene conduse el însuși carul 
regal care se avântă în direcția palatului. 

- Dacă faptele se adeveresc, Maiestate, mă fac vinovat 
de neglijenţă. 

— Explică-te, Merenptah. 

— Se spune că oaza Siwa, în apropiere de frontiera libiană, 
ar fi fost atacată de o bandă înarmată aflată la ordinele lui 
Malfi. 

— De când datează această informaţie? 

— De vreo zece zile, dar eu de-abia acum am fost anunţat. 

— De ce o pui la îndoială? 

— Pentru că identificarea ofițerului însărcinat cu securita- 
tea oazei nu este corectă. Dar probabil că repeziciunea și 
focul acţiunii sunt cauzele acestei erori. Dacă oaza a fost 
într-adevăr atacată, trebuie să reacţionăm. Și dacă e vorba 
chiar de Malfi, trebuie să înăbușim în fașă revolta lui! 

— De ce te consideri responsabil, fiule? 

— Pentru că n-am fost vigilent, Maiestate. Pacea cu Hatti 
m-a făcut să uit că războiul putea să izbucnească la vest. Și 
blestematul de Uri-Teșub este tot în libertate... Permite-mi 
să plec la Siwa cu un regiment și să-i strivesc pe acești 
răzvrătiți. 

- În pofida celor treizeci și opt de ani ai tăi, Merenptah, 
ai încă înflăcărarea tinereţii! Un ofițer cu experienţă se va 
achita de această misiune. Cât despre tine, pune forţele 
noastre armate în stare de alertă. 


— Vă jur că erau bandiți libieni! îi repeta Coapse-Frumoase 
gardianului de frontieră somnoros. 

— Spui prostii, puștiule. Nu e nici un libian pe-aici. 

— Am alergat cu sufletul la gură, voiau să mă ucidă! Dacă 
nu eram un campion, m-ar fi ajuns din urmă. Căști, platoșe, 
săbii, lănci... O armată adevărată! 

După o serie de căscături, gardianul de frontieră îl privi 
pe tânăr cu suspiciune. 

- Berea tare ţi-a tulburat mintea... Nu mai bea! Beţivii o 
sfârșesc rău. 

— Cum era lună plină, insistă Coapse-Frumoase, l-am 
văzut chiar și pe șeful lor, înainte de a fugi! Un colos cu 
plete lungi și cu pieptul acoperit de păr roșcat. 

Aceste detalii îl treziră pe funcţionar. Ca toți gradaţii din 
armată, poliţie și de la graniţă, el primise un desen înfăţi- 
șându-l pe criminalul Uri-Teșub, cu promisiunea unei prime 
grase pentru cel care va contribui la arestarea hititului. 

Gardianul de frontieră flutură portretul pe sub ochii lui 
Coapse-Frumoase. 

- El este? 

— Da, e chiar șeful lor! 


De-a lungul fâșiei deșertice occidentale a Deltei, între 
teritoriul egiptean și mare, administraţia militară construise 
forturi mici pe lângă care se dezvoltaseră cătune. Ele erau 
situate unul faţă de altul la o distanţă de o zi de mers cu 
carul sau de două zile de marș rapid iar garnizoanele aveau 
ordin să-i informeze pe generalii din Pi-Ramses și Memphis 
despre cea mai neînsemnată mișcare suspectă a libienilor. 
Dacă exista o regiune pe care înaltul comandament o consi- 
dera în mod riguros supravegheată, atunci aceea era. 

Când guvernatorul militar al zonei de frontieră primi un 
raport alarmist fondat pe declaraţiile unui negustor ambulant, 
el se feri să-l trimită superiorilor săi, de frică să nu pară ridicol. 
Eventualitatea capturării lui Uri-Teșub îl făcu totuși să trimită 
o patrulă în apropierea locului unde hititul fusese reperat. 

Acesta era motivul pentru care Nakti și oamenii lui, smulşi 
din liniștea lor, înaintau în marș forțat printr-o regiune 
neospitalieră, infestată cu țânțari, având un singur gând: să 
termine cât mai repede cu această misiune penibilă. 

Nakti bombănea la fiecare pas. Când avea să fie mutat 
și el la Pi-Ramses, într-o cazarmă confortabilă, în loc să 
urmărească dușmani inexistenţi? 

— Se vede un fort, șefu'. 

„Gardienii de frontieră ne vor lua probabil drept imbecili, 
gândi Nakti, dar cel puţin ne vor oferi ceva de băut și de 
mâncare, și vom pleca înapoi chiar mâine dimineaţă.” 

— Atenţie, șefu'! 

Un soldat îl trase pe Nakti înapoi. Pe cărare, un enorm 
scorpion negru, în poziție de atac. Dacă ofițerul, pierdut în 
gânduri, ar fi continuat să meargă, ar fi fost înțepat. 

— Ucide.-l, îi ordonă gradatul salvatorului său. 

Soldatul nu mai avu timp să-și întindă arcul. Zeci de 
săgeți trase de pe crenelurile fortului se înfipseră în trupurile 
egiptenilor. Datorită preciziei arcașilor antrenați, libienii 
comandaţi de Uri-Teșub îi doborâră la pământ pe toţi 
membrii patrulei lui Nakti. 

Cu daga sa de fier, hititul tăie el însuși gâtul răniților. 

Ca în fiecare dimineaţă, guvernatorul militar al zonei de 
frontieră cu Libia intră în biroul său pentru a consulta rapoar- 
tele trimise de forturi. De obicei, această sarcină era expe- 
diată rapid căci, pe tăbliţele de lemn, figura o singură men- 
țiune: „Nimic de semnalat”. 

În dimineaţa aceea, nici un raport. 

Era inutil să caute prea departe vinovatul: soldatul 
însărcinat cu distribuirea curierului oficial uitase să se 
trezească. Furios, guvernatorul militar promise să-l demită 
din funcţie și să-l numească spălător. 

În curtea fortului, un soldat dădea fără chef cu mătura, 
doi tineri pedestrași exersau mânuirea săbiei scurte. 
Guvernatorul merse cu pași repezi până la cartierul poștașilor 
și al cercetașilor. 

Pe rogojini, nimeni. 

Stupefiat, guvernatorul se întrebă care sunt motivele unei 
asemenea anomalii; nici rapoarte, nici soldaţi însărcinaţi 
cu transmiterea lor... Care era cauza acestei incredibile 
dezordini? 

Gradatul rămase cu gura căscată când, deodată, poarta 
fortului cedă sub loviturile unei grinzi mânuite de libieni 
dezlănţuiţi, cu câte o pană prinsă în păr. 

Cu lovituri de bardă, ei îl masacrară pe măturător și pe 

cei doi pedestrași, după care îi despicară țeasta guverna- 
torului încremenit, care nu încercase nici măcar să fugă. 
Uri-Teşub scuipă peste cadavru. 


- Oaza Siwa n-a fost atacată, îi comunică ofiţerul supe- 
rior lui Merenptah. Am fost victimele unei informaţii false. 

- Nici o victimă? 

— Nici victimă, nici răzvrătire. M-am dus acolo degeaba. 

Rămas singur, Merenptah căzu pradă angoasei; dacă i se 
distrăsese atenţia în felul acesta, nu era pentru a ataca mai 
bine în altă parte? 

Numai Ramses ar ști să aprecieze amploarea pericolului. 

În momentul în care Merenptah urca în car, aghiotantul 
său alerga spre el. 

— Generale, un mesaj de la o garnizoană din apropierea 
frontierei libiene... Un atac în masă împotriva forturilor 
noastre! Majoritatea au căzut deja iar guvernatorul zonei se 
pare că ar fi fost ucis! 

Niciodată caii lui Merenptah nu galopaseră cu o ase- 
menea viteză. Sărind din mers din carul său, fiul cel mic al 
regelui urcă alergând scările palatului. Cu sprijinul lui 
Serramanna, el întrerupse audiența pe care faraonul o acorda 
șefilor de provincii. 

Faţa descompusă a lui Merenptah fu suficientă pentru ca 
Ramses să înțeleagă că se întâmplase ceva grav. Astfel că 
regele își concedie oaspeţii, promiţându-le o viitoare 
întrevedere. 

- Maiestate, anunţă generalul șef, libienii au invadat 
probabil nord-vestul Deltei. Amploarea dezastrului îmi este 
necunoscută. 

— Uri-Teșub și Malfi! exclamă Serramanna. 

— Hititul este efectiv menţionat în raportul incoerent pe 
care l-am primit. lar Malfi a reușit să unească clanurile li- 

biene care se sfâșiau între ele! Reacţia noastră trebuie să fie 
violentă și rapidă... Numai să nu fie vorba de o nouă capcană, 
precum cea de la Siwa. 

Dacă grosul trupelor plecau spre nord-vestul Deltei și era 
vorba de o momeală, Malfi ar ataca Theba și n-ar întâmpina 
nici o rezistenţă. Ar trece cetatea sfântă a zeului Amon prin 
foc și sabie. 

De hotărârea lui Ramses depindea viitorul Egiptului. 

— Maiestate, spuse Serramanna timid, mi-aţi promis... 

— N-am uitat: vei veni cu mine. 


Cu ochii negri și cruzi, cu fața pătrată, Malfi era consi- 
derat de oamenii săi încarnarea unui demon al deșertului, 
capabil! să vadă și în spatele lui și să sfâșie orice adversar cu 
degetele-i tăioase ca lama. Majoritatea triburilor libiene intra- 
seră sub comanda lui pentru că el știuse, prin lungi discursuri, 
să le ațâţe vechea ură împotriva Egiptului. În fața ferocităţii 
războinicilor libieni, egiptenii, slăbiți de o îndelungată 
obișnuinţă cu pacea, o vor lua la fugă. lar prezenţa hititului 
Uri-Teșub, a cărui reputaţie de bravură nu mai era pusă la 
îndoială, îi însuflețea pe cuceritori. 

- Acolo jos, la mai puţin de două ore de mers, zise Uri- 
Teșub întinzând braţul drept, sunt primele sate din Deltă. În 
curând, vom pune stăpânire pe ele. Apoi, vom distruge 
Pi-Ramses ale căror forțe de apărare vor fi reduse la mini- 
mum. Tu vei fi proclamat faraon, Malffi, și ceea ce va mai 
rămâne din armata egipteană va fi sub suveranitatea ta. 

— Strategia ta este infailibilă, Uri-Teșub? 

- Este, căci îl cunosc bine pe Ramses. Diversiunea de la 
Siwa îl va fi tulburat și convins că am hotărât să deschidem 
mai multe fronturi. Prioritatea lui va fi să protejeze Theba și 
templele ei. De aceea va trimite spre sud două regimente, fără 
îndoială sub comanda lui Merenptah. Un al treilea va asigura 

apărarea Memphisului. Și cum Ramses are vanitatea de a se 
crede invincibil, va prelua comanda celui de-al patrulea pentru 
a ne nimici. Nu vom avea decât câteva mii de oameni în fața 
noastră, Malfi, şi-i vom învinge cu ușurință. Nu-ţi cer decât o 
singură favoare: lasă-mă să-l ucid eu pe Ramses cu daga mea. 

Libianul dădu din cap afirmativ. El ar fi preferat să aibă mai 
mult timp la dispoziţie pentru a-și mai căli trupele, dar alerta 
dată de un negustor ambulant îl obligase să grăbească asaltul. 

Un singur regiment nu-i înspăimânta pe Malfi. Libienii 
erau dornici să se bată. Mult mai puternică din cauza dro- 
gurilor, înflăcărarea lor va constitui un avantaj în faţa egip- 
tenilor timoraţi. 

N-avea de dat decât un ordin: fără cruțare. 

— lată-i, anunţă Uri-Teșub. 

Ochii lui Malfi străluciră de dorinţă. În sfârșit, o să răzbune 
onoarea Libiei, batjocorită de faraoni de atâtea secole, o să 
distrugă satele opulente și o să ardă recoltele. Pe supravie- 
țuitori o să-i transforme în sclavi. 

— Ramses merge în fruntea trupelor sale, constată hititul 
exaltat. 

— Cine este la dreapta lui? 

Faţa lui Uri-Teșub se întunecă. 

- Fiul său cel mic, Merenptah. 

- Nu trebuia să comande trupele masate la Theba? 

- Vom ucide și tatăl și fiul. 

— Și omul din stânga regelui? 

— Serramanna, șeful gărzii lui personale... Destinul ne 
este favorabil, Malfi! Pe ăla, o să-i jupoi de viu. 

Pedestrași, arcași și care se desfășurau la orizont într-o 
ordine perfectă. 

— Nu e doar un singur regiment, estimă Malfi. 

Consternat, Uri-Teșub nu îndrăzni să răspundă. Cu fiecare 
minut, vasta câmpie se acoperea de soldaţi egipteni. 

Libianul și hititul cedară în fața evidenţei: Ramses își 
asumase riscul de a veni la întâlnirea cu ei cu cele patru 
regimente ale zeilor Amon, Ra, Ptah și Seth. Era toată forța 
de luptă egipteană care, acum, se pregătea să se năpustească 
asupra dușmanilor. 

Malfi strânse pumnii. 

— Credeai că-l cunoști bine pe Ramses, Uri-Teșub! 

- Strategia lui este aberantă... Cum îndrăznește să-și 
asume atâtea riscuri? 

Libianul constată că retragerea era imposibilă. Arcașii 
nubieni, comandaţi de viceregele Setau, le bara drumul. 

- Un libian face cel puţin cât patru egipteni, urlă Malfi 
către oamenii lui. La atac! 

În timp ce Ramses rămânea impasibil în carul său, libienii 
se năpustiră asupra primei linii egiptene. Pedestrașii 
îngenuncheară ca să le faciliteze ţintirea arcașilor al căror 
tir decimă adversarul. 

Arcașii libieni ripostară, dar cu mai puţină eficacitate. Al 
doilea val de asalt, mult prea dezordonat, se sparse și el la 
ciocnirea cu pedestrașii regimentului lui Seth. Surveni 
contraatacul carelor: la ordinul lui Merenptah, ele se înfipseră 
în revoltați care, în ciuda invectivelor lui Malfi, începură să se 
împrăștie. 

Fugarii se loviră de nubienii lui Setau ale căror săgeți și 
lănci fură devastatoare. Din acest moment, nu mai era nici 
o îndoială în privinţa rezultatului luptei. Majoritatea libie- 
nilor, zdrobiţi numeric, depuseră armele. 

Beat de furie, Malfi își strânse în jurul lui ultimii partizani. 
Uri-Teșub dispăruse. Nemaigândindu-se la lașul care-l 
abandonase, libianul nu mai avea decât un singur gând: să 
omoare câţi mai mulți egipteni. Și prima lui victimă nu va fi 
altul decât Merenptah, aflat la distanță de o lance. 

În cea mai mare învălmășeală, privirile celor doi bărbaţi 
se încrucișară. În ciuda distanţei care îi separa, fiul cel mic 
al lui Ramses simți ura libianului. 

În aceeași clipă, cele două lănci spintecară aerul. 

Cea a lui Malfi atinse ușor umărul lui Merenptah, cea a 
generalului șef se înfipse în fruntea libianului. 

Malfi rămase înţepenit câteva clipe, apoi se clătină și se 
prăbuși. 


Serramanna petrecea o zi agreabilă. Mânuind sabia lui 
grea cu două tăișuri cu o dexteritate remarcabilă, el nu mai 
ținea socoteala numărului de libieni pe care-i tăiase în bucăţi. 
Moartea lui Malfi îi descurajă pe ultimii săi partizani și uriașul 
sard putu să facă o pauză. 

Întorcându-se spre Ramses, ceea ce văzu îl îngrozi. 

Protejat de o cască și de o platoșă care îi ascundea claia 
de păr roșcat, Uri-Teșub reușise să se infiltreze în rândurile 
egiptene și se apropia de carul regal prin spate. 

Hititul avea să-l asasineze pe Ramses. 

După o cursă nebună, răsturnându-i pe fiii regali, 
Serramanna reuși să se interpună între car și Uri-Teșub, dar 
nu putu să evite lovitura violentă dată de hitit. Daga de fier 
se înfipse în pieptul uriașului sard. 

Rănit de moarte, Serramanna mai avu destulă forță ca 
să-l apuce de gât pe dușmanul său declarat, sugrumându-! 
cu mâinile lui enorme. 

— Ai eșuat, Uri-Teșub, ești un învins! 

Sardul nu-i dădu drumul din strânsoare decât în momentul 
în care hititul încetă să mai respire. Atunci, asemenea unui 
animal simțind cum îl cuprinde moartea, el se culcă pe o parte. 

Ramses îi susținu capul omului care tocmai îl salvase. 

— Aţi obţinut o mare victorie, Maiestate... Și mulţumită 
Domniei Voastre, ce viaţă frumoasă am avut... 

Mândru de ultima lui ispravă, sardul plecă spre lumea de 
dincolo, dându-și sufletul în braţele lui Ramses. 

Vase și ceainice din argint masiv, cu margini de aur, 
cântărind în jur de cincisprezece kilograme, mese pentru 
ofrande din aur și argint de mai mult de trei chintale, o barcă 
din lemn de pin de Liban, îmbrăcată în aur și lungă de șaizeci 
și cinci de metri, plăci de aur destinate ornării coloanelor, 
patru sute de kilograme de lapislazuli, opt sute de turcoază, 
acestea erau, printre altele, comorile pe care Ramses le 
oferise templelor din Theba și Pi-Ramses pentru a le mulțumi 
divinităţilor că i-au acordat victoria asupra libienilor și au 
salvat Egiptul de invazia lor. 

Și acest al patruzeci și cincilea an al domniei lui văzuse 
nașterea unui nou templu al lui Ptah în Nubia, la Gerf Hussein, 
unde o veche grotă sacră fusese transformată în sanctuar de 
Setau. Regele inaugurase acest mic Abu Simbel, și el săpat 
într-un munte de gresie. Acolo, la fel ca în numeroase alte 
locuri, fuseseră înălțate statui colosale ale monarhului 
înfățișat ca Osiris. 

O dată festivitățile încheiate, Ramses și Setau contem- 
plară apusul soarelui pe Nil. 

— Vei deveni un constructor neobosit, Setau? 

— Exemplul vine de sus, Maiestate: focul Nubiei este atât 
de arzător încât trebuie canalizat în pietrele templelor. Nu 
vor fi ele vocea ta pentru posteritate? Și apoi, vom avea 

destul timp să ne odihnim în eternitate! Scurta noastră 
existenţă înseamnă efort și numai el ne va acorda 
longevitatea. 

- Întâmpini dificultăţi în noile tale funcţii? 

- Nimic serios. În timpul domniei tale, Ramses, ai nimicit 
războiul. Pacea cu Hatti, pacea în Nubia, pacea impusă 
Libiei... Această operă are frumuseţea unui edificiu grandios 
și ea se va număra printre cele mai frumoase creaţii ale 
tale. Cât de fericit trebuie să fie Acha acolo unde se află! 

— Eu mă gândesc adesea la Serramanna. Și-a dat viaţa 
ca să mă salveze. 

— Toţi apropiații tăi ar fi făcut ca el, Maiestate. Și cum ar 
putea fi altfel, nu ești tu purtătorul nostru de cuvânt în faţa 
lumii de dincolo? 


Plantat în anul 1 al domniei lui Ramses, în grădina pala- 
tului din Theba, sicomorul devenise un copac magnific, 
răspândind o umbră binefăcătoare. Sub frunzișul lui, Ramses 
o ascultase pe fiica lui cântând din lăută, acompaniată de 
cântecul piţigoilor. 

Ca în fiecare zi, în toate templele din Egipt, preoţii se 
purificaseră cu apa din lacurile sacre și celebraseră riturile 
în numele Faraonului. Ca în fiecare zi, bucatele fuseseră 
aduse în sanctuare, fie ele mari sau mici, pentru a fi oferite 
divinităţilor înainte de a fi redistribuite oamenilor. Ca în 
fiecare zi, puterea divină fusese deșteptată și zeița Maat 
putuse să-i spună regelui: „Tu trăiești din mine, parfumul 
rozei mele te însuflețește, ochii tăi sunt Maat.” 

Fiica lui Ramses și a lui Nefertari puse lăuta la piciorul 
sicomorului. 

— Tu ești regina Egiptului, Meritamon. 

— Dacă îmi vorbești așa, Maiestate, înseamnă că te 
pregătești să-mi tulburi liniștea. 

— Bătrâneţea mă asaltează, Meritamon. Bakhen veghează 
asupra prosperității de la Karnak și zilele lui numără mai 
multe sarcini decât ore. Tu, fiica mea, fii gardianul templului 
meu pentru veșnicie. Datorită magiei lui, mama ta și cu 
mine am învins nenorocirea. Fă în așa fel ca riturile și 
sărbătorile să fie celebrate la momentul potrivit, astfel ca 
energia Ramesseumului să continue să strălucească. 

Meritamon sărută mâna regelui. 

- Tată... știi bine că nu ne vei părăsi niciodată. 

— Din fericire, nici un om nu scapă de moarte. 

— Faraonii n-au triumfat asupra ei? Deși ţi-a dat lovituri 
foarte grele, tu i-ai rezistat și cred chiar că ai îmblânzit-o. 

— Ea va avea ultimul cuvânt, Meritamon. 

— Nu, Maiestate, a lăsat să-i scape ocazia de a te anean- 
tiza. Astăzi, numele tău este prezent pe toate monumentele 
Egiptului iar renumele tău a depășit frontierele noastre. 
Ramses nu mai poate muri. 


Revolta libienilor fusese înăbușită, pacea domnea, 
prestigiul lui Ramses nu înceta să crească, dar dosarele 
spinoase continuau să se îngrămădească pe biroul lui Ameni, 
care era din ce în ce mai urâcios. Și de data asta nici gene- 
ralul șef Merenptah, nici marele preot Kha nu aveau o soluţie 
la problema aproape de nerezolvat cu care secretarul par- 
ticular al regelui se confrunta. Chiar și vizirul se declarase 
incompetent. Spre cine să se întoarcă, dacă nu spre Ramses? 

— Nu-i reproșez Maiestăţii Tale că face călătorii, declară 
Ameni; dar, când ești departe de capitală, necazurile au 
tendinţa să se adune. 

— Prosperitatea noastră e în pericol? 

— Continui să cred că într-o arhitectură monumentală, 
cel mai mic defect poate ruina totul. Eu nu mă ocup de 
grandios, ci de dificultăţile cotidiene. 

— Mă scutești de discursul acesta lung? 

— Am primit o plângere de la primarul orașului Sumenu 
din Egiptul de Sus. Puţul sacru care alimentează localitatea 
seacă și clerul local se dovedește incapabil să împiedice 
această catastrofă. 

— Ai trimis specialiști la faţa locului? 

— Ai să mă acuzi că nu-mi îndeplinesc cum trebuie 
funcţia? O armată întreagă de tehnicieni a eșuat. Și am rămas 
tot cu acest puț recalcitrant și cu o populaţie îngrijorată! 


Mai multe gospodine se strânseseră pe malul unuia din 
canalele care irigau câmpurile cetăţii Sumenu. În toiul 
după-amiezii ele veneau să spele vesela, departe de 
spălătorii de rufe cărora le era rezervată o altă porţiune a 
canalului. Se sporovăia, se schimbau confidenţe, se bârfea 
și nimeni nu se dădea în lături de a critica pe cutare sau 
cutare. Limba cea mai ascuţită din oraș era cea a Brunetei, 
frumoasa soție a unui tâmplar. 

- Dacă puţul a secat, spuse ea, va trebui să părăsim 
orașul. 

- Imposibil! protestă o servitoare; familia mea locuiește 
aici de mai multe generaţii și nu vreau să-mi cresc copiii în 
altă parte decât la Sumenu. 

~ Fără apa puţului, cum te vei descurca? 

- Preoţii trebuie să intervină! 

- Au dat greș. Chiar și cel mai savant dintre ei este 
incapabil să alunge această calamitate. 

Orb și șchiop, un bătrân se apropie de grupul de femei. 

— Mi-e sete... Daţi-mi să beau, vă rog. 

Bruneta interveni cu forță. 

— Nu ne mai deranja, codașule! Câștigă-ţi pâine și o să ai 
de băut. 

— Norocul m-a părăsit, boala m-a copleșit și... 

— Am auzit de prea multe ori povestea asta. Cară-te sau 
o să te gonim cu pietre! 

Orbul bătu în retragere, conversațiile se reluară. 

— Dar mie o să-mi daţi apă? 

Femeile se întoarseră atrase de vocea sexagenarului care 
le întrebase. După prestanţa lui, era ușor să recunoști în el 
un personaj important. 

- Stăpâne, spuse Bruneta, suntem gata să vă satisfacem 
dorinţa! 

- De ce l-aţi respins pe acest nefericit? 

- Pentru că nu e decât o pacoste și se ţine scai de noi 
mereu! 

- Amintiţi-vă legea lui Maat: „Nu vă bateţi joc de orbi, 
nu-i luaţi în zefilemea pe pitici, nu faceţi rău șchiopilor, căci, 
sănătoși sau infirmi, cu toții suntem în mâna Zeului. Nimeni 
să nu rămână abandonat sau fără ajutor.” 

Rușinate, stăpânele lăsară ochii în jos, dar Bruneta se 
revoltă. 

— Cine sunteţi, ca să ne vorbiţi pe tonul acesta? 

- Faraonul Egiptului. 

Înmărmurită, Bruneta se ascunse după fustele tovarășelor ei. 

- Un blestem apasă asupra puţului principal din Sumenu 
din cauza atitudinii voastre dispreţuitoare și demne de dispreţ 
faţă de acest nefericit: iată concluzia la care am ajuns după 
ce mi-am petrecut mai multe zile aici. 

Bruneta se prosternă în faţa lui Ramses. 

- Dacă ne schimbăm atitudinea va fi suficient pentru ca 
puţul să fie salvat? 

- L-aţi mâniat pe zeul care sălășluiește în el și trebuie 
să-l liniștesc. 


Când statuia monumentală a zeului Sobek, omul cu cap 
de crocodil așezat pe un tron, fu scoasă din atelierul sculpto- 

rilor de la Casa Vieţii din Sumenu, locuitorii cetăţii se grăbiră 
s-o vadă. Trasă de o echipă de cioplitori în piatră care o 
făcură să alunece pe niște butuci dispuși pe pământul înmuiat, 
efigia înaintă ușor până la puţul principal unde o aștepta 
Ramses, care recita el-însuși litaniile, rugându-l pe Sobek să 
aducă din Nun, oceanul primordial care înconjura pământul, 
apa indispensabilă supravieţuirii oamenilor. 

Apoi regele le dădu ordin artizanilor să coboare zeul în 
fundul puţului ca să-și îndeplinească opera de viaţă. 

Începând de a doua zi, puţul din Sumenu își dăruia din 
nou preţiosul lichid locuitorilor cetăţii care organizară un 
banchet în timpul căruia orbul stătu alături de nevasta 
tâmplarului. 

Născut dintr-un tată egiptean și dintr-o mamă feniciană, 
Hefat făcuse o carieră strălucită. Școlar studios, student 
remarcabil la universitatea din Memphis unde talentul lui la 
matematică îi uimise pe profesorii cei mai exigenți, el ezitase 
mult timp între mai multe posturi înainte de a intra în serviciul 
central de hidrologie care administra apele Nilului, de la 
previziunile creșterii nivelului până la metodele de irigare. 

De-a lungul anilor, Hefat devenise interlocutorul obliga- 
toriu al vizirului, al miniștrilor și al șefilor de provincie. 
Abilitatea cu care își trata superiorii îi permisese să avanseze 
în mod regulat în ierarhie, făcând să se uite că modelul său 
fusese Șenar, fratele mai mare al faraonului. Șenar, trădător 
de patrie, dar curtean și politician cu o ambiţie fascinantă. 

Din fericire, Hefat se arătase prudent, evitând să fie pe 
faţă de partea lui Șenar care avusese un sfârșit tragic. 

Dinamic la cei cincizeci de ani ai lui, căsătorit și tată a 
doi copii, Hefat părea un notabil bine instalat în vârful unei 
ierarhii administrative căreia îi controla cu o mână de fier 
fiecare rotiţă. Cine ar fi putut presupune că el era ultimul 
membru important al unei rețele de influență puse la punct 
de Șenar, în strategia sa de cucerire a tronului? 

Aceste amintiri îndepărtate ar fi trebuit să rămână îngro- 
pate în pământ, dacă înaltul funcţionar nu l-ar fi întâlnit pe 

negustorul fenician Nariș a cărui avere îi luase ochii. Hefat își 
dădu seama că un om de calibrul lui, folosindu-se de compe- 
tențele pe care le avea, putea și el să devină foarte bogat. 

Luând masa cu fenicianul, Hefat deschise bine ochii. 
Ramses va ajunge în curând septuagenar și va lăsa guvernarea 
țării pe mâna unor oameni convenţionali, incapabili de 
iniţiative. Fiul său mai mare, Kha, era un mistic străin de 
cerinţele administraţiei, Merenptah se supunea orbește tatălui 
său și va fi dezorientat după dispariţia acestuia, iar Ameni, 
scribul îmbătrânit, va fi înlăturat. 

Dacă te gândeai bine, puterea actuală era mult mai fragilă 
decât părea. Obligat să recurgă la magia serbărilor de regenerare 
și la îngrijirile medicului șef Neferet, Ramses decădea. 

Nu venise oare momentul să dea o lovitură decisivă și să 
realizeze visul lui Șenar? 


Merenptah îl conduse pe ambasadorul din Hatti în marea 
sală de audienţă a palatului din Pi-Ramses. Diplomatul era 
singur, fără cohorta obișnuită de purtători de cadouri. El se 
înclină în faţa lui Ramses. 

— Maiestate, vă aduc o veste tristă: fratele vostru, împă- 
ratul din Hatti, a murit. 

+ De la bătălia de la Kadesh până la vizita în Egipt a împă- 
ratului hitit, numeroase amintiri țâșniră din memoria faraonului. 
Hattușil fusese un redutabil adversar înainte de a deveni un 
aliat loial. Împreună cu el, Ramses clădise o lume mai bună. 

— A fost desemnat succesorul lui? 

— Da, Maiestate. 

~ Este hotărât să respecte tratatul de pace? 

Merenptah își ținu răsuflarea. 

~ Hotărârile împăratului defunct sunt obligatorii pentru 
succesorii săi, răspunse ambasadorul. Nici măcar o singură 
clauză a tratatului nu va fi repusă în discuție. 

- Transmite-i condoleanţe și gândurile mele afectuoase 
împărătesei Putuhepa. 

— Din păcate, Maiestate, împărăteasa era suferindă și 
decesul împăratului Hattușil i-a grăbit sfârșitul. 

- Asigură-l pe noul conducător al ţării de prietenia și 
bunăvoința mea. Să știe că ajutorul Egiptului nu-i va lipsi. 

După plecarea ambasadorului, Ramses i se adresă 
fiului său. 

— Contactează-i imediat pe informatorii noștri și spune-le 
să-mi trimită, în cel mai scurt timp, un raport detaliat asupra 
situaţiei din Hatti. 


Egipteanul Hefat îl primi pe fenicianul Nariș în frumoasa 
sa vilă din Pi-Ramses. l-o prezentă pe soția lui și pe cei doi 
copii, se lăudă cu excelenta lor educaţie și cu viitorul frumos 
care le era rezervat. După un dejun agreabil în timpul căruia 
schimbară numai banalităţi, șeful serviciului de hidrologie 
și comerciantul străin se retraseră sub un chioșc din lemn de 
sicomor, cu colonete minuţios cizelate. 

- Invitaţia dumneavoastră mă onorează, spuse fenicianul, 
dar iertaţi-mă că sunt direct: care este adevăratul motiv? Eu 
fac negoţ, dumneavoastră sunteţi un tehnician superior... 
N-avem nimic în comun. 

- Am auzit că politica comercială a lui Ramses nu vă 
convine. 

- Ridicola lui punere în discuţie a legitimităţii sclaviei 
ne aduce prejudicii, cu siguranţă, dar Egiptul va înțelege în 
cele din urmă că este izolat și că poziţia sa nu poate fi 
menţinută. 

— Asta ar putea dura ani mulți... Și nouă, dumneavoastră, 
ca și mie, ne-ar plăcea să ne îmbogăţim fără întârziere. 

Fenicianul fu intrigat. 

- Nu înțeleg unde vreţi să ajungeţi, Hefat. 

~ Astăzi, Ramses domnește fără a împărţi puterea cu 
nimeni, dar n-a fost mereu așa. Și această putere absolută 
ascunde o gravă slăbiciune: vârsta lui. Ca să nu mai vorbesc 
despre lipsa de talent a celor favoriţi pentru succesiune, Kha 
și Merenptah. 

— Nu mă amestec în politică și cu atât mai puţin în cea a 
Egiptului. 

- Dar credeţi în atotputernicia profitului, nu-i așa? 

- Nu acesta este viitorul umanităţii? 

— Să grăbim acest viitor! Din motive diferite, amândoi 
avem să ne luăm o revanșă asupra lui Ramses, un rege bătrân, 
incapabil de acum înainte să mai riposteze. Dar nu în asta 
constă esenţialul. Putem profita de degenerescenţa puterii 
centrale pentru a realiza o fantastică operaţiune comercială. 

- De ce ordin? 

-~ Să triplăm, pe puţin, bogăţia Feniciei. Și, cu siguranţă, 
sunt departe de adevăr. Inutil să mai spun că în calitate de 
iniţiator al acestui fericit eveniment, dumneata, Nariș, vei 
fi ridicat în slăvi. 

— Și dumneata, Hefat? 

- Deocamdată, prefer să rămân în umbră. 

— Care vă e planul? 

- Înainte de a-l divulga, trebuie să fiu sigur de tăcerea 
dumneavoastră. 

Comerciantul surâse. 

— Dragul meu Hefat, cuvântul dat n-are valoare decât în 
Egipt. Dacă vă lansați în afaceri, trebuie să abandonaţi cât 
mai repede această morală arhaică. 

Înaltul funcţionar ezita să facă pasul. Dacă fenicianul îl 
trăda, avea să-și sfârșească zilele în închisoare. 

- Bineînţeles, Nariș, o să vă explic totul. 

Pe măsură ce Hefat vorbea, fenicianul se întreba cum 
fusese posibil ca o asemenea nebunie să-i treacă prin cap 

unui supus al faraonului. Dar el, Nariș, nu risca nimic, iar 
egipteanul avea dreptate: dacă operaţiunea reușea, ei se 
alegeau cu o avere fenomenală iar domnia lui Ramses se 
sfârșea printr-un dezastru. 


Merenptah nu reușea să-și scoată din minte episodul 
libian. El, generalul-șef însărcinat cu securitatea teritoriului, 
nu știuse să dejoace manevra lui Malfi. Fără clarviziunea și 
îndrăzneala lui Ramses, răzvrătiții ar fi invadat Delta, ar fi 
prădat capitala și ar fi ucis mii de egipteni. 

Trăgând învăţăminte din această experiență, Merenptah 
inspectase el însuși forturile care aveau sarcina să observe 
deplasările triburilor libiene și să dea alerta în caz de pericol. 
Mezinul regelui făcuse schimbări indispensabile, întărise 
disciplina și insistase asupra misiunii vitale pe care o înde- 
plineau militarii aleși pentru această sarcină ingrată. 

Merenptah nu credea în înfrângerea definitivă a libienilor. 
Desigur, Malfi dispăruse, dar alți răzbunători, la fel de 
dușmănoși ca el, îi luau locul și propovăduiau războiul până 
la capăt împotriva Egiptului. Astfel că generalul-șef hotărâse 
să întărească protecţia flancului de nord-vest al Deltei, având 
deplinul acord al lui Ramses. 

Dar cum va evolua situaţia în Hatti? Moartea lui Hattușil, 
suveranul inteligent și realist, nu marca ea începutul unei crize 
interne pe care ambasadorul încercase s-o mascheze prin 
declarații liniștitoare? La hitiţi, se punea cu plăcere mâna pe 
tron, folosindu-se otrava sau pumnalul. Și poate fostul împărat 
se înșelase, crezând că nimicise orice formă de opoziţie. 

Nerăbdător să obţină vești sigure din Hatti, Merenptah 
își menținea regimentele pe picior de război. 


Deși nu dispreţuia peștele, Străjerul avea o preferință 
specială pentru carnea roșie. Cu ochii la fel de vioi ca și 

precedenții reprezentanți ai dinastiei lui, câinele lui Ramses 
aprecia conversațiile cu stăpânul său. O masă lipsită de vorbe 
frumoase n-avea același gust. 

Regele și Străjerul își terminau între patru ochi dejunul, 
când Merenptah sosi la palat. 

- Maiestate, am citit toate rapoartele informatorilor și 
am stat îndelung de vorbă cu șeful agenţilor noștri de la 
Hattușaș. 

Ramses turnă vin într-o cupă de argint pe care i-o oferi 
fiului său. 

- Nu-mi ascunde nimic, Merenptah, vreau să cunosc 
adevărul exact. 

— Ambasadorul hitit nu ne-a minţit: succesorul lui Hattușil 
este ferm decis să respecte tratatul de pace și să întrețină 
relaţii excelente cu Egiptul. 

Revărsarea Nilului... Un miracol reînnoit în fiecare an, 
un dar al zeilor care declanșa fervoarea populaţiei și 
recunoştinţa ei față de faraon, singurul capabil să facă să 
crească apele fluviului pentru a fecunda pământul. 

Și creșterea din anul acela era remarcabilă: unsprezece 
metri! De la începutul domniei lui Ramses, niciodată nu 
lipsise apa dătătoare de viaţă, țâșnind din adâncurile 
oceanului celest. 

O dată confirmată pacea cu Hatti, vara se anunța bogată 
în serbări și în plimbări dintr-o aglomeraţie în alta, graţie multor 
bărci reparate în timpul iernii. Ca toţi compatrioții săi, înaltul 
funcţionar Hefat admira spectacolul grandios pe care-l oferea 
Nilul, transformat într-un lac din care răsăreau movilele pe 
care fuseseră construite satele. Familia era plecată la Theba 
pentru a petrece câteva săptămâni de vacanţă la părinţii lui 
și el avea mână liberă să facă ce vrea. 

În timp ce țăranii se odihneau, responsabilii cu irigaţia 
munceau fără încetare. Dar Hefat privea creșterea cu alţi 
ochi. În timp ce bazinele de rezervă se umpleau, separate 
între ele prin diguri de pământ care se vor rupe pe măsură 
ce va fi nevoie, Hefat se felicita pentru ideea genială care 
va face din el un om mai bogat și mai puternic decât Ramses 
cel Mare. 

Înalii responsabili ai administrației egiptene îi solicitaseră 
audienţă lui Ramses pentru a-i supune atenţiei o propunere 
pe care ei o considerau rezonabilă. Fără a fi dinainte înţeleși, 
și unii și alţii ajunseseră la aceeași concluzie. 

Monarhul îi ascultase cu atenţie. Fără a le opune un refuz 
categoric, el nu-i sfătuise să întreprindă demersul înfățișat, 
dar le dorea totuși succes. Interpretând cuvintele lui Ramses 
ca pe o încurajare, directorul Trezoreriei, dând dovadă de 
un curaj apreciat de colegii săi, se dusese, în aceeași seară, 
în biroul lui Ameni, după ce secretarul particular al faraonului 
își trimisese personalul acasă. 

Apropiindu-se de șaptezeci de ani, Ameni era asemănător 
studentului care-i jurase fidelitate lui Ramses înainte ca 
destinul acestuia să fie cel al unui faraon: cu tenul palid, 
firav, mereu la fel de slab și la fel de înfometat, în ciuda 
cantităţii de mâncare pe care o înfuleca, suferind frecvent 
de dureri de spate, dar capabil să reziste oboselii care ar fi 
doborât orice colos, muncitor înverșunat, precis și meticulos, 
nedormind decât câteva ore pe noapte și recitind el însuși 
toate dosarele. 

— Un necaz? îl întrebă el pe directorul Trezoreriei. 

— Nu chiar. 

— Atunci, ce? Am de lucru. 

- Noi ne-am întrunit sub conducerea vizirului și... 

— Care noi? 

— Ei bine... directorul Dublei Case Albe, ministrul 
Agriculturii... 

— Văd. Și care este motivul acestei întruniri? 

— De fapt, erau două. 

— Să-l vedem mai întâi pe primul. 

- Pentru serviciile aduse Egiptului, colegii dumneavoastră 
din înalta administraţie doresc să vă ofere o vilă în localitatea 
pe care o doriţi. 

Ameni își puse deoparte pensula. 

— Interesant... Și al doilea motiv? 

— Aţi muncit mult, Ameni, mai mult decât o cerea 
administraţia. Fără îndoială, din cauza devotamentului 
dumneavoastră, nu v-aţi gândit la acest lucru... Dar n-a venit 
vremea să ieșiţi la pensie? O pensie liniștită într-o casă 
confortabilă, fără a uita de stima generală. Ce credeți? 

Tăcerea lui Ameni păru de bun augur. 

— Ştiam că veţi asculta de vocea raţiunii, conchise 
încântat directorul Trezoreriei. Colegii mei vor primi cu 
satisfacţie decizia dumneavoastră. 

- Nu sunt atât de sigur de asta. 

— Cum? 

- Nu voi ieși niciodată la pensie, declară Ameni cu 
înflăcărare, și nimeni, cu excepţia Faraonului, n-o să mă 
facă să părăsesc acest birou. Atâta timp cât el n-o să-mi 
ceară să-mi dau demisia, voi continua să muncesc în ritmul 
meu și după metodele mele. E clar? 

- Noi ne gândeam că în interesul dumneavoastră... 

— Nu vă mai gândiţi la asta. 


Hefat și fenicianul Nariș se revăzură acasă la egiptean 
în timpul unei călduroase zile de vară. Comerciantul aprecie 
berea rece, ușoară și digestivă care-i era servită. 

— Nu vreau să mă arăt pretenţios, spuse Nariș, dar cred 
că am făcut o treabă excelentă: negustorii fenicieni sunt 
gata să cumpere Egiptul. Dar tu, Hefat, ești gata să-l vinzi? 

— Nu mi-am schimbat părerea. 

— Data precisă? 

- Mi-e imposibil să violez legile naturii, dar nu mai avem 
mult timp de așteptat. 

- Nici un obstacol serios? 

Hefat își afișă încrederea. 

- Graţie poziţiei mele administrative, nici unul. 

- Sigiliul marelui preot din Memphis nu îţi va fi indispensabil? 

— Ba da, dar acest mare preot este Kha, pierdut în căutarea 
sa spirituală și în dragostea pentru pietrele vechi. Nici nu va 
fi atent la documentul pe care-l va semna. 

— Mă preocupă un amănunt, mărturisi fenicianul, de ce 
vă trădaţi țara? 

— Graţie aranjamentului nostru, Egiptul nu va suferi deloc 
și se va deschide în sfârșit către lumea exterioară care-i va 
mătura vechile superstiții și obiceiuri desuete, așa cum dorea 
și cel care mi-a fost model, Șenar. El voia să-l ucidă pe 
Ramses iar acum eu sunt cel care-l va dobori pe acest tiran. 
Hitiţii, libienii, magicienii au eșuat și Ramses nu se mai 
teme: dar eu, Hefat, voi învinge. 


- Răspunsul este nu, îi spuse Ameni șefului provinciei 
celor Doi Șoimi, un vlăjgan cu bărbia voluntară. 

- Din ce motiv? 

— Pentru că nici o provincie nu va beneficia de privilegii 
particulare în detrimentul altora. 

— Am primit totuși încurajări din partea administraţiei 
centrale! 

— Posibil, dar nici o administraţie nu este autorizată să 
facă legea! Dacă m-aș fi luat după înalții funcţionari în orice 
situație, Egiptul ar fi ruinat. 

— Refuzul dumneavoastră este definitiv? 

— Sistemul de irigație nu va fi modificat și apa din bazinele 
de rezervă va fi folosită în perioada obișnuită și nu mai 
înainte. 

- În acest caz, cer să-l văd pe rege! 

— O să vă primească, dar nu-l faceţi să-și piardă timpul. 

Dezavantajat de avizul nefavorabil al lui Ameni, șeful 
provinciei n-avea nici o șansă să obțină adeziunea lui 

Ramses. Nu-i mai rămânea decât să se întoarcă în capitala 
de provincie. 

Ameni era intrigat. 

Fie prin curier, fie în timpul întrevederilor directe, șase 
șefi ai provinciilor importante ceruseră aprobarea deciziei 
luate de serviciile de hidrologie de la Memphis: de a da 
drumul foarte repede apei din bazinele de rezervă în scopul 
măririi suprafeţei cultivabile. 

Dublă greșeală, după Ameni, căci, pe de o parte, nu se 
impunea o asemenea dezvoltare agricolă, și, pe de altă parte, 
irigarea trebuia asigurată în mod progresiv, nu brusc. Din 
fericire, tehnicienii nu știau că majoritatea șefilor de 
provincie, dând dovadă de o discreţie exemplară, îl consultau 
întotdeauna pe secretarul particular al regelui înainte de a 
se aventura pe un teren alunecos. 

Dacă n-ar fi avut atâtea probleme de rezolvat, Ameni ar 
fi făcut cu plăcere o anchetă pentru a-l identifica pe respon- 
sabilul acestor aberaţii. 

Scribul începu să studieze un raport cu privire la planta- 
țiile de sălcii din Egiptul de Mijloc dar, incapabil să se 
concentreze, își întrerupse lectura. Cu siguranță, incidentul 
acesta era prea grav pentru a fi neglijat. 


Ramses și Kha trecură de pilonul de acces din templul 
lui Thot de la Hermopolis, traversară o curte inundată de 
soare și fură întâmpinați, pe pragul templului acoperit, de 
marele preot al zeului. Regele și fiul admirară sălile unde 
nu pătrundeau decât servitorii lui Thot, patronul scribilor şi 
al savanților, și se reculeseră în sanctuarul său. 

— Aici se încheie căutarea mea, declară Kha. 

- Ai descoperit cartea lui Thot? 

— Am crezut mult timp că este vorba de o scriere foarte 
veche, ascunsă în biblioteca vreunui templu. Dar am înţeles 

în cele din urmă că fiecare din pietrele sanctuarelor noastre 
era una din literele acestei cărţi, redactată de zeul Cunoașterii 
pentru a da un sens vieţii noastre. Thot și-a transmis mesajul 
prin fiecare sculptură și prin fiecare hieroglifă și spiritului 
nostru îi revine sarcina să asambleze aceste frânturi, tot așa 
cum Isis a reunit bucăţile împrăștiate ale trupului lui Osiris. 
Întreaga noastră ţară, tată, este un templu asemănător cerului. 
Și e datoria faraonului să țină această carte deschisă pentru 
ca ochii inimii să o poată descifra. 

Nici un poet, nici chiar Homer, n-ar fi găsit cuvintele 
potrivite pentru a descrie bucuria și mândria care îl încercau 
pe Ramses în timp ce asculta cuvintele înţeleptului. 

Deși simplă, ideea tehnicianului Hefat era de o efi- 
cacitate redutabilă: să scoată înainte de termen rezervele 
de apă acumulate în bazinele de irigație și să facă responsa- 
bilă de această greșeală administraţia și în primul rând pe 
Kha, fiul cel mare a! lui Ramses, care avea sarcina să-și 
pună pecetea pe documentul care-i dovedea, teoretic, 
autoritatea de supervizor al canalelor. 

Liniștiţi de studiile falsificate pe care Hefat avusese grijă 
să le expedieze, șefii de provincie căzuseră în capcană și 
credeau că vor putea dispune de rezerve suplimentare pentru 
a-și dezvolta culturile și a-și îmbogăţi regiunea. Când își vor 
da seama de acumularea greșelilor, va fi prea târziu. Nu va 
mai fi destulă apă pentru asigurarea irigaţiei și speranța de 
recolte va fi redusă la zero. 

Dincolo de Kha, Ramses va fi cel acuzat. 

Atunci vor interveni Nariș și comercianții fenicieni care 
vor oferi, la un preţ exorbitant, produsele de care Egiptul va 
avea nevoie. Trezoreria va fi constrânsă să le accepte 
condiţiile și bătrânul faraon va fi cuprins de zbucium, în 
timp ce Hefat va culege enormele beneficii ale tranzacţiei. 
Dacă circumstanţele erau favorabile, el îl va vâna pe vizir 
pentru a-i lua locul. Dacă nu, cu averea făcută, se va instala 
în Fenicia. 

Ultima formalitate de realizat: să-i ceară lui Kha să-și 
pună pecetea. Hefat nu va avea nevoie nici măcar să-l întâl- 
nească pe marele preot care-i va ordona secretarului său să 
se achite de această sarcină. 

Acesta din urmă îl primi călduros pe tehnician. 

— Aveţi noroc, marele preot este aici și vă va primi 
bucuros. 

-Nu va fi necesar, protestă Hefat, n-aș vrea să-l deranjez. 

— Urmaţi-mă, vă rog. 

Nervos, înaltul funcţionar fu introdus într-o bibliotecă unde 
Kha, îmbrăcat cu o tunică care ai fi zis că e făcută din piele 
de panteră, studia niște papirusuri. 

— Sunt fericit să vă întâlnesc, Hefat. 

— Este o mare onoare pentru mine, prinţe, dar nu doream 
să vă întrerup din cercetările Domniei Voastre. 

— Cum aș putea să vă fiu de ajutor? 

- O simplă regularizare administrativă... 

— Arătaţi-mi documentul. 

Vocea lui Kha era gravă, tonul său autoritar. Marele preot 
nu corespundea visătorului pe care și-l imaginase Hefat. 

— Este o propunere insolită care necesită un examen atent, 
estimă Kha. 

Tehnicianului îi îngheţă sângele în vene. 

- Nu, prinţe, este o metodă banală pentru a facilita iriga- 
ţia, nimic mai mult. 

— Sunteţi prea modest! Cum sunt incapabil să dau un 
aviz, voi transmite acest document unei persoane 
competente. 

„Un alt specialist”, gândi Hefat liniștit; nu-i va fi greu să-l 
convingă, folosindu-se de poziţia sa superioară în ierarhie. 

- lată-l pe cel care vă va judeca, anunţă Kha. 

Îmbrăcat cu o robă de in fin cu mâneci largi, Ramses 
purta la încheieturi cele două faimoase brățări din aur al 

căror motiv central, din lapislazuli, reprezenta o rață 
sălbatică. 

Privirea faraonului îl străpunse până-n suflet pe Hefat și 
îl obligă să se dea înapoi până se lovi de etajerele încărcate 
de papirusuri. 

- Ai comis o gravă greșeală, declară Ramses, crezând 
că știința ta îţi va fi suficientă pentru a-ţi ruina țara. Nu știi 
că lăcomia este o boală incurabilă care te face orb și surd? 
Pentru un tehnician, ai fost destul de superficial considerând 
că incapabilii guvernează Egiptul. 

— Maiestate, vă implor... 

— Nu face risipă de cuvinte, Hefat, nu ești demn să le 
folosești. Disting în comportamentul tău stilul lui Șenar, 
slăbiciunea care-l face pe un om să se distrugă, trădând-o 
pe Maat. Viitorul tău este acum în mâinile judecătorilor. 


Ameni era cel care, printr-o anchetă riguroasă, salvase 
țara de la un pericol real. Regelui i-ar fi plăcut să-l recom- 
penseze, dar cum s-o facă fără să-l ofensesze? Între cei doi 
bărbaţi, o simplă privire complice fusese de ajuns. Și Ameni 
se cufundă din nou în munca lui. 

Anotimpurile și zilele se scurseră, simple și fericite, până 
în primăvara celui de-al cincizeci și patrulea an al domniei 
lui Ramses cel Mare care, după ce-l consultase pe medicul 
șef Neferet, luase o decizie împotriva sfatului său. Revigorat 
prin celebrarea celei de-a noua serbări de regenerare, 
monarhul dorea să viziteze satele egiptene. 

Luna mai însemna revenirea căldurilor puternice, binefă- 
cătoare pentru reumatismul regelui. 

Era vremea recoltelor. Țăranii înaintau mânuind o seceră 
cu mâner de lemn și tăiau foarte lungi tijele de grâu copt. 
Apoi spicele erau adunate în snopi și purtate pe arie de măgari 
neobosiţi. Construirea căpiţelor de paie cerea mâini de 

experți, capabili să ridice piramide trunchiate care trebuiau 
să rămână în picioare o bună parte a anului. 

Când faraonul intra într-un sat, notabilii îl întâmpinau cu 
o masă de ofrande încărcată cu spice și flori. Apoi monarhul 
se așeza sub un chioșc și le asculta doleanţele. Scribii luau 
note și i le transmiteau lui Ameni care ceruse să citească 
toate rapoartele redactate în timpul călătoriei. 

Regele constată că, în ansamblu, agricultura stătea bine 
și că nu existau probleme fără rezolvare, deși perfecțiunea 
ieșea din discuţie. Cei care pledau pentru cauza lor nu se 
arătară prea agresivi, cu excepţia unui ţăran din Beni Hassan 
a cărui vehemenţă îi șocă pe cei din anturajul faraonului. 

— Îmi petrec zilele pe câmp, se plânse el, nopțile îmi 
repar uneltele, alerg după animalele care nu încetează să 
fugă, iar inspectorul cu impozitele mă atacă și mă jefuiește! 
Cu armata lui de răpitori, el mă tratează ca pe un hoţ, mă 
cotonogește pentru că nu sunt în stare să-i plătesc și îmi 
aruncă în închisoare femeia și copiii! Cum aș putea fi fericit? 

Toţi se temeau de o reacţie violentă din partea lui 
Ramses, dar acesta rămase impasibil. 

— Mai vrei să formulezi și alte critici? 

Țăranul fu uimit. 

+ — Nu, Maiestate, nu... 

- Unul din apropiații tăi e scrib, nu-i așa? 

Bărbatul nu reuși să-și disimuleze jena. 

-— Da, dar... 

- Te-a învățat un text clasic studiat în toate școlile de 
scribi care exaltă meseria lor pentru a le denigra mai bine 
pe celelalte și tu l-ai recitat destul de bine. Dar suferi tu 
într-adevăr de toate relele pe care mi le-ai prezentat? 

— Sunt totuși animale care fug și trec de pe un câmp pe 
altul... Și acest lucru provoacă supărări. 

— Dacă nu ajungi să te înţelegi prietenește cu vecinii tăi, 
fă apel la judecătorul satului. Și nu accepta niciodată 

nedreptatea, oricât de infimă ar fi. În acest fel, îl vei ajuta 
pe Faraon să guverneze. 


Ramses vizită numeroase depozite de cereale și le ordonă 
celor care măsurau grăunțele să mânuiască oborocul cu 
atenţie. Apoi inaugură, la Karnak, serbarea recoltei, începând 
să umple unul din cele mai mari hambare de pe domeniul 
lui Amon. Preoţi și demnitari observară că, în ciuda vârstei, 
stăpânul Celor Două Țări avea încă mâna puternică și gestul 
sigur. 

Bakhen, marele preot, îl însoţi pe ilustrul oaspete pe un 
drum care traversa câmpurile luxuriante din apropierea 
templului, înainte de a ajunge la ambarcader. Obosit, Ramses 
acceptase să fie transportat cu lectica. 

Bakhen fu primul care îl zări pe leneșul care în loc să 
muncească alături de camarazii lui, dormita sub o salcie. 
El spera ca regele să nu-i vadă, dar ochiul lui Ramses era 
încă ager. 

— Această greșeală va fi pedepsită, promise marele preot. 

— Măcar o dată, fii indulgent. Nu eu am pus să fie plantate 
sălcii în tot Egiptul? 

— Acest om nu va ști niciodată cât de mult vă datorează, 
Maiestate. 

— Și eu am avut câteodată tentația, ca și el, să adorm sub 
un arbore și să uit greutatea funcţiei mele. 

Nu departe de ambarcader, Ramses le ordonă celor care-l 
purtau să-l lase jos. 

— Maiestate, se neliniști Bakhen, de ce să mergeţi pe jos? 

— Priveşte această micuță capelă, acolo jos... Este în 
ruină. 

Un modest sanctuar al zeiței Recoltelor, o cobra femelă, 
suferise din cauza timpului și a indiferenţei. Printre pietrele 
depărtate creșteau ierburi otrăvitoare. 

— lată o greșeală adevărată, estimă Ramses. Restaurează 
și mărește această capelă, Bakhen, înzestreaz-o cu o ușă 
din piatră și să fie instalată în interiorul ei o statuie a zeiţei, 
realizată de sculptorii de la Karnak. Divinităţile sunt cele 
care au creat Egiptul. Să nu le neglijăm, chiar în aspectele 
lor cele mai neînsemnate. 

Stăpânul Celor Două Țări și marele preot al lui Amon 
depuseră flori de câmp la piciorul sanctuarului, ca un omagiu 
adus ka-ului zeiţei. În înaltul cerului, un șoim plana descriind 
cercuri. 

Pe drumul de întoarcere spre capitală, Ramses se opri la 
Memphis pentru a sta de vorbă cu fiul său Kha care tocmai 
terminase programul de restaurare a monumentelor Vechiului 
Imperiu și de înfrumusețare, pe deasupra, a templului subteran 
al taurilor Apis. 

La debarcader, medicul șef Neferet, la fel de frumoasă și 
elegantă ca întotdeauna, îl întâmpină pe rege. 

— Cum vă simțiţi, Maiestate? 

- Puţină slăbiciune, dureri dorsale, dar trupul se ţine bine. 
Pari neliniștită, Neferet. 

— Kha este foarte bolnav. 

— Doar nu vrei să spui că...? 

- E o boală pe care o cunosc, dar pe care nu pot s-o 
tratez. Inima fiului Domniei Voastre este obosită, remediile 
nu mai au efect. 

— Unde este? 

- În biblioteca templului lui Ptah, în mijlocul textelor pe 
care le-a studiat atât. 

Regele se duse imediat la Kha. 

În pragul vârstei de șaizeci de ani, faţa aspră și severă a 
marelui preot devenise senină. În ochii de un albastru închis 
se instalase pacea interioară a unei ființe care toată viaţa se 
pregătise pentru întâlnirea cu lumea de dincolo. Nici o teamă 
nu-i deforma trăsăturile. 

— Maiestate, îmi doream atât de mult să vă revăd înainte 
de plecarea mea... 

Faraonul îi luă mâna fiului său. 

- Faraonul să-i permită umilului său servitor să se 
odihnească în muntele vieţii ca un prieten util stăpânului 
său, căci el nu mai este atât de fericit... Permite-mi să aștept 
frumosul Apus și să rămân unul din apropiații tăi. Am încercat 
s-o respect pe Maat, ţi-am executat ordinele, îndeplinind 
misiunile pe care mi le-ai încredinţat... 

Vocea gravă a lui Kha se stinse ușor și Ramses o primi în 
sufletul lui ca pe o comoară inalterabilă. 


Kha fusese înhumat în templul subteran al taurilor Apis 
alături de acele ființe dragi a căror formă animală ascundea 
expresia puterii divine. Ramses pusese pe fața mumiei o 
mască de aur și alese piese de mobilier funerar, mobile, 
vase și bijuterii, precum și opere de artă create de artizanii 
templului lui Ptah și destinate să însoţească sufletul lui Kha 
pe frumoasele drumuri ale eternității. 

Bătrânul rege condusese ceremonia funeraliilor cu o tărie 
surprinzătoare, stăpânindu-și emoția în timp ce-i deschidea ochii 
și gura fiului său pentru ca acesta să plece viu în lumea cealaltă. 

În fiecare clipă, Merenptah era gata să-i sară tatălui său 
în ajutor, dar Ramses nu manifestă nici un fel de slăbiciune. 
Totuși, Ameni simţea că prietenul său din copilărie căuta în 
străfundul fiinţei lui forța necesară pentru a da dovadă de o 
demnitate exemplară în faţa noii tragediei care îl lovise. 

Peste sarcofagul lui Kha fu pus capacul, mormântul fu sigilat. 

Și când nu mai simţi privirile curtenilor asupra lui, Ramses 
izbucni în plâns. 


Era una din acele dimineţi calde și însorite, cum îi 
plăceau lui Ramses. Lăsase în grija unui mare preot să 

celebreze în locul lui ritualul zorilor și amână întrevederea 
cu vizirul spre sfârșitul dimineţii. Pentru a încerca să uite 
suferința, regele avea de gând să muncească așa cum era 
obișnuit, deși energia de până acum îi lipsea. 

Dar picioarele îi rămaseră paralizate și el nu reuși să se 
ridice. Cu o voce imperioasă, își strigă majordomul. 

Câteva minute mai târziu, Neferet era la căpătâiul 
monarhului. 

— De data asta, Maiestate, va trebui să mă ascultați și să 
vă supuneţi. 

— Îmi ceri prea mult, Neferet. 

— Dacă mai aveaţi vreun dubiu, să știți că tinerețea 
Domniei Voastre este definitiv pierdută și trebuie să vă 
schimbaţi comportamentul. 

- Sunteţi adversarul cel mai redutabil pe care l-am avut 
de înfruntat. 

— Nu eu, Maiestate, ci bătrâneţea. 

— Vreau să știu diagnosticul... Și mai ales, să nu-mi 
ascunzi nimic! 

- O să mergeţi din nou de mâine, dar sprijinindu-vă 
într-un baston, și o să șchiopătaţi un pic din cauza artrozei 
de la șoldul drept. Mă voi strădui să atenuez durerea, dar 
odihna este indispensabilă și va trebui de acum înainte să 
vă economisiţi eforturile. Să nu vă mire dacă sunteţi uneori 
anchilozat și aveţi senzaţia de paralizie. Nu va fi decât 
pasageră, dacă acceptaţi mai multe masaje pe zi. În unele 
nopţi, o să vă fie greu să vă întindeți. O să vă ajute niște 
pomezi calmante. Și tratamentul medicamentos va fi com- 
pletat de frecvente băi de nămol de la Fayum. 

- Medicamente... În fiecare zi? Mă consideri un bătrân 
fără putere! 

- V-am spus deja, Maiestate, nu mai sunteţi tânăr și n-o 
să vă mai conduceţi singur carul. Dar, dacă deveniți un 

pacient docil, o să evitaţi o degradare rapidă a stării de 
sănătate. Exerciţii zilnice, ca mersul pe jos sau înotul, o să 
vă păstreze mobilitatea, cu condiţia să nu faceţi excese. 
Pentru un om care a uitat toată viața să se odihnească, starea 
dumneavoastră generală este mai degrabă satisfăcătoare. 

Surâsul lui Neferet îl consolă pe Ramses. Nici un dușman 
nu reușise să-l învingă, în afara acestei blestemate bătrâneţi 
de care se plângea autorul preferat al lui Nefertari, înțeleptul 
Ptah-hotep. Dar el atinsese o sută zece ani când își redactase 
Maximele! Blestemată bătrâneţe al cărei unic avantaj era 
acela de a-l apropia de ființele dragi pe care își dorea atât 
de mult să le întâlnească pe câmpiile fertile din lumea 
cealaltă unde nu exista oboseala. 

- Punctul cel mai fragil al Maiestăţii Voastre, adăugă 
medicul-șef, sunt dinţii. Dar o să am mare grijă pentru a 
evita orice risc de infecţie. 


Ramses se supuse cerințelor lui Neferet. În câteva săptă- 
mâni își recăpătă o parte din forţe, dar înțelesese că trupul 
său, obosit de prea multe bătălii și încercări, nu mai era 
decât o unealtă îmbătrânită, pe punctul de a se strica. 

Să accepte acest adevăr fu ultima lui victorie. 

În liniștea și întunericul templului lui Seth, formidabilă 
putere a cosmosului, Ramses cel Mare luă ultima lui decizie. 

Înainte de a o oficializa sub forma unui decret care urma 
să aibă putere de lege, stăpânul Celor Două Țări îi convocă 
pe vizir, pe miniștri, pe înalții funcţionari și pe toţi demnitarii 
care ocupau un post de răspundere, cu excepția fiului său 
Merenptah căruia îi încredinţă sarcina de a face bilanţul 
economiei Deltei. 

Regele se întreţinu îndelung cu bărbaţii și femeile care, 
zi de zi, continuau să clădească Egiptul. De-a lungul acestor 
întrevederi, Ramses fu secondat de Ameni ale cărui 
numeroase note se dovediră preţioase. 

— N-ai comis multe greșeli, îi spuse el secretarului său 
particular. 

— Aţi reperat vreuna, Maiestate? În acest caz, semnalaţi- 
mi-o! 

— Nu era decât o formulă gata făcută pentru a-ți dovedi 
mulțumirea mea. 

— Să admitem că așa e, bombăni Ameni, dar de ce aţi 
încredinţat o misiune extravagantă generalului șef? 

— Vrei să mă faci să cred că n-ai ghicit? 


Sprijinindu-se în baston, Ramses mergea încet pe o alee 
umbrită, în compania lui Merenptah. 

— Care sunt rezultatele investigaţiilor tale, fiule? 

- Impozitele din regiunea Deltei pe care mi-ai cerut să 
le controlez au fost stabilite pe baza a 8760 de contribuabili. 
Fiecare proprietar de vite are în grijă cinci sute de animale 
și am făcut recensământul a 13.080 de căprari, 22.430 
crescători de păsări și 3920 îngrijitori care se ocupă de mai 
multe mii de măgari. Recoltele au fost excelente, delapida- 
torii puţin numeroși. Cum se întâmplă cel mai adesea, 
administraţia s-a dovedit superficială, dar am vorbit foarte 
ferm cu șefii locali să nu-i împiedice pe oamenii cinstiţi și 
să se preocupe mai mult de cei puși pe înșelătorii. 

- Cunoști bine Delta, fiule. 

— Această misiune m-a învăţat multe. Vorbind cu ţăranii, 
am simţit cum bate inima ţării. 

- l-ai uita pe preoți, scribi și militari? 

- Pe aceștia i-am cunoscut bine. Îmi lipsea un contact 
direct și prelungit cu bărbaţii și femeile care muncesc 
pământul. 

- Ce părere ai de acest decret? 

Ramses îi întinse lui Merenptah un papirus scris de mâna 
lui. Fiul lui îl citi cu voce tare. 


362 CHRISTIAN JACQ 


„Eu, Ramses, faraon al Egiptului, îl ridic pe prințul 
Merenptah, scrib regal, gardian al peceții, general șef al 
armatei, la rangul de suveran al Dublei Țări.” 

Merenptah îl privi pe tatăl său, sprijinit în baston. 

— Maiestate... 

- Nu știu câți ani de viață o să-mi mai acorde destinul, 
Merenptah, dar a venit momentul să te asociez la tron. Fac 
așa cum a făcut și tatăl meu, Seti. Eu sunt un bătrân, tu ești 
un om matur care tocmai a trecut ultimul obstacol pe care i 
l-am impus. Știi să guvernezi, să administrezi, să te baţi. 
Asumă-ţi răspunderea pentru viitorul Egiptului, fiule. 

Trecuseră doisprezece ani și Ramses, în vârstă de optzeci și 
nouă, domnea de șaizeci și șapte de ani peste Egipt. Potrivit 
decretului său, e! îi lăsa lui Merenptah grija de a guverna. Dar 
fiul cel mic al regelui îl consulta frecvent pe tatăl lui care 
pentru locuitorii Celor Două Țări rămânea faraonul domnitor. 

Monarhul locuia o parte a anului la Pi-Ramses iar cealaltă 
la Theba, mereu în compania credinciosului său Ameni. În 
ciuda vârstei înaintate și a durerilor de tot felul, secretarul 
particular al regelui continua să lucreze după metodele lui. 

Era la începutul verii. 

După ce ascultase melodiile pe care fiica sa Meritamon 
le compusese, Ramses își făcea plimbarea zilnică pe câmpia 
din apropierea templului său pentru veșnicie unde își stabi- 
lise reședința. Bastonul îi era acum cel mai bun aliat, căci 
fiecare pas devenea tot mai dificil. 

După cea de-a paisprezecea serbare de regenerare, 
celebrată cu un an în urmă, Ramses își petrecuse o noapte 
întreagă stând de vorbă cu Setau și Lotus care făcuseră din 
Nubia o provincie bogată și fericită. Robustul îmblânzitor 
de șerpi devenise și el un bătrân și chiar drăgălașa Lotus 
cedase în fața vârstei înaintate. Câte amintiri evocaseră! 
Câte ore fericite trăiseră! Și nimeni nu adusese vorba de un 
viitor pe care nici unul dintre ei nu-l mai putea controla. 

Pe marginea drumului, o bătrână cocea pâine într-un 
cuptor. Mirosul plăcut îl atrase pe rege. 

— Îmi dai și mie o plăcintă? 

Din cauza vederii slabe, stăpâna casei nu-l recunoscu 
pe rege. 

— Am o muncă ingrată. 

— Care merită plătită, bineînţeles... Acest inel de aur e 
de ajuns? 

Bătrâna se uită cu jind la bijuteria pe care o făcu să 
strălucească, frecând-o cu poala fustei. 

- Cu asta, aș putea să-mi cumpăr o casă frumoasă! 
Păstrează-ţi inelul și mănâncă din pâinea mea... Dar cine 
ești tu de ai asemenea minunăţii? 

Pâinea se rumenise îndeajuns. Gustul ei îi aminti de 
savorile copilăriei, ștergând pentru o clipă tulburările 
bătrâneţii. 

— Păstrează acest inel, știi să faci pâine mai bine ca oricine. 


Ramses își petrecea bucuros o oră sau două în compania 
unui olar. Îi plăcea să-i vadă mâinile modelând argila pentru 
a-i da forma unui ulcior care avea să servească la păstrarea 
apei sau a hranei solide. Oare zeul cu cap de berbec nu 
crea și el lumea și umanitatea, în fiecare clipă, pe roata lui 
de olar? 

Regele și artizanul nu schimbau nici un cuvânt. Ascultau 
împreună muzica roții, trăiau în liniște misterul transformării 
unei materii informe într-un obiect util și armonios. 

Vara începea și Ramses se gândea să plece în capitală 
unde căldura era mai puţin istovitoare. Ameni nu mai ieșea 
din biroul lui bine aerisit de ferestre înalte și în ziua aceea 
regele fu surprins să nu-l găsească la masa lui de lucru. 

Pentru prima dată în îndelungata sa carieră, secretarul 
particular al lui Ramses nu numai că-și acordase un moment 

de repaus în plină zi, dar se și expunea la soare cu riscul de 
a-și arde pielea foarte palidă. 

- Moise a murit, spuse Ameni tulburat. 

— A reușit? 

- Da, Maiestate, a găsit Pământul Făgăduit unde poporul 
său va trăi de acum înainte liber. Prietenul nostru a mers 
până la capăt în lunga sa căutare, focul care ardea în el s-a 
transformat într-un ţinut în care apa va fi destulă și mierea 
din belșug. 

Moise... Unul din arhitecţii capitalei Pi-Ramses, omul a 
cărui credință triumfase după numeroși ani de rătăcire, profetul 
cu un entuziasm indestructibil! Moise, fiul Egiptului și fratele 
spiritual a! lui Ramses, Moise al cărui vis devenise realitate. 


Bagajele regelui și ale secretarului său particular erau 
gata. Înainte de prânz, aveau să se îmbarce pentru a pleca 
spre nord. 

— Însoţește-mă, îi ceru faraonul lui Ameni. 

- Unde vrei să mergi? 

-Nu e splendidă această zi? Mi-ar plăcea să mă odihnesc 
la umbra arborelui de acacia de la templul meu pentru 
veșnicie, la umbra acestui copac plantat în anul doi al 
domniei mele. 

Tonul vocii monarhului îl făcu pe Ameni să se înfioare. 

— Suntem pe punctul de a pleca, Maiestate. 

— Vino, Ameni. 

Marele acacia de la templul pentru veșnicie strălucea în 
soare și frunzele lui verzi foșneau în bătaia ușoară a vântului. 
Oare câţi acacia, tamaricși, smochini, avocado, grenadieri, 
sălcii și alţi reprezentanţi ai acestui popor de arbori care îi 
plăceau atât de mult pusese Ramses să fie plantați? 

Străjerul, bătrânul câine moștenitor al unei dinastii de 
credincioși tovarăși ai regelui, uitase de durerile lui pentru 

a-l însoţi pe Ramses. Nici el, nici stăpânul lui nu se speriară 
de baletul zgomotos al albinelor care, neobosite, recoltau 
nectarul din somptuosul acacia în floare al cărui parfum subtil 
atrăgea mirosul animalului ca și pe cel al omului. 

Ramses se așeză rezemat de trunchiul copacului iar 
Străjerul se încolăci la picioarele lui. 

— Îți amintești, Ameni, cuvintele pe care le spune zeiţa 
arborelui de acacia când întâmpină sufletele în lumea de 
dincolo? „Primește această apă proaspătă, pentru ca sufletul 
tău să fie liniștit graţie ei, graţie acestei ape divine care 
provine din bazinul ritualic al necropolei; primește această 
ofrandă, pentru ca sufletul tău să se odihnească la umbra 
mea.” Mama noastră celestă este cea care ne dăruiește viaţa, 
aminti Ramses, și tot ea așază spiritele faraonilor printre 
stelele neobosite și nepieritoare. 

— Poate îţi este sete, Maiestate. Mă duc să caut... 

- Rămâi, Ameni. Sunt obosit, prietene, o oboseală de 
moarte mă cuprinde. Îți amintești când vorbeam despre 
adevărata putere? După tine, numai Faraonul era în măsură 
să o exercite și aveai dreptate, cu condiţia ca el să respecte 
regula lui Maat, luptând fără încetare împotriva tenebrelor. 
Dacă puterea aceea slăbește, solidaritatea dintre cer și 
pământ dispare și umanitatea cade pradă violenţei și injus- 
tiției. O domnie trebuie să fie asemenea unei serbări, spunea 
tatăl meu — atât omul sărman cât și cel însemnat trebuie să 
primească de la Faraon mijloacele de trai, nici unul nu tre- 
buie să fie neglijat în detrimentul celuilalt. Astăzi femeile 
pleacă și vin după bunul lor plac, copiii râd, bătrânii se 
odihnesc la umbra copacilor. Graţie lui Seti, graţie lui 
Nefertari, graţie celor apropiaţi și credincioșilor care au lucrat 
la grandoarea și strălucirea civilizaţiei noastre, am încercat 
să fac această ţară fericită și să acţionez în spiritul dreptăţii. 
Acum, să mă judece zeii. 

- Nu, Maiestate, nu pleca! 

Străjerul suspină. Un suspin intens, adânc precum oceanul 
primordial, liniștit precum un apus de soare pe Nil. Și ultimul 
reprezentant al dinastiei Străjerilor se stinse la picioarele 
stăpânului său. 

Vara începea și Ramses cel Mare intra în eternitate, la 
umbra arborelui de acacia. 

Ameni făcu un gest pe care nu îndrăznise niciodată să-l 
facă în timpul celor optzeci de ani de prietenie de neclintit: 
luă mâinile faraonului într-ale lui și le sărută cu ardoare. 

Apoi, purtătorul de sandale și secretarul particular al 
Faronului se așeză în poziție de scrib și, cu o pensulă nouă, 
trasă hieroglife pe o tăbliță din lemn de acacia. 

- Îmi voi consacra restul vieţii scrierii istoriei tale, prom- 
ise el. În lumea aceasta și în cealaltă, nimeni nu-l va da 
uitării pe Fiul luminii. 


Christian Jacq 
RAMSES 
k k k k * 
La umbra arborelui de acacia 

La cincizeci de ani, după ce a condus Egiptul către o strălucită pros- 

care apar: împăratul hitiţilor îl somează să o ia de soție pe fiica lui, ame 
nințându-l cu un nou război, libienii. dornici de răzbunare, se revoltă... 

atunci, scribul Ameni, care și-a servit cu credință suveranul timp de 
şaizeci şi şapte de ani, se poate opri din scris... 

